
        
            
                
            
        

    
	С. Н. СЕРГЕЕВ - ЦЕНСКИЙ

	 

	СЕВАСТОПОЛИЙН НҮРГЭЭН - 1

	(Туульсын тэргүүн дэвтэр)

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1970 онд эрхлэн хэвлүүлсэн номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ТЭРГҮҮН ДЭВТЭР

	
НЭГДҮГЭЭР БҮЛЭГ : ӨРГӨН ЦЭНГЭЛ

	 

	— I —

	Адмирал Берхийн этгээд булиа авгай зузаан оо энгэсэг тавьсан хэр нь царай баргар хүрэн, хамар том, шонхор шувууных адил дүгрэг нүдтэй ажээ. Нугалаатсан хүзүү, лав гарсан өргөн махлаг мөрөө дэвүүрээр шамдан сэвэх зуур хурандаа Скольковт хандаж бадируун дуугаар:

	— Үгүй ингэхэд гэгээн ноёнтны туслагчийн хувьд та түүний санаа бодлыг дуулсан л байх учиртай... Дорой төрсөн бид чинь энд Севастопольд суугаад байж болох юм уу, аль биднийг буудаж эхлээгүй дээр эндээс холдох учиртай байна уу, бид чинь мэдэх юм алга болоод байна шүү. Ухаан нь адмирал Корнилов өөрийнхөө Лизавета Васильевнаг бол аль долоодугаар сард бүх гэр орныхонтойгоо цуг Николаев руу явуулчихсан... Тэр үнэндээ тав дахь хүүхдээ олж бие шалтгаантай байсан болохоор Английн хөлөг онгоцноос буудах сэлт түүнд хортой нь аргагүй биз... Бидний хувьд ч гэсэн тэр буудлага энэ тэр чинь юугаар ашигтай байх хэрэг вэ? гэнэ.

	Тэрхүү танхимд байгаа бүх дарга нарын адил гял цал буусан цагаан китель цамцтай нас залуу, хөдөлгөөн шалмаг, итгэл дүүрэн, нуруу гоолиг, эрүүл саруул хурандаа Скольков адмиралын гэргий рүү хүндэтгэнгүй бөхөлзөх боловч харц нь ач охин Катрин дээр нь туссаар инээмсэглэн хариулах нь:

	— Хянуур болгоомж хэзээ ч илүүдэхгүй. Гэхдээ ван өнөөдөрхөн хүртэл холбоотны цэргийг энд бууна гэж бодохгүй байгаагаа бидэнд хэлсэн гэв.

	— Үгүй ер өө, бодохгүй байна гэнэ ээ? Ван тэгж бодохгүй байж болох юм, тэр түүний тааллын хэрэг. Гэхдээ холбоотны буулгах цэрэг Могойт арлын тэнд ирчхээд гурав хонож байгааг хүн бүхэн мэдэж байна шүү дээ гэж адмиралын гэргий бүдүүн дуугаар эгдүүцэнгүй өгүүлээд намжирдан сэлбэлзэв.

	— Могойт арлын тэнд зогсож л байгаа биз, яах вэ! гэж Скольков дахин инээмсэглээд, — Магадгүй дахиад бүтэн долоо хоног зогсоод, дахиад Болгар луу эгнэ биз гэвэл

	— Юу гэнэ ээ? Яаж эгэх гэж? хэмээн адмиралын гэргий нүдээ бүлтийлгээд, — Хэрэв эгэх л болж гэм юу гэж далайд гарсан хэрэг бил ээ? Энэ ч вангийнх биш, таны өөрийн бодол байлгүй? гэв.

	— Ингэхэд энэ цэргийг хумхаа өвчин дэлгэрсэн болохоор нь Варнагаас зүгээр л гаргасан гэдэг мэдээ бий, ван ч бас тийм байж болзошгүй гэж таамаглаж байгаа гэж Скольков цааш нь хэнэг ч үгүй өгүүлэв.

	— Хумхаанаас болсон эднийг хөлөг онгоцонд бөөнөөр нь чихэж, үхсэн нэгийг нь ус руу хаяхад амар гэж далайд гаргасан хэрэг үү?.. Гэхдээ үнэнийг хэлэхэд, англи, францчууд тиймэрхүү тэнэг юм хийнэ гэж та бид хоёр горьдолтгүй байлгүй! гэхэд

	— Тэд чинь хумхаа өвчнөөс яаж ангижрахаа огт мэдэхгүй, цэрэг нь гэхэд ямар ч дайн тулаан болоогүй байтал хайлсан цас шиг хороод байгаа юм шүү дээ. Маршал Сент-Арно манай цэргийн эсрэг Канробер генералыг Добруж руу илгээсэн. Тэгтэл сарын дараа тэр Варнад гучин мянган цэргээс дөнгөж хорин мянга нь эргэж очсон, арван мянган хүн намагт ясаа тавьсан... тэд францын хувьд ч, цэрэг дайны онолын үүднээс ч гэсэн ямар ч үр ашиггүй үрэгдсэн, юу гэвэл тэд манай ганц ч хасаг эрийн барааг харж чадаагүй юм. Ер нь гэхэд, холбоотон аз тун муутай байгаа. Цэргүүдийг хөлөг онгоцонд суулгаж явуулахын хэрэг юу байна гэж та хэлж байна. Гэтэл Варна чинь саяхан сонинд бичсэнчлэн бараг тэр аяараа аймшигт түймэрт шатаж орхисон шүү дээ! 

	— Тэгээд тэр чинь грекчүүд галдсан хэрэг үү? 

	— Грекчүүд ч бай, биш ч бай, Варна үнсэн товрог болдог нь л болчихсон. Нэр нь үл үлдсэн, Варна хот гэж юу ч байхгүй болсон. Харин дарийн агуулахыг цэргүүд хамгаалж авраагүй болж гэм дэлбэрэлтийн дараа хөлөг онгоцонд суулгаад байхсах хүн ч үгүй болох байсан сан, юу гэвэл...

	Адмиралын гэргий янцаглан амьсгаадаж, нүдээ дүрлийлгэн хурандаагийн үгийг эрээ цээргүйгээр тас дайрч:

	— Эд бүгдийг та өөрөө ярьж байна уу, аль ван тэгж ярьсан хэрэг үү? гэсэнд цайвар үстэй царайлаг Катрин ярианд оролцох хэрэгтэй боллоо гэж үзээд:

	— Бид Севастополиас явах цаг болсон уу, аль одоогоор эндээ суугаад байж болохтой байна уу гэдгийг л нагац эгч сонирхож байна л даа гэв.

	— Харин тийм гэм, би өөрөө яг л тэгж хэлсэн шүү дээ гэж адмиралын гэргий нотлоод, — Гэлээ гэхдээ энэ бүх тааврыг би гойд сонирхсон юм алга!.. Энэ бол вангийн хэрэг, Станюкович, Корнилов, Нахимов, манай нөхөр, бусад дарга нарын хэрэг. Вангийн юу гэж ярьж байгааг тантай тангүйгээр би нөхрөөсөө дуулж мэдсэн. Харин юу гэж бодож байдгийг нь зүгээр мэдэх сэн гэсэн юм! гэлээ.

	Үүнд Крым дахь хуурай замын болон тэнгисийн бүх зэвсэгт хүчний ерөнхий жанжин Меншиковын туслах Катрин руу инээмсэглээд дуугаа жаахан нам болгож:

	— Энэ асуудлын талаар тэнд Петербургт бодож байгаагийн дагуу бодохыг л ван хичээж байгаа гэж хэлэв.

	Хурандаа гоёж гоодсон бүсгүйчүүл, гарнизоны болон усан цэргийн дарга нар одоо пиг дүүрээд байгаа найр цэнгэлийн энэ танхимд бишгүйдээ нэг ирж байсан болохоор «танд» гэж хэлэхдээ англи маягаар цэвэрхэн засуулсан хилэн хар үс бүхий толгойгоороо хойд зүгийг мадаггүй сурмагаар заав.

	Хуучин тооллоор 1854 оны наймдугаар сарын 30 байлаа. Энэ өдөр «Үнэн сүсэгт гэгээн ван невийн Александрын» дурсгалыг заншил ёсоор тэмдэглэн баярлаж байв. Энэ өдөр хаан өөрөө юм уу, хаан ширээ залгамжлах хан хүүгийн аль нэгний мэндэлсэн өдөр заавал тохирдог учир эзэн хаан Павелын үеэс авхуулан энэ өдрийг «хаадын» өдөр гэж тооцох болсон билээ. Энэ удаа Бородиногийн хорооны ивээгч Хан хүүгийн мэндэлсэн өдөр таарсан тул хорооны эртний уламжлал ёсоор энэ баярыг өргөн цэнгэлээр тэмдэглэдэг ажээ.

	Бородиногийн хороо бүр 1853 оны намар Нижегород мужаас явган аялж 1854 оны тавдугаар сард Севастопольд хүрэлцэн ирээд байсанд тусгай хуаран гаргаж өгөөгүй байжээ.

	Цэргүүд хотоос зургаан бээр орчим газар зуслангийн байранд хуарагнав. Тэд мөргөл үйлдэх, хишиг хүртэх, ёслолын жагсаал хийхээр Михаиловск сүмд ирээд гэгээн ноёнтон, түүний шадар бараа бологчдын өмнүүр ёслолын жагсаалаар өнгөрч, баяр хүргэхэд нь «Гэгээнтний өршөөл хутагт мэхийн биширье» гэж хариулаад хуаран руугаа оджээ.

	Дарга нар нь Гүнгийн буудлын ойролцоох Тайж нар хурах ордны өргөн цэнгэл, үдэшлэг, эрхэм дээдэст зоог барихад зохицуулж гойд хээнцэрлэн зассан байранд болох өргөн цэнгэлд хичээнгүйлэн бэлтгэв.

	Энэхүү Тайж нар хурах ордны бүжгийн танхим нь уудам цэлгэр, хоёр давхар өндөр агаад хана туургыг тужид нь цагаан гантигаар доторлож, багана сэлтийг ягаан гантигаар бүрсэн ажээ. Танхим адраасаа гэрэлтэх агаад улаан зандан хаалгануудыг хүрлээр тоногложээ.

	Шааригны өрөө, танхимын хажуу бөөрний хэд хэдэн өрөөг алтан хээ дарсан ягаан, цэнхэр, ногоон өнгийн үнэт цаасаар доторложээ.

	Тэр цагт гоёмсог том барилга ховортой байсан Севастопольд хэлбэр хийцийн хувьд энэ орд хамгийн гоёмсог шилтгээн байв.

	Адмирал Лазарев, Корнилов нарын хүч тавин цуглуулсан тэнгисийн хэрэг эрхлэх газрын номын сан мөн уудам сайхан байшинд байрласан агаад түүний дээд талын цахилгаан утасны газар, огторгуйн дуран авай байрлуулсан талбай руу үлгэрийн ид шидэт амьтдын дүрс загварыг урлан сийлж чимсэн гантиг шатаар гарч очдог бүлгээ.

	Севастополийн, чулуу дэвсэж зассан Екатериний болон Их тэнгисийн гэдэг гол хоёрхон гудамжны дагууд хоёр гурван давхар уужим том чулуун байшингууд байх нь хар тэнгисийн усан цэрэг засгийн газрын онцгой хайр ивээлийг хүртдэг, дарга нар нь баян чинээлэг, тэднийг бараадан худалдаачид хөлжиж хөрөнгө зоорио зузаатган, тохилог уудам орон байшин барьж байгуулж болохын тэмдэг байлаа.

	Севастополийг харийн усан цэргийн довтолгооноос хамгаалах боомт ч атугай буландаа дугуй цамхгуудтай, холоос харахад аварга том барилга байгууламж төдийгүй, дундад зууны үеийн үл халдах цайз шиг харагдах бүлгээ.

	Меншиковын санаа бодлыг туслагч нарын нэгнээс нь мэдэж авахаар адмирал Берхийн хатны ээрч байх энэ үес бусад бүсгүйчүүл бас тэрхүү зорилгоор гэгээн ноёнтны өөр нэг туслагч хорин долоон настай, морин сумангийн дарга Грейгийг ээрэн шавж байв.

	— Самойло Алексевич манай усан цэрэг холбоотны усан цэргийн өөдөөс гарч тулалдах уу, үгүй юү, ван юу гэж шийдсэн бэ, та хэлж өгөөч? гэж бүсгүйчүүдийн дотроос адмиралын гэргийгээс хамаагүй залуу хоёрдугаар зэргийн ахмад Сусловын эхнэр, дөрвөн хүүхдийн эх хатагтай аргадангуй асуув:

	— Итгэж үз, энэ тухай ер яриа ч гараагүй гэж махлаг зузаан, бие чийрэг Грейг зүрхээ алгаараа даран намбатай өгүүлээд, — Одоо болтол манай хөлөг онгоцнууд аялалд гараагүй шүү дээ гэв.

	— Хэрэгцээ байгаагүй юм чинь юугаа хийх билээ... Харин тэдний цэргийн хөлөг онгоцны цувааг гэнэтхэн Севастопольд тулж ирвэл яах вэ?

	— Севастополь руу хүрч ирэхийн хэрэг юу бил ээ?

	— Юу хэрэг юу билээ гэж? Холбоотны дайн өдөөж байгаа зорилго нь Севастополийг эзлэн авч манай усан цэргийг сөнөөх юм гэж гадаадын бүх сонинд чухамдаа л тэгж бичиж байна гэлцэх юм байна шүү дээ.

	Хүүхэд, гэр орны ажил, айлчилж зугаалахад хамаг цагаа зориулдаг усгал зөөлөн бор нүдтэй Суслова хатагтай тэр цагийн хатагтай нарын цөмийнх нь адил өөрөө хэзээ ч сонин уншдаггүй, үүнийг усан цэрэг, их бууны ангид албан хаах, жагсах, дарга нарт донгодуулахын нэгэн адил чухамдаа л эрэгтэйчүүлийн ажил гэж үздэг байлаа.

	— Манай дайснууд чухамхүү хийхээр завдаж байгаа зүйлийнхээ тухай хэдэн сарын өмнөөс хашхирах байсан гэж үү? гэж Грейг наалинхай зөөлөн үнэмшим дуугаар сөргөж асуугаад, — Тэднийг энэ тухай аль эртнээс аван хашхирч байгаа учраас л манайхан тэднийг хаагуур ч ирэхгүй сүр бадруулаад зогсоно, ирдэг юм аа гэхэд хаагуур ч дайрч болно, ганцхан Севастополиор л лав биш гэж бодож байгаа юм гэлээ.

	Энэ үг үнэхээр үнэмшигдэм санагдсан учир Сусловатай цуг яриа чагнаж байсан бүсгүйчүүл өөд өөдөөсөө харцгаалаа.

	— Тагнуулууд л хоёр талын, бие биеийнхээ өөдөөс бодож сэдэж байгаа санаагаа хоёр талд дуулгадаг шүү дээ! 

	— Түүнээс нь болоод ч тагнуулуудыг дүүжилдэг юм! 

	— Сонинд эрээчигчид маань чанартаа бас л тагнуулууд...

	— Гэхдээ уг зүйл үнэн байсан болж гэм Англи, Францын засгийн газар тэднийг тэгж бичүүлэхгүй биз дээ? гэвэл Грейг итгэлтэйгээр цааш нь:

	— Бидэнд байгаа мэдээгээр, тэдний өвчтэй хүмүүсийг хасвал тавин мянгаас илүүгүй цэрэг байгаа юм. Энэ чинь буулгах цэрэг гэхэд дэндүү олон, яаж тэднийг буулгах юм гэдгийг манайхан сайн гадарлахгүй байна. Гэхдээ харин Севастополийг авна гэхэд бол даанч өчүүхэн хүч шүү дээ! гэв.

	— Бүслэгдсэн цайзад нэг хүн таван хүний өөдөөс хориглож чадна гэж манай нөхрийн ярьж байхыг би дуулсан гэж Суслова хэллээ.

	— Тийм ээ, энэ бол хэн бүхний мэдэх зүйл. Гэтэл манай гарнизон чинь гучин мянгаас ч илүү хүнтэй байж болзошгүй, тэгэхлээр холбоотнууд манайх руу зүтгэхгүй байх гэж бид бодож байгаа юм гэж Грейг үгээ эрдүү дуусгавал Сусловагийн усгал зөөлөн харцанд төдийгүй, олон бүсгүй баярлаж талархсан байртай харжээ.

	Грейгийн «Манайхан бодож байгаа» гэдэг нь гэгээн ноёнтны туслагч нарын дотор гэсэн үг байлаа. Меншиков штабыг төдийгүй, штаб гэдэг үгийг дуулах дургүй болохоор түүний туслагч залуус штабын бүх үүргийг гүйцэтгэдэг тул өөрсдийгөө Севастополь хотын гарнизоны бас Крымийн бүх зэвсэгт хүчний «толгой» гэж зүй ёсоор үздэг байв. Ингэхэд харин Оросын усан цэргийг үндэслэн байгуулсан алдарт адмиралуудын ач, нэгнийх нь хүү Грейг өндөр албан тушаалд байх хувьтай төрснөө хар багаасаа мэддэг, оюун ухаанаа хүндэтгэн үзэж ч сурчээ.

	Гэвч хоёрдугаар Горчаков вангийн удирдсан Оросын хуурай замын армийг Австритай дайтахаас болгоомжлон зургаадугаар сард Дунай мөрний эргээс гэдрэг татаж Николай хааны үгээр Австрийн залуу эзэн хаан Франц Иосиф нь «Итгэл эвдсэн этгээд явдлаараа хорвоод гайхагдсаны» дараа Английн парламент ойрын үед дайтах асуудал хэлэлцсэнийг Грейгийг шаван ээрч байсан хатагтай нарын дотроос маргах дуртай, үг хэл хурц ахмад Бутаковын гэргий сануулав.

	Бутакова хатагтай сайхан цагаан шүдээ яралзуулан байж хурц тодоор:

	— Би үүнийг тун сайн тогтоож авсан юм. Парламентад тэд: Севастополь руу дайрах уу, үгүй юү? гэдэг ганцхан энэ асуудлыг хэлэлцээд, тэр Пальмерстон, Россели ноёд чинь цөм заавал дайрах хэрэгтэй гэж шийдсэн! Гүйцээ... гээд үгээ гүйцээж ч хэлэхийн хэрэгцээ алга, дүгнэлт нь аяндаа тодорхой байна гэж үзэв бололтой дуугүй болов. Сусловагийн усгал зөөлөн бор нүд дахин Грейг өөд түгших байртай харахад, Грейг олон хүүхдийн дунд орсон том хүний байдлаар жинтэй үгээр няцааж өгүүлсэн нь:

	— Бидэнтэй чинь цэрэг байлдаж байгаа болохоос парламент биш шүү дээ. Зүсэн зүйлийн гургуул шувууд донгодож байдаг парламент юу ч гэж хүсэж болно!.. Би сая «байлдаж байгаа» гэж хэллээ, гэтэл холбоотны цэрэг бидний, бид тэдний барааг ганц ч удаа олж хараагүй л байна шүү дээ. Тэр байтугай холбоотны цэргийн командлагчдын хооронд ноцтой зөрөө маргаан байгааг бид мэдэж байна... Луи Наполеоны сүүлчийн тунхгийг та бүхэн мэдэж байна уу? Тэр тунхаг харин их л үнэний голтой юм шүү. Түүнд: «Бид шийдвэрлэх цохилтоо чухам хааш нь чиглүүлэхийг Балтийн тэнгисээс Кавказ хүртэлх манай дайсан мэдэхгүй байгаа» гэж шууд дурдсан байдаг юм. Бидэнд ямар хишиг хүртээж байгааг харж байгаа биз? Цохилт хийхээс нааш бид мэдэх ч үгүй, мэдэж ч чадахгүй байх болно. Ингэж хэлсэн байгаа юм! Бид харин Севастополь руу биш гэдгийг л зөвхөн гадарлаж болно, харин...

	Грейг энэ таамаглалаа хэлж ч амжсангүй, юу гэвэл яг энэ үеэр найрал дуучидтай хамт адрын доорх модон тавцан дээр байрласан хорооны хөгжим, баяр хүргэн нижигнэсэн нь Бородиногийн хорооны дарга хоёрдугаар Веревкин-Шелют өөрийнхөө арван долоодугаар дивизийн дарга дэслэгч генерал Кирьяковыг хүндэтгэлтэйгээр угтав.

	Этгээд дуу аялгатайгаараа нэрд гарсан, өдөр бүр хатуу ундаа их уудгаас болж барайж хүрэнтсэн царайтай, сахал хууз нь хар цайвар өнгөтэй, толгой нь гарын алга адил мулзан, өөрөө нуруу нам боловч өндөр өсгийтэй гуталдаа харжигнасан том давируул зүүсэн, дайчин зоримог генерал гэж үзэгдэхийг бүх талаараа хичээдэг тэр хүн өргөн самсаагаа сэртэсхийлгээд давын өмнө Веревкинаас:

	— Жанжин ирэх үү? гэж асуулаа.

	— Ирнэ л гэсэн юм сан, эрхэм дээдэс ээ... түүнийг морилж иртэл бүжиг эхлэхгүй... гэж эрдүү, буурьтай харагдах хурандаа тухайлан энэхүү өргөн цэнгэлд зориулан бэлтгэсэн мэт эзэн хүний найрсаг байраар инээмсэглэн даруй хариулав.

	— Морилж ирэх... х-н... Морилж ирэх гэнэ ээ! гэж Кирьяков тоомсоргүйгээр нүдээ онийлгон дуугараад танхим руу оров. Генерал Кирьяков Крымийн зэвсэгт хүчний жанжныг ямагт үл тоомсорлон, Крымийг батлан хамгаалах талаар авсан арга хэмжээ бүрийг нь дорд хүмүүсийнхээ дунд илээр муучилдаг зантайг нь Веревкин мэдэх агаад үүний улмаас Меншиков мөн Кирьяковыг илтэд үзэн яддаг, дивизийн дарга нарыг халж солих эрхийг хаан түүнд олгосон болж гэм өөрийг нь аль дивангарын огцруулах байсныг бас мэддэг байв.

	Танхимд байгаа аминдаа гэгээний мэндэлсэн өдөр таарсан ширээ залгамжлах хан хүүгийн хөргийг цэцгээр багсайтал чимсэн байх атал хаан хатан хоёрын хөргийг харин их л даруугаар чимжээ. Кирьяков хөргүүдийн өмнө зогсож дургүйцсэн байртайгаар Веревкинд:

	— Намайг харахад танайхны хэн нэг нь их цэцэрхжээ, хурандаа, хн... Тийм юман дээр чинь аль болох бага цэцэрхэж, аль болох ихээр бишрэн хүндэтгэх хэрэгтэй байдаг юм. За ийм байна! гэв.

	Веревкин даруугаар толгой гудайлгаснаас хариу юм хэлсэнгүй. Энэ ажлыг түүний гэргий хийсэн агаад хороог захирах аж ахуйн чухал зүйл дээр хүртэл Веревкин эхнэртээ найдаж сурсан хүн билээ.

	Дахин баяр хүргэж угтах хөгжим нижигнэсэнд эргэж харвал бас л хошууч генерал, тэгэхдээ Кирьяковоос өмнө цол хүртсэн, нүсэр том биетэй, цал буурал буржгар үстэй ихэд хөгширсөн Моллер орж ирлээ. Хоёр сарын урьд гэрэл дохиогоор «80» өөрөөр хэлбэл «зүүн өмнө» гэснийг далайн нэр томьёо мэдэхгүйн гайгаар «50» гэж ойлгосны улмаас Меншиковт «Хуудуу буурал» гэж хочлуулжээ. Уул нь бол «дайсны хөлөг онгоцны цуваа зүүн өмнө үзэгдлээ» гэсэн дохио байжээ.

	Дайсны цөөн хөлөг онгоц Севастополиос нүдэнд харагдах дайтай газарт ирж, Хар тэнгис дэх оросын боомтуудыг хаан, чиргүүл онгоц руу дайрах удаа олонтоо байдаг болохоор үүнд түгшээд байх зүйл үгүй байжээ. Гэтэл Моллерын Меншиковт илтгэснээр бол «Дайсны тавин хөлөг онгоц бүхий цуваа үзэгдлээ» гэсэн нь түгшүүртэй дуулдаж тэр ч байтугай Севастополийг тэнгисээс их буугаар даруй буудаж болно гэсэн үг байв.

	Шилтгээний цонх нь тэнгис болон сартай дулаахан шөнийн зүг нээлттэй, үүд бас онгорхой боловч салхи нэвт үлээхгүй, тавиуртай лааны гэрэл бараг сүүмэлзэхгүй байв. Тэр цагийн заншлаар хуузаа ургуулж, дугуйруулан зассан боловч сахлаа хуссан шалмаг цэргүүд цөцгий, кофе цай, жимс хольсон мөхөөлдөс бүхий тавиур толгой дээрээ дээр дээр өргөн бүсгүйчүүлийн урдуур ирж дайлна.

	Холбоотны санаа бодол юу байгаа бол гэж сэтгэл түгшсэн бүсгүйчүүл генерал Кирьяков, тэр тусмаа Моллероос юм олж мэднэ гэж найдсангүй.

	Тэгтэл усан цэргийн хоёр Аякс1, дэд адмирал Корнилов Нахимов хоёр орж ирлээ. Хоёул ижилхэн өндөр, мөр хавчгар, яльгүй бөгтөр, усан цэргийн зүрх тархи болсон хүмүүс билээ. Корнилов генерал - туслагчийн алтан саа мөрөвчтэй, хөдлөх явах үед хавчиг цээжнээс нь мөрөвч нь хөндийрнө. Цамцныхаа заханд георгийн одонгийн тууз, хүзүүндээ владимирын одон зүүжээ. Синопын тулалдааны баатар Нахимов георгийн хоёр одонтой ажээ. Хоёул хүрэн бор үстэй, тунгалаг шар нүдтэй, Нахимов насаар ахмад, тэргүүн хөлгийн дарга Корнилов усан цэргийн штабын дарга ажээ. Хатагтай нар аягатай мөхөөлдөс юм уу, дан сэвсгэр дэвүүр барьсаар хоёулыг даруй хүрээлж авав.

	Нахимов угийн гэрлээгүй, ганц бие, эмэгтэйчүүлийн сэтгэлийн гунигийг огтхон ч төсөөлж мэддэггүй, албан ажил дээрээ ширүүн чанд авч ахуй амьдралд сэтгэл зөөлөнтэй хүн болохоор сэтгэл үймэрсэн бүсгүйчүүлийг тайвшруулах хэрэгтэй гэж үзнэ. Тэгээд Македоны Александрын эртний хөрөг дээрх шиг хавчиг эргэнэг духтай толгойгоо энэ тэр бүсгүй рүү эргүүлэн байж:

	— Зүгээр, зовох юмгүй. Энэнээс сайн байх гэж хаа байх вэ, хатагтай! Дайсан янз нь биднээс айж хэт ойртох хүсэлгүй байна гэж ярив.

	— Яалаа гэж дээ, Павел Степаныч, долоодугаар сард холбоотны хөлөг онгоцны том цуваа Севастополийн өмнө бүхэл өдөржин зогссон шүү дээ, тэд лав дэмий тэгж зогсоогүй дээ гэж нэг бүсгүй сануулав.

	— Тэр чинь Арван дөрвөнд үү? гэж Нахимов тодруулаад, — Тийм ээ, нээрэн зогсож байсан... Тэглээ гээд юу болдог юм? Зогсож байгаад л яваа биз. Бид дараа өдөр нь Владимир гэгээний цогчин дуганы суурийг тавьсан. Бид чинь санаагаар унаагүй байгаа шүү дээ. Тэд бидэнд гайхуулж сүр үзүүлэх гэхээр нь харин бид шинэ сүм барьж эхэлдэг байгаа... Бид тэднээс айхгүй, тэгж ярихгүй! ? гэв.

	Нахимов үүнийг ярихдаа үл инээмсэглэх учир бүсгүйчүүл түүний үгийг хэрхэн ойлгохоо мэдэхгүй даажин тохуу хийж байгаа юм биш байгаа хэмээн хий л өөд өөдөөсөө харна.

	Корнилов бүсгүйчүүлтэй арай өөрөөр ярина. Залуугаасаа эмэгтэйчүүлийн сэтгэлийг булаагч энэ хүн гэр бүлдээ үнэнч сайн, угаас бие тийм гойд эрүүл чийрэг биш учир гэр бүлийнхнийхээ эрүүл мэндэд санаа тавьж сурсан ажээ. Харин усан цэргийн штабын даргын хувьд тэнгисийн зэвсэгт хүчийг өөд татах нүсэр их ажилд дэндүү их хүч хөдөлмөр зарцуулсан болохоор тойрон шавсан хатагтай нарыг гэхээсээ өөрийнх нь сэтгэлийг гүнээ зовниулсан санаа бодолдоо хариулах янзтай байв.

	— Мөн өчигдөрхөн манай эргийн ойролцоо Английн «Карадок» гэдэг хөлөг онгоц эргэлдээд байсан. Түүнийг би дурангаар удаан ажигласан. Тэр зөвхөн холхиж явсан төдийгүй, ажиглаж хянах ажил хийсэн. Янз нь манай эргийг тун нарийн нягт судалж, зохих үзлэг хийв бололтой. Манай их буу, бид тэр хөлөг онгоцыг айлгаж чадахгүй байсан, үүнд би их харамсаж байна... Тэр арван дөрвөнд манай энд ирсэн хөлөг ч өөрийн зорилготой байсан. Харанхуй болоход тэр хөлөг онгоц явах нь явсан. Гэхдээ өдрийн туршид холхон шиг байж, дуранд өртөх бүхнээ харж авсан гэж ярив.

	— Тэгэхлээр цаг алдалгүй Севастополиас явсан нь дээр гэж Владимир Алексеич та бодож байх шив дээ? гэж бүсгүйчүүл үгийг нь өөрсдийнхөөрөө ойлгон асуув.

	Гэтэл Корнилов шувтан мөрөө хавчисхийгээд өөрийнхөө бодолд хариулж цааш нь:

	— Гэлээ гэхдээ тухайлан тэгж бодох мадаггүй үндэс над үгүй байна. Могойт арал чинь Севастополь Одесса хоёрын аль алинаас адилхан зайтай газар шүү дээ... Дайсан Одессыг зорьсон байж ч мэдэх юм гэхэд

	— Тэднийг тэндээс нь Щеголев дахиад л цохиж эргүүлнэ дээ гэж бүсгүйчүүлийн нэг хэлсэнд Корнилов үрчийж:

	— Дөрөвхөн муу их буутай Щеголев яах юм билээ дээ. Тэр хэнийг ч цохисон юмгүй, хоосон яриа; тэгэхэд холбоотнууд хэрэгтэй бүх юмаа сайхан харж аваад л, жишээ нь одоо цэрэг буулгахын тулд яваад өгсөн хэрэг. Одесса бол баян мөртөө хамгаалалтгүй шахам хот. Түүнээс гадна, тэндээс холбоотнууд Новоросси руу очиж Горчаковын армийг тасалж болох юм... гэвэл бүсгүйчүүл хажуугаас нь:

	— Нээрэн тэгэх хэрэг үү? Холбоотон тэгээд Одесса руу дайрах юм уу? гэж шалсанд:

	— Мэдэхгүй, бүү мэд! Бид ер нь ямар нэг юм баттай мэдэж байгаа бол аятай юу! гээд Корнилов өршөөл гуйх мэт хоёр гараа өргөсөнд бүсгүйчүүлийн нэг нь:

	— Үгүй, Владимир Алексеич та энд юу ч гэж ярьсан Елизавета Васильевнаг өөрөө Николаев руу явуулдаг чинь сайн болжээ гэж егөөдөв.

	Корнилов үүнд нь хариу юм хэлсэнгүй, бүсгүйчүүлийн гоё янзалсан анхилуун үнэрт үс толгой дээгүүр танхимын байдлыг хааш хэрэг эргэцүүлэн хараад, ханыг гоёхын тулд түр оруулж ирсэн зарим нэг шинэ юмыг ажиж, үл мэдэг инээмсэглээд урьд хэлсэн зүйлтэйгээ огт авцалдаагүй өнгөөр:

	— Ингэхлээр манай шинэ нөхөд өргөн цэнгэл зохиохын тул энэ харшид зарим нэг засвар хийж зүрхэлжээ. Догь хэрэг! гэж дуугарав.

	Үнэхээр ч зоримог хурандаа Веревкин - Шелюта танхимыг олон хүн цугларах учиртай анхныхаа өргөн цэнгэлд бэлтгэж тайж нарын хурах тэртэй тэргүй баян тансаг засаж чимсэн танхимыг улам хээнцэр болгохын тулд их махран зүтгэжээ.

	Өргөн цэнгэлийн аж ахуйн бүх ажлыг даасан хорооны мөнгөн сангийн даамал дэслэгч Вержиковскийн шампан болон бусад дарс их хэмжээгээр бэлтгэсэн авч, юмыг юу магад хэмээн худалдаачин Носовын дэлгүүрийн гадаа хаалгыг хааж, дээрх нөөцийг үлэмж нэмэгдүүлж чадах бие хүн суулгажээ.

	Бүр наймдугаар сарын эхээр ойр хавийн нутаг, Бельбек, Качи голуудын өгөөмөр баян хөндийгөөс хамгийн дээд төрлийн усан үзэм авчирсан нь одоо хар, ногоон өнгө өнгөөр хослон том сагсанд танхимын зуушны лангуун дээр зуны жимс, анхилуун булбарай ногоон гуанууд бүхий сагстай зэрэгцэн ярайтал өрөөстэй байв. Энэ бүх өнгө булаалдан гялалзах, анхилуун үнэрт сайхан жимс сэлтийг хараад Англи, Франц, Туркийн аль нэгнийх нь хөлөг онгоцны цуваа буулгах олон цэрэгтэй Дунай мөрний адагт урьд Ахиллесийн2 цогцсыг эх Фетида нь Трои хотын хэрмэн дэргэдээс авчирч оршуулсан гэж яригддаг эрт үед Левка гэдэг байснаа нэгэн цагт хэн нэг хүн Могойт гэж ёозгүй муухай нэрлэсэн хавтгай арлын тэнд нуугдаж байгааг даруй мартахгүй хэн байх билээ.

	Яг л үүний адил Безиксийн булангийн өөдөөс харсан Тенедос арлын цаана Ахейн усан цэрэг Илион цайз руу довтлохоор завдан нуугдаж байв. Дарсаар баян Тенедосын цаадтай Ахейчүүдийн толгойлогч Агамемнон буулгах цэрэг дүүрэн ачсан Грекийн мөргөцөг хошуут хөлгүүдийг хүлээн сууж байсан билээ.

	Францчуудын хамт одоо Могойт арлын цаана нуугдаж буй Английн цувааны жанжин адмирал Дондасын далбааг авч явдаг Английн цувааны тэргүүлэгч хөлөг мөн «Агамемнон» гэдэг чамин нэртэйг Севастопольд мэдэж байлаа.

	— Эрхмүүд ээ, энэ цагийг үз, харин санаандгүй битгий хармаандаа хийж орхиорой, тэгээд үүний түлхүүр нь хаана байгааг хэл гэж дэслэгч Бирюлев танхимын зуушны буланд бөөгнөрөн зогссон усан цэргийн бүлэг дарга нарт энгийн л нэг хавтгай алтан цаг үзүүллээ.

	Таргалах байр суусан, цайвар үстэй дэслэгч Астапов цагийг жаал эргэцүүлж байснаа Бирюлевын унжуу хамартай өргөн нүүр өөд хэсэг ширтсэнээ:

	— Хараажаар мэдээж зүйл байна, түлхүүрийг нь хаячхаж шүү дээ гэв.

	— Эрхмүүд ээ, та нар цөм түлхүүр нь гээгджээ гэдэг саналтай байна уу? гэж Бирюлев бусдын царайг тойруулж хараад, — Янз нь бүгдээрээ шив! За тэгвэл харж бай, би одоо цагаа түлхлээ!.. Бас цаг маань арван хоёр минут хоцорч яваа болохоор энэ танхимын цагтай ингэж таарууллаа гээд цагийн зүүг түлхүүргүйгээр түлхсэнтэйгээ адил урагшлуулав. Тэгээд хилийн чанадаас Севастопольд дөнгөж сая хүрч ирсэн тэр цаг хүн хүний гар дамжин одох гэтэл Бирюлев аваад хармаалж орхилоо.

	— Ийм л түлхүүргүй цаг холбоотны усан цэргийн бүх дарга нарт байж магадгүй шүү гэж Астаповыг хэлэхэд, Бирюлев хариу болгож:

	— Миний бодоход бас хуурай замынхны олон хүнд байгаа байх. Техникийн бас нэг шинэ сонин зүйл гэвэл гадаадад цаасыг модоор хийдэг болсон гэнэ ээ гэвэл:

	— Яаж модоор тэр вэ? Ямар модоор хийдэг юм бэ? гэж бүгд гайхлаа.

	— Манайд цаасыг юугаар хийдэг юм дээ? гэж Бирюлевийг асуухад,

	— Даавууны өөдсөөр л хийдэг байх гэлцэв.

	— Харин тийм ээ, даавууны өөдсөөр. Гэтэл тэр чинь их үнэтэй гардаг цаас, тэнд тэгэхэд ердийн дүнзнээс л маш хямдхан цаас хийчихдэг юм байх.

	— Ямаршуу аргаар тэр вэ?

	— Их амархан, дүнзийг химийн аргаар боловсруулахаар эцсийн дүнд сайхан цаас болчихдог гэнэ ээ.

	— Үгүй бас хачин аа! гэж номд хорхойтой, өөрөө яруу найраг жаахан оролддог дэслэгч Холин толгой сэгсрээд, — Ердийн нэг энгэрийн цаг, цаасыг гадаадад иймэрхүү болгож байгаа хойно нүгэлтэн бидний эсрэг техникийн сүүлчийн ямар олон нээлт хэрэглэхээр зэхсэн байдаг бол? Бид тэгэхэд тэр тухай төсөөлөл ч байхгүй сууж байдаг гэлээ.

	— Миньегийн шовх сумны тухай бид уншсан, хэрэг дээрээ ямаршуу зүйл болохыг үзэх л үлдээд байна гэж Астаповыг хэлтэл:

	— Миньегийн сум шинэ юм нэгэнт биш. Нэг англи хүний бодож олсон хорт хийн тухай би уншсан. Ганцхан би түүнд үнэмшээгүй дээ. Тийм хий хийж ер болох болов уу? гэж хар үстэй гүжирмэг царайтай Завалишин гэгч хөлөг онгоцны мичман3, хүдэр эр хэллээ.

	— Болохгүй нь юу байх бил ээ? «Нохойн агуй» гэдэг нэг хонгил Италид байдаг юм гэх чинь билээ. Түүнд нохой ороод үхдэг. Яагаад үхдэг вэ гэвэл маш амархан, хорт хий байдгаас тэр гэж Бирюлевийг хэлэхэд

	— Би тэр тухай яриагүй. Хорт хий мэдээжээр бий, тэр ч байтугай оросын нүүрсний уурхайнуудад ч байдаг. Итали руу эрж очихын хэрэг ч байхгүй. Харин түүнийг яаж хэрэглэх юм бэ? Тийм хийгээр гар бөмбөг цэнэглэх хэрэг үү?

	— Болохгүй нь юу байгаа юм?

	Гадаадад техникийн сүүлчийн нээлтүүдийг цэрэг дайны хэрэгт ашиглаж байгаа талаар яриагаа цааш даамжруулах боломжийг усан цэргийн залуу дарга нарт хатагтай нар олгосонгүй. Хатагтай нар өөрсдөө анхаарал халамжийн төвд байх гэж шаардах агаад тэргүй бол өргөн цэнгэлд ирсний хэрэг юу бил ээ? Тэд сэтгэл үймэрч эхэлсэн учир жинхэнэ ёсоор тайтгаруулж өгөх, санаа зовох юмгүй цэнгэлд автуулахыг шалгаан шаардах болов.

	Холбоотны усан цэргийн их хүч оросын тооны хувьд цөөн, шинэ тутам байгуулагдсан усан цэргийн эргийн долоон зуун их бууны хүчирхэг хамгаалалтад боомтдоо хоргодоход хүргэсэн ч гэсэн Севастополийн амьдрал дайн зарлахаас аль язгуурын өмнө тогтсон хэв янзаар явж байлаа.

	Тэр ч байтугай наймдугаар сард сүүлчийн энэ өдрийг хүрч иртэл оройн зургаан цаг болмогц зуун хорин их буут «Их ноён Константин» гэдэг Корниловын далбааг мандуулдаг, Екатерины зогсоолд байгаа хөлөг дээр найрал хөгжим тоглож, зогсоолын эрэг дээр усан болон хуурай замын цэргийн хэд хэдэн найрал хөгжим, морин цэргийн хорооны үлээвэр хөгжим хүртэл эгшиглэж дуу дуулдаг байлаа.

	Тэгэхэд Тэнгисийн эргийн гэдэг, Хар тэнгисийн усан цэргийн баатар дэслэгч Казарскийн хөшөө байдаг цэцэрлэгт гудамжнаа зугаалга эхэлж, Севастополь тэгээд ямар ч догширсон хүнд хорвоогийн хамгийн жаргалтай, хамгийн зугаа наргиантай хот гэж санагдахаар байдаг бүлгээ.

	Тэр зугаалга дээр эмэгтэйчүүл олон байна. Чухамдаа гэвэл тэдэнд л зориулж тийнхүү зугаалга зохиодог нь Оросын Европын хэсгийн бүх өмнө зүгийг хамгаалах үүрэгтэй цэргийн цайз болох Севастополь үнэндээ эрэгтэйчүүлийн хот байлаа. Тэр цагт байсан дөчин хоёр мянган хүний гучин таван мянга нь хотын гарнизон, флотын усан цэрэг, үлдсэн долоон мянган хүнээс түшмэл, худалдаачин, гар урчуул, ажилчид, хүүхдүүдийг хасвал эмэгтэйчүүд хэдий хэр олон үлдэх вэ?

	Байнга суудаг ийм олон цэргийн хүнтэй хот чөлөөт хайр дурлалыг шүтэгч олон зуун бүсгүйчүүлийг соронздон авчирсан байх нь зүй агаад зогсоол дээр хөгжим нижигнэхийн хамт тэд ав хоморгодоо гарахаар Екатеринск, Тэнгисийн гэдэг гол гудамж, театрын талбай, зогсоолоор цэргийн маягаар цэх алхлан цувдаг билээ. Харин орох хаалган дээр нь зургаан цагаас хойш цагдаа зогсдог Тэнгисийн эргийн гэдэг цэцэрлэгт гудамж руу тэдний дотроос «тохь томоотой хатагтайн дүрээр» хувцасласан нэг нь л орж чаддаг байв.

	Их аялал гэж нэрлэгдэх зургаан бээр урт гол боомт, түүний салбар Өмнөд боомтод дарвуулаа буулган эвхсэн хэдий боловч зураг адил гоё том жижиг, хөнгөн хүнд, цэргийн хурдан ачааны нүсэр том суудлын зэрэг олон янз хөлөг, завь, худалдааны онгоцнууд шавааран зогсоно.

	Уурын хөдөлгүүрт хэд хэдэн хөлөг ч бас байлаа. Тэднийг барьж байгуулах, хүлээж авах бүх ажлыг Корнилов өөрөө гардан хийж байдгийг хүмүүс цөм андахгүй.

	Тэр бүх хөлөг онгоц сул зүгээр зогсож байгаа хэдий боловч дээр нь амьдрал хэвийн журмаар үргэлжилнэ. Тэдний хооронд, тэндээс Екатерины, Гүнгийн зогсоол руу бүсгүйчүүл суулгасан усан цэргийнхний зугаалж байгаа дарвуулт, сэлүүрт, моторт хөнгөн, дунд, жижиг завинууд нааш цааш сүлжинэ. Намуун дөлгөөн усан дээр тэд баяр хөөртэй хөхрөлдөн шуугьж, халуун нарнаас өнгө өнгийн шүхрээр халхлан хангинатал дуулна.

	Энэхүү наймдугаар сарын 30 шиг «хаадын» өдөрт бүх хөлөг онгоц далбаа дарцгаар чимэглэгдэх агаад тэдгээрийн олон өнгө боомтын уснаа тольдогдоод өөрийн эрхгүй сэтгэл баясган нүд булаана.

	Севастополь үнэхээр халдашгүй дархан цайз, тэнгисийн зүгээс түүнийг дайран эзлэх аргагүй гэдэгт долоодугаар сарын 14-ний өдрийн орой тийш эргэлзэж байсан хүмүүс хүртэл арга буюу үнэмшихэд хүрч билээ. Тэр өдөр өглөөнөөс аван холбоотны хөлөг онгоцнууд Севастополийг хааж, их бууны сум бараг тусах газар ойртон ирсэн юм. Тэд боомтод нуугдаж байгаа оросын флотоос бараг хоёр дахин илүү хүчтэй байв. Холбоотны флот Зэгст боомт буюу эртний Херсоны «Сайхан зогсоолоос» Балаклав хүртэл цувралдан аялахыг нь хүмүүс цөм харсан авч харин тэр хөлгүүд эргийн их буутай тулалдаж зүрхлэхгүй байлаа.

	Тэр үед Севастополийн бүх эрхтэн дархтан нь шинэ сүмийн суурь тавих ёслолд бэлтгээд зав чөлөөгүй байв. Үнэхээр ч маргааш нь «хамба мяндагт, гэгээн их ван Владимирын» дурсгалын өдөр тэр ёслолоо гүйцэтгэж билээ. Уран барилгын эрдэмтэн «Төрийн жинхэнэ зөвлөх К. А. Тонын» төлөвлөгөө ёсоор сүмийн суурийг тавьж, ёслолд оролцсон бүх адмирал, генерал сууринд тус бүр тоосго нэмэрлэсний дараа тэр цагийн уран хурц номлогч Херсон, Тавричийн их хамба Иннокентий суурь тавих дурсгалын үг хэллээ.

	— Манай дайснуудын амин гол хүслэнгийн нэг нь эндхийн нутаг усыг Оросын харьяанаас таслан авах явдал гэдгийг мэдэхгүй хэн байх бил ээ? гэж тэр тэнгэр өөд ширтэн хэлээд: — Гэхдээ лалын шашны саран энд христосын загалмайн оронд мандана гэвэл энэ нутгийн уулнаас чулуу, уснаас дусал үлдэхгүй болох биз ээ. Ингэхлээр бурхны авралд орсон Севастополь хот чи сэтгэл бүү зов, чи лалын Ахтиарын удмыг залгамжлагч биш, үнэн шашинт Херсон, Тавричийн удам улбаа болохоор дайсны үй түмэн хор хорслоос аврагдан хамгаалагдана!.. гэв.

	Сүмийн суурийг тавьж холбоотны хөлөг онгоцны цуваан тухай умартжээ. Гадаадын болон «Умард зүгийн зөгий», «Петербургийн сэтгүүл» зэрэг оросын сонин сэтгүүлүүдэд шуугиан дэгдэж, Иннокетий үгэндээ холбоотны «амин гол хүслэн» гэж онцлон хэлсээр атал хэдэн арван мянган хүнтэй цэргийн гарнизон, энгийн ард олныг уужуу тайвуу цалгар төвшин байлгаж чадсан хүчний цаад эх сурвалж нь юу байв аа?

	Ийнхүү уужуу тайвуу байсны цаад учир нь тэр үед жаран зургаан насан дээрээ явсан гэгээн ван Меншиков өөрөө байв.

	Залуу зандан насандаа хүн ааглуун шазруун байдаг бол өтлөхийн цагт амгалан тайвуун болдог жамтай. Тэгэхдээ л Меншиковын алгуур тайвуун нь ааглуу залуу зарим хүнд үе үе ердөө л гэмт хэрэг мэт санагдана. Юу гэвэл тийнхүү алгуур тайвуун нь даан ч хааш хэрэг мэт байдаг байв. Севастополь тэнгисийн зүгээс сайтар бэхлэгдсэн гэдгийг хэн бүхэн мэдэж байсан боловч эх газрын зүгээс бараг задгай, долоон бээрийн урт шугамын дагуу дөнгөж зуун тавь орчим жижиг их буу зоосныг бас цөм харж байлаа. Хуурай газраар дайрах замыг сайтар хаан бэхлэх хугацаа байсан гэдгийг хүмүүс мэдэж, Меншиков өөрөө тэр тухайд ямар ч тушаал заавар өгөхгүй буйгаар үл барам, бусдыг тэр тухайд ярихад гайхдагийг нь бүгд харж байлаа. Гэтэл Их аяллын эргийг улам батаар хамгаалан бэхэлж дайсны флотыг боомт руу цөмрөн орж чадахгүй болгосоор байв. Меншиков залуугаасаа далайчин байгаагүй. Гэвч сүүлийн олон жил тэнгисийн хэрэг эрхлэх газарт албан хааж, адмирал цол хүрттэлээ дэвшсэн нь нөлөөлөн, дайсан хэрэв Севастополь руу довтолж болзошгүй гэж бодвол ердөө тэнгисийн зүгээс л довтолно гэж боддог байв. Энэ бол тэнгис рүү хараа тавьж сурсан хуучин адмирал хүний зан байв. Нутгийн худалдаачид хөрөнгө нийлүүлж жижиг аж ахуйгаа эмхлэн байрлуулах гэж байсан дов толгойг нь худалдааны хөлөг онгоцны ахмад, архичин Малахов гэгчээс худалдан авч, дээр нь таван их бууны ам цухуйх нүх бүхий хориглох цамхаг барьж байхад, Севастополь руу дайсан хуурай замаар дайрч гэвэл нэн чухаг ач холбогдолтой болох, хотыг тойрсон жаран бээр урт, чулуулаг газраар засаж тавих цэргийн зам барихад Меншиков өөрөө сангаас дөнгөж хоёр зуун рубль олгожээ. Цэргийн зам байгуулах зөвшөөрлийг Меншиковоос гуйж авсан инженерийн захиргаа тийм жаахан мөнгө аваад урам нь хугарч цэргүүдийн хүчээр зам тавих гэж эхэлснээ түдэлгүй орхижээ. Энэ тухай Меншиковт дуулгахад хошин үгээр ёжлоод өнгөрчээ.

	Меншиков тэр цагтаа цэцэн цэлмэгт тооцогдож байлаа. 1843 онд Петербургийн өндөр настай болсон их хамба Серафимыг таалал төгссөний дараа Николай хаан Меншиковоос хэнийг оронд нь тавих талаар зөвлөгөө асуусанд:

	— Клейнмихель бэлхнээ байхад их эзэн та сэтгэл зовниод юу хийнэ? Түүнийг морин цэргийн албанаас татаж аваад томилж орхи. Тэр чинь, танд хамбаас бусад бүх тушаалд зүтгэж явсан хүн, ганцхан мяндаггүй л байсан хүн шүү дээ гэж хариулжээ. Нэг өдөр дээгүүр хэргэмтэй хүн тоглоомын газар булхайцаад зодуулсан гэдэг цуу гарчээ. Тэр хүн тэгээд тэргүүн өргөмжлөлт Андрейн одон хүртээд ордонд хааны хүлээн авалт дээр шинэхэн цэнхэр одонгийн тууз зүүгээд явж байсанд Меншиков хараад, — Ингэхэд энэ өөдгүй новшийг айхавтар балбаж шүү, хараач, хачин томоор хөх няц болтол балбаж гэж олонд сонсогдохоор чанга хэлсэн гэдэг. Ордны нэг өргөн цэнгэл дээр Меншиковтой цуг байсан нэг бүсгүй төрийн хөрөнгө хогшлын яамны сайд Киселев гүнг шатаар өгсөж явахад нь дэвүүрээрээ заан: ««Qul est ce général la?4» гэж асуухад — Cest le ministr guis'e leve5 гэж Меншиков дороо хариулсан нь Киселевын албан тушаал түргэн ахиж байсныг даапаалжээ. Киселевын захиргаанд байсан улсын харьяаны тариачид байн байн самуун дэгдээж богинохон хугацаанд дөчин хоёр удаа самуун дэгдээсэнд тэр бүгдийг цэргийн хүчээр дарж байжээ. Тэгээд Киселевын тухай Меншиков ярихдаа:

	— Үүнийг бүх албан газрынх нь хамт цэргийн яамны харьяа болговол зохино. Манай цэргүүдийг тайван цагт цэргийн эрдэмд мэргэшүүлэх талаар түүнээс илүү их санаа тавьдаг хүн алга гэж ёжилж байжээ.

	Меншиковын хэлсэн тиймэрхүү хошин шог үгс олны дунд их дэлгэрсэн бүлгээ. Хошин хурц үгтэй гэж нэрд гарснаас гадна Меншиков бас авьяаслаг дипломатч хүн гэж тооцогддог. Ер нь анх Гадаад явдлын яаманд энгийн албан тушаалд орон, төрд зүтгэж эхэлсэн юм. Харин Наполеонтой эхэлж байлдах үед л торгон цэрэгт алба хаах болжээ. Александрын төр барьж байсны эцэс рүү Меншиков ордны бусад шадар хүмүүсийн хамт тэр цагтаа эрх дархаар бүрэн байсан Аракчеевын эсрэг үг өгүүлэл гаргаад, албанаас халагдаж, эдлэнгүүдийнхээ нэгэнд очиж суужээ. Тэнд яагаад ч юм, тэр цагийн Орос оронд шилдэгт тооцогдох хувийнхаа номын санг ашиглан, тэнгисийн хэрэг судалж эхэлжээ.

	Николайг хаан ширээнд суухад Меншиков дахин алба хаах болж, Оросын дипломат төлөөлөгчөөр Перст очиж суув. Уг нь энэ албан тушаал түүнийг далайчин болгож чадмааргүй байсан боловч буцаж ирэхэд нь хаан түүнд тэнгисийн цэргийн яамыг өөрчлөн байгуулах ажил даалгажээ. Гэтэл тэнгисийн цэргийн яамыг зөвхөн адмирал хүн толгойлох учиртай тул Меншиковыг даруй адмирал болгов. 1828 онд Турктэй байлдахад далайгаар очиж буух цэргийг даргалж Анапу гэдэг цайзыг эзэлж авсан боловч Туркийн Варна гэдэг өөр цайзын дэргэд гурав дахь удаагаа хоёр хөл нь бөмбөгний хэлтэрхийд шархдаж тэгэх тэгэхдээ хүндээр шархаджээ. Ашгүй хөл нь эдгэрч дайны дараа тэр тэнгисийн цэргийн жанжин штабын даргаар томилогдож, дараа нь Финляндын жанжин захирагч боллоо. Эцэст дахин дипломатч болж, Дорнодын дайн үүсдэгийн даваан дээр Вифлеем сүмийн түлхүүрийн талаар Султан хаантай ярилцаж тохирохоор Константинополь хот руу хааны зарлигаар оджээ.

	Тэр түлхүүр нь Наполеоны дайны дараа Европт дэгдсэн их дайн дажны түлхүүр боллоо.

	Вифлеем сүмийн түлхүүрийн тухай тэр цагт гадаадын болон оросын сонинд маш их бичсэн бөгөөд энэ бүх хөл үймээн ямар нэг түлхүүр, Вифлеем сүмийн шүтээнд мөнгөн од хатгах эрхийн төлөөнөөс болж дэгдсэн түлхүүр, одны аль алиныг үнэн алдарт шашинт оросууд католик нарт, католик шашинтан францчууд үнэн алдарт шашинтанд найр тавин өгөхийг хүсэхгүй байгаагаас болсон гэдгийг Севастополийн хуурай болон усан цэргийнхний хатагтай нар мэдэхийн цаана сайн мэдэж байжээ.

	Түлхүүр гэдэг зөвхөн бэлгэ тэмдэг, гадаад шалтаг байв. Нутаг дэвсгэр нь Туркийн эзэнт улсын харьяанд багтах Грек, Болгар, Серби зэрэг бусад христос шашинтанд өмгөөлөл үзүүлнэ гэдэг яриа үүнээс тэс ондоо, улс төр, эдийн засгийн өнгөлзлөгийг халхалж байлаа.

	Балканы хойг, Турк, Персийг ноёрхох юм уу, эрхшээл нөлөөндөө авах, бараа таваараа борлуулах зах зээлийг эзэмших, усан замын хоолойнуудад хяналт тавих тухай асуудлууд шийдэгдэж байлаа. Христос шашинтанд өмгөөлөл үзүүлэгч гүрэн бол Туркт хэзээ ямагт нөлөө үзүүлж болох, тэр ч байтугай өөрийн цэргээр Болгар, Серби, Грекийн нутгийг эзлэн авах, Туркчүүдийг Европоос бүрмөсөн түрэн гаргах бололцоо олж авах ажээ.

	Эцсийн энэ бодол чухамдаа Туркийн өөрийн нь түүх шиг өнө эртний зүйл агаад арван тавдугаар зууны дундуур үед Туркчүүдийн эзэмшиж авсан Константинополь хот арван есдүгээр зууны дунд үеэр ч Европ, Ази хоёр тивийн зааг дээр зогсон, Босфор, Дарданеллийн хоолойгоор дамжин оросын хөлөг онгоцнуудын далайд гарах ганц замыг нь хааж байлаа. Иймээс энэ байдлыг өөрчлөх оролдлогыг бүр Петр хаан хийж үзжээ. Туркийн нийслэлийг эзэлж авах бүрэн бололцоо өөрт чинь байна гэж Екатерина хатанд Вольтер захидал бичиж байв. Хатан хаан үүнд доог болгож хариулахдаа насан туршид үүнийг эрмэлзэж ач нарынхаа нэгийг хүртэл Константин гэж зориуд нэрлэн, Константинополийн Грекчүүд түүнийг ирээдүйнхээ хаан эзэн гэж үзэж сураг хэмээн хар багаас нь түүнийг грекчүүдээр тойруулж байгаа юм гэжээ. Гэтэл хийморь муутай урагшгүй Константин биш, харин Екатерины өөр нэг ач хүү Николайд Константинополийг эзлэн авах бодол төрөөд, амар заяа үзүүлэхээ больжээ. Туркчүүдийг хавчин гаргахын тулд энэ хааны хийсэн шиг их юм үйлдсэн хүн ер үгүй. Гэтэл Англи, Францын колоничлон эзлэх төлөвлөгөөнд Турк бас багагүй байр эзэлж байв. Меншиковыг султантай Вифлеем сүмийн түлхүүрийн тухай хэлэлцээ хийж байх зуур лорд Россель парламентад Николай хааныг дайрч доромжилсон ширүүн үг хэлжээ. Хэргийн учир түлхүүрт биш, Туркийг нөлөөндөө авахад байна гэдгийг лорд Россель анх удаагаа бүхний сонорт хүргэн хэллээ. Тэр зуур Парисийн их хамба өөрийн ариун гэгээн ромын католик шашнаа орос гүрний халдлагаас хамгаалан босохыг бүх францад уриалан дуудсан уриаг мэдээж дээд газрын заавартайгаар сонинд нийтлүүлээд өршөөл ивээлдээ авахын тулд францыг зэр зэвсэглэн хөдөлгөхийг хуврагууд бурхан тэнгэрт залбиран уриалж эхэлжээ.

	Меншиков зорьсондоо хүрсэнгүй, юу гэвэл Николайгаас султан хаан аварч туслах хүч эрсэнгүй, түүнээс түрүүхэнд францын хаан ширээнд гарсан Луи - Наполеоныг олж түшээд Вифлеем сүмийн түлхүүрийг католик Шашны хуврагуудад гардуулан өгчээ. 

	Тэгэхэд нь Николай Английн элчин сайд Сеймурээр дамжуулан Туркийг илүү ч үгүй, дутуу ч үгүй эн тэнцүүхэн эв зүйгээр хуваан авах, тэгэхдээ Англи харин Станбул болон усан замын хоолойд санаархахгүй байх, үүнийхээ шанд Египет, Крит хоёрыг авах болзол тавьж, Англитай тохирохоор шийджээ.

	Гэтэл Английн засгийн газар Оросын хүчин чадлыг зузаатгахыг хүссэнгүй. Лондоны урт гар Оросын өөрийн нь хил хязгаарт тултал сунаж, Дорнодын худалдааг бахим атгаж агсан бүлгээ. Тэгээд энэ байдлыг өөрчлөх гэсэн алив оролдлого бүхэн Английн засгийн газрын эрх баригчдын зэвүүг хүргэж, элдэв хуурмаг үг цувуулахад тувт хүргэдэг байв.

	Тэгвэл эдүгээг хүрч иртэл францтай дайтах дээр тулаад муудалцаад байсан Англи «Европын тэнцүүрийг алдагдуулагч» Николай хаантай тэмцэхийн тулд найрамдахыг Францаас эрлээ.

	Севастополийн хатагтай нар дайны цаад учир шалтгааныг эс мэднэ. Театрт тэд Нестор Кукольникийн «Севастополь дахь тэнгисийн баяр юм уу, Синопын тулалдаан» гэдэг жүжиг үзэж усан цэргийнхний хурлын танхимд мөн л Хар тэнгисийн флотын гавьяаг мандуулсан залуу зураач Айвазовскийн зургуудыг уйдталаа үзнэ. Гэтэл Туркийн хөлөг онгоцны цувааг Синопын хойгт гайхалтайгаар салам ниргэсэн Нахимовын ялалтад Англичууд хорсож, оросын усан цэргийг дарах, Севастополийг эртний Карфаген6 адил үнсэн товрог болгохын төлөө удаан хугацааны нүсэр дайнд шургуу бэлтгэж байна гэдэг цуу явдаг болов.

	Меншиковын туслагч адмирал, генералууд болон гэгээн вантай ажил төрлийн ойр холбоотой хүмүүстэй ярилцаж үзэхэд хатагтай нарын сэтгэл тайвшрах юмгүй, хариултууд илтэд булзааруулсан шинжтэй агаад цэргээ хаана аваачиж буулгах санаатай байгаагаа холбоотнууд, надаас илүү сайн мэдэж байгаа байлгүй гэж генерал Кирьяков бүр дооглонгуй хариулжээ.

	Гэхдээ холбоотнуудаас гадна Крымийн хувь заяаг даатгаж авсан хуурай болон усан цэргийн ерөнхий жанжин, гэгээн ван тэр тусмаа эзэн хаантай өөртэй нь захидлаар харилцдаг энэ хүн үүнийг гарцаагүй мэдэж байж таарах мэт хатагтай нарт санагдана. Тэр дипломатч хүн болохоор тэр тухай асуувал ямар нэг бодлын үүднээс шууд хэлэхгүй байж болох авч сэтгэл онгойлгосон хариуг нь түүний нүүр царайны байдлаар хэзээд гадарлаж болох бүлгээ.

	Дэл сул хүмүүсийг цонхон доогуур холхиулахгүйн тулд тайж нарын хурах ордныг талбайн талаас тойрч бүсэлсэн цагдаа нар гэгээн вантаныг ордноосоо морилсныг гаднаас дотогш дуулгамагц танхимын буланд бөөгнөрч байсан хатагтай нар орох хаалганы аман дээр яаран шавав.

	Меншиковын овог нэр Александр Сергеевич тул тэр өдөр хан хүүгийн адил амьдай гэгээний нь мэндэлсэн өдөр байлаа. Меншиковт баяр хүргэх завшаан хуурай, усан замын цэргийн дарга нарт ёслолын жагсаалын өмнө, хойно, усан цэргийн дарга нарын хурлын танхимд болсон зоогийн үеэр тохиолдсон бол хатагтай нар одоо л нүүр учрах гэж байгаа ажээ.

	Өргөн цэнгэлийн эзэгтэй болох бадируун том биетэй таргалж яваа боловч хувцсаа сайтар тохируулан өмссөн, ая тал засаж нүд дүүрэн гэж хэлдэг тийм бие галбиртай залуу бүсгүй, хурандаа Веревкиний гэргий цайны замбага, улаан хонхон том баглаа цэцгийг Меншиковт тусгайлан бэлтгэсэн байв.

	Хурц улаан өнгийн хивс дэвсэж, хүрэл тосгууртай олон лаагаар хурц гийгүүлсэн урт биш боловч өргөн шатаар Меншиков сүр жавхлан ёслол төгөлдөр ихэмсгээр өгсөн гарч ирэв. Нуруу гоолиг өндөр нь эдний удам судрынхан буюу Петрийн хөтөч агсан «аз дайрсан хэрмэлээс» авхуулан тийм нуруулаг улс ажээ.

	Нас сүүдэр ахиж яваа хэр нь нэр өдрийнх нь баяр таарсан вантны нуруу цэх шулуун, хараа дээгүүр, толгойнх нь үс буурал ч гэсэн зэгсэн өтгөн чигээр, цагаан сахлаа богино тайрч зассан агаад хурц хар нүд нь шатны гишгүүр, хивсийг бус, харин цаад талаас нь хөгжим баяр хүргэн эгшиглэхээр зэхэж байгаа танхимын үүдэнд шавсан хатагтай нар өөд дээшээ анхааралтай ширтэнэ.

	Меншиков өндөр болохоор туранхай гэгдэхгүй юм гэхэд шөрмөслөг горзгор гэмээр харагдах боловч тэр нь хөгширч хорчийсон хүний байртайгаас бус, харин төрөлхийн гоолиг нуруутайнх ажээ. Баруун гар талд нь хамт яваа хошууч генерал Владимир эцгийнхээ нурууг дуурайсан агаад хойно нь нэг алхам зайтай, зүүн гарт нь туслагч нарынх нь ахлагч хурандаа Вунш тус тус явна.

	Өргөн цэнгэлийн эзэгтэй нар өдрийн нь баяр таарсан гэгээн ванг үүдэнд тосож, гэнэт улайсан малигар царайныхаа эрүүн талыг цэцгийн баглаагаар халхална. Сүмийн суурь тавих үед Иннокентийн хэлсэнтэй адил, тэгэхдээ маш энгийн хэдэн үг хэлэхээр бүсгүй бэлтгэж байсан мөртөө «Александр Сергеевич танд авралт гэгээний чинь баярын өдөр баяр хүргэе...» гэснээс цааш өөр тойвтой юм хэлж чадсангүй.

	Тэгээд өөртөө ч санамсаргүйгээр түгдрэн зогсож бусад бүх үг агшин зуур мартагдаад, баглаа цэцгээ өөрийн эрхгүй вангийн алтан саат мөрөвч рүү сунгасан байв. 

	Ван франц үгээр бүрхэгдүүхэн хариу талархан ёсорхоод залуу цагийн хөнгөн шингэн хөдөлгөөнөөр мэхэсхийж бүсгүйн булцгар гарыг үнслээ.

	— Баяр хүргэе! Гэгээн ван танд авралт гэгээний чинь мэндэлсэн өдөр баяр хүргэж байна! гэж хатагтай нар шуугилдана.

	Тэгтэл хөгжим нирхийж, бүгдийн дууг дарав. Меншиков баглаа цэцгээ цээжиндээ тэвэрч, баруун зүүн тийш мэхэлзэн инээмсэглэх нь унтууцан ярвайхтай төсөөтэй харагдана. Усан цэргийн дарга нарын хурах танхимд зоог барьсны дараа тэр хоёр - гурван цаг унтан эдүгээ дотор нь хатаж цээж хорсох тул соодтой ус уух сан л гэж бодно. Өдөр их тодхон байдаг царайных нь шарангуй өнгө оройн гэрэлд дарагджээ. Хөлийн хууч өвчин хөдөлж жаахан шархирах авч өөрөө түүндээ дасаж орхисон агаад заримдаа аягүй шаналгадаг боловч одоо хүлцэж болохтой байв.

	Жанжин штабын хурандаа, цайвар үстэй, гучин хоёр орчим насны чийрэг эр Вунш тэр зуур Веревкинаас ванд зориулан тусгай өрөө зассан эсэхийг шивнэн асуусанд, ерөнхий жанжныг гойд хичээж зассан өргөөнд оруулахын тулд Веревкин яаран түрүүлэв.

	Гэтэл Веревкиний хойноос нэг хоёр алхах гэсэн гэгээн ванд тойрон шавсан хатагтай нар зам тавьж өгсөнгүй. Ван л өөрсдийн нь бүх эргэлзээг тайлж, айж сүрдэх сэтгэлийг нь онгойлгож чадах, тэгж ч өгөх ёстой цор ганц хүн нь байлаа. Хатагтай нарын дотроос бусдаасаа түүнд илүү ойр зогсож байсан угийн нүүрэмгий биш боловч одоо гэнэт зориг орсон, нэгдүгээр зэргийн ахмад Юрковскийн гэргий хөгжим зогсохын хамт гэнэт:

	— Гэгээн ван, би бол арван хүүхэдтэй хүн, гэвэл

	— Тийм үү?! гэж Меншиков учир үл ойлгон, буурал хөмсгөө өргөн дуугарав.

	— Миний хамгийн том хүү тэгээд дөнгөж цэргийн сургуулийн гуравдугаар ангид явдаг. Бид Севастопольд байхад осолгүй гэж үзэн сууж байх уу, аль эсвэл... эсвэл бид нэг тийшээ явах учиртай байна уу? гэдгийг би бусад эхчүүлийн адил дуулмаар байна гэж Юрковская хэллээ.

	Вангийн хөмсөг хэвийнхээсээ ч хэт доош буусан нь ярианы учрыг одоо нэгэнт ойлгожээ. 

	Гэвч шууд хариулахгүйн тулд:

	— Ингэхэд тухайлан юунаас та бүхэн айж байгаа хэрэг бил ээ? гэж асуув.

	— Дайсны цэрэг буухаас л тэр шүү дээ гэж Юрковскаягийн өмнөөс зоримог Бутакова хариулав.

	— Наашаа Севастополь руу хөдөлсөн тэр цэргээс гэж Бутаковагийн үгийг усгал зөөлөн харцтай Суслова гүйцээв.

	Ван дахин хөмсгөө өргөж

	— Юу наашаа, Севастополь руу хөдөлсөн гэж? Тэр буулгах цэрэг чинь Могойт арлын дэргэд зогссон чигээрээ байгаа биз дээ? гээд хүү рүүгээ, Веревкин, Корнилов руу харж, усан цэргийн штабын дарга дээр түгшсэн харц нь тогтож, — Өөр мэдээ ирсэн хэрэг үү? гэж захирангуй дуугаар асуулаа.

	— Өглөөнөөс хойш юу ч ирээгүй, гэгээн вантан гэж Корнилов яаран хариулахад:

	— Тэгвэл дайсны хөлөг онгоцнууд зогсож байсан янзаараа байгаа юм шив дээ? гэж Меншиков бөөгнөрсөн эмэгтэйчүүдийг нэлээн зүггүй харцаар өндрийнхөө энгээр духайн харав.

	Гэвч Юрковская бүгдийн өмнөөс дахин асуусан нь:

	— Гэлээ гэхдээ нэг цагт нэг тийшээ явдаг юм байгаа биз дээ. Гэхдээ чухам хаашаа очих вэ? гэлээ.

	— Уухай, ийм хэрэг үү? Чухам хаашаа очихыг нь та мэдэх сэн гэж байгаа юм бий! гэж Меншиков инээмсэглээд, их л учиртайгаар:

	— Кавказ руу хөдөлнө! гэлээ.

	— Кавказ руу? гэж Юрковская бас түүнийг дагалдан хэд хэдэн бүсгүй гайхан дуу алдаж

	— Яагаад Кавказ руу явдаг бил ээ? гэв.

	— Их эзэнтний бодол тийм байгаа юм гэж ван нүдээ жартайлгасхийн дуугарсанд,

	— Үгүй та өөрөө... таны өөрийн бодол юу байна? гэж Бутакова цовоолог биш авч шамдангуй асуулаа.

	— Намайг хувьдаа ямар бодолтой байна гэж үү? гэж жанжин хөөрхөн, бүсгүйн гэнэн хонгор асуултад сургамжилсан байртайгаар, тиймээс ширүүндүү дуугаар: — Их эзэнтний саналыг би мэдсэн бол над өөр ямар нэг бодол баримтлах эрх байхгүй гэв.

	Ван энэ үгийг үнэнээсээ, тэр байтугай ширүүндүү өгүүлсэн нь хатагтай нарт яг ёсоороо ойлгогдож, урьд нь огт дуулдаагүй тэр Кавказад цэрэг бууж болох боломж энэ үгийн дараа яагаад ч юм огт маргаангүй зүйл мэт санагджээ.

	Үнэндээ ч Кавказаас өөр хаана дайн дажин болж байгаа бил ээ? Хатагтай нарын заримынх нь төрөл садан тэндхийн дайнд амь үрэгдсэн, заримынх нь одоо амь дүйж яваа, нөгөө хэсэг нь бүр багадаа Кавказын дайны тухай сонсож байсан, одоо хөгширч яваа хүмүүс байлаа. Кавказ гэдэг маань ердөө л дайн байлдаан болж байдаг, засгийн газар дургүй хүрсэн хүмүүсээ аз хиймориос нь болж удаан түргэн хугацаагаар үхэлтэй золгуулахаар явуулдаг газар билээ.

	Энэхүү буулгах цэрэг маань тэрхүү мөнх дайтаж тулж байдаг Кавказ руу явахаас өөр газар байхгүй нь даруй тодорхой болчхов.

	Тэгээд Меншиковыг тойрсон хатагтай нар хүндэтгэн талархсан байртай ярагдан зам тавьж өгөхөд ван сая өрөөнд орж соодтой ус захиалах боломж олдов.

	Тэр цагт бүх өргөн цэнгэл Котальон бүжгээр эхэлдэг заншилтай байсан тул хөгжимчид уг бүжгийн аяыг хөгжүүнээр эхлэв. Цэнгэл мөн мазурка гэдэг бүжгээр төгсдөг бүлгээ.

	Бородиногийн хорооны найрал хөгжмийг сонсох, зарим залуусын зүрх сэтгэлийг булаах Севастополийн цэнгэлийн энэ байшингийн ойролцоо үзэж болох зүйлийг харахаар хэрэгт дурласан баахан хүн гудамжны нөгөө талд цугларчээ.

	Харшийн ойролцоо жижүүрлэж байсан цагдаагийн дарга ардуудын ийнхүү бөөгнөрөхийг зохисгүйд үзээд тэднийг хөөж тараа хэмээн хоёр эргүүл явууллаа. Гэтэл олны дунд өргөн цэнгэлд орж чадаагүй олон дарга нараас хэд хэдэн хүн байсанд эргүүлүүд юу ч хийж чадалгүй зовсхийн эргэж ирэв.

	Екатерины гудамжаар холхиж яваа дарга нарын дунд усан цэргийн хоёр дарга, бага дэслэгч Невзоров, дэслэгч Стеценко гэдэг хоёр хүн байсан нь усан цэргийн дарга нарын хурах шилтгээний дээрх цахилгаан утасны цамхагт арван хоёр цагаас жижүүрлэх учиртай байв.

	Севастополиос Николаев хүртэл бүх эргийн дагуу ийм дохиот цахилгаан утсыг байрлуулжээ. Тэднийг нэгийг нь нөгөөгөөс өдрийн цагт бол дарцаг юм уу бөмбөлгөөр өгөх дохиог харж болохуйцаар, шөнө бол гэрлээр нэвтрэлцэхүйц газарт байрлуулсан нь ийм дохиогоор авч өгөлцөх өөрийн эрхгүй товчхон байдаг мэдээ нэг цамхгаас нөгөө рүү дамжсаар Николаеваас Севастополь хүрч, эргэж Севастополиос Николаев хүрнэ. Энэ хоёр бол хар тэнгисийн эрэг дэх засаг захиргааны хувьд хамгийн чухаг боомтууд билээ.

	Жижүүрт гарахын тул өргөн цэнгэлээс дөнгөж сая гарч ирсэн мичман дэслэгчид:

	— Бирюлевын яаж дүүлж байсныг та харсан бол уу? Тэгээд хэнтэй гэж санана? Нина Бутаковатай шүү! Юм бүхэн дээр азтай хүн юм аа даа. Нинад чинь би сэтгэлтэй болсон хүн гэтэл, би жижүүрт гарч, тэр Нинатай бүжиглэж байдаг!.. Уржигдар хөзрөөр мөрийтэй тоглож биднийг цөмийг хоосолчихсон... Би тэднийхээс гарахдаа бүр халуун тогоо тэвэрсэн гэлээ.

	«Халуун тогоо тэврэх» гэж тэр үед Хар тэнгисийн далайчид их ярьдаг байсан сохор улаан мөнгөгүй болохын нэр ажээ. 

	Дэслэгч Стеценко Невзоровоос насаар ах, усан цэргийн залуу дарга нарын дунд тохитой томоотойд тооцогдох бүлгээ. Маш хэнэггүй, угаасаа инээд зохиогүй мэт уруулаа ямагт жимийж, учирсан хүмүүс, газар орны дүрс төрх, зургийг үргэлж буулган авах мэт жижиг бор нүдээр хянуур ширтэж явдаг дэслэгч цонх руу толгойгоороо зангаад:

	— Валтасарын7 найр гэгчтэй тун адил юм болж байна! Энэ чинь эвгүйцмээр юм, холбоотнууд гэнэт наашаа хөдөлбөл бид тэднийг бүжгээр угтаж амьтны доог болох вий. Үгүй мөн жаргалтай Аркадия8 гэж л бодно байх даа гэв.

	— Холбоотнууд манай руу халдаж чадахгүй! Хоосон ярианаас цаашгүй... гээд Невзоров юу ч үл харагдах цонх руу түрүүчийнх шигээ шунагаар ширтэж байснаа гэнэт Стеценког нударч, гүн уйтгартайгаар, — Дагина мэт үзэсгэлэн гуа Катрин нүдэнд хүйтэн Сколков хоёрыг яана! Та тэр хоёрын цуг байгааг харсан болоосой гэв.

	— Тэр Катринд та бас сэтгэлтэй хэрэг үү? гэж Стеценког магадлахад:

	— Энгүй... Ээх! Энэ гайтай жижүүр таараагүй болж гэм, би мөн одоо хэр нь тэндээ байж байх сан! Та бодоод үзээч! гэв.

	— Төсөөлж ядаад байх юу байх вэ... Харин Севастопольд болох дараачийн өргөн цэнгэл ямар байхыг төсөөлөхөд л бэрх.

	— Есдүгээр сарын арван долоонд болно! 

	— Та яагаад ингэж баттай хэлж байдаг бил ээ?

	— Юу яагаад гэж? Арван долоонд чинь Вера, Надежда, Любовь, тэдгээрийн эх Софи нэртэй бүх бүсгүйчүүлийн аминдаа гэгээний мэндэлсэн баярын өдөр. Севастополийн бүсгүйчүүлийн тал хувийн нэр өдрийн баяр. Тэгээд тийм өдөр аль нэг газар өргөн цэнгэл болохгүй өнгөрнө гэж байшгүй... Хэрхэвч таарахгүй! 

	— За явж жижүүрээ авъя гээд Стеценко цааш эргэж Невзоровыг жаахан зогсъё гэж гуйвал цаадах нь хүлээсэнгүй.

	Аль ч талаар бодоод үзсэн хоёул дахин арван минут зогсож болох байсан атал өршөөлгүй цэгцхэн алхсаар холдох түүнийг мичман хойноос нь гүйцэх хэрэгтэй болов.

	Энэ зуур өргөн цэнгэл бүр хөгжөөн наргиантай болон өргөжив.

	Рушук, Парис, Варнагийн дэргэд гурван удаа шархадсан, тогоруун хөлтэй, уужуу тайвуугийн цогцолбор болсон Меншиков ван хатагтай нарыг тун чадмаг тайвшруулаад чухаг хэрэгцээтэй байсан соодтой усаа ууж, гэртээ байдаггүй олон талын тух тавыг тусгай өрөөнд эдлэн налайжээ.

	Хүү Меншиков, хурандаа Вунш хоёр танхимд үлдээд, гэгээн вангийн дэргэд Нахимов, Корнилов хоёроос гадна «Хуудуу шар» хэмээх, залуучууд заримдаа зөнөсөн гэж тохуурхах Моллер, урьд Севастопольд боомтын дарга гэдэг жанжин захирагчтай чацуу тушаал эдэлж явсан дэд адмирал Станюкович, Дунай мөрний саваас австричуудад түрэгдэн татагдсан Өмнөдийн армийн жанжны ах, корпус командлагч сурвалжит генерал нэгдүгээр Горчаков ван зэрэг хүндэт хөгшчүүл цөм байлаа.

	Станюкович насаар бүр гэгээн вангаас ч ах, хэдхэн сарын дараа дал хүрэх гэж байгаа ажээ. Урьд усан цэргийн эрэмгий жанжин явсан энэ хүн одоо хий үймэрч, бичиг цаас хөөцөлдөн боомтод олон жилийн туршид хуримталсан сангийн их эд хогшлыг харамнан хадгалах болсон хүн. Дээр цагт хүрэн байсан нүдний нь жалх арилж, хараа муутай нь ажиглагдана. Хамрын тамхи байн байн татах гэж том хөөрөгтэй даалингаа алгуурхан гаргана. Дараа нь найтааж аваад, мөн л яаралгүйгээр хоёулыг нь хармаалаад, түдэлгүй дахин нөгөөдүүлээ огт өөр, хийгээгүй хармаанаасаа хөшиж дуулгавар муудсан хуруугаараа тэмтэрч эхэлнэ. Өөрөө аль болохоор нуухыг оролдовч чих нь бас хатуурсан ажээ.

	Горчаков бол гэгээн вантай бараг ойролцоо нуруутай хоёр нас дүү, бас Меншиковоос ч амгалан тайвуу зантай хүн. Түүний бие олон тулалдаанд оролцсон дайчин генерал болохоор Англи, Турк, Францчууд үнэхээр сүр бадруулахын үүднээс нэгэн цагт Крымд буудаг юм аа гэвэл түүний хашир туршлагад Меншиков их найдвар тавьж байлаа.

	Ийнхүү, холбоотнууд Английн парламентын дур зоригийг дагаж хөдөлбөл цайз, усан цэрэг, хот болон Крымийн хувь заяаг шийдэх учиртай хүмүүс бараг бүгд энэхүү онц цэлгэр биш өрөөнд цуглажээ.

	Чухамдаа гэвэл хотод, түүний орчинд хуаран, майхан, хөлөг онгоцнууд дээр олон түмэн цэрэг, усан цэрэг унтаж байгаа, тэднээс хэрэг явдал зарим талаар мөн шалтгаалах мэт боловч тэд дарга нарынхаа л тушаасныг нэн даруй эргэцүүлж тойруулж бодолгүйгээр биелүүлэх үүрэгтэй байлаа. Цэрэг, усан цэргүүдэд өөрсдийн гэх ямар нэг бодол сэтгэлгээ байхыг цэрэг дайны хэрэгт хамгийн хортойд үзнэ.

	Гэгээн вангийн өмнөх ширээн дээр шил шампан дарс байна. Тухайлбал энэ хорон дарснаас болж үе мөчнийхөө өвчнийг сэдэрч шархирч байна гэж магадгүй үндэстэйгээр өөрөө үзэх авч уухаас татгалзах хатуу зориг дутахын дээр өөрийн нь амьдай гэгээний мэндэлсэн энэ өндөр сэтгэл өөрийг нь ямагт дэврээн баясуулах учир биеэ жаахан сул тавихаас буцахгүй байв.

	Хоолойгоо чилээхгүйн тулд ван намуун ярих тул Станюкович өөдөөс нь нүдээ бүлтийлгэн, амаа ангайж, зүүн чихээ далжийлган чагнана.

	— Эрхмүүд ээ, буг чөтгөр бурхан сахиуснаас айхын үлгэрээр адмирал Нэпир Кроштадтаас айж ердөө Финийн золгүй жижиг хөлгүүдийг живүүлж байгаа шиг Дондас Гамелен хоёр Севастопольд халдана гэж сэтгэл бүү зов! гэхэд нь Корнилов даруй тосон авч:

	— Тэр үнэн, Нэпир зүгээр сууж байна. Гэхдээ Балтийн тэнгисийн эрэгт зарим газар нь мин тавиастай шүү дээ, манайд тэгэхэд юу байгаа бил ээ? гэв.

	— Мин тавьсан гэнэ ээ? гэж гэгээн ван дооглонгуйгаар толгой сэгсрээд, — Та бүгд чинь дэмий зүйл! Ямар ч миныг эсэргүүцэх мин бас байдаг. Мин тавьж ч болно, олж илрүүлж ч болно... гэхэд нь Корнилов мөчөөгөө өгөлгүй:

	— Гэхдээ эргийн их буунуудын суман дор усан дотроос мин олж гаргах тийм амаргүй шүү дээ гэгээн ван гэв.

	— Цайзын их буу хөдөлж байгаа юмыг мэргэн ононо гэж найдаж болохгүй, гэхдээ таны хэлдэг зөв л дөө. Их буунуудын суман дор Английн онгоцонд ч гэсэн тийм таатай байхгүй, тэгээд ч тэд зайлж одохыг илүүтэйд үзнэ гэж түүний хэлсэнд Меншиков үл мэдэг инээвхийлнэ. Тийнхүү инээмсэглэх нь үе мөчний өвчнөөс болон ярвайсхийхтэй бас төсөөтэй харагдана. Ер нь Англи эхлээд дайн зарлаж орхиод, сүүлд нь түүндээ бэлтгэдэг их хөгийн зантай улс. Таван сар орчмын өмнө бидний толгойг авахаар арван нэгэн мянган илд Портсмутэд ирлэж эхэллээ гэж сонинд мэдээлснийг санаж байна. Сүүлд хоёр сарын ч бил үү дээ дараагаар тэдгээр илдийг Плимутэд хурцалсаар байна гэсэн. Гэтэл бүр саяхан тэр илдүүдээ Облимутэд билүүдэж гүйцээж байна гэсэн мэдээ миний нүдэнд өртсөн. Гэхдээ түүгээр арай ч дуусахгүй болов уу, аягүй бол нэг жил хагас хэр болоход уул илдүүдийг Манчестер ч юм уу, өөр нэг хотод бүрмөсөн хурцалж дууслаа гэсэн мэдээг бид унших вий! Тэгсэн дараагаа л тэд Кавказад цэрэг буулгахаар шийдэх байх. Ингэхэд байна аа, хагас жилийн дараа хавар болно, харин өвөл хаяанд ирсэн хойно хэн цэрэг буулгаж байсан юм бэ? гэв.

	Вангийн ярьсан бүх зүйлээс «Кавказад цэрэг буулгана» гэдэг ганц үгийг л Станюкович тод дуулсан болохоор хармаалахаа мартсан хөөргөө баяртайгаар сэгсрэн байж:

	— Тэгвэл Кавказад цэрэг буулгах юм биз дээ? Энэ ч тэгэхлээр бүрмөсөн шийдэж, гарын үсэг зуралцсан хэрэг үү, Александр Сергеич? гэж асуулаа.

	Меншиков үүнд урт сарвуутай гараа алдалсхийгээд, инээвхийлж

	— Петербургт бол шийдчихээд байгаа... Сент-Арно харин Раглантай яаж шийдсэнийг би мэдээгүй... Эрхмүүд ээ, энүүхэндээ гэхэд... Энэ явдал нэгэнт нууц биш ч байж болно. Юу гэвэл энэ тухай би өөрийнхөө бодлыг хоёр сарын өмнө эзэн хаанд айлтган бичсэн. Ингэхэд Крымд дайсан цэрэг буулгаж болох уу, чухам хаана буулгавал тэдэнд илүү тохиромжтой вэ? гэдэг талаар би айлтгалдаа зэгсэн тодорхой бичсэн дээ гэв.

	— Та тэгээд ямар газар цэрэг буулгах боломж илүү их байна гэж үзсэн бэ? гэж Горчаковыг асуухад:

	— Та харин өөрөө юу гэж бодож байна?

	— Хм... бүх Крымийг нэгмөсөн тасалж авахын тулд Перекопт буулгаж болзошгүй болов уу? гэж Горчаков тун шийдэмгий бус дуугарав.

	Нахимов гансаа амнаасаа салган

	— Хол байна! Дайсан тийшээ очихгүй ээ! Тэр чинь холдоно! гэхэд

	— Херсонест! гэж Моллер шийдмэг эхэлснээ даруй томоогүйтсэн хүүхэд шиг хүн бүрийг, ялангуяа гэгээн ванг сэтгэл түгшин ээлжилж харав. Корнилов зүүн гарынхаа хуруун дахь бөгжийг харан байж өөрийнхөө бодлыг чангаар гаргаж хэлэх адил:

	— Хэрэв тэднийг бууна гэвэл Кача, Евпаторийн хооронд л хүлээх хэрэгтэй гэв.

	— Владимир Алексеич таны хэлдэг яриагүй зөв! Би яг л тэгж бичсэн гэж Меншиков толгой дохив. Би бууж болмоор бүх газар Перекоп, тэр ч байтугай Феодоси, Керчийг хүртэл хянаж үзээд, яг Евпатори юм уу, өмнөхөн нь бууна гэдэг дүгнэлтэд хүрсэн... Тэгээд миний хүчийг хоёр дахин зузаалж өгөхийг гуйсан... Гэтэл... өөрийнхөө цэргээс өгч Хомутов генералыг зузаал гэж над хэлсэн. Тэгээд тээр хойд Кавказ руу л нэмэлт хүч, их буу явуулаад байгаа. Тэгэхлээр ингэх та бидний мэдэхгүй нэг үндэс байгаа юм байлгүй гэв.

	— Тийм ээ, есдүгээр сар, өдөр шөнө тэнцэх сар болж байна гээд Нахимов гаансаа далд хийж, — Тэд одоогоор манай Хар тэнгисийг мэдэхгүй байгаа, яах вэ, танилцаг гэсэнд:

	— Дөчин найман онд, талийгаач Лазаревын үед, санаж байна уу? Кавказын эргийн дагуу ямаршуу шуурга боллоо? Одоо мөн тийм юм болж болзошгүй. Тэгвэл ч ёстой нэг цэрэг буулгах гэгчийг үзүүлэх вий. Тэгэхэд манай гурван хөлөг онгоц сүйдсэн. Тэд харин учиргүй их хохирол үзэж мэднэ шүү гэж Станюкович хэллээ.

	— Тэд Кавказ руу явахгүй гэж Моллер гэнэт шийдмэг, чангаар дуугарсанд цөм «хуудуу шар» луу, цаашаа юу гэхийг нь хүлээж дуугүй харвал Моллер сэтгэл ихэд хөөрсөн, царай улаан, нүдээ хий л бүлтэлзүүлэх ажээ.

	— Яагаад явахгүй гэж? гэж эцэст Корнилов асуусанд: 

	— Яагаад гэвэл тэд чинь усан тэнэг амьтад биш шүү дээ, тэгээд л тэр гээд «Хуудуу шар» сууж байсан сандлынхаа түшлэгийг махлаг хуруугаараа эрдүү тогшиж байв.

	— Тэд мэдээжээр тэнэг улс биш ээ гэж Меншиков инээмсэглэхдээ дайныг дэндүү мулгуу явуулж байгааг хэн үгүй гэх юм бил ээ? гэв.

	Ийнхүү тусгай өрөөнд Севастополийн уураг тархи, ухаан бодол гэж тооцогдож сурсан хүмүүс өөрсдийгөө тайтгаруулж байхад танхим, бусад өрөөнд байгаа хатагтай нар бүр тайтгарч гүйцэн цэнгэлд умбаж байв. Эрүүл чийрэг наргианч, ухаалаг цэцэн, хүмүүжил сайтай, гол нь өөрийн эр нөхөр бус, гаднын харчуултай энэ хэдэн цагийн дотор ёс зүйн дагуу цуг, ойр байж ханатлаа бүжиглэн, хөгжмийн эгшигт сэтгэл нь хөөрөн бадарч, тоглоом наадмын үг ам уралдуулж, хэт дотносох найдлагагүй ч гэсэн үүний хувьд бас хэний ч горьдлогыг таслахгүйгээр дураараа аальгүйтэх болсондоо залуу бага, дунд хэр насны бүсгүйчүүл, тоо томшгүй олон хүргэдтэй энэ хотод тун цөөн тоотой хүүхнүүд хоёр цаг хагас болоход аз жаргалын мансууралд умбаж гүйцээд байв.

	Зууш ундааны элбэг дэлбэг гэж учиргүй.

	Меншиковыг үл тоомсорлогч дэслэгч генерал Кирьяков ончтой сонгож авсан ахлах адмиралууд, тэргүүн зэргийн ахмадууд болон өөрийнхөө нэг бригадын генерал Гогиновтой нийлэн сууж аж ахуйч нямбай дэслэгч Вержиковский дорвитой нөөцөлсөн потер хэмээх хатуу дарс шимэн, заримдаа өөрөө ярьж, заримдаа нөхдийнхөө эл дол болсон, гэвч хэдэн хундага дарс ууж мансуурсан дараа шинэ сонин ч юм шиг санагдах хошин яриаг чагнан тачигнатал хөхөрнө.

	Амтлаг усан үзэм, шүүслэг анхилуун амтат гуаг таалан зооглоно. Сэтгэл дэврэн мансуурсан үед нүд дүүрэн гоолиг мэт болж харагдах өргөн цэнгэлийн эзэгтэй сэтгэл хөхин баяссандаа хөгжимчдийг дарсаар хэр тохируулан дайлах зарлиг буулгасанд хөгжимчид хүч сэлбэж зүрх чангалж аваад лимбэ эсвэл бүрээ, зэс бүрээ сэлт олон зүйл хөгжмөө барьж аван мазурка бүжгийн ая нирхийх үед эргүүл жижүүрт гарсан хүний ёсоор хувцасласан нэг дэслэгч орж ирээд усан цэргийн штабын дарга энд байгаа эсэхийг хурандаа Веревкинаас лавлав.

	— Адмирал Корнилов энд байгаа... зохимжтой эсэхийг би мэдэхгүй байна гэж Веревкин хариултал:

	— Цахилгаан утасны өртөөнөөс маш чухал мэдээ авлаа гэж эргүүлтэй дарга чанд өгүүлэв.

	— Чухал мэдээ юм бол мэдээжээр... таныг хэн гэж илтгэх вэ?

	— Дэслэгч Стеценко.

	Минутын дараа Веревкин өөрөө дэслэгчийг тусгай өрөөнд дагуулан оруулаад үүдийг нь сайтар хаагаад гарч одов.

	Стеценко өрөөнд байгсдыг хоромхон зуур эргэн тойрон ажиглан хараад, Меншиковын зүг хоёр алхам сурмагаар өсгий хавсраад:

	— Гэгээн дээдэс ээ, дөнгөж сая цахилгаан утасны өртөөнөөс дайсны флот хөдөлсөн тухай мэдээ авлаа гэж рапортлах өнгөөр илтгээд, гайхаж хоцорсон ванд гэрлээр өгсөн дохиог тэмдэглэсэн цэнхэр өнгийн хуудас барив. Мэдээг уншихын тулд Меншиковын хажуу хармаанаасаа гаргаж ирэн нүдэндээ барьсан бариулт шил бахим бадируун гар дотор нь мэдэгдэм чичирнэ. Өрөөнд суусан хүмүүст Меншиков уг мэдээг хоёр юм уу, гурав дахин унших шиг болсны дараа сая шилээ нүднээс холдуулан бүдэг дуугаар:

	— Эрхмүүд ээ, үүнийг маргааш... өөрөөр хэлбэл өнөөдөртөө нар мандахын хамт дахин магадлах хэрэгтэй. Мэдээг учир дутмаг дамжуулсан байж ч болно гэв. 

	— Мэдээний утга нь? гэж Корнилов, Горчаков хоёр яаран асуухад:

	— Утга нь ийм юм: «Дайсны хэдэн зуун хөлөг онгоц бүхий флот Крымийн баруун хойд эрэг рүү умрыг барин хөдөллөө» гэж Меншиков дахин шилээ нүдэндээ барин уншив.

	Бүгд өөд өөдөөсөө харахад Меншиков дэслэгч Стеценко руу хандаж:

	— Өртөөн дээр дэслэгч та хэнийг үлдээсэн бэ? гэвэл

	— Мичман Невзоровыг үлдээсэн, гэгээн дээдэс ээ гэв.

	— Мөөн... гадаа шөнө саруул байна уу?

	— Бараг тэргэл сартай байна, гэгээн дээдэс ээ.

	— Салхи?

	— Эхлээд баруунаасаа салхитай байснаа намдаад одоо нам гүм байна, гэгээн дээдэс ээ.

	— Флот одоо чухам хаана байгааг мэдээнд дурдсангүй юу?

	— Мэдээг Николаеваас ирүүлжээ гэгээн дээдэс ээ.

	— Салхи нам гүм байгаа бол тэд ямар ч байсан хол явж чадаагүй, тэднийг чирэхэд галт онгоц нь хүрэлцээгүй гэж хэллээ.

	Хүмүүсийн сэтгэл ихэд түгшин бачимдсан байх атал Меншиковын царай этгээд амгалан тайван буйгаараа дэслэгчид гайхал төрүүлэв. Ван мэдээг дөрөв нугалаад, Стеценкод тушаах өнгөөр:

	— Одоохон яваад флот тухайн үед чухам хаахна байгааг олж магадал. Мэдээг өөрийн биеэр, нааш нь биш, миний ордонд хүргэж өг гэв.

	— Мэдлээ, гэгээн дээдэс ээ! гээд Стеценко эргэх сайхан сургуультайгаа үзүүлэн гарч одов.

	Корнилов тэгэхэд Меншиков руу харан, хорноор ч, гэмгүй сэтгэл догдолсон маягаар ч гэмгүй, ихэд удаан хүлээж шаналаад сэтгэл нь онгойсон хүний дуугаар:

	— За тэр дээ, ингэх л байсан юм! гэж хэлэв.

	— Юу тэр вэ? гэж Меншиков даруй өлгөн авч, — Хөлөг онгоцны цуваа байрнаасаа хөдөллөө гэж үү? Тэд чинь Анап руу, Хомутов дээр очихын тулд нэг цагт хөдлөх л байсан юм шүү дээ гэлээ.

	— Анап руу юу даа?

	— Анапад хүрэхийн тулд флот Крымийг тойрох учиртай.

	— Гэвч мэдээнд «Зүүн хойшоо» биш «Умар зүг» гэж тодорхой хэлсэн байна шүү дээ! Крымийг тойрохын тулд чинь хойшоо биш, зүүн хойшоо явах ёстой. Могойт арал, Евпатори хоёр чинь харалдаа байгаа газар шүү гээд Корнилов ширээний индүүдсэн гөлгөр бүтээлгэн дээр эрхий хурууныхаа хумсаар Могойт арал гэж үзсэн цэгээсээ хойш нэг нь эгц хойшоо Евпатори руу ирсэн, нөгөө нь үзүүртээ мурийж Анапа орох хоёр шугам зурлаа. 

	Меншиков үүнд унтууцангуйгаар:

	— Та зүгээр Николаев хаана байдгийг санаж үз. Их тэнгист флотын хөдлөх чигийг Николаеваас харж яаж болох хэрэг вэ? гэсэнд Нахимов ам нээж:

	— Янз нь Одессагаас тийш нь морьтой хүн хэл хүргэжээ гэв.

	— Энэ чинь л уул мэдээ шалгагдвал зохихыг үзүүлж байна.

	Меншиков боссон тул одоо суугаа хүн байхгүй, бүгд зогсоно.

	Ванг мэдээ унших үед л амаа ангайсан Станюкович ангайсан чигээрээ агаад Моллер харин адмиралын жавхаа нь буурсан нүд, тэрхүү ангайсан ам руу харсаар:

	— Тэднийг Кавказ руу явах тэнэг улс биш гэж би дөнгөж сая хэлсэн шүү дээ! Миний хэлдэг зөв бол оо биз! гэж догдлон өгүүллээ.

	— Мэдээг яриангүй шалгаж үзэх хэрэгтэй гэж Горчаков саналаа хэлэн, цагаа гаргаж тагийг нь алгуур онгойлгоод зүүг харснаа, — Удахгүй өглөө болох нь. Хүний ухаан өглөө нь оройноос илүү хурц байдаг гэж ярьдаг билээ.

	Корнилов цэргийн ёсоор Меншиковын өмнө номхон зогсоод, 

	— Гэгээн дээдэс ээ! Флотыг дайнд бэлхэн болгох тушаал хайрлана уу? гэвэл

	— Үгүй, энэ эртэднэ, тэгээд... ерөөс илүү ажил гэж Меншиков дурамжхан дуугарлаа.

	Тэгээд тэрхүү тохь тухлаг зассан өрөөнд байсан хүмүүс өргөн цэнгэлийг даруй зогсоох хэрэгтэйг цөм тэр дорхноо ойлголоо. Үүнийг их танхимд ч ойлгожээ.

	Цахилгаан мэдээгээр ямар чухал мэдээ авсныг дуулгахын тулд дэслэгч Стеценкогийн гарч ирэхийг хурандаа Веревкин хүлээн зогсож байв. Стеценко уг мэдээг нууц байлгах талаар жанжнаас ямар нэгэн тушаал аваагүй тул түүний агуулгыг нуух хэрэгтэй ч гэж үзсэнгүй. Ерөөс ч тэр өргөн цэнгэл түүнд гудамжнаас гэрэлтэй цонхыг нь харахын л зэвүүг нь хүргэж байсан билээ.

	 

	Хорсол гашуу дүүрсэн 

	Хорон үгтэй шүлэг 

	Халзалж шулуухан хэлээд

	Халсан наргианыг бусниах

	Хүслэн ихээр төрөв надад

	 

	гэсэн Лермонтовын хилэнт хэдэн мөр түүний санаанд орж ирлээ.

	Тэгээд Стеценко өөр бусдад дуулдахаар тов тодхоноор:

	— Дайсны хүч Крымийн эрэг рүү ирж явна! гэж Веревкинд хэлчхээд тэр дорхноо шат руу буув.

	Меншиков болон бусад хүмүүс тусгай өрөөнөөс гарч ирэхэд аймшигт мэдээг их танхимд цөм мэдсэн байв. Тайж нарын хурах шилтгээнээр тэр мэдээ цахилгаан гүйдэл адил хурднаа тархжээ.

	Лимбэ, эвэр бүрээний дуу тасарсан боловч адмирал Берхийн гэргийн баргил бүдүүн дуу:

	— За тэр дээ, ингэж л бүжиглэх гээд байсан!.. Одоо тэгээд эндээс явдаг ч өнгөр өө вий! гэх нь дуулдана.

	Хожим нэг цагт болж мэдэх дайн тулааны аймшигт явдал хүмүүсийн айж хэлмэгдсэн уураг тархинд агшин зуур үүсээд өнгөрлөө.

	— Өдөр тэгээд хөлсний тэрэг ч олдохоо болино доо! гэж нэг хүн гутран дуу алдах сонсогдов.

	Тэгтэл арван балчир хүүхдийн эх, ахмад Юрковскийн гэргийн царай дорхноо зэвхийрч хөмсөг буучхаад гэгээн вангийн учир тайлбар тавихыг дуулах гэж өчүүхэн ч цаг алдахгүйн тулд танхимаас даруй гүйн гарахад бусад нь түүний хойноос яарав.

	Харин гэгээн ван юу ч тайлбарласангүй. Хатагтай нарын балмагдан үймэрснийг үзээд энэ бол ажилдаа нэн махруу, ингэхэд бас Кавказад дайтаж туршлага суусан дэслэгч Стеценкогийн хийсэн хэрэг гэдгийг ойлгоод түүний төлөө дэслэгчийг зэмлэх юм уу, хэн нэгний сэтгэлийг тайвшруулах хэрэгтэй гэж үзсэнгүй.

	Холбоотнууд үнэхээр Крымд цэрэг буулгах юм бол Севастополиос Симферополь хүрэх их замыг их хүчээр хаах болно гэдэг түүнд өөрт нь хүртэл илтэд зүйл санагдав.

	Тэгээд сэтгэл зовнисон царайтай хүрч ирсэн хүүдээ аяархнаар:

	— Зургаадугаар сард миний Петербургт бичиж байсан ёсоор л болох шиг бололтой гэж хэлэв.

	Суслова үүд рүү ухасхийх зуураа гэгээн вангийн туслагч морин цэргийн дарга Грейг рүү харахдаа түүний хэзээ язааны усгал дөлгөөн бор нүд эдүгээ танигдахын аргагүй болж жигшихийн ихээр жигшин дургүйцсэн байртай болжээ.

	
ХОЁРДУГААР БҮЛЭГ : ДАЙСАН ХҮРЧ ИРЭВ

	 

	— 1 —

	Наймдугаар сарын 30-ны шөнө цахилгаан утасны өртөөгөөр авсан мэдээ хэрэг явдлаас нэлээд урьтжээ.

	Буг голын тохой дахь боомтыг Николаеваас ямар ч дурангаар хараад хөлөг онгоц хөдлөх нь хэнд ч харагдахгүй байв. Үүнд дурандагдах газар хэтэрхий хол байсан учраас ч биш, ихэнх нь дарвуулт хөлөг онгоц болох их флот салхины хүч нам байсны улмаас тэр өдөр хаашаа ч хөдлөөгүйнх билээ.

	Худал цуу үгийг байлдааны мэдээ болгож Меншиковт дамжуулсан гэм буруутай гэсэн хүнийг удтал эрэх хэрэг харин гарсангүй 31-ний өдрийн үд дунд аясын салхи ширүүсэх үес олон хөлөг онгоц үнэхээр Могойт арлыг орхиж Кавказ руу бус, Крымийн эрэг рүү хөдөлсөнд тэр тухай баттай мэдээ дараа дараалан цувж гарав. Нэг мэдээнд хөлөг онгоцны тоог долоон зуу гэж багцаалсан байхад нөгөөд нь тэрхүү цуваа өргөнөөрөө тэнгист арван дөрвөн бээр газар тэлжээ гэсэн байв.

	Эдгээр мэдээнд цэргийн хэрэгт нэн чухаг зарим тодорхой тоо, учир магадалгаа нэгэнт бий болжээ. Харуулын жижиг онгоцонд суун их тэнгист гарсан ажигч усан цэргүүд гэрлийн дохиот цамхагт мэдээлэх юмтай байхын тулд дайсны хүчийг эндүүгүй нарийн тоолохыг оролдсон нь илт байв. Иймэрхүү мэдээг Севастопольд аваад, дайсны хүч бөөнөөрөө өмнөө тавьсан тодорхой зорилготой, муусайн жижиг завинд хэчнээн ажиглагч сууж байлаа ч тэднийг тоож хөөцөлдөн сарнихыг үл хүсэн, хүч давуутайдаа илт эрдэн, нуугдаж займралгүй шулуухан явж байгааг нь тухайлж болох ажээ.

	Бат бэх чулуун хавцал дээр баригдсан оросын ихэмсэг бардам цайз Севастополь руу Хар тэнгисээр галт онгоц хоёр гурван том дарвуулт их шугаман хөлөг, фрегат хэмээх тагнуулын хөнгөн онгоц, бриг хэмээх хоёр шурагт хөлөг, Корвет хэмээх гурван шурагт хөлөг, тээврийн том дунд, бага онгоцнуудаар хөвөн ойртож байв.

	Эдгээр олон зуун хөлөг онгоц найман мянган явган цэрэг тутамд мянган их буу оногдохоор бодон хуурай замын далан мянга орчим цэрэг хот хэрэм бүслэн хаахад хэрэглэх хүнд их буу, эгц өндөрлөг өөд буудах богино их буу, тэдний тоогүй олон сум бөмбөг төдийгүй, Константинополийн хавь ойр Скутар, Галлиполийн дэргэдээс Варна Балчикаас авсан Туркийн шорооноос олон зуун мянган шуудайг тээж явлаа... Уг нь шуудайг хоосон авч орвол хялбар мэт боловч Севастополийн хавь газар хад асгархгийг мэдэх болохоор бэлэн зэлэн хаалт бэхлэлт усаар тээж очих нь хялбар, тохиромжтой санагджээ.

	Хот газрын хүмүүсийн хамгийн цухалдуу зантай улс болох гадаадын сонин сурвалжлагч нар хавар, зун холбоотны цэргийн хуаранг очиж үзээд тэсэн ядаж байлаа. Тэд дайн бушуу эхлээсэй билээ, тэгвэл өөрсдийнхөө сонинд түүнийг тэгж тэгж уран гоёор бичнэ гэж хорхойтон загатнаж байсан боловч дайн тулаан болж өгөхгүй, эхлээд Константинопольд бөөгнүүлж, дараа нь Варнад хуралдсан их хүч хумх, шаналгаат чичиргээ өвчнөөс алгуур үхэж дуусахын тулд цугларсан юм шиг л байжээ.

	Гэтэл цэрэг арми үнэндээ сул суусангүй, харин ч аян дайнд их шамдуу, маш ухаан бодолтойгоор бэлтгэж байлаа. Цайз бүслэн хориход бэлтгэж хээрийн бүх сургуулийг ганц үүнд чиглүүлэхийн дээр Францын их флот, түүнээс хавьгүй илүү Английн усан цэрэг Марсель, Дувраас дивиз дивизээр цэрэг ачиж авч ирэн зогсоо зайгүй ажиллана.

	Английн далайн ганцхан «Гималай» галт онгоц нэг амиар хоёр хороог их буу, ачаа хөсөгтэй нь тээн авчирч байсан нь Константинополийн хавьд үй олон европчуул бөөгнөрч хөл хөдөлгөөн асар их болсонд тамхи, тансаг эдлэл хийдэг энэ нутгийнхан их л хирдхийж билээ.

	Франц, английнхан Дарданель, Босфорын эргийг хамгаалалт муутай гэж үзээд түүнийг баталж бэхлэхийн тулд Өрнө зүгийн инженерийн ухааны сүүлчийн ололтуудыг тэнд эрчимтэй хэрэглэж эхлэв. Эргийг баталж хамгаалах дүрмийг тэд нарийн чанд баримталж лалын шашинтны ариун нандин оршуулгын газар дундуур хүртэл талийгаачдын шарилыг хэнэг ч үгүй гаргалан хаясаар шуудуу татаж байлаа.

	Өөр орны засгийн газрын урилгаар харийн цэрэг орж ирэхдээ их л уриалгахан байдаг авч гарахдаа тун хойрго ихэвчлэн байлдан дагуулагчид болж үлдэх явдал түүхэнд олонтоо гарч байсныг туркчүүд андахгүй билээ.

	Хүйтэн дүнсгэр Англичуудыг бодвол гал халуун ааштай шазруун францчууд, Галлиполь, Скутарт, Туркийн цэргийн хуаран, хотын борчуулын гэр орноор байрлаад эзэлж авсан нутаг орондоо байгаа мэтээр аашилна.

	Хоол хүнс болон хэрэгтэй бүх зүйлдээ тэд өөрсдийн үнэ тогтоож Туркийн газар дээр холбоотны суурьшихад нь туслахаар Султан хаанаас томилсон Адрианополийн ноён захирагчийг дөрөвдүгээр сард Туркт цөм пийшин галлахаа зогссон цагт хуаран дулаацуулах түлээ аль гэж Францын генерал Канробер яг л эзний ёсоор шал дэвслэн эрээ цээргүй загнаж байжээ.

	Мөн Турк улсын түүхэнд анх удаа Туркийн хувраг сахилтын тэргүүн Ислам буруу номтны цэрэг зэвсэгт ялалт хайрлахыг гуйсан мөргөл үйлдэх зарлиг бүх сүмд буулгасан нь аллах тэнгэр, түүний мэргэн зөнч Магометийг машид хилэгнэн гайхахад хүргэжээ.

	Францын цэргийн ерөнхий жанжин, урьд цэргийн албанд орохоосоо өмнө Флоридаль хотноо хөдөөгийн үл шалих жүжигчин байхдаа жинхэнэ нэр нь Леруа гэдэг байсан маршал Сент-Арногийн бие Султан хаан Абдул-Межидийн өмнө цэргийн ёслолын жагсаалыг театрын тоглолт мэтээр явуулах болсныг мянган зулт мөргөлийн Станбул хот өөрийн гудамж талбай дээрээ олонтоо үзэх болов.

	Алжирт кабилуудыг харгис хэрцгийгээр дарж номхотгохдоо Сенто-Арно тосгон сууриныг нь үнсэн товрог болгон шатааж явснаар зэрэг тушаал дэвшжээ. Түүний харгис догшин авирлах энэ авьяасыг Парис ойшоож үзжээ. Наполеоны ач хүү Луи Бонапарт Бүгд Найрамдах Франц улсын ерөнхийлөгчийн тушаалд орж амжаад, эзэн хаант төрийг сэргээж, хаан ширээнд залрах санаа өвөрлөхдөө Сент-Арног Африкаас эрж олон, цэргийн яамны сайд болгож эрх чөлөөнд дуртай Парис хотынхныг 1852 оны арван хоёрдугаар сарын 4-нд хядах хэрэгт түүнийг дуулгавартай зэвсэг болгон хэрэглэсэн юм.

	Тэгэхэд Луи Бонапартын мөнгөөр архидуулсан цэргүүд Сент-Арногийн тушаалаар Парисын гудамжинд байгуулсан хаалтуудыг их буугаар зад цохисон төдийгүй, гудамжны хоёр захаар эгэл мөртөө явсан хүмүүс, энэ буудлагыг харж сонирхохоор орон байрныхаа тагтан дээр гарсан хүн амьтныг хүртэл хайр найргүй, утга учиргүй яргалан галлаж билээ.

	Хэдэн мянган хүнээ алуулж, шархдуулж цусанд будагдсан Парис хот айж хэлмэгдэхдээ Луи Бонапартыг эзэн хаанаа хэмээн үг дуугүй хүлээж, Луи Наполеоныг эзэн хаанаа гэж хүлээн зөвшөөрөөгүй парламентын депутатуудын нэг хэсгийг буудан хороож, нөгөө хэсгийг колони орнууд руу цөлж, заримыг хөөн гаргасан буюу үлдсэн нэг нь Виктор Хюго адил францаас дүрвэн гарч билээ.

	Алжирт Кабилийн тосгонуудыг ниргэн дээш суга дэвшсэн генерал Канробер Парисыг ийнхүү дарахад Сент-Арнод бас тусалжээ.

	«Арван хоёрдугаар сарын» энэ хоёр генерал Францын цэргийг толгойлсны адил Наполеоныг ялсан гавьяаг Англид хүлээдэг Веллингтон гүнгийн туслагч байсан хоёр хүн Английн цэргийг толгойлж байлаа. Энэ далимаар хэлэхэд, Прусст Блюхерийг мөн Наполеоныг дарсан гавьяатай гэж хүндэтгэдэг юм.

	Веллингтоны шавь, хуучин туслагч байсан энэ хоёр бол одоогийн ерөнхий жанжин лорд Раглан, дивизийн генерал ноён Жорж Броун нар билээ.

	Лорд Раглан нь Меншиков вантай үе чацуу, харин Ватерлоогын9 тулалдаанд Веллингтоны дэргэд тушаал гүйцэтгэгч байхад нь түүний баруун гарыг их бууны сум тасар татсан учир эрэмдэг болсон юм.

	Сент-Арно уг нь Рагланаас хамаагүй дүү боловч тавин гурван насан дээрээ бараг сүг болчихсон хүн байв. Тэр ходоодны үл эдгэрэх өвчнөөр шаналсан учир Луи Наполеон Дорно зүгт түүнийг явуулахдаа хэрэв түүнийг үхвэл цэргийн жанжны тушаалыг хүлээн авах эрхийн бичиг генерал Канробертэд шийтгэн олгожээ.

	Урьд жүжигчин явсан учир Сент-Арно цэргүүдийн өмнө үг хэлэх, бүх цэргийн хэмжээгээр уран гоё үгтэй тушаал гаргах, хуудам сонгомол жүжгийн маягаар мэдээлэн өргөх бичиг зохиох дуртай хүн байв. Харин эмнэж байгаа эмч нар нь түүний амьд явах хоногийн тоо ойртсоныг үл дуулгана. Харин ч бүр цэрэг дайны амьдралын хүч зүтгэл өөрт нь алив эмээс илүү тус болно гэж үнэмшүүлнэ.

	Түүний бие Африкт зургаан мянгаас илүү хүнтэй отряд ер командалж үзээгүй атал, одоо түүний командлалд бүтэн том арми байгаа нь кабилууд шиг дайсантай тулахаар зэхэж байгаа биш тул аян дайн урагшгүй болж мэднэ гэхээс үе үе сэтгэлээр унадаг нь түүнийг тойрсон хүмүүст муугаар нөлөөлнө. Тийнхүү сэтгэлээр унасан цагтаа эзэн хааны авга ах, хан хүү, далан нас хүрч яваа дивизийн генерал Жером Наполеон эх захгүй архидаж ховдоглосоор байгаад Францын бүх цэргийг уруу татаж байна гэж үзэн, Парис руу дуудан аваачихыг III Наполеон хаанаас Сент-Арно шаардана.

	Хан хүү Жером мөн хорыг хороор хариулж, ач хүүдээ Сент-Арногын тухай гомдол мэдүүлнэ. III Наполеон тэр цагт цэл залуугаар байсан хэр нь гайхалтай амгалан зантай учир хоёулын нь үхэх цагийг тэвчээр тэсвэртэй хүлээнэ.

	Англитай хамт өдөөсөн энэ дайн урагштай болбол Англид л ашиг гарахаас биш, эрх ашиг нь Оростой мөргөлдөн харшлах явдалгүй Францад ашиг гарахгүй гэдгийг тэр мэдэж байв.

	Гэвч залуу хүмүүсийн зарим нь авьяас билгээ, ялангуяа цэргийн эрдэм чадвараа хэтрүүлэн үнэлэх хандлагатай байдаг тул Луи Наполеон гурав дахь оролдлого дээрээ урьд нэгэн цагт авга ахынхаа байлдан авсан хаан ширээнээ хялбархан сууж чадсан болохоор Наполеоны цэргийн суут их авьяас чадлын хагасыг өөртөө бий гэж бодохгүй байж эс чадна. Тэр дундаа Англи дайн дажинд ялагдахгүй гэдэг хатуу итгэлийг баримталдаг болохоор Англитай холбоо тогтоосон явдал дайнд ялахын баталгаа шиг түүнд санагдана. Хаанчлалаа аз хийморьтой аян дайнаар эхэлнэ гэдэг ард олны дунд нэр цуу олж авна гэсэн үг байлаа.

	Хөрөнгөтнүүдэд бол цэргийн зэвсэг хэрэгсэл нийлүүлэн баяжих боломж өгч, алагдсан, хүндээр шархадсан дарга бүр доорд тушаалынхаа хүнд байраа тавьж өгдөг болохоор дарга нарыг бол цол тушаал түргэн ахиулан тэд бүгдийг өөртөө татахыг бодохын дээр аз болж тулалдаанд амьд мэнд үлдсэн цэргүүдэд бол өндөр өршөөлт, уран үгт тунхаг урьдаас бэлтгэсэн байв.

	Тиймэрхүү тунхгийн нэг нь Елисейн ордны «Монитер» сонинд нийтлэгдсэн нь Францын цэрэг Добружийн намгийн орчим долоо наймдугаар сард тулалдахад «францын алдрыг мандуулахын» тулд нэн ч их гарз хохирол хүлээснийг өгүүлжээ.

	Дунай мөрний эрэг дээрх Силистрээс ухарсан оросын арми Добружид бөөгнөрч, тэндээс холбоотонд занал учруулах гэж байна гэсэн цуу үгийг хэн нэгэн хүн тархаасанд Сент-Арно тагнуул туршуул явж огт судлаагүй намагтай газраар Канроберээр даргалуулан хоёр дивиз эрэлхэг алжир цэргүүдийг явуулжээ.

	Эхлээд тэд зүсэн бороонд шавшуулж, өвдгөөр татсан усан дундуур гэлдэрч байснаа, намгийн бүсийг өнгөрч аагим халуун наран дор огт усгүй тал гаталжээ. Цэргүүд ангаж хатсандаа, хүүр дүүрэн хаяастай шуудуунаас ус ууж явав. Тахал өвчин аймшигтай дэлгэрч, энд тэндгүй хүмүүс дахин босолтгүй үхэтхийн унах тул бүхэл бүтэн бригад буу зэвсэг үүргэвчээ хаян үргэсэн сүрэг мэт зүг зүг тийшээ үсрэн таржээ.

	Явж явж сая нэг бүлэг морин цэрэг тааралдсаныг оросын хасгууд хэмээн буудалцаж гарчээ. Гэтэл түдэлгүй мэдвэл тэд хасгууд биш, туркчүүд байсан агаад Туркийн отрядын дарга нь энэ нутагт оросуудын аюул гэж огт үгүй учир Канроберийг Варнадаа буцсан нь дээр гэж итгүүлжээ.

	Францчууд холбоотонтойгоо ийнхүү буудалцах үеэр гуч орчим хүнээ алуулж, халдварт өвчнөөр хоёр мянган хүнээ алджээ.

	Энэ хэргийн дараа Сент-Арнод захирагдсан бүх генерал түүнийг одоо л нэг халагдана байх гэж бодож байлаа. Гэвч Сент-Арногийн хэрэгцээ Парист байгаагүй болохоор энэ хэрэг «Монитер» сонинд тунхаг нийтэлж, цэргээ Крымийн их дайнд мордуулахаар зэхэхийг Сент-Арнод тодорхой тушаасан нууц утас ирсэн төдийгөөр өнгөрчээ. Дайны зорилго сая нэг: Севастополь гэж тодорхой заагдав. Тушаал нэг биш удаа ирж байсан боловч энэ удаагийнх эрс шууд байлаа.

	Харин Раглан Севастополь руу явах тушаал Сент-Арнотой зэрэг хүлээж авсан боловч уг зорилтыг аль эртний мэдэж байв.

	Английн арми Добруж руу хийсэн хөнгөн хуудуу аялалд нэг ч хүнээ гарзадсангүй. Английн арми хөлснийх, түүнийг тэжээж тэтгэж байх зардал санд тун их дарамттай зүйл болохоор армиа хамаагүй үрэн цацахын эрхгүй байлаа. Алаан тулааны ажилд хүчээ өгч байгаа тэдгээр цэргийн зардалд өдрийн нэг шиллинг төлнө. Тэднийг сайн хооллох үүрэг хүлээж, түүнээ тэр ёсоор ч биелүүлдэг байлаа. Аян дайны цагт бол хүн бүрд өдрийн хоёр аяга пиво өгнө. Эр нөхрөө дагаж яваа цэргүүдийн эхнэрийг сангийн хөрөнгөөр тээж явна.

	Бие тагжгар францчуудын дэргэд Английн цэргүүд англи үндэснийх ч бай, шотландууд ч юм уу, шаргал үст ирландчууд байлаа гэсэн цөм нуруу өндөр, хатан хаан Викторийн цэрэгт намхан нуруутай хүмүүсийг элсүүлдэггүй байв. Торгон цэргийн хороод нь бүр аваргачуудын анги шиг харагдана.

	Англи, Оросын бүх түүхэнд тэд анх удаа оросын цэрэгтэй байлдах болж байгаа нь энэ.

	Холбоотны том цуваа Босфороос гарч долоодугаар сарын 14-ний өдөр Севастополь руу очиход түүн дээр лорд Раглан, ноён Жорж Броун, Канробер болон англи, францын бусад хэд хэдэн, генерал байсан тул энэ нь Севастополийг цайзын хувьд, мөн орчин тойрныг нь бүслэн байлдахын тулд нарийвчлан судалсан генералуудын шийдэх гол үзлэг байжээ.

	Тэгэхэд оросын их буучдын өнгөлөн далдалж хараахан сураагүй байсан эргийн их бууг хуу тоолж, Балаклав, Зэгст тохойнуудын сайн муу талыг шүүн хэлэлцээд, эхнийхийг нь англичууд, хоёр дахийг нь францчууд хөлөг онгоцныхоо зогсоол хийхээр сонгож авчээ. Тэгэхэд мөн цэрэг буулгах хамгийн тохиромжтой газрыг Евпаториос хориод бээрийн өмнө Сакс Кизилар хоёр нуурын орчимд нүдэлж авсан байжээ.

	Мөн өдрийнхөө орой цуваа холдсонгүй: Салхи намдаж, дарвуулт, шугаман хөлгүүд хаашаа ч хөдөлж чадахгүй болжээ. Тэгээд өглөө нь цайзын болон хотын бүх эрх хэргэмтнүүд байлцан сүмийн суурь яг тавьж байх үед цуваа дахин ойртож очлоо.

	Салхи нам байхад галт онгоцнууд дарвуулт хөлөг онгоц хоёрыг, тэр бүү хэл гурвыг чирэн зүтгэж хэрхэн чадахаа үзүүлэх гэсэн мэт байв.

	Өргөн цэнгэлийн өмнө Севастополийн дэргэдүүр өдөржин холхисон «Карадок» гэдэг галт онгоцон дээр дахиад нөгөө эцэж цуцахыг үл мэдэгч өвгөн Раглан, Канробер, Броун, өөр нэг хөгшин англи генерал Бургоин нар явжээ.

	Оросын хөлөг онгоцнууд даварсан тэр ажиглагчдыг гөрөөлөхөөр тохойгоос гарч болох байсан боловч түүний ойролцоо «Агамемнон» тэргүүтэй гурван том хөлөг онгоц хамгаалан зогсож байв... 

	Тэр цуваа Хар тэнгисийн бүх хөлөгт аюултай байгаагүй боловч хянуур болгоомжтой Меншиков тэнгэрийн хаяанаас цаана өөр олон хөлөг онгоц байгаа, тэд их буу дуугармагц даруй хүрч ирэх байх гэж хаширлаж байв.

	Гэтэл дайсны өөр ямар ч хөлөг онгоц тэр өдөр Севастополийн хавилцаа байсангүй. Бусад бүх онгоц Могойт арлын тэнд зогсон, хөдлөх дохио хүлээж байжээ.

	Раглан эсэн мэнд эргэж очоод, тэр дохиог өгчээ.

	«Наполеон» гэдэг галт онгоцонд чирүүлсэн зуун их буутай гурван шурагт дарвуулт шугаман хөлөг онгоцны хээнцэр тансаг заслалтай, таримал модоор доторлосон уудам саруул өрөөний цул зузаан шилтэй, хамгаалалтыг бодож зориуд жижиг хийсэн цонхны дэргэд ихэд турж эцсэний улмаас хэтэрхий горзгор харагдах маршал Сент-Арно зогсож, тэнгисийн зүг нүд салгалгүй ширтэнэ.

	Эхнэр нь савхин бүрээстэй, хэт зөөлөн диван дээр шигдэн сууж өтгөн сахлаг үстэй ангорын муурыг дийзнээс хооллож байв. Тэрээр англи удмаа дагасан том биетэй, нүд ногоовтор бор, үс цайвар, гуч эргэм настай болов уу гэмээр залуухан жавхаалаг царайтай бүсгүй ажээ.

	Тасалгааны үүдэнд нуруу намхан, бие бүдүүн, толгой халзан, ахимаг насны эмч зогсоно. Сент-Арно хатагтайн дуудсанаар тэр хүн дөнгөж орж ирээд бүсгүй, ангорын муур, дийз өөд, дан цамцаа саа гоёл бүхий цэрэг өмд рүүгээ хааш хэрэг чихсэн, мундиргүй, гэрийн зөөлөн шаахайтай тогоруун хөлт хүн өөд асуух байртай харан зогсоно.

	Арьс нь үрчлээтсэн хариугүй нарийхан хүзүүтэй, цамцны нь цаанаас хүртэл хэрзгэр дал нь далавч шиг ёрдойх хавчиг цээжтэй, маш тачирхан орог саарал үсээ сойзоор хичээнгүйлэн самнаж илээд, дагзандаа наалдуулчихсан энэ хүнийг эмч эмнэсээр удаж байгаа нь түүний биеийн байдлын хувьд түүнд засрах уу, үгүй юу гэдгийн хувьд хоёрдмол бодол үгүй болсон ажээ.

	— Боше гуай, манай маршал яаж байгааг та хараач! Миний үгийг дуулахаа бүр байлаа! гээд Сент-Арно хатан нөхрийнхөө өөрийн нь зүг хасгийн жад шиг ёрдойсон зүүн гарын тохой руу бараг өширхөн харав.

	Боше босгоноос дотогш хоёр гурав алхаж

	— Ноён маршал! Та хэвтэх хэрэгтэй, танд тэр тусмаа цонхны дэргэд... зогсож болохгүй... хэдий хаалттай ч гэсэн цонхноос салхи сийгж байгаа. Ноён маршал та хэвтэж үзэлгүй горьгүй гэсэнд

	— Үгүй би бүр хэвтэж залхлаа гэж Сент-Арно хагас эргэн хариуллаа.

	— Тэгвэл ноён маршал та ядаж жаал суусан нь дээр дээ:

	— Үгүй, сууж ч залхаад байна! гэж маршал санаа алдан шивнэв.

	— Гэхдээ та ингэж удаан зогсоод байвал таны ходоод дахиад л өвдөж эхэлнэ шүү дээ, ноён маршал.

	— Үгүй, та намайг амар заяа үзүүлж өгөөч! Явж үзээч! гэж Сент-Арно эргэн уцаарлангуй хэлэв.

	— Ноён маршал, таны эрүүл мэндийг би Францын өмнө хариуцаж байгаа билээ.

	— Явж үз, намайг хэлж байхад та яваад аль л даа! гээд Сент-Арно ясан мөрөө хөдөлгөлөө. Эцэнхийгээс болж том харагдах, өвчний учир бүүдийж ёлтгонох нүд нь аймаар ширүүн догшин болж, баруун талын бувгар буурал сахал нь хэд хэд татвалзаад, бараг сүг болсон мах шөлгүй чөргөр гар нь ихэмсгээр дээш болон үүд рүү заав.

	Боше халзан толгойгоо духайлган, орж ирснээрээ их л шалмагаар гарч одов. Сент-Арно ихэмсэг дүртэй хэдэн хурам зогссоноо бүх хэлхээ олон ясаараа нэгмөсөн саван унах адил савхин бүрээстэй том зөөлөн сандал дээр лагхийтэл суучхав. Тэр сандал дивааны адил гүн шигдэхээр зөөлөн, ард нь бас дэр тавьж зөөллөжээ.

	— За тэнгис давлагаалж эхэллээ гэж бухимдан шивнэсэнд

	— Бурхан минь! Давлагаалсан юм огтхон ч алга!.. Тэнгис нам дөлгөөн, бид сайхан сүйхээр дардан замаар яваа юм шиг л байна шүү дээ гэж Сент-Арно хатан нөхрийнхөө сэтгэлийг засах гэж оролдохдоо харин цадсан муурынхаа хоншоороос дийзээ салгасангүй.

	Маршал гэдийн дэрээ налаад нүдээ анилаа. Тийнхүү нүдээ аниастай чигээр тодхоноор өгүүлсэн нь:

	— Цэрэг буулгах оролдлого бүтэхгүй, огт үгүй! Би үүнийг урьдаас ёрлон мэдэж байна гэлээ.

	— Юмыг сайн талаар нь бодож найдах хэрэгтэй. Раглан ноён юу хийж байгаагаа мэдэж байгаа гэдэгт би эргэлзэхгүй байна гэж авгай нь бодох санах юмгүй дуугарсанд:

	— Раглан ноён гэнэ ээ?! гэж дуу алдав.

	Ганцхан үг ч болов хүмүүст, тэр байтугай хариугүй амьсгал хурааж байгаа хүнд хачин нөлөө үзүүлэх нь байдаг. Сент-Арно нүдээ нээж буурал тэргүүнээ хэгжүүнээр өргөн шингэн ямаан сахалтай хурц эрүүгээ хоёр хуруугаараа барилан машид эгдүүцсэн хорон өнгөөр:

	— Танай тэр Раглан чинь зүгээр л зөрүүд, зэрлэг илжиг!.. Тийм ээ! Илжиг!.. Хэчнээн мянган хүн, хэчнээн олон бат бэх шинэ хөлөг онгоцыг яйран болгохоор авч явна вэ! Яах гэж тэр вэ? Яах гэж тэр вэ? Би танаас асууж байна? гэхэд нь:

	— Тэр өөрөө үүнийг лав надаас дээр мэдэж байгаа. Засгийн газрынхаа тушаалыг биелүүлж яваа нь тэр шүү дээ.

	— Тушаал гэнэ ээ? Иймэрхүү тушаал би ч гэсэн эзэн хаанаас авсан. Гэхдээ би... түүний хамт бас лавтай дийлэх найдлагагүй бол биелүүлэхгүй байж болох эрх эдэлж байгаа юм. Үүнийг би танд ярьж байсан. Би тэгээд ингэж хөдлөхийн эсрэг байсан юм.

	— Их юм ярих, ингэж сэтгэл догдлох танд хортой гэж эхнэр нь хэлсэн боловч Сент-Арно дуугаа чангалан цааш нь:

	— Би эсэргүүцсэн, адмирал Гамелен бас эсэргүүцсэн, бас тэр хөгшин тулам, хан хүү Жером ч дургүйцсэн... Тэднийхнээс, англичуудаас адмирал Дондас, Кембрижийн гүн, генерал Бургоин татгалзсан. Өөрийн ухаантай байгаа бүх хүн татгалзаж байхад ганцхан тэр өрөөсөн гарт зөрүүд илжиг л цэргийг хөдөлгөх гэж зүтгэлээ!.. Меншиков биднийг эрэг дээр их бууныхаа ямаршуу шуурган галаар угтахыг бид мөдхөн үзнэ гайгүй. Эд бүгд цөм сөнөнө, гээд гараараа эргэн тойрон хүрээлэн заагаад, — Эд бүгд цөм тийшээ, тээр доошоо, тэнгис рүү орж одно гээд тамиргүй болсон гарынхаа шууг хөдөлгөн, долоовор хуруугаа гозойлгон доош хэдэнтэй заахдаа өөрийнх нь тасалгаа хэдий дээд тавцан дээр байгаа боловч ердөө хөл дор нь тэнгисийн ус хөөсрөн цахарч байгаа юм аятай шалан дээрх хивсний нарийн хээг гөлрөн ширтэнэ.

	— Мянга мянгаараа зад цохиулаад, тийшээ эргүүлэг рүү далд орно... Та үүнийг төсөөлж байна уу? гээд харцаа хивсний хээнээс хүчлэн салгаж, эхнэр өөдөө аймаар муухай харав.

	— Та үүнд ингэтлээ бат итгэж байгаа юм бол, та бид яах гэж ингэж яваа хэрэг вэ? гэж бүсгүй дийзээ сая тавьж, муураа элгэндээ тэврэн сэтгэл зовнингуй асуулаа.

	— Бид үү? Бид чинь... хамгийн сүүлд хүрнэ шүү дээ... энэ чинь бид ерөөс эрэг рүү ойртохгүй гэсэн үг. Манай хөлөг онгоцыг холхон шиг аваачиж зогсоо гэж би тушаана... 

	Сент-Арно дахин нүдээ аньж тэгшхэн хөлөө урагш сунган жийж, толгойгоо хатангир цээж рүүгээ унжуулав.

	Энэ үеэр Раглан ноён ерэн их буут галт онгоц «Агамемоны» тавцан дээр генерал Броун, адмирал Лайонс хоёртой хамт холхиж байв.

	Тэр гурван хөгшид эрүүл агаарт зугаалах хэрэгтэй байсан боловч тавцан дээр дайны хэрэгцээт ачаа хайрцаг овоолоостой учир нааш цааш алхан зугаалах зайгаар тун хомсхон ажээ. Хамгийн дүү Лайонс нь жаран гурав хүрсэн тэр гурван хөгшин чухамдаа цэргийн албаа орхиж амар жаргалаа эдэлбэл зохих боловч Англи улс зөвхөн жаран нас хэтэрсэн хүн л генерал, адмирал байж болно гэдэг журам хатуу баримталдаг байв.

	Хошууч, дэслэгч, генерал, маршал, тэрчлэн адмирал цолыг дарга нарын бусад цол тушаалын адил засгийн газар хээл хахуулиар өгөхгүй, их мөнгөөр хахуульдан авч болохгүй, гагцхүү эх орныхоо өмнө онцгой гавьяа байгуулсан хүнд л шагнадаг учир эдгээр цолыг зөвхөн нас сүүдэр маш дээр гарсан хойно сая хүртэх тул тэр цагийн Английн генералуудын дундаж нас жаран хоёроос далан тав байв.

	Английн цэргийн ерөнхий жанжин лорд Раглан өөрөө энгийн хувцас өмсжээ. Түүний өргөн нүүрэнд хавчигдуу, хатуу дугараг бүрх малгай аятайхан зохиж, хавар намрын бор пальтогоо товчилсон, хоосон нэг ханцуйг энгэрийн нь цаагуур хавчуулж, зүүн гартаа таяг барин тулж явна.

	Махлаг том нүүрээ цэвэрхэн хусаж, бөлцгөр том зовхитой нүд нь ярилцаж яваа улсаасаа илүү урдах, хажуудах тэнгисийг хянуур гэгч ажиглан, дунд хэр хэмжээний дуран мөрөндөө зүүжээ.

	— Манай хэргийн бүтэмж Меншиков хэдий хэр цэрэг цуглуулж амжсанаас л болно гэж Рагланаас өндөр бүр ч туранхай үрчгэр Броуныг хэлэхэд:

	— «Карадок» дээрээс та өөрөө Евпаториогоос хойших урагших талд хэчнээн олон нуруу өвс хураасныг харсан шүү дээ. Одоо би тэр өвсний тухай бодож байна. Бид цэргээ буулгаж дуусмагц тэр бүх өвсийг булаан авч хөнгөн завиар хөлөг онгоцнууд дээрээ аваачих хэрэгтэй. Өвс бидэнд сүүлд хэрэг болно гэж Раглан хариу дуугарлаа.

	— Тийм ээ, ахиухан шиг өвс тэжээл энд газар дээрээ базааж авсан нь дээр гэж Броун зөвшөөрөөд, — Овжин Омер ноён татааруудыг тал нутгаасаа хэчнээн л бол хэчнээн хонь Крым руу тууж ирүүлнэ гэж над хэлсэн.

	— Тэр ч мэдээж, харин тэр хонийг чинь Меншиковын хасгууд туугаад явчхаагүй л бол яамай.

	Адмирал Лайонсын усан цэргүүдэд өвс хэрэггүй нь мэдээжээр тул татаарын хонины тухай биш, харин их цуваа руу зориг гарган дайрч болзошгүй Оросын флотын тухай бодож явснаа хэлсэн нь:

	— Францчууд хөлөг онгоцондоо хэт олон цэрэг чихсэн болохоор байлдах ямар ч чадваргүй. Адмирал Гамелен байлдааны бүтэмжийн бүх хариуцлагыг бидэнд тохсон. Ийм урт хугацаанд тээврийн хөлөг нэмж чаддаггүй байна шүү! гэвэл Раглан даруй тосон авч:

	— Үүнд таны сэтгэл зовохын хэрэг юу бил ээ? Оросын флот тэнгис рүү арай ч гарахгүй вий... Каче голын тухай би бодож байна. Тийш нь арав, арван хоёр галт онгоц, явган цэрэгтэй тав зургаан ачааны хөлөг явуулах хэрэгтэй. Энэ бол бүх цэргийг буулгах газраас Меншиковын анхаарлыг холдуулах ов юм. Үүнийг бид эртхэн хийх хэрэгтэй. Тэгээд тэр үеэр манантай байвал... гэтэл:

	— Манантай байна гэж бодох хэрэггүй гэж Лайонс дуугарахад:

	— Манан юм уу холын бараа хаасан жаахан бороотой байвал галт онгоц, тээврийн онгоцнууд эрэг дээрээс үнэн тооноосоо илүү олон юм шиг харагдаж, энэ арга бидэнд сүрхий тус үзүүлж болох юм л гэж би хэлэх гэсэн хэрэг. Ингэвэл ашиг гарна гэдэгт би итгэж байна.

	— Бид үүнийг хийе. Тэнгис рүү хаалтад гарах галт онгоцнуудын жагсаалтыг би одоохон гаргая гэж Лайонс хүндэтгэнгүй хариулав.

	Дорно зүгт Англитай өрсөлдөгч Оросыг энэ адмирал сэтгэлийн гүнээс өшин үзэх агаад энэ аян дайнд хуу яйран баларна гэж адмирал Дондасын муу ёрлон зүтгээд байгаа нь түүнд үл ойлгогдох зүйл шиг санагдана. Гэхдээ бараг дал насалж буй Дондасын тэнхэл ихэд муудсанаар тэр үүнийг тайлбарлаж байв. Дайны дундуур засгийн газар Дондасыг амраахаар гэдрэг татаж, Хар тэнгис дэх Английн бүх усан цэргийн жанжнаар өөрийгөө томилно байх гэж Лайонс горилно.

	— Бидний хэн хэний маань багш Веллингтон гүн «дайсны хүчийг эхэлж мэдэлгүйгээр байлдаан бүү эхэл» гэж нэг биш удаа хэлдэг байсныг та лав санаж байгаа байх гэж Раглан Броунд инээмсэглэн хэлэхэд

	— Алт шиг сургаал! гэж Раглан бүрх малгайгаа хөдөлгөөд, — Дайны хэтийн бодлогыг хөдөлшгүй баримтлах чин үнэн зүйл. Та бид үүний тулд тэнгис дээрээс болох бүгдийг хийсэн. Крымийн эргийн тэнд биднийг ялагдал хүлээж байгаа бол үүний бүх хариуцлагыг засгийн газар өөртөө хүлээж авсан гэдгийг эрхэм нөхөр танд дуулгая. Тэгэхлээр энэ талаар та бид хоёр санаа зоволтгүй амгалан байж болно. Кембрижийн гүнгийн хэлж байгаачлан паг ялагдвал бүх бурууг нь Сайд нарын Зөвлөл, хатан хаан өөрөө дааж авсан юм гэлээ.

	Хатан хаан Виктория тэр цагийн Европт хамгийн дайнч байсан буюу дайнч байж үзэгдэхийг хүсдэг хатагтай болохыг Броун юу эс андах билээ. Хар юм уу, Балтийн тэнгис рүү хөлөг онгоцны цуваа хөдлөхөд хатан хаан өөрийнхөө хөлгөөр өөрөө тэднийг гаргаж өгөхөөр ирнэ. Усан цэргүүд дээш гарч бөөгнөрөн «ура» хашхирч, хөлөг онгоцны их буунууд хорин нэгэн удаа зэрэг буудан хатан хаанд хүндэтгэл үзүүлнэ. Их бууны нүргээн, хүмүүсийн хашхираан, дарийн утаан дунд хатан хаан өөрийнхөө хөлгийн тавцан дээр зогсож мордож байгаа цэрэг, дарга нарыг дайчин ихэмсгээр алгуур даллан үднэ. Хөлөг онгоцнууд түүний дэргэдүүр, усан дээр хөөсөрсөн мөр, агаарт дарь утаа үлдээн хойно хойноосоо ихэмсгээр хөвөн өнгөрч, далд ороход хатан хаан гараа далласаар л зогсох нь тэрхүү шидэт хөдөлгөөнийг хоёр мянга дахин үйлдвэл Английн флотод үзэгдэж дуулдаагүй их ялалт авч ирнэ гэх мэт бүлгээ.

	Цэвэр сайн үүлдэр, өнгө үзэмжээрээ хорвоод хосгүй, дүүхэлзсэн омголон морьдтой морин цэрэг, хамгийн хол тусгалтай мэргэн буу бүхий явган цэрэг Дорно зүг хөдлөхөд хатан хаан Виктория тэнгэр сайхан муу ямар ч байсан ирж, үдэж мордуулна. Мөн ноён Броун, Бургоин, Кардиган, Кодрингтон болон онцгой итгэл найдвар хүлээлгэж буй лорд Рагланы ганц гарыг сэтгэл хөдлөн атгахдаа Англид үнэндээ тоотой ховорхон болдог тэр цэлмэг тэнгэрийн өнгөтэй сайхан нүдэнд нь нулимс гүйлгэнэж билээ.

	Гэвч тэр нь уяхан зөөлөн сэтгэлт бүсгүй хүний нулимс биш цэрэг дайны онгод орон сэтгэл хөөрсний нулимс байсан юм.

	Хатан хаан хааяа задгай сүйхтэй Лондоны гудамжаар эр нөхөр хан хүү Альберттай хамт ил явахад гудамжны олон исгэрэлдэж чангаар хараан «Тонил!» гэж хашхирах удаа хүртэл гарна. Гэвч эд бүгд тухайлан өөрт нь хамаагүй, ердөө л нөхөрт нь хандсаныг мэдэж ард олны дургүйцлийн эдгээр илрэлийг юман чинээ үл бодох бүлгээ.

	Туркийн байлдааны флот бага, дорой, Египетийнх мөн өөрцгүй, гэхдээ Туркийн хуурай замын цэрэг Англи, Францын генералуудад бүр ч өөдгүй санагдана. Египетийн хуурай замын цэрэг гэдэг нь сахилга батын тухай ямар ч ойлголт үгүй, уранхай ноорхой баахан бөөн амьтад л байлаа.

	Гэхдээ их цуваанд Турк, Египетийн цэрэг, хөлөг онгоцнууд тусгай анги болон явж байсан нь Крымд Севастополийг бүслэн байлдах үед хамгаалах шуудуу ухах, шороо хийсэн шуудай, сагс зэргийг бэхлэлт рүү зөөх, их буу нааш цааш зөөж байрлуулахад Египетийнхнийг ажлын хүчний хувьд хэрэг болно гэж Раглан, Сент-Арно хоёр үзжээ... Тэд эр цэргийн хувьд өөдгүй боловч хүнд хүчир хар ажлын хувьд зэгсэн их дадлагатай хүмүүс байлаа. Газар шорооны ажилд хэрэглэхээр бас Болгарын мянга мянган хүрз зээтүү бүхий тариачдыг авч иржээ. Их буу чирүүлэхийн тулд турк олон морьдыг тээврийн хөлөг онгоцнууд дээр ачиж явсан нь морь бүрийг Францаас ийш нь тээвэрлэж ирэхэд найман зуун франк орж байв.

	Их буу тээхийн тулд тээврийн хөлгүүдийг давхар ёроолтой хийсэн байв.

	Крымд морин цэрэг хэрэг болохгүй гэж баттай шийдээд францчууд морин цэргийнхээ ангийг л харин авсангүй хүрч иржээ. Харин Меншиковын хасгуудыг мөрдөн хөөхөд цэвэр сайн үүлдрийн морьтой цэрэг эрс хэрэг болно гэж Раглан үзсэн учир Английн тээврийн хөлөг дээр нэг морин дивиз явлаа.

	Хумх өвчний шинжтэй бүх хүнийг, мэдээж Могойт арал дээр үлдээсэн боловч хумхаа өвчин олон хөлгийн хойноос салалгүй дагана.

	Тээвэрт хөлсөлж авсан худалдаачдын болон цэргийн хөлөг онгоцнуудын тавцан, дотоод тасалгаануудад газар бүрийн олон цэрэг шигүү чихсэн нь цөм суух юм уу, сүргээр хөвөх загас адил хачин шигүү зулж хэвтэнэ. Зарим нь унтаж, нөгөө нь эрэг дээр зэхэж авсан дарсаа ууж, хэсэг нь нүх шахаж, хөзөр тавьж тоглох авч цөм л аймшигт өвчин хэн нэгэндээ илрэх вий гэж нэг нэгнээ түгшин ажна.

	Тэгээд л байн байн эрүүл хүний дэргэд өвчтэй хүн атиралдаж эхэлнэ.

	Хөлөг онгоцнууд чиглэсэн газар луугаа анх хөдөлсөн тэр хэвээрээ явж, хүрэх тушаал авсан эрэмбээрээ хөвнө.

	Оросын хөлөг онгоцнуудтай учрах үед хамгаалах цэрэг суулгаагүй Английн галт шугаман онгоцнууд түрүүлж, удаад нь цэрэг тээсэн хөлгүүд чирсэн цэргийн галт онгоцнууд явна. Баруун зүүн жигүүрт нэгдсэн флотын хөлөг онгоцнууд шилээ даран цуварна. Шугаман хөлгүүдийн мөрийг дарж, түрүүлэн буух ноён Броуны явган цэргийн шалмаг дивиз, дайчин генерал Боскийн командалсан Францын явган дивиз явна. Тэдний араас бусад анги цэргүүд ижил зай барин цуварна.

	Тээврийн хөлөг чирч яваа галт онгоцнуудын өндөр шурагт шөнө нь уг дивизийн дугаартай тэнцүү тооны дэнлүү өлгөх тушаал өгсөн учир хөдөлгөөний эрэмбэ дараа шөнө ч үл алдагдана.

	Их буу тээсэн хөлөг онгоцны бөөрөн дээр томоор А үсэг, явган цэрэгтэйд В, морин цэрэгтэйд нь С үсэг хадан чимжээ.

	Хөлөг онгоц бүхэн дээр цэрэг буулгахад зориулж их, дунд, бага сэлүүрт, хөнгөн, хөвүүр завинууд олноор бэлтгэсний дээр олон хүн суух томхон завинууд бүрд буух ажлыг хариуцах бага дэслэгч, мичман нар томилон гаргажээ. Бүх төрлийн ангиудад зориулан гаргасан нуршуун зааварт аар саар бүх зүйлийг хүртэл урьдаас бодож боловсруулсан байв.

	Гол нь цэрэг буулгахаар сонгож авсан элст налуу эргийн тэнд Меншиковын тушаалаар олон их буу чанд журамтай, давхар давхар эгнүүлэн зоож, цаана нь хасгуудын жад ой мод шиг сэрийж байх болно гэж үзжээ.

	Тэр учраас есдүгээр сарын 12-ны орой Крымийн баруун налуу эргийн бараа харагдав уу, үгүй юу холбоотны дарга нар их буунуудыг харахаар олон мянган дуран тэр зүг сэтгэл түгшин чиглүүллээ.

	Цуваа чигийг мадаггүй зөв барьжээ. Эргийн явцуу зурвас хавтгай дээр яг л бодсон ёсоор хоёр нуур толийж харагдав. Тэнгэр цэлмэг, дулаан, арлаас урьд нь анх хөдөлсөн үеийнх шиг сайхан орой байв. Нуурууд нарны туяанд зууван дугараг хоёр толь шиг улбартан гялтганах нь үнэхээр гоё ажээ. Харин эрэг дээр их буу хайн хэдий хараа сунгавч тийм юм ер байсангүй. Цуваа эрэгт ойртон очиход хасгуудын ой мэт сэрийх жадны оронд дөнгөж зургаан хасаг цэрэг харагдсаны нэг нь илтэд дарга хүн, тэгэхдээ яагаад ч юм усан цэргийн хувцастай байжээ. Морьд нь тагжгар эцэнхийвтэр, өөр өөр өнгө зүсмийн, дарга нь цувааны ойртож байгаа болон цэрэг буулгахыг ажиглаж байгаа мөртөө түүний гарт ямар нэгэн дуран үл үзэгдэнэ. Тэр хүн эмээл дээрээ ажиггүй амгалан сууж, тэмдэглэлийн дэвтэртээ нэг юм бичиж авч байлаа.

	Түрүүлж явсан галт онгоцнууд, тэдний дотор «Агамемнон» хагас дугуй дүрс үйлдэн эргэж, баруун бөөрөөрөө эрэг тийш хараад сайн татдаг дурангаар боловч тухайлан харахын эцэсгүй урнаар өнгөлөн далдалсан оросын их буунуудад олон зуун их буугаар зэрэг галлан хариулахын тулд амны нь гэрийг авав. Хөлөг онгоцнуудаас эрэг хүртэл найман зуугаас илүүгүй зайтай байлаа. Гэтэл оросын их буунууд нижигнэсэнгүйд Раглан баахан гайхаж, хөгшин хүний зангаар уруулаа тамшаалаад Броунд:

	— Ван Меншиковын бидний өөдөөс явуулах хэрэгтэй гэж үзсэн бүх хүч энэ л шиг байна. Морин цэргийн зургаан хүн гэхэд;

	— Энэ тосолтыг би их ёс төртэй гэж нэрлэж чадахгүй нь. Бид уул нь арай л илүү хүндлэгдмээр сэн... Гэвч үүгээр үзвэл Меншиков ёс горимд сүрхий нарийн хүн байна шүү. Үүнээс илүү их ёсорхуу угталт үнэндээ нийц муутай байх сан билээ гэж Броун инээмсэглэв.

	Раглан түүний тохойноос барин

	— Жаахан хүлээ, найз минь, битгий их хөөр! Нар одоо шингэж байна. Тээврийн бүх хөлөг хүрч иртэл харанхуй болно. Харанхуйд бид цэрэг буулгахгүй нь мэдээж. Тэгтэл шөнөдөө энэ нүдэнд таатай харагдаж байгаа эзгүй эргийн байдал муугаар хувирч ч тун болзошгүй... Энэ зургаан хүн мэдээжээр харуул. Иймэрхүү эргүүл бүх эргийн дагуу тавьсан байх учиртай. Шөнийн дотор Севастополиос их бууны ангиуд авч ирэх хэдэн хороо хасаг цэрэг нааш татахад юухан байх бил ээ? Гэхдээ тэр тийм сүрдмээр зүйл биш л дээ гэхэд,

	— Хөлөг онгоцны их буунууд тэдгээр их бууны багийг тонилгоно. Хасгууд чинь шархадсан хүмүүсийг л нэрмэн алж, хүүр зайлуулах төдий л чадах улс. Үгүй тэр хараа, усан цэргийн хувцастай дарга хүмүүсээ таруу болголоо, буун сум тусахгүй газар байгаа болохоор биднийг бөмбөг явуулж мэднэ гэж айж байна... Үгүй бид тийм их өгөөмөр улс биш гэж Броун хэллээ.

	Усан цэргийн хувцастай дарга бол дэслэгч Стеценко байсан агаад үнэхээр түүнийг Меншиков өөрийн биеэр илгээн, их цуваа эрэг рүү ойртож цэрэг буулгахыг ажиглуулахаар, мэдэгдэх хэрэгтэй гэсэн зүйлээ дагалдсан хасгуудаар эргэж мэдэгдүүлэхээр явуулсан байжээ. Тэгээд Стеценкод «ерөнхий жанжны тушаалаар...» гэсэн бичигтэй хэдэн дугтуй өгчээ. Хасгууд бүх эргийн дагуу өртөөлөн зогссон, мэдээ удаж түдэлгүй хүрэх байв.

	Шугаман хөлгүүд дээр занганы гинж харжигнах үес Стеценко мэдээндээ «байлдааны хөлөг онгоцны цуваа Евпаториос өмнөхөн хоёр нуурын өөдөөс харсан газарт зогслоо. Цэрэг тээсэн хөлөг онгоцнуудыг галт онгоцнууд чирч ирэн цэрэг буулгахад бэлтгэж байна» гэж бичиж байлаа.

	Гэтэл бүрэнхий болж, дорхноо харанхуй болон, цэрэг буулгаж эхэлсэнгүйд, үүнийг өглөө болтол хойшлуулав бололтой гэж Стеценко шинэ мэдээ явуулав.

	Түүнийг өдөр арван хоёр цагийн алдад Севастополиос явуулсан, өдөр турш юу ч идээгүй хэдий боловч өмнө нь болж байгаа үзэгдэлд машид татагдсандаа идэж уух, амрахыг таг мартжээ.

	Намуухан долгион дээр үл мэдэг дайвалзах хөлөг онгоцнуудаар бүрэлдсэн зуун мянгаас доошгүй хүн амтай энэ хот эргийн дэргэд цэгцтэй дүүрэг болон байрлав. Бүр харанхуй болоход чиргүүл галт онгоцнуудын гол шургуудад гудамжны дэнлүү аятай гэрлүүд асаж, пуужин гэрлээр ямар нэгэн дохио өгч авалцана. Их цэрэг унтсан боловч жижүүрүүд дохиог өгч авалцан, ямар нэг дайсагнагч хорон бодол санаа зогсоо зайгүй ажилласаар байв. Эдгээр шавааралдан зогссон хөлөг онгоцнууд руу оросын тэсрэгч галт хэрэгсэл бүхий хөлгүүд шөнийн харанхуйд, нуугдан хэрхэн сэмхэн гэтэн очиж явааг Стеценко дүрслэн бодно. Дайсны флотод их үймээн сандрал төрүүлж болох тухайгаа Стеценко цэрэг буулгах ажил өглөө болтол хойшилсон нь илт болмогц, бүр гэгээтэй байхад Корниловт мэдээ явуулсан билээ. Одоо тэгээд морьдоо чөдөрлөн идээшлүүлж болох газарт эргээс холдоод, тэнгист бараантан сүүдгэнэх хөлгүүдийн хар дүрсийг нүд тавин ширтэнэ. Гэтэл буудалцаан эхлэхгүй байхыг бодоход оросын тэсрэгч, галт хэрэгсэл бүхий онгоцнууд ирээгүй хэрэг болж таарав. Яагаад тэр юм бол гэдгийг ойлгож чадахгүй байв.

	Дайсны тоолшгүй их хүчийг харсаар тэнгисийн эрэг дээр өнгөрүүлсэн тэр шөнө унтахын эрхгүй байсан боловч өдөр дэргэдээ байсан таван хасаг цэргийн гуравт унтахыг зөвшөөрчээ. Цэргүүд дэргэд нь хуурай өвсөн дээр хэвтэж, хоёр нь урд талд нууцад сэргийлэн суув.

	Тэр шөнийн түүхэн их учир холбогдлыг Стеценко мэдэрч байлаа. Стеценко өнгөндөө хэдий уужуу тайвуу боловч угийн ухаалаг хүн байв. Ингэхэд ер нь энэ уулын үер мэт аймшигт их цэрэг ямар ч саадгүй эрэг дээр буугаад Севастополь руу хэрхэн хөдлөхийг төсөөлөхөд онцын хурц оюун үнэндээ шаардагдахгүй байлаа.

	Стеценко гуч гарч яваа мөртөө усан цэрэгт цол тушаал ахих нь удаан, дэслэгч-ахмадаас эхлэн хөлөг онгоцны дарга нар нэгэн байрнаа бөх сууна. Стеценкод тэнгисийн хэрэг эрхлэх газрын харьяа цэргийн сургуулийг хариуцуулан өгсөн билээ. Тэгээд одоо юун хүүхэдтэй мантай, хожим эх эцгийнх нь өмнө амь насыг нь хариуцахгүйн тулд тэднийг Севастополиос явуулсан нь дээр гэж Корнилов хэлсэн хэдий боловч Севастополийг бүслэн байлдахад хүрвэл сурагчдаа юу болохыг тэр мэдэхгүй байв.

	Урд талаас нь хөлөг онгоц зуун зургааг тооллоо. Бусад нь нар шингэж, газар холдоод нэгэн үргэлжилсэн бөөн хар юм харагдана. Хөлгүүдийн эгнээний өргөн нь нүдээр барагцаалахад далайн есөн бээрээс багагүй байна гэсэн мэдээг гэгээтэй байхад явуулаад, эдгээр мэдээний тун дутагдалтайг Стеценко өөрөө мэдэж байв. Гэхдээ өглөө үүнээс илүү их юм олж мэднэ гэж үл найдна. Есөн бээр өргөн эгнээгээр эрэг дээр бууж байгаа цэргийг яаж тоолох юм, хэн тэгээд түүнийг зогсоогоод тоолуулж ч байх хэрэг бил ээ?

	Хар тэнгисийн флотод далайчин болж хүмүүжсэн Стеценко энэ флотоо хүндэлж заншсан, баруун хойнох, баруун болон хойд зүгийн хамгийн догшин шуурганд тэнгис хэчнээн аймшигтай оволзож байлаа ч гэсэн тэнгист хайртай, усан цэргийн албанд дуртай байв. Хар тэнгисийн флот хөлөг онгоцны хэмжээ, чанар, тэдний их буу, хамгийн гол нь цэрэг дарга нарынхаа бүрэлдэхүүнээр дэлхий дээр тэргүүн зэргийн тэнгисийн их хүч гэдэгт тэр хатуу итгэдэг, дайн зарлахын өмнө «Тайм» сонины өгүүллэгээс ч энэ тухай уншиж билээ. Хамгийн том хөлөг онгоцнуудын доод тавцанд бүгд 68 фунтийн10 бөмбөгтэй их буунууд байдаг нь тийм их буу англичуудад ч байхгүйг Стеценко мэдэх билээ. Өөрөө аянд гараагүй цагтаа тэнгис дээр жижиг онгоц шиг хөнгөн шалмаг эргэж тойрон сургуулилж байгаа том хөлөг онгоцны хөдөлгөөнийг бүтэн цагаар шохоорхон зогсдог байлаа. Харин нөхдийн аль нэгний нь өчүүхэн боловч алдаа оноо бусад далайчдын нэгэн адил түүний нүдийг хорсгох агаад алба үүргийн тухайд тэнгисийн залуус шиг чанд нарийн шүүдэг улс ер үгүй. Севастополь тэр цагийн орос орны бусад хэсгээс хэтэрхий таслагдсан болохоор далайчид нэгэн том нөхөрсөг гэр бүл болон нягтарчээ. Мөн өөрсдийгөө улс орондоо чухаг хэрэгцээтэйг ухамсарлах сэтгэл тэднийг бат нягт гагнаж өгчээ.

	Кронштадтад санаа амар зогсож, одоо ч гэсэн Английн адмирал Непирийг огт сандаргахгүй байгаа Балтийн тэнгисийн флотыг бодвол Хар тэнгисийн флот Николой хааны үед Турктэй явуулсан анхны дайнаас авхуулан «эргийн шугам» гэж нэрлэгддэг Кавказын бүх баруун эргийн дагуу байрласан оросын боомтуудад цэрэг хүргэж, Кавказад нэвтрэн сэм худалдаа гүйлгэх гэсэн Туркийн хөлөг онгоцнуудыг гөрөөлөн, дайн болбол Туркийн боомтуудыг хааж боон эцэст нь Наварин, Синопийн дэргэд бут цохисон шигээ Туркийн флотод хүчтэй цохилт өгөн хэзээ ямагт дайны байдалд байдаг байлаа.

	Улс орондоо чухаг хэрэгцээтэйг мэдрэх энэхүү сэтгэлэг нь далайчин бүрд өөрсдийн сүр хүчнийг өргөн хүндлэх, алив чухаг хариуцлагатай үүргийг биелүүлж амь насаа зориулахад ч бэлхэн байх чанарыг бий болгон дэвжээдэг ажээ.

	Хар тэнгисийн флотын чанар алган дээр мэт тов тодхон харагдана, харагдахгүй байхын ч аргагүй байв. Энэ флотыг дарга нөхөд нь мянган нүдээр цэгнэн харж, усан цэргүүдийн олон түмэн нүд өөлөн ширтэхийн дээр флотын үлгэр жишээч залуурчин Нахимов, Корнилов хоёрын хурц соргог нүд алдалгүй ширтэж, бүхнийг харагч эдгээр дурангаас усан аяллын зам дээр нуугдан далд орох газар ер үгүй билээ.

	Энэхүү шөнийн түүхэн их холбогдол сүрдүүлэн хирдхийлгэхийн зэрэгцээ дөвийлгөн бахдуулна. Өөрийн хувийн гэсэн бүхэн доош дарагдан буурах, сүр хүчин алдах атал юу юугүй маргааш нөгөөдөр олон зуун мянган хүн энд, Крымд, Орос, Европт юу хийхийг бодохоос сүр хүчнээ мэдрэн, дээш дөвийн, бахдахын сэтгэл дэврэх ажээ.

	Энэ шөнийг хүртэл зөвхөн зэхэж хүлээж байсан бол энэ шөнөөс эхлэн «Вифлеем сүмийн түлхүүрийг» авах гэж санаархахын хэрэггүй гэдгийг Оросын хаанд нотлон үзүүлэхийн тулд хэдэн мянга, түм, магадгүй хэдэн зуун мянган албат харьяатын нь амь насыг хамгийн боловсронгуй зэр зэвсгээр бүрэлгэж эхлэх болно.

	Дэслэгч Стеценко өөрөө Синопийн дэргэдэх тулалдаанд оролцоогүй боловч чухам гэвэл хар багаасаа, цэргийн сургуулийн сурагч ахуй цагаасаа байлдаж дайтахад бэлтгэсэн цэргийн дарга хүн байлаа.

	Тэнгисийн флот Кавказ руу аян дайнд мордож, цэрэг буулгах үед Стеценко жижиг хөлөг онгоц даргалан эрэг рүү гал нээж явжээ. Уг нь цэрэг буулгахын өмнө нүдэнд харагдахгүй байгаа боловч оросын боомт, бэхлэлт болгоны ойролцоо модот уулнаа бүгж байгаа гэж үздэг уулынхныг айлгахын тулд ийнхүү буудлага хийдэг заншилтай байжээ.

	Гэтэл өдий их хөрөнгө мөнгө зарж, кавказчуудын «цусанд шунагийн» улмаас биш, харин кавказын хумхаа чичрэг өвчний гайгаар олон хүний амь насанд хүрсэн эдгээр бүх бэхлэлтийг холбоотны олз болгохгүйн тулд хэдхэн сарын өмнө дэлбэлж, тэндхийн цэргийн ангийн таван мянган хүнийг Крымд авч иржээ.

	Холбоотны флот Оросын боомтуудыг нэгэнт хааж боож байсан болохоор нэн ч зоримог энэ аян дайнд Стеценко мөн оролцсон юм.

	Гэвч тэр бүх жижиг мөргөлдөөн бүгд эгэл жирийн байлаа. Барууны уран авьяаслаг найруулагчийн нарийвчлан бэлтгэсэн түүхэн их жүжиг одоо л дөнгөж эхэлж байгаа нь энэ байв. Одоохондоо, жүжгийн танхим эзгүй хоосон, харанхуй, хар хөшиг буулгаастай тоглох хүмүүсийг халхалж байна... Тэгээд өглөө наран мандахын хамт хөшиг сөхөгдөж, жүжгийн эхний үйлдэл эхэлнэ.

	Нэгдсэн флот бас оросын тэсрэх галт хэрэгсэл бүхий хөлөг онгоцнуудаас айж байсан байж болох юм. Юу гэвэл тэдгээр бүх пуужин, гэрэл дохиог зөвхөн эргүүл харуулыг сонор соргог байлгахын тулд хэрэглэж байсан бололтой. Учир нь Стеценкогийн тэмдэглэлийнхээ дэвтэрт бичсэнээр, өглөө үүр хаяарч тэнгэр, тэнгис хоёр тэмдгэрч эхлэхийн хамт түгшин хүлээх сэтгэл намжиж аадар борооны өмнөхөн тал газар ямар байдаг шиг хөвөн ирсэн цайзын тэнд нам гүм болжээ.

	Гэгээ дорхноо орж, дохио дуугаран тэнд бүгд хөл хөдөлгөөн болж, занга буулгах гинжний дуу харжигнан, энд тэнд дүүжин шат тавцангийн ирмэгт цохих, цуурай хадах чимээ дуулдаж, эцэстээ командлан хашхирах дуу гарах болов. Энд тэндгүй завь усанд тавих харагдаж, хөлөг онгоцнуудын тавцан дээр буу зэвсэг, үүргэвчтэй цэргүүд багширч эхлэв.

	Хөлөг онгоцнууд хачин ойрхон байсны дээр гэгээ их орсон болохоор хүмүүсийн царай хүртэл ялгаран танигдаж байлаа. Энэ өглөө учиргүй нам гүм, тэнэгэр, тэнгис өчүүхэн ч долгионгүй дөлгөөн байх нь Крымийн эрэг иймэрхүү зочдыг ийм л найрсаг угтсанд Стеценкогийн сэтгэл барайна.

	Өмнө талынх нь хавьгүй жижигхэн хоёр нуурын хооронд гурав - дөрвөн бээр зайтай байв. Өмнөд нуурын өөдөөс харан зогсож байсан францчууд эрэг дээр оросын их бууны бараа огт харагдахгүй байгааг мэдээд гэнэт танигдашгүй болтлоо сэргэсэн Сент-Арногийн тушаалаар цэргээ буулгаж эхлэв.

	Юм бүхэнд сүр бадруулах дуртай Сент-Арно тушаал буулгаж хөгжим эгшиглүүлэн, түүний аян дор завинууд зааварт дурдсан зайг хатуу баримтлан эргийн зүг хойно хойноосоо туйлын эрэмбэтэй зугуухан хөдөллөө.

	Хорин минут болов уу үгүй юу эрэг дээр Францын бүхэл бүтэн бригад гарч ирсэн байв. Сент-Арно өөрийгөө бас эрэг дээр гаргахыг тушаалаа. Гэвч дүүжин шатнаас үнхэлцгээ хагартал айдаг тул нэг булиа усан цэрэг түүнийг тэврэн буулгаж завинд орууллаа. Эрэг дээр ямар ч аюулгүйд баттай үнэмшсэн хойноо Сент-Арно авгай бас тэр завинд бууж суув.

	Гэхдээ авгай их цэрэг Севастополь руу хөдлөхөд ерөнхий жанжны маш тохилог байртай «Наполеон» хөлөг дагалдан хөдлөхийг урьд нь магадлан мэджээ. Ангор нутгийн сахлаг муураа авгай хажуу өрөөндөө явсан бараа бологч бүсгүйдээ захин орхижээ.

	Өчнөөн удтал бэлтгэж, олон хүний тэгтлээ айж байсан энэ аян дайн одоодоо аятайхан зугаалга шиг байв. Оросууд янз нь айн зугтаасан бололтой. Гэхдээ буудалцаж эхэлбэл амь насаа дүйх дургүй Сент-Арно авгайг даруй аваачихаар амлажээ.

	Крым нутгийн эрэг энд чухамдаа налуу, гойд үзэсгэлэн бус боловч усан дээр дайвалзан удтал хөвсний дараа хатуу газар гишгэх таатайн дээр эрэлхэг дайчин эр нөхрийнх нь армийн эзэлж авсан оросын анхны зурвас газар байв.

	Эмч Боше өвчтөнтэйгөө мэдээж нэгэн завинд суулаа. Хөгжим цуурайтан, сүрлэг эгшиглэж, маршал өөрөө эд бүгдийг хөдөлгөж байгаа юм шиг сэтгэл хөөрүү, биеэ барингуй байв.

	Эрэг дээр гараад хийморь золбоолог байхыг хичээж, тэр ч байтугай эрэг дээр жагссан ангийн өмнө товчхон боловч ёсорхуу үг хэллээ. Тэрхүү үгийг тэргүүн эгнээний хэдхэн суман дуулсан ч гэсэн бүгд их л хөхиүнээр ура хашхирлаа.

	Стеценко цэрэг бууж эхэлсэн тухай мэдээ хүргүүлэн хоёр хүнээ ээлж дараагаар явуулсан тул үлдсэн гурван хасагтайгаа Английн суман хөлөг онгоцнууд, тээврийн хөлгүүдийн өөдөөс харан зогсоод, францчуудыг бодох нь ээ англичууд завинуудаа огт сүржигнэлгүйгээр хөдөлгөхийг ажиглажээ. Дайсны эрэг рүү огт чимээ аниргүй хүрч очно гэсэн зааврын эхний заалтыг тэд хатуу дагажээ.

	Завинуудын сэлүүр хий сэлчихгүй, оновчтой сэлүүрдсээр эхний завь элсэрхэг налуу эрэгт зөөлөн зүсэж зогсоход хоёр генерал гарч ирэхийг хараад Стеценко ихэд гайхав.

	Тэр нь хүнс хоол, орон байр хариуцсан даамал генерал Эри, хуваарь ёсоор бусдаас түрүүлж явсан цэргийн шалмаг дивиз нь буух учиртай байсан ноён Броун хоёр байжээ.

	— Эрхэм дээдэс, даруй арилж одъё, эс тэгвэл оройтох нь байна шүү гэж зүүн чихэндээ мөнгөн ээмэг зүүсэн хижээл хасаг эрийг хэлэхэд бусад хоёр нь мөн түүн рүү эмээлийнхээ бүүрэг дээгүүр тонгойн асуух байртай харна.

	Хагсарсан морьд хөлөө сэлгэн гишгэлж толгой хаялах нь арай ч дайсанд найр тавиагүй, харин ч үргэсэн шинжтэй байх ажээ. Генералууд түүнээс гурван зуу хүрэхгүй алхмын газар буусан боловч Стеценко чихэндээ ээмэгтэй хасагт юу ч хариулсангүй. 

	Түүнийг хажуугаас нь харахад Везувийн дэлбэрэхийг ажин, болгоомжлохыг огт нь огоотож орхисон Плиний11 юм уу, хэлэлцээ хийхээр ирэхдээ хаа нэг газраа цагаан алчуур уях нийтэд дэлгэрсэн ёсыг үл ойшоосон хүн шиг санагдаж байв.

	Стеценко хариугүй аюул учрах дээр тулбал дөрвөн морьтой хүн явган улсаас давхин зайлж болно гэж дотроо найдан, одоогоор харж ажиглаж болох бүгдийг харалгүйгээр англичуудад араа үзүүлэх дургүй байв.

	— Оросын энэ дарга тун хачирхалтай юм! гэж ноён Жорж инээмсэглээд, Стеценкогийн зүг элсэн дээгүүр хэд алхтал Эри сэтгэл түгшиж, хамт буусан цэргүүддээ:

	— Хасгуудыг бууд! гэж хашхирав.

	Тэгж Крымийн нутаг дээр буусан холбоотны цэргийн анхны буу дуугарсан боловч оросын морин цэргүүд, тэдний хооронд Жорж ноён зогсож байгаа тул сум дэгсэлжээ.

	Стеценко морио эргүүлэн давирахдаа сум толгой дээгүүрээ исгэрэхийг дуулав. Хасгууд хойноос нь давхилдаж хоёр нуурын хоорондох талаар цувран давхилдана. Дэслэгч мод хэртэй давхиад мориныхоо амыг татаж, цэрэг буулгахыг цааш ажиглах гэтэл улаан толгойтой бөөн алжир цэрэг өмнөд нуурын хөвөөгөөр тойрч зам тосон эх захгүй буудаж, юм хашхиралдан давхилдаж явааг хасгууд түүнд заан харууллаа. Тэдний түрүүнд бэсрэгхэн биетэй, унжуу дэлдэн чихтэй хоёр шар нохой анд улайрсан янзтай давхиж харагдана.

	Иймээс цаашаа Севастополь руу одох зам хүртэл давхивал тэндээс нэгэнт юу ч харагдахгүй болсон байв.

	Энэ өчүүхэн үл шалих явдлыг Франц, Английн сонин сурвалжлагчид элдвээр хачирлан нэмэрлэж бичсэн юм. Усан цэргийн нэг даргаар толгойлуулсан хасгууд хүнс хоол, орон байр хариуцсан даамал генерал Эри, нас өндөр болсон хэр нь эр цэргийн гавьяа үйл эрэлхийлж явдаг ноён Жорж хоёрыг золтой л олзолж авсангүй гэж тэд бичжээ.

	Стеценко зам дээр гараад, өөрөөсөө хойно хол яваа намхан дугараг хар малгай, голдуу улаан ягаан, хурц шар өнгийн хантааз бүхий морьтой хэсэг татар, мөн ногоон цалам өмссөн буурал сахалтай, Меккэд очиж үзсэн лам бусдын түрүүнд явааг харлаа. Тэд Евпаторийн зүгээс, өөрийг нь дөнгөж сая гарч ирсэн хоёр нуурын хоорондох хөндий рүү чиглэнэ. Тэдгээрийн жороо морьдын дэлэн дээр нэг юм цайж харагдана. Тэгээд тэднийг холбоотны цэргийн ерөнхий жанжинтай уулзахаар очиж буй нутгийн татааруудын төлөөлөгчид юм байна гэдгийг Стеценко тааварлав.

	Түүнээс цааш татаарын бүхэл бүтэн цуваа чихарск тэргэнд шар бух хөллөөд, олсоор татсан бүдүүн царсан гуалингууд ачиж яваатай дайралдав.

	— Эд чинь эрхэм дээдэс ээ, нөгөө харанзуудад түлээ хүргэж явна шүү дээ гэж чихэндээ ээмэгт хасаг ихэд сэргэж өгүүлбэл бусад хоёр нь тосож аваад:

	— Мэдээжээр харанзуудад хүргэж явна!.. Англичуудад ч магадгүй гэв.

	Өглөө эрт мэдээ хүргүүлэхээр явуулсан, одоо эргэж ирж байгаа дөрөв дэх золбоолог хасаг залуу сүүлчийн тэрэгний цаанаас гарч ирээд захирангуй дуугаар:

	— Чи юу гэж над «Бельмес-не!» гэж үглээд байна. Чи мод хааш нь тээж яваагаа оросоор хэлээд аль! гэж хашхирна.

	— Энэ шарууд тогоонд, мод нь тогоон дор орж харанзууд хоолтой болох хэрэг гэж ээмэгтэй хасаг бодсоноо чангаар хэллээ.

	Стеценко түрүүчийн хасаг тэргийг зогсоов. Цөм сахал самбай болсон хижээл долоо найман татар өөдөөс нь айсан биш, харин ч дургүйцсэн, нэг л өширхсөн байраар харна. Тэр зүг хаашаа ч мод хүргэх гэж явсан газар сайгүй дайсан байгаа, мод, үхрийг чинь булааж авна гэдгийг Стеценко тэдэнд тайлбарлах гэж оролдвол татаарууд гараа алдалж нэг нэгнийхээ өөдөөс асуух байртай харан, өөрсдийнхөө хэлээр юм шулганалдаж байлаа. Тэгээд тэд үнэхээр оросоор юм ойлгодоггүй улс уу аль Крымд тэдний нэгэн сүсэгт Туркчүүд ирснээс хойш юу ч ойлгохыг хүсэхгүй байгаа хэрэг үү гэдгийг ялгахад хэцүү байв.

	Хоёр хасгийг бууж шаруудыг эргүүл гэж Стеценко тушаагаад тэргийг гэдрэг эргүүллээ. Гэтэл үүнд их цаг орж цаашид ихийг үрэх төлөвтэй, гэтэл гэгээн ванд мэдээ яаралтай хүргэх хэрэгтэй байлаа. Иймд татааруудыг ташуураар занаж орхиод замаар цааш хатирлаа.

	Нэлээд оройтож, арван цаг өнгөрсөн хойно өмнө нь морин цэргийн том анги үзэгдэв.

	— Манай хороо явж байна! гэж хасгууд Стеценко өөд баярлан харахад яг өөрсөд шиг нь хасаг цэргийн хороо шавдан хатируулж явахыг өөрөө үзээд, чухам хааш зорьж явааг нь ойлгосонгүй.

	Стеценко энэ хэр морь унаж дасаагүйн дээр бүтэн хоног мориноосоо буугаагүйдээ ёвшрогодон ядарсан, өлссөн, бас аагим халуун өдөр таарсан тул цангаснаа сая л гэнэт мэдэв.

	Хасаг цэргийн хороон дарга Тацинийн дэргэд Меншиковын хүү явахыг хараад Стеценко ихэд гайхав. Залуухан хошууч генерал дон үүлдрийн шийр цагаан бүдүүн хээр морин дээр хасаг барилаар бөхийсхийж биш, харин орос морин цэргийн заншлаар цэх шулуун явах ажээ.

	Үс сахал тас хар энэ хүн өндөр нуруутайгаас гадна өөр нэг үл ажиглагдах төрхөөр эцэгтэйгээ адил харагдана. Стеценко түүн рүү ойртож явахдаа: «манай ерөнхий жанжин Анапийг эзэлж байхдаа яг л ийм байсан байх... Гэхдээ одоо тэр цагийнх шигээ тийм ануухан байсан бол Севастопольд, Орост хэчнээн ашигтай сайн байх байсан сан!» гэж бодлоо.

	Хүү Меншиков нүүр царайгаар эцэгтэйгээ адилхан мөртөө эцгийгээ дуурайж чадаагүй гэж түүний тухай Севастополийнхны мэддэгийг Стеценко бас мэднэ. Тэр хүмүүжил сайтай, эрдэм боловсролтой нь мэдээж боловч тун хийсвэр, хээнцэрдүү, чадвар мөхөс байв. Гэхдээ хөгшин Меншиковоос ч илүү суут хүмүүсийн олон олон үр хүүхэд тиймэрхүү янзтай байдаг билээ.

	Стеценко байдлыг илтгэх санаатай очтол залуу генерал үүнийг мэдээд үг хэлэхийн зав өгөлгүй урт гараа талархангуй сунгаж өөрөө ам нээж;

	— За тэнд ямаршуу юм болж байна? Та тэнд ойрхон байв уу, яаж байх юм? гэв.

	— Гэгээн дээдэс, та ойрхон байгаад байж болохгүй, холдохоос замгүй боллоо. Биднийг буудаж, зам тосон барих гэж оролдлоо.

	— За тэр шүү, харж байна уу!.. Буудсан гэнэ? Гэхдээ холоос биз дээ?

	— Үгүй шүү, сум толгой дээгүүр шүнгэнэж байсан.

	— За тэр, толгой дээгүүр! Тэгвэл та тун ойрхон зогсож, бүгдийг харсан байх нь ээ? Морин цэрэг буулгасан уу?

	— Би их хэмжээний явган цэрэг буулгахыг л харлаа, гэгээн ноёнтон. Тэд цэргээ тун хурдан шалмаг их эрэмбэтэй буулгаж байна билээ.

	— Хурдан гэнэ ээ? Академид байхад генерал Жомини их хэмжээний цэрэг дайсны нутагт түргэн буулгах боломжгүй гэж нотолж байсан. Тээх хөсөг л байвал болох хэрэг шив дээ? Тийм үү, аа?

	Генерал энэ үед дэслэгч рүү биш, Таци руу асуух байртай харж байсан тул цамцны зах нь давчдан хоолой боон зовоож байгаа нь Стеценкод ажиглагдсан улаан нүдэт чинэрч хүрэнтсэн том хамар дээгүүр нь хөлс бурзайсан хороон дарга ийш тийш харан гараа өргөн ёслоод сөөнгөтсөн дуугаар:

	— Гэгээн ноёнтон, тэд чинь бүхний мэдэх их эд баялагтай болохоор тэдэнд болохгүй бүтэхгүй зүйл гэж байхгүй хэмээн хариулав.

	Дайсны цэрэг буусан тухай хүү Меншиков газар дээр нь өөрийнхөөс нь лав илүү юм олж мэдэх болсон, бас энд эцгийгээ орлож байх мэт тул эцэг Меншиковт нь очиж илтгэх хэрэгцээ нэгэнт үгүйг Стеценко үзээд, генералд бараа болон үлдэж, хоол унд амралтын тухай нэлээд удаан хугацаагаар мартах хэрэгтэй болов бололтой.

	Энэ зуур цэрэг буулгах ажил цаашаа анх эхэлсэн шигээ саадгүй шулуун үргэлжилсэнгүй. Салхи гарч тэнгисийн мандлаар цагаан хөөс оволзон долгион атиралдаж, баруунаас бараан хар үүл битүү нүүгэлтэж эхлэв.

	Галлийнхны хурц ухаан, эрмэг чанарыг шингээсэн, колони орнуудад дайтах туршлага их хуримтлуулсан Боске гэгч Франц генерал тэрхүү үүлийг хараад түрүүлж буусан өөрийнхөө дивизэд майхнуудаа авчирч босгохыг тушаалаа.

	Түүнийг Францын бусад генерал дуурайв. Английнхан харин цэрэг буулгах дүрмийг хатуу баримтлах ажээ. Тэнд явган цэргийг дивиз дивизээр яаралгүй дараалан буулгаж, явган цэргийн хамт тэр ангийн оногдол их бууг бас буулгах нь цаг их авч байлаа. Морин цэрэг, майхан хоёр цэрэг буулгах дүрмийн ёсоор хамгийн сүүлд иржээ.

	Тэгтэл үдийн үед азарган бороо асгарлаа.

	Хүү Меншиковтой Донын хороог гарч ирэх үед Контуган гэгч татар тосгоныг эзлүүлэхээр явуулсан Францын явган цэргийн анги ширүүн борооноос тэрхүү тосгонд амь хоргодов. Донын хороо Контуганаас таван бээр хэр зайтай орших өөр нэг тосгон руу яаран хөдөлжээ. Эрэг дээр үлдсэн Францын цэргүүд майхнаа шаламгайлан босгож англичууд харин азарган борооноор гадаа хоцорчээ.

	Хорин мянга орчим хүн авчирч буулгаад байв. Английн эзэмшилд найрамдал байгуултал юм уу, магадгүй үүрд багтаахаар ирсэн газар дээрээ хөгшин генерал, залуу лордууд шалба ороолгох ширүүн бороонд нэвт норсон хөнжил нөмрөн, баруун зүгийн хүчтэй салхинд үлээлгэсээр цаг хэр айхавтар тэвчин зогсов.

	Гэтэл тэдний хамт өөрсдийн хүч авьяасаа өдрийн ганц шиллингээр алагдах цагаа хүртэл үнэлэн худалдсан эрэлхэг залуус, «Виктория хатан хааны хүүхдүүд» бас ясандаа хүртэл норжээ. Алагдахын цагт тэр ганц шиллинг, аян дайны цагт өгөх өдрийн хоёр аяга пиво ч ор хэрэгцээгүй болох бүлгээ.

	Өдрийн хоёр цагийн алдад бороо намдаж, цэрэг буулгах ажил үргэлжилсэн боловч майхнуудаа мөн л авч ирсэнгүй. Гэтэл орой тийшээ бороо хувингаар асгах адил ширүүсэж, тэгээд шөнө дүл зүсэрсэнд өглөө нь бүтэн хагас мянган өвчтэй хүнийг «Кенгуру» («Имж») гэдэг галт онгоцонд суулган Константинополь руу эмнэлэгт явуулав.

	Гэхдээ өвчтэй болгоныг «Имж» дээр суулгасангүй, тэгвэл онгоцны даац хэтэрч хөдөлж чадахгүйд хүрэх байв. Эрэг дээр олон хүн шавар шавхайд хутгалдан, эмчийн зүгээс ямар ч тусламж үзэлгүй хэвтэнэ, юу гэвэл эмч нар гэдэг маань бас хүн тул тэдний дотроос өвдөөгүй хүн цөөн үлджээ.

	Хумхаа өвчнөөр хэд хэдэн дарга үхэв. Морин цэргийг есдүгээр сарын 15-н гэхэд сая нэг юм эрэг дээр гаргаж ирэв. Үнэт сайн морьд хоёр долоо хоног онгоцон дээр байхдаа шахалдсан, арчилгаа муудсанаас болон их гундаж, эрэг рүү зөөж байх зуур нэлээд хэд нь живжээ.

	Анхны азарган борооноос айсан Сент-Арно эхнэрийн хамт эргэж «Наполеон» дээр хүргүүлжээ. Гадна бороо асган шавхуурдаж байсан хэдий боловч харин тэнд хээнцэр тансаг нам гүм тасалгаанд франц маршалын сэтгэл дахин сэргэжээ.

	— Би, бас генерал Канробер, Мартенпре бусад олон генерал цөм нэг бол Крымийн дорнод эрэгт Керчид бууя, эсвэл аян дайнаа ирэх оны хавар хүртэл хойшлуулъя гэж байсан юм. Гэтэл хар л даа, энэ баруун эрэг дээр нь хүртэл биднийг их амжилт тосож байна шүү дээ. Оросуудыг нээрээ Боскегийн хэлж байснаар бидэнтэй байлдах огт дургүй байгааг хэн мэдэх бил ээ? гэж эхнэртээ ярина.

	Сент-Арногийн штабын дарга хурандаа Трошю, Рагланы байлдааны үеийн нарийн бичгийн дарга Стиль хоёрыг орчуулагч Кальвертийн хамт Евпатори руу хотыг нэн даруй бууж өг гэж шаардуулахаар явуулжээ, Евпаторигоос цэргийн гарнизон нь гарч амжсан тул тэднийг тахир дутуу хэдэн хүнээс бүрэлдсэн хөл хорих албаны дарга хөгшин түшмэл дээр аваачив. Хотыг бууж өг гэж шаардсан бичгийг тэр хүнд гардуулжээ. Оросоос өөр ямар ч хэл мэддэггүй тэр хүн хурандаа Трошюгаас авсан бичгээ сүлбээр зүүгээр даруй хорь илүү цоолоод өвчнөөс сэжиглэн угтав. Пиг дүүрэн цэрэг чихсэн үй олон хөлөг онгоц Крымд буухаар ирсэн гэдгийг оросоор хариугүй муу ярьдаг Кальверт арай ядан ойлгуулсанд өвгөн жаахан бодол болсноо:

	— Буух нь яах вэ, эрэг дээр буухыг хориглох юм алга. Харин эрхмүүд минь, халдварт хумх өвчин тархсан учир эхлээд заавал хөл хориулж, арван дөрөв хоногийн зохих хугацааг гүйцээж бай гэж дарга нар тушаасан даа гэлээ.

	Евпаторид франц, туркийн хоёр жижиг баг цэрэг буун, хотыг нэгжин, талх дамлаж зарах грекчүүдийн хувийн агуулахуудаас бараг хагас сая пүү улаан буудай олсон нь санаанд ороогүй, гэхдээ холбоотныг хэд хэдэн сар талхаар хангасан том бэлэг боллоо.

	Түүнээс гадна Евпаторийн дэргэд Геническаас Севастополь руу цэргийн хэрэгцээний найман мянган хувин спирт ачиж явсан дарвуулт хөлгийг олзолжээ. Энэ бол бас л үнэт шагнал болов. Дайсан ирсэн тухай тэр хөлөг онгоцон дээр дуулсан хүн ер үгүй, тэднийг зооринд орон эзэгнэж торхнуудыг тоолон дугаарлахыг гайхан харж байлаа.

	Гэтэл ийнхүү гайхах нь илүү явдал байв. Алжирт Кабилуудын тосгоныг цөлмөж сурсан францын цэргүүд Галлиполь Скутарт байлдан дагуулагчдын дүрээр аашлахыг оролдож байсан бол Евпатори хошууны эргийн зурвасыг тулалдаангүй авсан ч гэсэн аль хэдийн байлдан дагуулагдсан нутаг гэж тооцож байв. Тэгээд Контуган болон бусад эзэлж авсан зэргэлдээ тосгонууддаа хоол хүнсэндээ зориулан дараа өдрөөс нь шар, тугал, хонь, тахиа алж янзлан ил гал дээр шарж, чанаж, хонь малын бүдүүн борог барьсан хашаа саравчийг нурааж, гурил будаа, ногоо жимс зэрэг өвөлд зэхсэн хүнс тэжээлийг нь цөлмөн, тэргэнд морь шар хөллүүлээд өвс, овьёос, хар будааг сагсайтал ачиж аваачиж, бүсгүйчүүлийг хүчирхийлж байв.

	Хамаг юмаа тонуулсан татаарууд туркийн засаг тогтсон гэж дуулсан Евпатори руу бөөн бөөнөөрөө дүрвэнэ.

	Холбоотнууд үлгэрт гардаг шиг ямар ч саад тотгоргүй, хээрийн сургуулийн үеийнх шиг уужуу тайвнаар цэргээ буулган, тэгээд тэр ажил нь гурав дахь өдрийнхөө орой сая дууслаа.

	Генерал Боскегийн хэлсэн «Энэ оросууд бидэнтэй байлдахыг огт хүсэхгүй байна» гэсэн үг тархаж, жагсаалын цэргүүд хүртэл ингэж хэлэх болжээ.

	Оросын эрэг рүү ирэх үеийнх шиг тэнгэр дахиад сайхан болов. Харахад нуурын ус цэлийх боловч тэр нь элсээр таслагдсан далайн нэг хэсэг байсан учир уух цэвэр усаар ихэд гачигдах болов.

	Туркээс шороог нь шуудайлан авч ирсний адил цэвэр ус саванд юүлэн хөлөг онгоцонд ачиж ирсэн хэдий боловч савнууд дорхноо суларч байлаа. Морьд бүтэн хоногоор усгүй зогсоно.

	Тэгээд энд буусан жаран мянган хүнтэй их цэрэг Севастопольд түргэн хүрч эзлэн авах гэсэн дайчин сэтгэлэгт хөтлөгдсөндөө төдийгүй, ангаж цангасандаа өмнө зүг Алма, Бельбек, Кача голууд руу хөдөллөө.

	Үнэндээ төчнөөн олон морь, хүнийг Крымийн тал нутагт ундалж чадах газар ер үгүй билээ.

	Дэслэгч Стеценко одоо Донын бүхэл хороотой холбоотны ойролцоо дахин нэг шөнө өнгөрөөгөөд, сая Севастопольд эгж ирэхдээ ерөнхий жанжны цэргийг хотоос гаргаж, ирж яваа дайсныг Алма голын эрэг дээр тэдний сонгон таалсан газарт тосож байлдах болсныг мэдлээ.

	Даргын тушаалаар зориуд тэгсэн юм шиг гол төлөв бэлтгэл дайчид суудаг Дарга нарын Бага гудамж гэгчид хэр тааруухан нэгэн байшингийн зочдын жижиг өрөөнөө гэрийн эзэн, хоёрдугаар зэргийн бэлтгэл ахмад Зарубины гэр орныхонтой цуг усан цэргийн ажлын батальоны бага дарга Инполит Матвеевич Дебу сууж байлаа. Энэ өрөөнд сууж байгаа Зарубныхан Дебуг эзэн хааны тусгай өршөөлөөр офицерын анхны цол хүртэх болтлоо цэрэгт албан хаахаар нааш ирсэн, боловсрол сайтай, адмирал Станюковичийн хүүхдүүдэд хичээл заадаг, хотын дээгүүр айлууд түүнийг дуртайяа гэртээ урьж залдаг, харьяа батальондоо бараг очдоггүй, энгийн хувцас хэрэглэхийг түүнд өршөөнгүйгээр зөвшөөрсөн зэргийг мэдэж байв. Тиймээс ч Дебу одоо энгийн хувцастай байж байлаа.

	Гэтэл Дебу зөвхөн өнөө өглөө л өөрийнхөө байдал эрс өөрчлөгдсөнийг мэджээ. Юу гэвэл Станюковичийнхан адмиралаас бусад нь цөм Николаев руу явахаар юм хүмээ зэхэж байгааг тэднийхээр очихдоо дуулсны дээр, батальоны захиргаанаас бичээч цэрэг ирүүлж «мөд дайн тулаан эхэлж болзошгүй» буйн улмаас хорооны хуаранд ирж тэнд байнга байх хэрэгтэй гэж хэлүүлжээ.

	Дайн үнэхээр «Мөд эхэлж болзошгүйг» Дебу өөрөө ч яриагүй мэдэж байлаа. Гэхдээ л дайн тулаан түүнд ер нь их л холын зүйл шиг бүүр түүрхэн төсөөлөгдөнө. Дебу Петрашевийн талын хүн гэж цэргийн шүүхээр офицероос биш, Петербургийн нэгэн албан газрын түшмэл байснаа буусан ажээ. Бусад олон хүн, түүний дотор ахынхаа хамт нэлээд хөнгөн, ердөө л хоёр жил цээрлэлийн суманд алба хаахаар шийтгэгджээ. Тэгээд цээрлэлийн сумангаас гарсан дараагаа офицер болж дэвших нь тэр цагт үнэхээр «эзэн хааны гойд өршөөлд» тооцогдож байв.

	Хэргээ таслуулснаас хойш бараг таван жил өнгөрчээ. Тэр цагт хорин тавтай байсан бол эдүгээ гуч бүр гарчихсан хүний овор царайтай болжээ. Шийтгэл хамгийн хөнгөн байсан ч гэсэн хүн сэтгэлээрээ хөгширдөг ажээ.

	Тэр элдэв төрлийн асуудлаар өргөн мэдлэгтэй, яриа хөөрөөтэй ухаалаг хүн гэж олонд тооцогдоно. Инээх нь тоотой, инээж байгаа нь гэж мушилзах төдий болоод өнгөрдөг хүн байлаа. Хүн бүрийн өөдөөс хэзээ ямагт буурьтай хашир хүний харцаар цоо ширтэх адил эгцлэн хардаг, сүүдэрт тас хар юм шиг мөртөө гэрэлд гарахаар цэнхэр болчихдог, цагийн дөрвөн мөнхөд төв байдаг нүд, цэх гоолиг толгой, нүүр царайны эвлэг тэгш төрх болон хоёр жил цээрлэлийн суманд алба хаалгасан айхавтар хавчлагад хүртэл эс өөрчлөгдөх, хүнд төрөлхөөс заяагаагүй болж гэм сурч дуурайж үл болох цаанаа нэг чөлөөтэй уужуу тайвуу байдал нь хүний сэтгэлийг татна.

	Дебу намуун дүнгэнүүр дуугаар, сурсан зангаараа ахмадын өөдөөс халз ширтэн:

	— Бусдыг өөр лүүгээ дайруулахгүй байлгая гэвэл бусдыг өөрөөсөө айдаг л болгох хэрэгтэй. Тийм үү, үгүй юу?.. Манай эзэн хаан бусдыг өөрөөсөө айдаг болгохын тулд бүхнийг хийдэг байсан бололтой билээ сэн. Гэтэл манай руу дайрлаа, дайрах дайрахдаа эрээ цээргүй ил шулуухан дайрсныг хэлэх хэрэгтэй. Энэ чинь айхаа бүр больжээ гэсэн үг гэж хэлэв.

	— Тэгээд тэр дайрсан... довтолсон хүмүүс чинь хядагдана аа гайгүй! Тийм шүү! Буцах мөргүй болтлоо устгагдана гэж ахмад ихэд хорсон дуу алдаж хэлээд таягаараа шал гурав дахин тогшив. Тэдэнд эргэж онгоцон дээрээ гарах... суух боломж олгоно байх аа, тэгж ярихгүй, үгүй гээд хайлмаг лац дээр албан тамга дарах аятай дахин шал падхийлгэв.

	Ахмад Зарубины судсархаг нарийн хүзүү нь улаан, царай цонхигор, хялардуу нүднийх нь харц ширүүн, буурал орсон ширүүн үс нь өрвийн, хацар эрүүг нь бавайлгах бууралтсан сахал түүнийг дайчин хүдэр дүртэй болгожээ.

	Синопийн тулалдаанд хөл, зүүн мөр шархдаж зүүн гар нь мэдээгүй унжиж, толгой нь гэмтсэн учир татваганан, хэл сайн эвлэж санаагаа гүйцэд хэлж чадахгүй, явахдаа бүдүүн таяг тулж алгуур гэлдэрнэ. Эд бүгдийн төлөөсөнд одон нэмэн шагнаж, тэтгэвэр, жагсаал хувцас аван халагджээ.

	Зочдын өрөөнд түүнээс гадна хоёр охин нь сууж байлаа. Том охин Варя нь хадамд очих нас болсон нүүр махлаг, бүсээ хүрсэн шаргал хүрэн үстэй, зүүн гарынхаа чигчий хуруунд хямд хөх чулуун бөгж зүүжээ. Нөгөө Оля нь улаан уруулаа ангайлсхийн хорвоогийн хамаг юмыг шунан ажиж тогтоох гэсэн шиг харцтай, хүүхдээрээ охин байв.

	Тэдний эх, бүдүүн том биетэй, ямагт сайхан аашилж гэр орны ажлаасаа үл салах Капитолина Петровна заримдаа орж ирэн сууна. Ирж суугаад хоёр үг сольсноо тэнд ч юм харахаа л мартсан, тэнд ч юм хариугүй буцлах гэж байгаа юм сан гээд дорхноо сэмхэн алхлан гарч одно.

	— Иван Ильич, энэ халдаж ирэгсдээс нэг ч хүн манайхаас амьд эргэхгүй гэдэгт би эргэлзэхгүй байна. Гэхдээ бидэнд энэ хэр их гарз учруулахыг бас бодох хэрэгтэй гэж Дебу хариу дуугараад, — Гэтэл ойрмогхон арав... арван нэгэн жилийн өмнө Парист «II Екатерина, түүний бараа бологсод» гэдэг жүжиг тавьж амжилттай болсон, бөөн хэл ам болсон гэдгийг манай хаанд дуулгасанд Францын хааны ордонд элчнээр сууж байсан Пален гүнд тэр өөрийн гараар «Үүнийг авмагц хэдэн цаг болж байлаа ч гэсэн», харж байгаа биз, хэдэн цаг болж байлаа ч гэсэн, шөнийн дөрвөн цаг болж байсан ч хамаагүй байх нь байна шүү! Тэр захидлыг би цээжээр мэднэ. «Нэн даруй Францын хаанд очиж «II Екатерина» гэдэг жүжгийн хэвлэмэл бүх хувийг хурааж, Францын бүх театрт тавихыг нь хорь гэснийг минь түүнд уламжил. Хэрэв хаан үүнийг эс зөвшөөрвөл өргөн барьсан жуух бичгээ эргүүлж өгөхийг шаардан аваад, Парисаас хорин дөрвөн цагийн дотор оростоо эгж ирэгтүн. Үүнийг хойчийг би хариуцна. Николай...» гэж бичсэн. Лут захидал шүү, тийм биз? Францын хаанд тэр шүү! гэлээ.

	— Тэгэх хэрэгтэй, зүйтэй! гэж ахмад шал цохиод, — Тийм юмны хариуд... тэгэх учиртай! гэвэл Дебу цааш нь:

	— Элч зарлигийг манай эзэн хаан өөрөө томилж, тэгээд Парист хүрч очтол Пален гүн яг хааны ордонд зоог дээр байж дээ. Түүнийг дуудаж, захидлыг өгсөнд манай элчин зоогийн танхимд эргэж ирээд хаанд «Эрхэм дээд хаантан, танд даруй бараалхан, уулзахыг соёрхоно уу?» гэжээ. Людовик - Филипп гайхалгүй яах вэ. Гайхаж ч гэнэ. Уг хэргийг зоог өнгөртөл хүлээнэ үү гэж түүнийг хэлэхэд Пален гүн авсан бичиг яаралтай учрыг айлтгажээ. Хажуугийн өрөөнд залрахад Пален гүн авсан бичгийнхээ утгыг танилцуулж дээ. Луи Филипп зэвүү нь баахан хүрч: «Танай эзэн хааны хүсэл зориг гүн таны хувьд л хууль байж болно уу гэхээс Францын хаан надад учир холбогдолгүй. Францад эзэрхэн захирах ёс биш, үндсэн хуультай, хэвлэн нийтлэх эрх чөлөө байдаг. Иймд би танай хааны хүслийг хүндэтгэн үзье гэж бодлоо ч гэсэн Францын үндсэн хууль, хэвлэн нийтлэх эрх чөлөөг зөрчих эрх над алга. Ингэж зөрчих огт боломжгүй гэдгийг хаандаа уламжлагтун!» гэжээ.

	— Хн... ухайс даа! Тэгээд Пален гүн юу гээ юм бол? гэж ахмад таягаа зэхүүрхэн хөдөлгөв.

	— Пален гүн тэгэхлээр нь: «Тэгвэл миний итгэмжлэх жуух бичгийг эргүүлж өгөхийг тушаана уу» гэсэнд: «Юу итгэмжлэх жуух эргүүлж өгөх гэж? Энэ чинь дайн зарласантай адил тэнцүү үг шүү дээ!» гэхэд нь

	«Тийм ч байж болзошгүй... Ямар ч гэсэн манай эзэн хаан үүний хойчийг өөрөө даана гэж бичсэн байна билээ» гэжээ. «Тэгтэл сайд нартайгаа зөвлөх цаг над аль гэж хааныг хэлэхэд Пален уг бичгээ дурдан хорин дөрвөн цаг хүлээж болно, тэгээд сэтгэлд нийцэхгүй хариу гарвал даруй мордоно» гэж дээ.

	— Тэгээд юу бол оо вэ?.. Яасан бэ?

	— Сайд нарын Зөвлөлийг дор нь зарлан хуралдуулж, хоёр цаг хэр болоод жүжгийн бүх хэвлэмэл хувийг хураах, жүжиг тоглохыг хориглох тогтоол гарчээ... Эзэн хааны сэтгэл ханаж, Пален албан үүргээ гүйцэтгэсэн хэвээр үлдсэн... Саяхан л иймэрхүү хэрэг болж байсан юм даа.

	— Яг зөв, манай хаан яг л ингэх учиртай... ёстой байсан хэрэг! гэж ахмад сэтгэл ихэд догдлон, толгой нь салганан таягаараа шал тогшив.

	— Их догь! гэж Варя уянгалуулан дуугараад, бүдүүн гэзгээ зүүн мөрнөөсөө баруун мөр лүүгээ чулуудлаа.

	Олягийн нойтон уруул улам улайж, нүд нь дүрлийжээ.

	— Тэгэхдээ үүгээр бас зогсохгүй шүү гэж Дебуг үргэлжлүүлэхэд,

	— Өө, Ипполит Матвеевич, та их сонин юм ярьж ээ дээ, би дуулалгүй хоцорчихлоо гэж Капитолина Петровна инээмсэглэсээр орж ирээд, зөөлөн сандал дээр суув.

	— Одоо түүнээс ч дутахгүй сонин юм ярья гэж авгайг Дебу тайтгаруулаад, — Дөчин дөрвөн онд бас нэг хүн яагаад ч юм I Павел гэдэг жүжиг францад бичжээ. Түрүүний жүжгийг зохиосон тэр хүн ч байж болох юм. Үйл явдал хааны эмэг эхийг биш, төрсөн эцэгт нь хамаатай болжээ. Зохиолч I Павелийг элдэв муу зантайгаар үзүүлэхэд мэдээжээр гар татсан зүйлгүйн дээр Михаиловск ордонд амь хорлогдсоныг нь хүртэл үзүүлсэн болохоор хэрэв жүжиг гарсан бол бас л бөөн хэл ам үүсэх байлаа. Энэ удаа Пален өөрөө уул хэргийг ажиж, тийм жүжиг гаргахаар бэлтгэж байгааг хааны сонорт хүргэсэнд манай хаан Францын эзэн хаанд бичихдээ тэр жүжиг гаргахад хүрвэл очиж эсэргүүцэн исгэрэх бор шинель бүхий сая үзэгчийг Парис руу явуулна гэжээ гэв.

	— Догь! гэж Капитолина Петровна алгаа зөөлөн ташин өгүүлээд гарч одов.

	— Энэ чинь, ёстой нээрээ... бүр... гэж ахмадын сэтгэл хөдлөөд, толгой нь янз янзаар салганаж байснаа тавиур дээрх тавгууд жингэнэтэл, шалан дээр лут байлгаад авав.

	— Тийм захидал авсан дараа уул жүжиг гаралгүй дарагдахгүй яах вэ дээ. Дэлхий дахинд хүчирхэг байна гэдэг чинь энэ биш үү? Өөр нэг их гүрний дотоод, шууд өөрийн нь хэрэгт оролцож, манай хааныг дайнаар айлган сүрдүүлмэгц тэр их гүрэн сүрдэж байдаг. Унгарын явдлыг бас юу гэх вэ? Хувьсгал дэгдсэн дөчин есөн онд Австри юу болох байсан юм бүү мэд. Австри хэд хэдэн жижиг бүгд найрамдах улс болж лав л задрах байсан байх. Унгарчуудын хөдөлгөөнийг хэн дарлаа? Манай хаан л шүү дээ! Тэгээд дээсэн дөрөөн дээр байсан залуу Франц-Иосифийн төр бэхэжсэн. Манай их эзэн харин Европын харгис цагдаа гэдэг нэр авсан... Тэгээд хэдэн жил өнгөрлөө, юу болж байна даа? Манай эзэн хаан Францын хаанд биш, Францын хаан манайханд нэгдүгээр сард тэр айхавтар захидал бичиж, Турктэй даруй эвлэрэхийг шаарджээ. «Эс эвлэрвэл Франц, Англи хоёр оюун ухаанаар шийдэж болох байсан асуудлыг дайн тулааны аз, зэр зэвсгийн хүчинд даатгахад хүрэх болно» гэсэн. Манай хаанд ингэж бичнэ ээ гэдэг чинь түүнээс айхаа больжээ гэсэн үг! Франц - Иосиф тэгэхэд яаж байна! гэв.

	— Адгийн муу шаар! Муу үхээр! гэж ахмад эрс дуугарав.

	— Манай хааны ивээлээр л Австрийг эзэгнэж байгаагаа мартаж, Горчаковын эсрэг цэргээ хөдөлгөжээ. Энэ чинь тусыг усаар хариулахаасаа ч буцахгүй болтлоо эрээгээ алджээ гэсэн үг!.. Манай хаан тэгэхэд тэр францад учиргүй сайн, баримал дүрсийг нь хүртэл авч явдаг байсан юм гэнэ билээ. Яагаад айхаа болив оо? гэдэг асуудал л байна гээд Дебу Зарубиныг төдийгүй, Варя, тун их анхааран чагнаж байсан Оляг хүртэл тойруулан харлаа.

	Варя энгэрийнхээ торон эмжээрийг савхан нарийн хуруугаараа оролдон итгэлтэй бусаар:

	— Тэд хэд хэдэн гүрэн нэгдсэн болохоороо аргагүй биз ээ гэж дуугарахад

	— Тэгэлгүй яах вэ! Яагаад гэвэл тэд олуул. Орос ганцаараа байна! гэж Оля эгчтэйгээ даруй санал нийлэв.

	Харин эцэг нь Дебуг юу гэх нь вэ гэсэн байртай хүлээн өөдөөс нь харж дуугүй сууна.

	Гэрт нь суугч хүн бодлоо өөртөө хэлэх адил:

	— Тэд нэгдэж нийлснээс болсон тал ч бий, гэхдээ ганц энэ биш. Гол нь манайд олон эмзэг зүйл байгааг олж харсных гэлээ.

	— Олон гэнэ шүү! Хэд... хэчнээн байгаа юм бэ? Хоёр уу? гэж ахмад гэнэт түүн рүү ууртайгаар урагш бөхөсхийв.

	— Үгүй, хоёр ч биш, бодоход илүү олон байх гэж Дебу тайвнаар хариу маргаж, — Севастополийг зүгээр нэг сонгож авсан юм биш. Юуны өмнө энэ хот үл хөдлөх тэнгисийн эрэг дээр оршдог, хоёрт наашаа ирдэг зам үгүйгээс гэхэд,

	— Юу замгүй гэж? хэмээн Варя гайхав.

	— Би мэдээжээр төмөр замын тухай ярьж байна. Холбоотонд хамгийн хямд, тохиромжтой зам байна. Манай цэргийг зузаалахаар жишээ нь тавин мянган хүн явгаар нааш ирэх хооронд холбоотнууд зуун мянгыг тээгээд ирж чадна. Миний бодоход тэд гол найдлагаа үүнд л тавьсан болов уу.

	— Ипполит Матвеевич, та юу хэлнэ вэ? Тэднийг та үнэхээр Севастополийг эзэлж авна гэж бодож байна гэж үү? гэж дахин орж ирсэн Капитолина Петровна ихэд түгшин дуугарахад:

	— Үгүй, харин түүнээс ч дор юм болж болзошгүй гэж би бодож байна гэж авгай өөд Дебу хурдан хяламхийгээд дахин доош харж, — Ингэхэд байна аа, арван есдүгээр зууны хоёрдугаар хагаст гэхэд ч орос хамжлагат боолчлолын орон хэвээр байна. Нэг үе манай эзэн хаан тариачдыг чөлөөлөх бодол агуулж байсныг хэлэх хэрэгтэй. Энэ тухайд Төрийн Зөвлөлийн онцгой зөвлөгөөн зарлан худалдуулж, хаан өөрөө түүн дээр үг хэлсэн боловч юу ч бүтээгүй. Дээд тайж нар, хамгийн түрүүнд бараг түмэн тариачны эзэн болсон, хамжлагат ёсыг үхтлээ хамгаалагч манай ерөнхий жанжин Меншиков ван тэрхүү төлөвлөгөөг эсэргүүцсэн. Гэтэл төмөр зам, хамжлагын боолчлол хоёр нийцэшгүй зүйл гэдгийг та нар лав мэдэж байгаа. Гэхдээ дайсан гүнзгий цөмрөн орохоос Орос орныг аварч байсан ганц зүйл гэвэл замгүйдээ л байлаа. Манай хаан тунхаг бичигтээ 1812 оныг дурдсан, гэхдээ францчууд мэдээж түүнийг мөн санаж байгаа, манай орны гүн рүү миний бодлоор тэд нэвтрэхгүй байх. Бүхний мэдэж байгаагаар тэдний их буу манайхаас хавьгүй дээр юм хойно тэнгисээс, тухайлбал флотоосоо холдож, Оросын бүү хэл Крымийн гүн рүү явах хэрэг юу байх юм! Тэр ч байтугай Севастополийг авах гэж тэгтлээ яарахын хэрэг ч холбоотонд үгүй байх. Тэдэнд ингэхийн хэрэг юу байгаа юм бэ? гэхэд төрсөн хотыг нь дэндүү доогуур үнэлж байх шиг болоход нь Варя Дебуд гомдох шиг болж:

	— Хамаг дайн Севастополиос болж байгаа юм бол ингэхийн хэрэг юу байдаг юм гэсэн чинь юу гэсэн үг вэ? гэж асуулаа.

	Зарубиныхан дөрвүүл учир үл ойлгон бие бие рүүгээ харахад Дебу цааш тайвнаар үргэлжлүүлэн ярьсан нь:

	— Миний бодоход Севастополь ердөө л их бууны буудалцааны талбар болох байх. Холбоотнууд их бууны буудалцаанд биднийг өдөөд Оросын өмнөд нутаг дахь хамгийн олон их буутай манай цайзыг сонгож авсан байна. Манайхны олон хүний бодож байснаар тэд Одесса руу очсонгүй байна. Тэд манай хамгийн зэр зэвсэг зузаантай газарт иржээ. Тэдний цорын ганц зорилго нь миний бодлоор бол өөрсдийнхөө их бууны үйлдвэрээр манай их бууны заводуудыг дарах явдал бололтой. Севастопольд хамгийн ойр манай их бууны завод Луганскт бий, гэтэл тэндээс их буу, сум, Севастопольд хүргэж ирэх гэдэг Англиас далайгаар авч ирэхээс бэрх. Тэгээд ч Англи, Францын их бууны заводуудыг бодвол манайх тун ч өөдгүй гэлээ. 

	— Энэ... Энэ... хүн ер нь юу яриад байна аа? гэж Зарубин таягийнхаа бариулаар Дебуг заан царай нь улам бүр цонхийн эхнэрээсээ аяархан асуухад, эхнэр нь даруй түүнд тулж очин гараа хүзүүн дээр нь тавиад шивгэнэн:

	— Битгий цухалд, Ваня минь, биед чинь муу! гэлээ.

	Дебу үүнийг ажилгүй энэ зуур ганцхан Варя руу хандан цааш нь:

	— Холбоотнууд Севастопольд бүр тулж ирлээ гэж бодъё л доо. Тэднийг олон их буугаар зэрэг зэрэг галлан угтана шүү дээ. Тэгээд л нөгөө буудалцаан эхэлнэ. Ийнхүү буудалцсаны дүнд сарын дараа тэд Севастополийг авлаа ч гэж бодъё. Гэтэл үүнээс цааш Крым рүү гүн нэвтрэх хэрэг тэдэнд бий юу? Огтхон ч үгүй! Харин цайзад батлан сууж аваад оросын дивизүүд булаан авахаар ирэхэд өөрсдийнхөө их бууны үйлдвэр, инженерүүдийнхээ давуутайг дахин үзүүлэх нь тэдэнд илүү ашигтай болно гэлээ.

	— Энэ чинь франц хүн юм! Яриа алга! гэж Зарубины царай муухай болон хашхирч, таягаараа хилэгнэн шал цохиод, — Та франц хүн болохоор ингэж... Та яаж ингэж ярьж зүрхэлнэ вэ? Яаж зүрхэлнэ вэ? гээд босож таяг дээрээ тулан урагш бүх биеэрээ бөхийв.

	Дебу ухасхийн түүнийг түшиж аваад, 

	— Иван Ильич, та тайвшир. Бурхан минь тайвширч үз! Би ердөө л холбоотны үзлийн үүднээс сэтгэн ярьж байна шүү дээ... Өөрөөр хэлбэл тэдний үзэл бодолд юу байгааг л бодож олох гэснээс цаашгүй. Би франц гаралтай, католик шашинтай хүн боловч таны л оросын харьяат иргэн шүү дээ гэхэд

	— Та нар тэгж зүрхлэхгүй шүү, тэгж ярихгүй! Та... та бол бага даргын цолтой цэрэг хүн... тэгээд та... элдэв юм эргэцүүлж бүү зүрхэл! гэж Зарубин царай улайн хүзүү нь татвалзан хашхирав.

	Дебу түүнд төдийгүй, Капитолина Петровна руу хандан эвлэрэнгүй дуугаар

	— Би хэдий цэргийн хүн боловч юмыг эргэцүүлэн бодож сэтгэх ёстой. Та нарын хэн нэг нь амь үрэгдэж осолдвол над хүнд байх учраас бушуухан эндээс явах нь зүйтэй гэж үнэмшүүлэхийн тулд л би ингэж ярьсан юм. Ойлгож байна уу? Их хүнд байгаа учраас би ингэж ярьсан юм гэлээ.

	— Үгүй тэгэхэд ван холбоотныг Севастополь руу ирүүлэхгүйн тулд явсан шүү дээ, ойртуулах ч үгүй! гэж Капитолина Петровна үнэмшил гэхээсээ асуух янзтай дуугарлаа.

	— Хэн ч тэгж горьдохгүй байгаа ч гэсэн итгэж горьдож сууя, Севастополийг тэгээд чадах ядахын хэрээр бэхэлж л байна. Гэхдээ түргэн зуур боловч эндээс явахад та нарт юу саад болоод байгаа юм, би ойлгохгүй байна.

	— Бид өөрийнхөө гэрээс хаашаа явах юм? гэж ахмадын авгай гутарсан дуугаар өгүүлээд, — Манайд ямар ч эдлэн байхгүй. Энэ байшин бол над эхээс минь үлдсэн өв... Эд минь цөм л энд төрж өссөн юм гэж Оля руу зангаснаа гэнэт нүдэнд нь нулимс хурж, махлаг гилгэр хацар дээгүүр нь дусал дуслаар бөмбөрлөө.

	Оля эх рүүгээ очиж эрүүн дээр нь үнсэхэд Варя унжуу мөр лүүгээ гэзгээ хаяад цонх руу буруу харчихлаа. Тэнгэр хүйтэн байгаа болохоор усан цэргийн хуучин хүрэм өмссөн Зарубин өөрөө Дебу руу хилэгнэн ширтсээр байв. Тэгтэл арван таван настай, усан цэргийн сургуулийн сурагч хүү Витя нь амьсгаадан гүйж ирээд тууз бүхий дугараг цагаан малгайгаа авалгүй, бүдүүрч яваа дуугаар:

	— Ээж ээ, Сусловынхан нүүж байна! Би сая харлаа гэв

	— Тэднийх хаашаа нүүж байгаа юм бэ? гэж Варя асуув.

	— Мэдэхгүй. Одоохондоо явж болохтой байгаа гэж ярилцах юм байна. «Аянга буулгагч», «Херсонес» бас «Бессарабия» гурав боомтын шугамаас гарч, их далайд гарсан.

	Тэр гурван галт онгоц бол цэргийн флотын хөлөг гэдгийг Зарубиныхан мэдэх агаад боомтоос тэдний гарч зүрхэлсэн нь сэтгэл тайвшралтай санагдана. 

	Хүү тэр зуур цааш сэтгэл хөөрөн ярих нь:

	— Гудамжинд юу болж байна гэж санана, хачин гайхам!.. Газар сайгүй, театрын талбай дээр хүртэл хамгаалах нүх ухаж байна гэв.

	— Театрын талбай дээр бас уу? Очиж үзэх юм байна... Тэгээд цаашаа өөрийнхөө батальонд очно гээд Дебу үүд рүү дөхөх зуур хэлснээ, — Харж байгаа биз дээ, Сусловынхан нүүж одож, тэднийх чинь хөдлөхөд танайхаас нүсэр айл байсан шүү дээ. Капитолина Петровна та оройтохгүйн тулд бушуухан шиг юм хүмээ янзалж эхэл! Дүрвэх л хэрэгтэй болсноос хойш дүрвэгтүн! гээд гарч одов.

	 

	 

	— 2 —

	Өмнөдийн гэгч зогсоол Севастополийг адил биш хоёр хэсэгт хуваасны нэг талаар Херсонесын газар булагдсан балгасын ойролцоо, чухамхүү хот нь нэлээд эрэмбэтэй аятайхан дүүргүүд болон байрласан агаад нөгөө талд нь усан цэргийн хуаран, хөглөрсөн аж ахуй, засвар дархны газрууд нь хөлөг онгоцны гэгч зогсоол руу түрж орсон боомт байна. Хөлөг онгоцны зогсоол, засварын газартай зэрэгцэн, халагдсан нярав, бага дарга нар суурьшиж, Хөлгийн гэгч суурин болсон хэд хэдэн гудамж болон зээглэж байдаг байв. Түүнээс холгүй нутгийн цагаан чулуугаар бат бөх барьсан хоёр давхар, усан цэргийн эмнэлгийн байшингууд нэг талд нь, нөгөө талд нь дээрээ таван их бууны цамхагтай Малахов толгой байна. Севастополийн энэ хоёр хэсэг байнгын тун өргөн харилцаатай, усан цэргийн хэрэг эрхлэх газрын том завинууд хоёр эргийн хооронд тасралтгүй холхино.

	Гэтэл их аяллын гэгдэх зогсоолоос хойших хэсэг, бараг огт эзгүй, хүн амьтан суудаггүй болохоор цайзын дарга нарын анхааралд мөн эс өртөнө. Тэнд Их аяллын зогсоолд их тэнгисийн зүгээс нэвтрэх замыг сэргийлсэн хэдэн жижиг боомт байдгийн нэгийг дээр цагт адмирал Лазеревын үед Меншиковын зөвшөөрөлтэйгөөр их бууны ангийн бэлтгэл дэслэгч Волохов гэгч өөрийн хөрөнгөөр байгуулжээ. Их тэнгис рүү харсан тэр боомтыг тийнхүү Волоховын цамхаг гэж нэрлэжээ.

	Гэтэл Волоховын цамхгаас Их аяллын зогсоолын үзүүр хүртэлх долоон бээрийн газарт адаглаад муухан боловч бүслүүр бэхлэлт байгуулах гэсэн өөр их бууны бэлтгэл дэслэгч нар гарсангүй. Тэнд цамхаг байгуулах зурвасын тухай яригдаж байсан боловч эрт дээр, хориод жилийн өмнө зөвхөн зураг дээр л товлож байжээ.

	Дебу одоо тэгээд Зарубиныхаас гарч ирээд гайхан ажсан зүйл гэвэл их бууны ангийн омголон хилэн хар морьд хэд хэдэн их бууг хааны зогсоол руу чирч явлаа. Тэндээс их бууг хойд хэсэг рүү л аваачна уу гэхээс өөр аваачих замгүй билээ. Гудамжнаа дэвссэн гөлгөр чулуунд морины тах, ногоон будагтай, зузаан төмөр цагариг суулгасан олон мөөрт дугуй цохилон нүргээнтэй нижигнээн үүснэ. Хэрэгт дуртай бүсгүйчүүл цэцгийн ваарыг зайцуулан хөшгөө сөхөн цонхоор шагайна.

	Сүүлийн их бууны дэргэд штабын ахмад Кушталов гэгч танил нь морьтой явж байсанд Дебу бүрх малгайгаа өргөн чангаар:

	— Хаа очих нь вэ? Хойд тал руу юу? гэхэд

	— Юмыг юу бол гэж бэхэлж байна гэж бөөн нүргээн дундаас Дебуд дуулдуулахын тулд Кушталов хоёр алгаа амандаа хөмийлгөн хашхирав.

	Гэтэл нөгөө тал өөд, илтэд Симферополийн зам руу тосгоны давжаа морьд хослон хөллөсөн урт тэрэг хөдөлж харагдана. Хөтөч өрөөсөн гартаа жолоо, нөгөө гартаа ташуур барин зэрэгцэн алхаж гэрийн элдэв хогшил дааж ядтал ачсан тэргэн дээр хээтэй зузаан алчууртай гэрийн зарц юм уу, хүүхэд асрагч бололтой ахимаг бүсгүй ихэмсэг суухын хажууд махлаг цатгалан цоохор царайнд нь хөтөч нарын ижил төрх илтэд шингэсэн цэрэг эр яваа харагдана. Ачааны хамгийн орой дээр нарийн бургасаар сүлжсэн хүүхдийн жижиг сандал шаргалтан нүдэнд тусах нь үйл нь ирсэн хотыг бусдаас түрүүнд орхин дүрвэсэн бололтой аз жаргалтай айлд Симферопольд юм уу, Николаевт очсон хойно нь чухал хэрэг болох эд ажээ.

	Хүрз зээтүү мөрөн дээрээ тавьсан бөөн ажилчдыг хичээнгүй байрын бага дарга нэг тийшээ авч явна. Ажилчдын элгэвч, түрийтэй гутал нь шохойд будагдсан, нүүр нь түйрэнд дарагдсан гэхээсээ илүү илтэд дургүйцсэн байртай ажээ. Бага дарга бүрх малгай, энгийн хувцастай хүний хажуугаар гарахдаа хяламхийн хараад ажилчдад:

	— Одоо чинь шинэ байшин барих биш, хуучин нэгийгээ дайсанд эвдүүлчихгүйн тулд санаа тавих цаг ирээд байна шүү гэв.

	Тэр ажилчдыг хэн нэг хүний тушаалаар барилга дээрээс татан авч, хамгаалах гуу ухуулах болсныг Дебу ойлголоо.

	Сахал самбай болсон бор царайтай, хөлс нь цутгасан бөөн улс Дебугийн үл мэдэх хэлээр гараа занган ихэд улайран шуугилдсаар урдах буланг нь тойрон гарч ирээд нэг нь Дебугаас чангаар:

	— Архам аа, хамгийн их даргыг бид яаж олох вэ, хэлж өгнө үү? гэж «Э» үсгийг а-гаар хазгай өгүүлэв.

	— Та нар чинь ингэхэд юун улс бил ээ? гэж Дебуг асуухад

	— Улс гэнэ ээ? гэж юм асуусан хүн асуух байртай өөрсдийнхнөө хурдхан тойруулан хараад эрхий хуруугаар цээж рүүгээ хатган, — Бид чинь улс биш, Кадыккойссийн грекчүүд! гэв.

	— Тийм улс юм вий. Би та нарыг цыганууд юм байх гэж саналаа. Та нар юу гэж гэлдэрч ирсэн юм бэ?

	— Бид явгаар биш, морьтой гарлаа гэж грек их л намбатай хариулахад бага багаар яриа үүсэв.

	Ер нь Кадыккойск, Балаклавын грекчүүд дайсан ойртож ирвэл хэрхэх учиртай, Балаклавтаа сууж байх уу, аль гэр орныхоо эд хогшлоо аваад наашаа Севастопольд ирсэн нь дээр аюулгүй юу гэдгийг мэдэх гэж энэ баахан грек ирснийг ойлгож болох байв. Үнэндээ чухаг асуудал байсанд гэгээн ноёныг Алма руу явсны хойно бүх цайзыг хариуцаж байгаа хүнийг тэдэнд зааж өгч болох Екатерины ордон руу хүрэх замыг Дебу тэдэнд зааж удтал дэлгэрэнгүй тайлбарлав.

	Цаашаа театрын талбай руу очиход үнэхээр хотоос гарах цаад үзүүрт нь Зарубины хүү Витягийн хэлснээр шуудуу ухаж байв. Харин бүсгүйчүүл ухаж байна гэдгийг Витя яриагүй билээ. Гэхдээ хүүхнүүд барилгын ажилчдыг бодвол зугаа жаргалтай, ажлын шинэд шохоорхон ухаж үе үе элгээ хөштөл инээлдэнэ. Тэдний ажлыг саперын ангийн хоёр ахимаг цэрэг удирдаж, хөгжөөн шуугианыг нь намдаахын тулд зандчиж үзнэ.

	Дебу газар ухаж байгаа хүмүүс дээр гарч очъёюу гэж бодтол тэнгисийн батальоны нэг суман буу, жад сэлэм нь наранд гялалзсаар бөмбөрийн аясаар ярс ярс алхалсаар гарч талбай дээр ирэв. Сумангийн дарга дэслэгч түрүүлэн бөмбөрийн цохилтоор цэгц алхаж явснаа гэнэт эргэж, хойш ухран хэд алхаад хөлийн гишгэлтэд тааруулан:

	— Су-ман-зоо-оогс!! гэж чангаар командлав. Суман хөлөө байдаг чадлаараа тавин, хоёр алхаад зоогдсон мэт нам зогсож, бөмбөр нам гүм боллоо. Усан цэргүүд нуруу өндөр, цээж ханхар, бухан бүдүүн булиа хүзүүтэй болохоор тийнхүү сумангаар жагсаад байхдаа явган цэргийн суманг бодвол нэгэн үл ялагдах цайз шиг харагддагийг Дебу ажив. 

	Тэгтэл хичээнгүй дэслэгч сумангаас холдосхийж байдаг чадлаараа чанга

	— Зугтаж яваа дайсны хойноос... нэгдүгээр салаа өвдөг дээрээс, хоёрдугаар салаа босоогоор, бусад нь хэвтээгээр, су-мангаар... гэж хашхирлаа.

	Тэгээд усан цэргүүд зарим нь сөхөрч, нөгөө нь зогсож, бусад нь баруун зүүн тийшээ мурилзан гүйж, Дебугийн зүг буугаа хичээнгүйлэн шагайв. Дебу харин сэтгэлд аль дивангарын мартагдашгүйгээр хадагдсан «галла» гэдэг командыг зүрх зогсох шиг болсон хэр нь маш зоригтой хүлээж байлаа.

	Урьд Петербургт, Семеновын цайзын тавцан дээр Дебу цаазлуулах ял оногдоод энэ командыг хүлээн зогсож байсан цаг бий билээ. Дараа нь буун дуу мэт аймшигтай «галла» гэсэн үг тасхийх учиртай энэхүү «су-ман-гаар» гэдэг хахир командыг тэр цагаас аван сонсох бүр дотор нь аягүй болдог билээ.

	Тэгэхдээ Фурье, Сен-Симон, Кабе зэрэг үл гүйцэлдэх социалистуудын ном зохиолыг уншиж, уншсан зүйлийнхээ тухай ном хаялцаж зүрхэлсэн хорин хүн тийнхүү хороолгох тавцан дээр зогсож байлаа. Мөрдөн байцаах комисс болон шүүхийн гишүүн хэдэн генералын бодлоор эдний үйлдсэн хамгийн хорт гэмт хэрэг бол Белинскийн Гогольд «нөхөдтэйгөө захидал солилцож» бичсэн суут захидлыг чанга уншиж зүрхэлсэн явдал байлаа. Тэр ч байтугай тэдний зарим нь уг захидлыг танил хүмүүстээ өгч хуулуулж байсан нь хэргийг нь бүр ч хүндрүүлж бил ээ!

	Тэд өөрсдийн үе тэнгийн залуу, Гадаад явдлын яамны түшмэл Буташевич - Петрашевскийнд гол төлөв цуглардаг байжээ. Петрашевский тэр үед тайж нар түшмэдэд чанд хориглосон сахал ургуулж, чөлөөтэй, тэр ч байтугай тэрслүү сэтгэл илтэд өвөрлөсний тэмдэг болсон өргөн хүрээтэй бүрх малгай тэгэхээс тэгэх гэсэн шиг өмсөж явдаг байв. Түшмэл нарын тэрхүү маяг занг тусгай зорилгын үүднээс үл ажин өнгөрүүлэх тушаал дээрээс буулгасныг залуучууд үл мэднэ.

	Петрашевскийнд баасан гараг бүр цугларах байнгын зочдын дотор торгон цэргийн залуу дарга нар, алба хаадаггүй тайж нар, Пальм, Дуров, Плешеев, Салтыков-Шедрин, тэр цагт «Ядуу хүмүүс» зохиол нь уншигч олонд гайхагдан бишрэгдэж байсан Достоевский, бас Шапошников гэгч нэг хүний адил боловсролтой сул иргэд байдаг байжээ.

	Горзгор туранхай, нуруу нам, эмгэгтэй байрын царай нь дуугүй байх үедээ жавхаагүй мөртөө маргалдаад ирэхээрээ ямагт хийморьлог золбоолог болдог халагдсан дэслэгч, инженер Достоевский сэтгэл догдлуулсан баргил сайхан дуугаар Белинскийн захидлыг хэрхэн уншиж байсныг Дебу санана.

	Уншиж дууссаны дараа ард түмний хүзүүнд угласан гутамшигт гогцоо болох хамжлагат ёсны тухай цөм ярилцана.

	Тэгэхэд, цагийн дөрвөн мөнхөд хувьсгалаас айн бэмбэж байдаг ганц Николай хаанд ч түгшүүртэй үе байгаад зогсоогүй «Улааны хий үзэгдэл Европоор тэнэж», хувьсгал дараа дараалан дэгдэж Парист Луй - Филиппийг авч хаян түр засгийн газар тогтоогоод Венад, Италийн Неапольд, Флоренц, Миланд дүрэлзэн, Гарибальд, Мадзини нар анх олноо алдаршиж байсан цаг. Хамгийн хувьсгалт сургаалыг бүтээн гаргасан Маркс, Энгельс хоёрын нэр улам өргөн түгээмэл болж байлаа.

	Тэгэхэд Унгарт эрх чөлөөний хөдөлгөөнийг даруулахын тулд Николай хаан зуун мянга илүү цэргээ Паскевичээр захируулан Франц-Иосифт туслуулахаар илгээж билээ.

	Тэр тусмаа Петрашевскийнд «баасан гарагт», «улааны хий үзэгдлийг» Орос руу дуудан залдаг хүмүүст хатуу ширүүн хандлаа. «Баасан гарагт» цуглардаг бараг бүх хүнийг дөрөвдүгээр сарын нэгэн шөнө баривчлаад, шүүх цагийг хүлээн цайзын шоронд ганц ганцаар нь найман сарын турш хорив. Гэтэл ганцаар хоригдохыг үл даан торгон цэргийн дэслэгч Григорьев, арван есөн настай оюутан Катеков, мөн нэгэн газарт цуг албан хааж байсан Дебугийн төрсөн ах Константин нарт сэтгэл мэдрэлийн өвчин тусжээ.

	Дэслэгчийн саяны командыг дуулмагц, тэднийг гяндангаас өглөө эрт гаргаж тус тусынх нь хувцсыг өмсүүлээд тууж аваачсан тэр өдөр 1849 оны арван хоёрдугаар сарын 22-ны өдөр Дебугийн сэтгэлд тов тодхон урган бууж ирлээ.

	Тэднийг сүйхэнд суулгаад, сэлэм сугалж барьсан морин цагдаа нараар хүрээлүүлэн хөдөллөө. Гадаа хүйтэн, сүйхний цантсан жижиг цонхоор харагдах юм огт үгүй. Тэдэнтэй цуг явсан нэг хуяг цэргээс: — Хааш нь аваачих нь вэ? гэж асуухад, — Үүнийг хэлж болохгүй гэсэн гэж учиртай дуугарчээ. Дебу хаашаа явж байгааг харах сан гэсэндээ цонхны шилийг хуруугаараа маажиж, арчиж эхэлсэнд хуяг цэрэг: — Танаас болж би салам занчуулах хэрэг болж байна уу? гэж орь дуу тавьжээ.

	Сүйх яв явсаар хүрэх газартаа иржээ. Морилж гарагтун! гэхэд гарцгаан эргэн тойрон харвал Семеновын тавцан дээр ирсэн байв.

	Дагтаршсан цэнхэр туяа татсан чихарган цасан дээр шинэхэн банзаар нэг урц маягийн юм босгоод хар даавуугаар хааш хэрэг бүрж хоёр талаас нь түүн дээр гарах жижиг гишгүүр довжоо хийсэн нь цаазын тавцан ажээ. Яагаад цаазын тавцан хэрэг болдог бил ээ? гэж нүдэндээ итгэж ядан өөд өөдөөсөө харлаа. Яагаад түүний цаахна нь бүхэл бүтэн хороо зэр зэвсэгтэй цэргүүд дарга нарынхаа хамт байж байдаг бил ээ? Яагаад цэргийн дарга нарын хажууд Петербургийн цагдаагийн газрын дарга Галахов генерал шинельтэй, морьтой зогсож байдаг хэрэг вэ? Бас хар хилэн оройтой үстэй малгай, үстэй дээл бүхий шаргал үстэй лам юу хийж байдаг бил ээ?

	Нэг нэгнээ таньж ядан харна. Найман сар шоронд суух зуур сахал самбай ургаж, хүдэр ханхар биетэй Спешнев хүртэл турж туйлдан, царай нь шарлажээ.

	Тэднийг шүүхийн байшинд дахин аваачиж, ямар нэгэн хөнгөхөн ялын төлөвлөгөө уншиж өгнө байх гэдэгт цөм итгэж байсан атал юунд ийм цаазаар авахын өмнөх шиг ёслолын байдалтай байдаг бил ээ?

	Хажуу талд зайдуу зогсож байсан чаргануудыг нэг нь анзаарч харлаа. Тэдгээр чарга дээр шаргал өнгийн юмаар бүтээсэн юм хөглөрч байсанд «Энэ чинь авс, дээр нь ороох даавуу байна» гэж Дуров хэллээ. Тэр үгэнд цөм итгэв. Хожим мэдвэл чарга дээр харин өөрсдийнх нь шоронгийн хувцас овоолоостой байсан ажээ. Гэтэл тэдний хоорондоо үг солихыг хориглож, хүмүүс чухаг хэргээр ирээд байна гэдгийг сануулаад, цаазлах тавцан дээр гарахыг генерал Галахов соёрхон тушаав. Тэднийг багануудын дэргэд нэг талд ес, нөгөө талд арван нэгэн хүн болгон цаазын тавцан дээр дотогш харуулан зогсоов. Шүүхэд тэдний өчиг, мэдүүлгийг бичиж авч байсан цэргийн түшмэл чөргөр өндөр герман хүн цаазын тавцан дээр гарлаа.

	— Малгай аваад гэж Галахов хэрэгтнүүдийг зандрав.

	Түшмэл өрөөсөн гарынхаа бээлийг алгуур авч, харалган нүдэндээ бичгийг ойртуулан хахир чанга дуугаар «буудан хороох ял оногдуулав» гэж төгссөн ялын төлөвлөгөө уншиж сонсгов.

	Хороогдох болсон хорин хүн бие бие рүүгээ гайхан харж амжаагүй байтал шүүхийн түшмэл цаазын тавцан дээрээс яаран бууж, оронд нь лам гарч ирээд зүүн гараар жижиг мөнгөн загалмай хармаанаасаа гаргаж ирлээ. Дулаан малгай авсан даруй халзан толгой нь сэнгэнэж эхлэв бололтой. Тэгтэл малгайгаа дахин өмсөж амжсан хэрэгтэн хорин хүнийг генерал Галахов бас л:

	— Малгайгаа аваад! гэж командлав. Энэ командыг хүн бүр тэр дорхноо ойлгосонгүй, гэвч торгон цэргийн дэслэгч Пальм, Момбелли, Григорьев нарыг даган дор бүрнээ малгайгаа авцгаав.

	Лам хэрэгтнүүдийн зарим руу хурдхан шиг хяламхийгээд уянгалсан дуугаар:

	— Банди нар аа! Үхэхийн өмнө чин сэтгэлээс гэмшин сүсэглэх нь сүнсийг ариутгаж... гээд нүглээ наманчлуулахын ашиг тусын тухай цөөн үг хэлэхээр завдав бололтой, гэвч уг ламын өөдөөс харан зогсож байсан Петрашевский өтгөн сахлаа хөдөлгөн хорноор инээвхийлж хялайх нь Дебуд ажиглагдахад лам ердөө л:

	— Адислуулахаар бөөнөөрөө биш цуварч ирэгтүн! гэж дуугарав.

	Гэтэл Шапошниковоос өөр хэн ч түүн дээр очсонгүй. Наманчлал удсангүй. Шапошников холдлоо. Лам жаахан хүлээгээд гэдрэг генерал Галахов руу эргэж харснаа аяархнаар:

	— Загалмай үнсэх нь та бүхний үзэл үнэмшилд харш биш байж болзошгүй юу? гэж асуув. 

	Тэгтэл Фурьегийн үзлийг баримталдаг хэдий боловч их шүтлэгтэй зохиолч Дуров лам руу ойртож дөнгөж сая наманчилсан хэрэгтнийг яагаад адисалж өгсөнгүйг асуутал цаадах нь үүнд хариу өгсөнгүй загалмайгаа уруулд нь хүргэлээ.

	Лам малгайгаа өмсөж, загалмайгаа хармаалаад доош яаран буухад цаазын тавцангийн хоёр талаас цэргүүд, олон шуудай, илд олс барьсан хэдэн хүн гүйн гарч ирээд, сумангийн дарга сүржин дуугаар: 

	— Цэргийн алдар цолыг нь эвдлээд! гээд урьдаас хуурайдаж хугалах дөхсөн илдийг хэрэгтэн дарга бүрийн толгой дээр өргөн хугалж хаяна. Цэргүүд Петрашевский, Григорьев, Момбелли нарыг баганад барьж хүлээд бүгдийн толгойд шигүү зузаан шуудай углав... Гэтэл сумангийн дарга нь

	— Төрийн гэмт хэрэгтнүүдийг салаагаар! гэсэн суман даргын хүйтэн агаарт цангинасан зэвүүн муухай команд цуурайтаж билээ.

	Энэ команд дуулдсаны дараа гэнэт удтал нам гүм болчхов. Дебу тэгэхэд хурам бүрийг нэг... хоёр... гурав... дөрөв... гээд тоолж байснаа санадаг юм.

	Үхэхийн өмнө ядаж санаандаа ч болов салах ёс гүйцэтгэмээр нэг ч хүн байсангүй, сэтгэл дотор юу ч байхгүй хоосон болчхоод тэрхүү хоосон харанхуй руу агшин хугацаа гялалзан цуварч унасаар байв. 

	Амьдралдаа эцсийн удаа сонсох хүний үг, богинохон мөртөө нэн аймшигт чадалтай, буун дууг нижигнүүлж бие цогцсыг нь олон газраар сум цоочих «Галлаад» гэдэг командыг хүлээн арав, хорь эцэстээ гуч хүртэл тооллоо.

	Гэнэт тэрхүү аймшигт командын оронд сумангийн бөмбөрчин «орхи!» гэсэн дохио цохиж түүнээс өөр найрсаг:

	— Буу буулгаад! гэсэн команд дуулдав. Шагайж байснаа больж доош буулган хөлдөө авсан буунууд нэгэн жигд хархийн дуугараад, хуяг цэргүүд ухасхийн угласан шуудайг авч баганад хүлсэн хүлээсийг тайлав.

	Тэгээд эзэн хаан «өндөр дээд өршөөл үзүүлэн» «амь насыг нь хэлтрүүлсэн» гэж дуулгахад нь энэ гутамшигт ёслолыг захиран үйлдсэн цагдаа нарын газрын дарга биелэг сэхүүн генералыг хэрхэн өширхөн зүхэж харснаа Дебу санадаг юм. Тэдний заримыг Петрашевский шиг бүх насаар нь хүнд ажилд цөлөх, Достоевский шиг дөрвөн жил хүнд ажилд зүтгүүлэхээр цөлөх, Дебу шиг цээрлэлийн суманд... Кили руу илгээх, эцэст нь Севастополь руу цэргийн хар ажлын ангид алба хаалгахаар ийнхүү «их өршөөл» үзүүлжээ.

	Гэхдээ тэр өширхсөн харцыг тушаасан зүйлийг чадах хэрээрээ дагаж гүйцэтгэсэн генерал Галахов руу төдийгүй, үүнийг хий гэж тушаасан эзэн рүү нь чулууджээ.

	Үхлийн өмнөх аймшгийг амссан Григорьевын царай цонхийж, хамаг бие нь чичрэн шүд нь тачигнан дагжаад хэлхээ холбоогүй үгс бувтнах нь тэрээр бүрмөсөн солиорчихсон байлаа.

	Петрашевский «баасан гарагуудын» тухай хаан аль 1848 оноос мэдэж, шинэ декабристууд болж гудамжинд гарахыг нь хүлээн, нууц тагнуулууд илгээж байсныг Дебу хожим мэджээ. Петрашевчууд цаг зэвүүн байсан болохоор гудамжинд жагсан гарсангүйд хаан тэднийг баривчлах тушаал буулгажээ. Хаан өөрөө мөрдөн байцаалтыг ажин, өчиг мэдүүлгийг нь уншиж, генералуудын шүүхийн тогтоолыг биеэр хянаж, шийтгэлийн хугацааг өөрөө нэмэхийг нь нэмж хасахыг нь хасжээ.

	Дебу энэ бүгдийг дурсан санаад мөрөө хавчисхийн усан цэргийн суманг тойрон гарлаа. Өөрийнхөө очих гэж явсан батальон руу шууд чиглэж, хөгжөөн баясгалантай ажиллаж байгаа бөөн хүүхнүүдтэй зэрэгцэж ирэхэд ялихгүй сөөнгөдүү дуугаар:

	— Ээ эрхэм ээ! Юунд дэмий сэлгүүцэж явна вэ? Хүүхнүүд бидэн дээр ирж их буу зоох газар ухалц гэж чанга дуудах сонсогдов.

	Ийнхүү зүггүйтэн хашхирахад бусад нь нирхийн инээлдэнэ. Дебу тэгээд тэднийг чухамдаа энд, хотоос гарах замын уулзвар, Театрын талбайн ойролцоо олноороо эргэлддэг байсан нөгөө наргианч хүүхнүүд байна гэдгийг гадарлав.

	Ер нь тэр үед иймэрхүү бүх хүүхнийг цагдаагийн газар дангаараа эзэгнэж мэддэг байсан учир энд бас дүүргийн ахлах цагдаа ажил төрлийг нь зохицуулж байгааг Дебу ажиглав.

	Энд хүүхнүүдийн овоолсон далангийн цаана хүчит их бууны батарей зоож, «Хүүхнүүдийн» гэж энхрийлэн нэрлэснийг Дебу харин хэд хоногийн дараа дуулж билээ.

	Мөн тэнд театрын талбайтай яг залгаад Өмнөд зогсоолын дагуу хуурай усан замын цэргүүдийг ч бас зугаалахыг зөвшөөрсөн ил цэцэрлэгт гудамж байгуулсан байлаа. Гэтэл тэнгисийн эргийн гэгдэх тэр цэцэрлэгт бол тэдний орохыг хатуу хориглосон ажээ. Одоогоор мод цэцэрлэг нь саглайж сайн ургаагүй, зам зөргийг нь зөвхөн их баяруудын өмнө л цэвэрлэдэг энэ цэцэрлэгээр Дебу явж байхдаа баруун гар талд бас бөөн хүн, харин тэгэхдээ хүүхнүүд биш, дан эрэгтэй ажилчид байхыг харлаа. Тэд бол боомтын ажилчны батальон гэгчийн хүмүүс агаад байнга ажилладаг газраас нь нэг хүний хатуу тушаалаар нааш шилжүүлжээ.

	Энэ ажил явагдаж байгаа газар саяхан дөрөвдүгээр сард нэг айлын усан үзмийн намхан чулуун хашаатай цэцэрлэг байсан, тэнд манаачийн жижиг шовгор хүртэл торойн харагддаг байсныг Дебу саналаа. Сүүлд цэргүүд энд хамгаалах шуудуу, газар гэр ухаж, дүнзээр дээвэрлэн шороо асгаж зузаалаад, дөрөвдүгээр бэхлэлт гэж нэрлэх болсон ажээ.

	Одоо тэгэхэд цэцэрлэгт гудамжийг гадас хатгаж шав тавин зурж энд тэнд зулзаган модод унагаасан, моддын хожуулаас эх аван шинээр барих бэхлэлтийн шугамыг анжсаар хагалан тэмдэглэсэн харагдана. 

	Зогсоол дээр сүүлийн үед «Тезей», «Аргонавт» гэдэг хоёр шурагт хөнгөн онгоц, «Андромах» гэдэг гурван шурагт хөлөг зэрэг олон онгоц хөдлөлгүй зогссоор дасал болсон нь одоо энд ажил ид оволзон усан цэргүүд шоргоолж мэт бужигнан дуу нийлүүлж «За нэг!.. За хоёр... Барьж аваарай!.. Нэг!.. » гэж хашхиралдана. Энэ нь байлдааны биш жижиг онгоцнуудын их бууг гуалин, зузаан банзаар дамнуурга тавин гулсуулан эрэг дээр буулгаж, тэнд их буу чирэх тэрэг хүлээж байгаад дайны талбар луу зөөн аваачиж байв.

	Гэхдээ Дебуд онцгой гайхал төрүүлсэн зүйл гэвэл тэнгисийн хоригдлууд зогсоолын үзүүрт махран ажиллаж, тэдний хөвөгч шорон «Ифиген» хажууд нь зогсоол дотор дүнхийж байв.

	Яс сууж залхсан хоригдлууд нөгөө талбай дээрх хүүхнүүд шиг хошин шог үг хаялцан инээлцэж шамдан ажиллах ажээ. Тэд нэг айлын чулуун хашааг нурааж, Севастополиас Симферополь орох зам руу дамжуургаар зөөн аваачна. Тэдний зарим нь газар ухаж, гаргасан шороог, хээрийн өргөн замын голоор ердөө хоёрхон тэрэг явж багтах нарийхан зурвас үлдээн чулуу дэвсэж байгаа газар луу жижиг тэргээр түрж аваачна.

	Шоронгийн харгалзагчийг Дебу хайж олоод:

	— Энд юу гэгч хийж байгаа юм бэ? гэж гайхан асуулаа.

	Сахал самбай болж баргар царайлсан харгалзагч Дебугийн бүрх малгайнаас авхуулан шаахай хүртэл ажиглаад өчүүхэн ч хүндэтгэх байргүй дурамжханаар:

	— Өөрөө харж байгаа биз дээ... халаг гэв.

	— Харж байгаа хэдий боловч хоригдлууд гэнэт хаалт хамгаалалт барьж эхэлнэ гэж таахад бэрх байна шүү, хонгор минь гэж Дебу инээмсэглэв.

	Тэрхүү хаалт бэхлэлт ямар ач тустай, их буу маш олонтой цэргийг удаан барьж хааж чадах эсэхийн учрыг өөрөө олох санаатай жаахан зогстол харгалзагч эргэж гэнэт хараад сандруугаар:

	— Эрхэм ээ, та цаашаа, явагтун, нарны хүн энд зогсож байж таардаггүй юм! Адмиралууд эргэж явна, явж үз гэлээ.

	Барьж байгаа хаалт бэхлэлтээс Дебу холдоод эргэж харвал арван таваас доошгүй морьтой хэсэг хүн яваагийн дотор лав л адмирал Корнилов байхыг танив. Корнилов Хөлгийн хэмээгдэх суурин, Малахов толгой хоёрын зүгээс штабынхаа бүх тушаалтныг дагуулан явж, гараа огцом огцом занган агаарт нэг юм зурах нь даруй ухаж бэлтгэх хамгаалах шинэ шуудууны шугамыг зааж байх бололтой.

	Одоо Меншиковыг Алма голын хөвөөн дээр дайсны үй олон цэргийг тэсвэртэйгээр тосон сууж байх зуур хотыг батлан бэхлэх бүх тушаал хэнээс гарч байгаа, хэрэг үл болох хөнгөн дунд онгоцнуудаас их буу яаран авах захирамж хэн өгч, завхуул бүсгүйчүүлийг хүртэл хамгаалах нүх ухуулахаар хэн хөөн гаргасныг Дебу ойлголоо.

	Чухамдаа л одоо анх удаа энгийн хувцас - пальто, бүрх малгайтай яваадаа эвгүйцэх сэтгэл төрж, язгууртны зугаалах Тэнгисийн эргийн цэцэрлэгт цэргүүдийг цагдаа нар оруулахаа больсон ч гэсэн бушуухан цэрэг болмоор санагджээ.

	Дебуг яв явсаар ажилчны батальоны албаны өрөөнд хүрч очиход тэнд батальоны туслагч дэслэгч Смирницкий л байв.

	— За Аранжуэцийн12 жаргалтай сайхан өдрүүд ингээд төгсгөл болох шив дээ! гэж дэслэгч хөгжилтэйгөөр тосон өгүүллээ. Дарга нарын өмнө тал засаж хүндэтгэсэн, өөрийн доод бичээч, хөгжимчдийн дэргэд бол тун аймаар сүртэй, эмэгтэйчүүдийн дэргэд бол сэтгэл хөөрсөн мөрөөссөн дүртэй болж чадах азтай төрх царайтай болж төрсөн тэр дэслэгч нэгэн хорооныхоо нөхөдтэй бол хааш хэрэг цайлган байх бүлгээ.

	— Тийм ээ, албандаа шургуу орох хэрэгтэй байна гэж Дебу туслагчийн ширээнд дөхөн суух зуураа хариу дуугарахад,

	— Одоо тэгээд «эрхэм дээдэс ээ» гэдэг үгийг нэмж хэлж байж үзээрэй та гэж дэслэгч үл мэдэг дооглонгуй дуугараад, — Ер нь «шинэ цэргийн санамжийг» дахин сайн сургуулилах хэрэгтэй шүү, тэргүй бол та бидний толгойг хөөднө гэлээ.

	— Арай ч хөөдчихгүй байлгүй, би чинь ямар ч гэсэн бага дарга хүн шүү дээ.

	— Хөөдөхгүй яах юм бэ? Сая бас л «Эрхэм дээдэс ээ» гэж нэмж хэлсэнгүй шүү дээ! Генерал, адмиралтай гудамжинд дайралдвал хэдэн алхмын цаанаас малгайгаа авах бил ээ?

	— Арван зургаан алхмын газраас, эрхэм дээдэс ээ! гээд Дебу инээмсэглэв.

	— Үүнд инээдэмтэй юм ер байхгүй. Фронт дээр хэдэн алхмын цаанаас номхон зогсож өнгөрөөх вэ?

	— Найман алхмын цаанаас.

	— Өөрийнхөө штабын офицерыг бол?

	— Мэднэ дээ мэднэ, эд бүгдийг арван хуруу шигээ мэднэ! Өөрийнхөө хорооны штабын офицеруудын өмнө найман алхмын газраас малгайгаа авна. Дөрвөн алхам ойртоход номхон зогсож өнгөрөөнө, сумангийнхаа даргад мөн ялгаагүй.

	— Нөгөө «эрхэм дээдэс» яасан бэ? Та бүр яс махнаасаа засаршгүй салан задгай хүн юм. Гэхдээ таныг мөдхөн дарга болох биз гэж найдна. Ганнибал13 хаалган дээр ирчхээд байна шүү дээ,

	— Холбоотонд өөрсдийн нь Ганнибал бас бий гэж та бодож байна уу?

	— Сент-Арно юу юм бэ?

	— Харж байж л болъё... Ингэхэд дээд дарга нарын хүрээнд юу гэж үзэж байгаа вэ, ноёнтон? Алма дээр тогтох уу аль?.. 

	— Үүнийг чинь нүгэлт биднийг бодвол та л сайн мэдэх учиртай даа. Дээдсийн хүрээлэнд бид биш, та эргэлдэж байдаг шүү дээ.

	Тун чухаг зүйлийн тухай иймэрхүү тоглоом шоглоомоор хэдэн минут ярилцаад дэслэгч Смирницкий огт эрээ цээргүй амаа томоор ангайн эвшээж чихээ хануурын хорхой шиг улайтал нь хүчтэй үрчхээд:

	— Нойр хүрч байгаа гэж учиргүй. Урьд шөнө гурван цаг хэртэй ч дугхийсэнгүй гээд яриаг үүгээр дуусгах хэрэгтэй болсныг Дебуд мэдэгдэн бослоо.

	— Нөгөө хоол хүнсний тооцоо гэдэгт чинь би хаа нэг газар бүртгэгдэх байх даа? гэж Дебу босох зуураа асуув.

	— Тэгэлгүй яах вэ. Одоогоор таныг бичээч нарын хэсэгт хоол хүнсний бүртгэлд оруулна... Гэхдээ батальоны штабын хавиар та удаан дүүжигнэж чадахгүй. Хонгор минь, үзэг хяхтнуулж байж биш, тулалдаанд суман дор явж байж дарга цол хүртдэг юм даа. Аль сумангийн даргын мэдэлд эр цэргийн гавьяа байгуулахаар очихоо өөрөө сүүлд сонгоно биз, хэлсэн суманд чинь өгүүз. Маргааш өглөө харин заавал бага даргын жагсаал хувцастай ирээрэй, тэргүй бол таны төлөө би хариуцахад хүрнэ... Жагсаал хувцсаа архинаас өгөөд ууж орхиогүй биз?

	— Огт үгүй, эрхэм дээдэс ээ! гэж Дебу туслагч өөд жишүү харан турь муутайхан инээвхийлэн хариулав.

	— Та нэгэнт л даргатайгаа ярилцаж байгаагаас хойш энэ жишүү зөрүү харж, инээж барихыг хэн танд зөвшөөрсөн юм бэ? гэж Смирницкий жавжаа хөдөлгөж, сахлаг хөмсгөө маяглан зангидаад салахдаа чийрэг өргөн гараа нөхөрсгөөр сунгав.

	Дарга нарын Бага гудамжинд эргэж ирэхдээ Дебу хэдийгээр бүрх малгайтай боловч аргагүй л бага даргынхаа зэрэг зиндааг мэдрэх болжээ.

	Тэр ч байтугай яльгүй онийсхийсэн хөмсөгнийхөө дороос санамсаргүй байраар өөр лүү нь байн байн талимааран харж эцэг эхийн нь дэргэд биш, хоёулхнаа байгаа үед яриа хөөрөө дэлгэхэд нүүр нь улайн баясангуй байж, үнэнээсээ баярладаг, тэгээд өөрийнх нь ихэд энхрийлэн бодож заншсан Варя Зарубина хүүхэн штабын офицерын охин болохоор өөрт нь хүршгүй хол мэт гэнэт санагдав.

	Хоригдлууд түрүүчийнхээрээ Симферополийн зам дээр хаалт хамгаалалт шамдан босгож дөрөвдүгээр бэхлэлтийн тэнд Корнилов дагуулуудынхаа хамт зогсоод нэг юм захирангуй зандчиж байлаа. Тэр цагийн бага тушаалынхан өндөр дээд дарга нарын нүдэнд болж өгвөл өртөхгүйг хичээдэг зантай байсан болохоор Дебу мөн Корниловын үгийг анхааран чагналгүй цэцэрлэгийн бутнуудын цаагуур далд орохыг хичээлээ.

	 

	 

	— 3 —

	Есдүгээр сарын 17-ны өглөө Корнилов эрт босоод өглөөг флотын штабт өнгөрүүлсэнгүй Севастополийн эргэн тойрны босгуудыг морьтой эргэж үзэхэд энэхүү Оросын бүх өмнөд нутгийн түшиц болсон хот хуурай газрын зүгээс огт хамгаалалтгүй нүцгэн болоход улам бүр үнэмшиж явлаа.

	Цайзыг батлан бэхлэх ухаан нь далайчдын хэрэг биш билээ. Гэвч хаалт боолт шуурга адил Хар тэнгисийн бүх флот, усан цэргийг адмирал нарын хамт эрэг дээр гаргаж хуурай замын бүх хүч Алма гол руу явсны дараа цайзын боомтууд дээр тэдний байрыг арван нэгэн мянгад хүрэх усан цэрэг эзэлжээ. Тэгээд тэргүүн адмирал Истомин Малахов толгойг бэхлэх, өөр нэг тэргүүн адмирал Панфилов Өмнө зүгийн боомтуудыг бэхлэх ажлыг удирдаж байв.

	Үүний хамт их бууг нь салган эрэг дээр гаргаж авсан бүр хуучирсан жижиг хөлөг онгоцнуудаас бусад бүх флот тэнгист гарч эрс шийдвэртэй тулалдахад эрчимтэй бэлтгэж байв.

	Севастополь биеэ хураасан зараа шиг хамаг өргөсөө зүг бүр тийш арзайлгав.

	Тэнгисийн дарга нар хурах, дашрамд хэлэхэд маш баян номын сан бүхий ордны дээд тавцан дээр цахилгаан утасны өртөө байрлах бөгөөд тэнд мөн их хүчтэй дуран авай тавьсан нь Евпатори гол Контуган тосгон хоёрын хооронд дайсны хэр их хүчтэй олон хөлөг ирж занга хаяад цэрэг ямаршуу журмаар буулгасныг сайн харж болохоор байжээ. Иймд дэслэгч Стеценко байдал илтгэхээр Корнилов дээр ирэхдээ шинэ юм тоотой хэлж чадах байсан боловч илтгэж байгаа хүн, мэдээлсэн зүйлийн аль алин нь ул суурьтай, уужуу тайвуу байснаараа Корниловын сэтгэлд таалагджээ.

	Дэслэгч өөд Корнилов цэгнэх байртай харан

	— Ингэхэд байна аа, таныг би өөрийн штабт туслахаар авъя. Өнөөдөр манайд ирж хоол ид, сайтар танилцлаа гэж хэллээ.

	Тэгээд Дебугийн харсан тэр адмиралын бараа бологчид дунд штабын шинэ хүн болох Стеценко бас явжээ. Дебу түүнийг зүгээр олон хүний дотроос олж харсангүй, уг нь хоёул бишгүйдээ уулзаж удтал юм ярьдаг, арай илүү уян зантай хүмүүс байсан болж гэм үерхдэг нөхөд гэж тооцогдож болохтой билээ.

	«Хуудуу шар» гэгдэх генерал Моллер хамгийн түрүүнд цол хүртсэн боловч нас өвгөрч хээрийн ажилд тэнцэхгүй болсны улмаас Меншиков түүнийг Севастопольд гарнизоны даргаар үлдээжээ. Гэтэл тэр гарнизон гэм нь урьдын адил томоохон боомтууд дээр байрласан хэвээр байсан дөнгөж дөрвөн бэлтгэл батальоноос бүрдэж байв. Түүнээс гадна энэхүү түгшүүрт өдрүүдэд Моллерийн ууц нуруугаар базлан шархираад, түүнийгээ халуун уурт цохиулан гэртээ суух боллоо. Элдэв чухал бичиг албан ажлын шат дамжин шийдвэрлүүлэхээр өөр дээр нь ирэх боловч Моллер тэдгээрийг даруй Корниловт явуулна.

	Корнилов ажилдаа улайрамхай, тэнгисийн тулалдаанд эр зориг нь сорьж шалгагдсан, тэнгисийн хэргийг тун сайн мэддэг хүн байв. Гэвч тэр өдрүүдэд усан цэргийн захирах газраас саперын ангид олгосон хүрз чулуулаг хөрс ухмагц цаас шиг ялран махийж, хэт хатаасан зээтүү хоёр гурав цохиход л хуга үсрээд байна гэсэн гомдол мэтийн аар саар түмэн юм тал бүрээс түүн дээр овоорч байлаа.

	Есдүгээр сарын 17-ны тэр өдөр цэрэг буулгаж суларсан худалдааны дал гаруй онгоц холбоотны флотоос тасарч баруун өмнө зүг хөдлөхийг номын сан дээрээс харж байлаа. Дараа нь Францын генерал дагалдагсдынхаа хамт суусан уурын сэлүүрт дунд зэргийн онгоц харагдсан нь орос цэргийн байрлалыг харж байгаа бололтой Алма, Качи, Бельбек голын адаг Лукулл хошуу руу учиргүй дөхөж очлоо.

	Корниловын сэтгэл түгшин дайсны байлдааны флот мөн шөнөдөө Севастополийг дайрч болох, хэд хэдэн боомтыг гэнэтийн цохилтоор авахын тулд хуурай замын анги хүртэл авч ирж болохыг тов тодхон төсөөлөн бодно. Корнилов ажлыг эргэж үзсэнийхээ дараа бүх дэд адмирал, хөлөг онгоцны дарга нарыг цуглуулж, тэргүүн хөлгөөс түгшүүрийн чимээ өгвөл бэлтгэл батальонуудад хүч сэлбэх усан цэргийн багууд гаргах тушаал өглөө.

	Гэвч хот, флот Орос орны нэр төрийн төлөө ийнхүү санаа тавин хөдлөхийн зэрэгцээ гэр орныхондоо маш халамжтай сайн хүн болохоор арван долоон жил эвтэй сайхан аж төрж дөрвөн хүүхэд төрүүлсэн Елизавета Васильевнатай хурим хийсний нь ой энэ өдөр болохыг санаж байлаа. Тэдний дотроос их хүү Алексей нь одоо далайн цэргийн сургууль төгсөх болж дэлхийг тойрох анхныхаа аялалд гарсан билээ.

	Үдийн хоолон дээр Корнилов эхнэрийнхээ эрүүл мэндийн төлөө шампан дарс ууж, тав дахь хүүхдээ яаж төрүүлдэг бол гэж сэтгэл зовнин бодож байв. Тэгтэл орой нь Николаеваас эхнэрээс нь тусгай элчээр захидал ирж, амар жимэр хөнгөрсөн, охин төрж, эхийг нь дагуулан Лиза гэдэг нэр өгснийг дуулгажээ.

	Тэр оройг өөрийнхөө том штабынхан, адмирал Нахимов, Истомин нартай хамт өнгөрүүлэхдээ Корнилов их баяр хөөртэй, тэр ч байтугай наргиантай байв. Ажлынхаа өрөөнд орж ганцаар болсон хойноо: «Есдүгээр сарын тавныг ганцаар өнгөрөөх болсныг санаад өглөөнөөс аван баахан гунигтай байв. Сайхан сэтгэлт хань чамдаа баяр хүргэе, охин Лизадаа баяр хүргэе. Та нартай цөмтэй чинь уулзах цаг ирнэ ээ! Их цэргийн хуарангаас өглөө, орой мэдээ ирсэн, дайсан хориглох нүх малтсаар л байна гэнэ. Бид түрүүчийнхээ их сайн байрлал дээр байсаар байгаа. Манай энд Севастопольд бүх юм тайван, тэр ч байтугай хөл хөгжөөнтэй байна. Хаалт бэхлэлт дээр эцэж цуцалгүй ажиллаж, их ч урагштай явж байна. Гэхдээ Меншиков ван эднийг хэрэглэхгүйгээр болох байх гэж найдаж байна. Чинийхээ өөрийн гараар бичсэн захиаг үзээд миний сэтгэл баясан хөөрөв!» гэж эхнэртээ бичлээ.

	Өөр цагт сан болж гэм зөвхөн хоёр биедээ ойлгогдох нандин зүйлс эхнэртээ зөндөөг бичих байсан боловч одоо нэг үүдний цаана хөгжөөн шуугиан болсон олон хүн нөгөө үүдний цаана Николаев руу эргэж очих бие хүн хүлээж байв.

	Тэгээд өдийд нэгэнт шөнө болсон цагаар «Херсонес», «Бессараби», «Владимир» гэдэг гурван галт онгоц түүний тушаалаар боомтын шугамаас гадагш, холбоотны флот довтлохоос сэргийлэн харуул, эргүүл хийж, бүх хөлөг онгоц бэхлэлтүүд дээр өөрийн нь далбаат «Их ван Константин» хэмээх тэргүүн хөлгөөс түгшүүрийн дохио өгөхийг хүлээж байгаа боловч түүнд аюул учирч болно гэдэг санаа өөрт нь огт үгүй, харин ширээндээ суугаа хүмүүсийн зарим нь ван Меншиковын цэргийн эрдэм авьяасад эргэлзэж, хоёр дахин илүү хүчтэй дайсантай нүцгэн талд тулалдах гэсэн энэ оролдлого юунд ч хүргэхгүй гэхэд Корнилов харин ванг улайран өмгөөлж, түүний төлөвлөгөө гоц лут гэж зүтгэж байлаа.

	Дараа өглөө нь, шөнө довтолгоо болоогүй. Севастополийг батлан бэхлэхэд дайсан дахин бүтэн хоёр өдөр зарцуулах бололцоо өгсөн явдал их аз болсонд Корнилов баярлаж, ганцхан шинэ туслагч Стеценког аван мориор Алма гол дахь хуаран руу явлаа.

	Хуаран цахилгаан утсаар тэнгисийн дарга нарын хурах номын сантай нэгэнт холбоотой болсон, вантай Севастополиас ярилцаж болох тул түүнээс ямар нэг тушаал заавар авах гэж явсангүй, харин хуаранг нүдээр үзэж, бат бэхэд нь үнэмшмээр санагджээ.

	Өглөө тэнгэр маш сайхан, сэргэлэн, агаар тунгалаг, саруул алсын бараа тов тодхон харагдана.

	Гурван өдрийн өмнө орсон усан борооны дараа зуны наранд гандаж гүйцсэн хамар толгодын гуу мөргөцөг даган ногоо хэнзлэх янз оржээ. Корнилов, Стеценко хоёр тахиралдсан замаас газар товчлохын тулд гарч чигээрээ явахад морины хөл дороос ногтруу дэрхийн босно. Жилийн энэ улиралд талх тариа элбэгтэй бүх Орос нутгаас ногтруу өмнөдийг зорих замдаа энд их хурсан байв.

	Умардын гэгдэх бэхлэлтээс Алмагийн хуаран хүртэл хорин бээр гэж тооцогдоно. Хүн амьтан суух суурин тосгон энд зөвхөн Бельбек, Качи голын хөндийгөөр байдаг, тэдгээрийн хооронд уйтгартай зэлүүд газар байх бүлгээ.

	Урьд, сарын өмнө энд нутгийн газрын том эздийн хонин сүрэг хариулсан малчид зөндөө дайралддаг байсан нь одоо Евпатори, Севастополь хоёроос эргийн дагуу их цэрэг хөдөлж байгаа тэнгисээс аль болох хол зайдуу байх болжээ.

	Ганцхан хэнд ч хэрэггүй зурам л энд тэнд тошин дээрээ гозойн үл тоомсорлон шогширно.

	Хүн хүнийгээ үнэлэх гэдэг тун ярвигтай зүйл, заримдаа тун үл ялих өчүүхэн шалтгаанаар тэрхүү үнэлэлт өөрчлөгдөх нь олон. Харин Стеценко хар багаасаа авхуулан Корниловыг тэнгисийн хэргийг их мэддэг хүн гэж өндрөөр үнэлж сурчээ. Одоо тэгээд Корнилов өөрийг нь туслагчаараа авсанд эр нөхрийн хувьд бүр ч ойр дотно болов. Холбоотны цэрэг буух үед Стеценкогийн эр зориг гаргасан нь түүний угийн чанар үнэхээр мөн байв. Гэхдээ хөлөг онгоцны аяллын үеийнхтэй адил араасаа Меншиковынх биш, тухайлан яг өөрийг нь явуул гэж Меншиковт хэлсэн Корниловын дуран өөр дээрээ тусаж байгааг мэдэрч байснаа тэр дотроо ч гэсэн хүлээхгүй сэн биз ээ.

	Чийрэг оворхуу төрсөн биеийнхээ хүдэрт лавтай итгэсэн Стеценкод уян, гоолиг биетэй адмиралтай ийнхүү дөрөө хоршин явахад таатай сайхан байлаа. Морин дээр түүний эр цэргийн бус байдлаар эв хавгүйхэн суухыг хүртэл Корниловын өөрийн нь янз, бүр ч тийм байвал зохих зүйл гэж уучлан, бээлийгүйгээр жолоо барьж яваа гар нь дөчин долоон настай хүнийх гэшгүй их залуу, эрмэг харагдана.

	Адмирал түүний эцэг эхийн тухай асуув. Тэд нь Киевт суудаг билээ. Мөн одоогоор хараахан үгүй байгаа болзоот бүсгүйнх нь тухай асуугаад, ганц бие хүн дадал заншлаа хатуу баримталдаг Нахимовын тухай тоглоом хийж, эцэстээ ерөнхий жанжны тухай ярив. Адмиралын цээлхэн дуу Стеценкод бас их таалагдана.

	— Одоогийнх шиг ийм сорилтын өдрүүдэд ерөнхий жанжин бүх хэргийг шийднэ. Цэрэг дайны бүх алхам ганцхан түүнээс хамаарна. Миний бодоход ерөнхий жанжин юуны өмнө тулалдах газрыг сонгож чадах учиртай... Бид одоо Севастопольд өчнөөн их зовлон болж бүтээж байгаа бүхнийг жанжин газар дээр нь олж чадах үүрэгтэй. Ван чухамдаа тийм байрлал газар олсон энэ чинь ялалтын тэн хагасыг шийднэ. Тийм биз?

	Стеценко догширч гүйцсэн туслагчийн зангаар: "— Энэ яриагүй үнэн үг, өндөр дээдэс ээ!" гэж зүй нь хариулж болох байсан авч даргаа учиргүй их хүндэтгэдэг байсан болохоор:

	— Энэ чинь хамгийн сайн байрлалыг давшин эзэлж авдаг нөгөө талын ерөнхий жанжинд бол хамаарахгүй биз дээ, өндөр дээдэс ээ? гэв.

	— Тэгэлгүй яах вэ, яриагүй. Энэ бол бидний одоогийнх шиг хамгаалж байгаа цэргийн жанжинд л хамаарах зүйл гэж Корниловыг үгээ дор нь засахад

	— Гэвч аль дээр үеэс мэдэгдэж байгаагаар өөрийгөө хамгаалах хамгийн сайн арга чинь... гэвэл,

	— Өөрөө довтлох! Яриагүй тийм. Үүнийг зөвшөөрөхгүй хүн хэн байх бил ээ? Гэхдээ хүчний харьцаа тун их зөрүүтэй байгаа явдал ялах найдлага өгөхгүй байна, үгүй шүү! Дайсны жар... магадгүй далан мянган цэргийн өөдөөс ванд дөнгөж гучин мянга хүрэхтэй үгүйтэй хүн байна гэлээ.

	— Гэхдээ, түүхэнд... юу яасан жишээ байдаг шүү дээ

	— Түүхэнд ч байлгүй яах вэ! Гэхдээ Сийес14 гэлэнгийн энэ талаар тун цэцэн хэлсэн үг бий. «Өнөөгийн үйл явдлыг тайлбарлахын тулд түүхийг эш татна гэдэг бол мэдэгдэж байгаа зүйлийг үл мэдэгдэх зүйлийн тусламжтайгаар олох гэж хайхтай адил юм» гэсэн. Түүх гэдэг зүгээр цуу байх нь олон, гэтэл цуу үг болгонд битгий итгэ гэсэн үг байдаг. Тэгээд Ксерксийн флот руу дайрсан Фемистокл15 юм уу, Дарийгийн цэрэг рүү довтолсон Александрийг юм уу хэнийг ч та нэрлэлээ гэсэн ялгаагүй, бүгдэд нэг л жам байсан нь довтлогчдын цэрэг илүү сайн зэвсэгтэй байжээ. Тэр ч учраас түүх биднийг тоогоор цөөн байхыг зөвшөөрсөн хэрэг. Манайд тэгэхэд огт ондоо байна, хэт дээгүүр загнаад хэрэггүй... Тухайн нөхцөл байдалд ванг ёстой хэнээр ч солихын нөхцөл алга. Нэгт тэр ухаалаг болохоор пал цул хийсэн тэнэг алдаа гаргахгүй, энэ их чухаг зүйл, болчимгүй ганц алхам бүх хэргийг баллаж болох юм... Ухаан гэдэг чинь үйл явдал цаашид хэрхэн өрнөхийг урьдчилан харах чадвар шүү дээ... 

	— Вангийн ухаантайг хэн ч үгүйсгэдэггүй гэж Стеценко яаран зөвшөөрлөө. 

	Ерөнхий жанжны тухай энэ асуудал вангийн сэтгэл зовнихгүй үй түмэн зүйлс, Меншиковын дутуу орхисон үй олон ажил сүүлийн гурав хоногт тухайлан мөрөн дээр нь тохогдсон адмиралын сэтгэлийг ихэд догдлуулж байгааг Стеценко мэдэрлээ. Тэдгээр ажлыг энд, цайзад төчнөөн их хугацаанд хийж гүйцээгээгүй ван тэнд нүцгэн талд хэдхэн өдрийн дотор, тэгээд бас бүгдийг хараа тавин ажиж буй дайсны нүдэн дээр хэрхэн амжуулах бил ээ?

	Адмиралынхаа сэтгэлийн түгшүүрийг Стеценко чухамхүү ингэж ухаараад үнэхээр өрөвдөн өөдөөс нь харлаа.

	Качи голын хөндийгөөр хөгшин царс моддын төгөл багширна. Хэн нэг хүн эртнээс, хоёр гурван зуун жилийн тэртээгээс царс модыг огтлуулахгүй гэж санаа тавьсны хариуд царс хоёр хүн тэврэхээр бүдүүрч, өтгөн сахлаг урт мөчир, бат бөх үндэс, сэрүүн сайхан сүүдэртэй болон ургажээ.

	— Яг энд чинь л холбоотонд бас нэг Тевтобургийн ойг16 үзүүлж өгч болмоор газар юм даа! гэж Стеценког хэлэхэд Корнилов дуртайяа тосон авч:

	— Дэслэгч та миний бодож байсныг хэлж орхилоо. Дөнгөж сая би тэгж бодсон юм. Харин Алмад ийм ой байхгүй, нүцгэн толгод биз дээ? Дайсан их буугаар их давуутай болохоор манай цэрэг тэнд тэсэж байх гэдэг тийм амаргүй!.. Та энэ газрыг ер сайн мэдэх үү?

	— Өндөр дээдэс ээ, би дайсны цэрэг буулгахыг харахаар явахдаа таван өдрийн урьд тэнд очсон. Илэн далангүй хэлэхэд би хэдийгээр явган цэргийн хүн биш боловч тэр шугам над бүтэлтэй санагдаагүй.

	— Тийм вий! гэж Корнилов түүн рүү хянуур анхааралтай хараад, — Бүтэлтэй санагдаагүй гэнэ ээ? Чухам яагаад тэр вэ? гэж асуулаа.

	— Тэр шугам дайсанд алган дээрх шиг ил харагдах юм шиг надад санагдсан. Харин дайсан давшихдаа гол дагасан цэцэрлэг усан үзмийн бут, тэр ч байтугай бүтэн тосгоноор халхавч хийх их давуутай байх болно... Үүнийг би таван өдрийн өмнө үзсэн болохоор одоо чухам ямар байгаа юм бүү мэд. Таван өдрийн дотор дайсныг далдлах мод, бутыг авч хаяад, тосгоныг шатааж тайрсан модоор манай шугамын дагуу Кавказад хийдэг шиг далан босгож болох юм.

	— Эд бүгд мэдээж, таны хэлсэн ёсоор хийгдсэн байгаа. Дайсныг нүцгэлж, өөрийгөө халхлах гэж оролдох бол хэн бүхний мэдэх зүйл. Үүний дээр дайсан манай хоёрын хооронд гол байгаа шүү дээ.

	— Өндөр дээдэс ээ, тэр гол чинь хаагуураа ч гарамтай, тэр чинь явган цэрэг байтугай, их буу гаталгахад ч саад болохгүй.

	— Тийм ээ, одоо өвөл биш болохоор тэр жижиг гол мэдээж гаталж болохоор байгаа... Гэхдээ тэнд чинь намаг бий шүү дээ. Эцэст нь намгийг гаталж болмоор байдаг юм гэсэн ч дайсныг бут цохих нэг мэргэн ухааныг ван өдийд сийлж олсон байлгүй. Бас тэгээд дайсны хориглох нүх шамдан малтаж байна гэсэн мэдээ байсан, ингэхийг бодоход бидний дайрахаас айж байгаа байж таарна.

	— Өндөр дээдэс ээ, таван өдрийн өмнө намайг манай байрлалын хажуугаар өнгөрөхөд хамгаалах нүх манайхан хаана ч ухаагүй байсан хэмээн тэгэхэд их хачин санагдсан зүйлээ Стеценко санан өгүүлээд, — Тэгэхлээр тэднийх хамгаалах нүх ухаж, манайхан үгүй байгаа хэрэг байх нь гэв.

	— Юу хамгаалах нүх байгаагүй гэж? хэмээн Корнилов бүр эмээл дээрээ түүний зүг эргэж, — Та тэгэхэд хажуугаар нь хар хурдаараа давхиж өнгөрөөд харсангүй байж л дээ! гэв.

	— Өндөр дээдэс ээ, түүгээр гарахдаа харин ч би давхиагүй, морио амраан гэлдэрсэн... Мэдээжээр таван хоногийн дотор тэнд танигдашгүй болгосон байлгүй гэснээ адмиралын түрүүн цайлган байсан царай дэндүү захирангуй болохыг Стеценко ажиж өгүүлэхэд:

	— Мэдээжээр тийм их ажлын хүч байхад тэнд одоо толгодыг сэндийлж гүйцээ байлгүй гэж Корнилов тайвшран дуугараад, — Тэнд ерөөс хамгаалах нүх ухахгүй бол өөр юугаа хийх билээ гэв.

	Замд хасаг цэргийн эргүүл байн байн тааралдаж, адмиралыг холоос харан «Номхон!» гэж цуурайтсан командаар угтана. Харин тосгоноос Татаарууд малаа тууж яаран тэвдэн дүрвэнэ. Ялангуяа оросын цэргийн галын шугамд ойролцоо Качи голын хөндийгөөр бүр ч их дүрвээн болж байв. Тэрэг гинжин хэлхээ адил цувран, ачаа хөсөг Бахчисарай руу дорно зүг барин хөвөрнө.

	 

	 

	— 4 —

	Туслагч нарынхаа хамт хооллохоор дөнгөж зэхэж эхэлж байсан Меншиков Корниловыг өөрийнхөө асарт хүлээж авав. Айхавтар том, багтаамж ихтэй тэрхүү асрыг перс том хивсээр вангийн унтлагын өрөө хоолны тасалгаа болгон хуваажээ.

	Хоолны өрөөнөөс дайсны зүгт тэнгисийн дарга нар хурах номын сангийн ордны дээрхтэй ижил хэмжээ, татац сайн дуран авай зоожээ. Корниловыг ороход ван дуран авайн хажууд зогсож байв.

	Корнилов арай ч өөрөө дур мэдэн ирээгүй, өмнө нь энэ тухай бичиг илгээж Меншиковын зөвшөөрлийг эрэхэд «Севастополийг нэг өдөр орхиж болмоор боломж танд байвал ирэгтүн» гэсэн хариу авчээ. Ван үүн дээрээ «тантай уулзахад баяртай байна» гэсэн үг нэмж болох агсан боловч эелдэг ёсыг бодоод ч гэсэн тэгсэнгүй. Нөхцөл байдал хүнд байж, хэрэгт дуртай адмиралыг тулалдааны өмнө хуаранд ирэхэд нь саад болоосой гэсэн вангийн хүслийг энэ хариунаас гадарлаж болох байлаа. Гэвч Корнилов энэ тухай элдвээр тааварлан бодохыг орхиж, очиж сонирхох гэсэн хүсэл нь дийлжээ.

	Чухамдаа Корнилов ганцхан хэрэгт дурласандаа төдийгүй, зүй ёсны сониучлалын дээр бас вантай дэлгэрэнгүй ярилцмаар онц чухал нэгэн хэрэг байжээ.

	Меншиков өөрийн цэргийн хүчийг зузаатгах гэж флотын шилдэг буучдын багийг нэн даруй ирүүлэхийг шаардаж байлаа. Гэтэл вангийн цэргийн хүчийг сэлбэхээр нэг батальон усан цэрэг нэгэнт явуулсан байжээ. Шилдэг хүмүүсийг нь татан авах шиг ийм нэг арга хэмжээ флотыг байлдах чадварыг огт нь үгүй болгоно гэж Корнилов бодно. Бүх амь насаа зориулсан ажил төрөл нь флотын тухай энэ адмирал илүү ихээр бодож байхад цол тушаалаар ахлах, өөрийнх нь дарга болох өөр нэг адмирал тэнгис дээр, хөлөг онгоцон дээр хэрэгтэй хүмүүсийг газар дээр гаргаж ирүүл гэж шаардаж байдаг. Юуны тулд тэр вэ? Флотын хүчин чадлыг доройтуулахын тулд уу?

	Вангийн асар бариастай буй толгойгоос тэнгис гучаад бээр хэртэй газарт цэлийж, түүн дотор дайсны флот харагдана. Корнилов холбоотны хөлөг онгоцнуудыг хашир далайчны цэгнэх харцаар хэдэн минут нүд салгалгүй ширтлээ. Энд холбоотны флотын бүх хүч зогсож байгаа хэрэг биш гэдгийг тэр мэдэж байсан ч гэсэн энэ хэсэг нь хүртэл Хар тэнгисийн том хөлгүүдийн тооноос хэт давамгайлах ажээ. Гэхдээ...

	— Гэхдээ... хэмээн Корнилов дурангаас салж, — Дайсны флот хэт хүчтэй хэдий боловч би нэг их сэтгэл зовохгүй байна гэж хэлээд нүд нь томрон, цог золбоотой, харц ширүүн болов.

	— Тэд надаас хоёр дахин илүү хүчтэй боловч би бас зовохгүй байна гэж ван урт чөргөр гараар дайсны хуаран руу зангаж хөгжилтэй инээмсэглэж, — Ийм лут эрчүүлтэй байж тулалдаанд ялагдаж ер болох уу даа? Тэдний юу хийж байгааг хараач гэв.

	Алма голын хөндий өргөн биш, нөгөө эргийн бүх модны цоорхой усан үзмийн бутан дотор Оросын буучид эгнэн байрлажээ. Галын шугам голын өндөр эргийн дагуу долоон бээр хэр газар үргэлжилнэ. Үүний гол дунд Бурлюк гэдэг татаарын жижиг тосгон зүүн жигүүрт нь Алматамак гэдэг тосгон, баруун жигүүрт мөн нэг тийм Тарханлар гэгч тосгон байна. Холбоотны хөлөг онгоцны суманд өртөхгүйн тулд цэрэг тэнгисийн эргээс хоёр бээр хэр зайтай байрлажээ. Гэтэл дайсны цэргүүд зарим газар Оросынхоос дөнгөж таван зуун алхмын зайтай эгнэн байрласан байна. Гэтэл Меншиков хасаг цэргүүдэд шал хэрэггүй юм заан өгч, тэднээр чухамдаа л хэрэггүй хэт зориг гаргуулж, зургаа долоон хүн баруун жигүүрийн ойролцоо дайсны эгнээг сэт цохин орж, цаана нь нэг нуруу өвс шатаагаад, исгэрэх суман дор гэдрэг тархан давхилаа.

	— Энэ чинь юу болж байна? Тулалдаан эхэлж байна уу? гэж Корниловыг асуухад,

	— Үгүй, энэ зүгээр ойр зуурын будилаан, ердөө л зугаагаа гаргаж байгаа юм гэж Меншиков инээмсэглээд, — Өнөөдөр би тулалдаан эхэлж чадахгүй. Хомутовын отрядаас Москвагийн хороо ирэхийг хүлээж байна. Арабатын бэхлэлтээс хоёр батальон, Керчийн тэндээс мөн хоёр батальон ирэх учиртай. Арабатынх арай ойр болохоор өнөө шөнөдөө ирэх болов уу гэж бодно. Харин Керчийнх л намайг саатуулж болзошгүй. Гэхдээ би Сент-Арнотой зөвлөлдөөгүй, тэр надаас урьтаж өнөөдөр эхэлж мэдэх юм даа гэв.

	— Тэдэнд хэчнээн их буу байна, Александр Сергеич?

	— Олоон! Энэ л намайг гонсойлгож байгаа юм гэж ван үнэнээсээ өгүүлээд, — Бид зуун гуч гаруй хээрийн их буу тоолсон. Над тэгэхэд дөнгөж наяхан байдаг. Их ялгаа шүү! Тэдний цайз эвдлэх их бууг би огт оролцуулаагүй байна, тэр нь бас их олон.

	— Би танд хөлөг онгоцны хэдэн их буу ирүүлж болно шүү гэж Корниловыг тосон авахад;

	— Хэрэв оройтож орхихгүй бол тэгж үзээрэй. Илүү их буу ирлээ гээд их буучид над хүрэлцэх ч үгүй байх даа гэж Меншиковыг сулхан дуугарахад, хамгаалах нүхний тухай Стеценкогоос дуулсан зүйлээ Корнилов санан гол хүч ард нь байрласан шаргал налууг сайтар ажиглав.

	— Александр Сергеич, би хамгаалах нүх нэг л олж харахгүй байх чинь гэж сэтгэл түгшин өгүүлэхэд:

	— Хамгаалах нүх олж харахгүй байна гэнэ шүү! Үгүй юмыг олж харах бэрх байлгүй гээд Меншиков дахин инээмсэглэв.

	— Юу гэнэ ээ! Хамгаалах нүх огт байхгүй гэж үү! гэж Корнилов бараг хирдхийн цочив.

	— Зарим нэг газар бэхлэлт бий, харин явган цэрэгт хамгаалах нүх малтахыг би илүүц зүйлд үзэж байгаа. Францчууд тэнгисийн хадан эрэг рүү яаж тулж ирснийг харж байгаа биз дээ? Тэд чинь хөлөг онгоцны цувааныхаа их бууны хамгаалал дор миний зүүн жигүүрээр ороох гэж бэлтгээд байгаа хэрэг. Миний хороод хамгаалах нүхэнд шигдээд байсны ашиг юу байх бил ээ? Тэднийг хамгаалах нүхэнд суулгаж орхивол цусныхаа эцсийн дуслыг дуустал хамгаалах нүхээ хамгаалан үзэлцэнэ. Гэтэл Орост ч над ч үүний хэрэг гэж үгүй. Армийг дэмий хөнөөхийн хэрэг юу байна? гэлээ.

	Тэгээд буурал хөмсөг, дэгжин засаж янзалсан цагаан сахалтай үрчгэр шар царайд нь дахин инээмсэглэл тодров.

	Корнилов албаны өнгөөр, шуудхан

	— Гэлээ гэхдээ, гэгээн ван та ялна гэж горьдож байгаа биз дээ? гэж асуув.

	— Чин сэтгэл барьж тулалдана л гэж найдаж байна гэж Меншиков толгой сэгсрээд, — Тэгсэн цагт бурхан л яахыг мэдэх хэрэг, харин би цаг алдалгүй нэг корпус нэмж авбал өөр хэрэг... гэв.

	Вангаас цаашид энэ тухай асуугаад нэмэргүй, хийж болно гэж үзсэн бүхнээ хийчхээд байгаа юм байна гэдгийг энэхүү хариултаас Корнилов ойлголоо. Түүний үгнээс Севастополийн босгыг өнөөдөр хүртэлхээсээ илүү их шамдан батлах хэрэгтэй юм байна гэдэг ганц дүгнэлт л гарч байв.

	Вангийн бүх туслагч цөм цэл залуугаараа улс болохоор хоолон дээр тун их хөгжил наргиантай, тулалдааны өмнө энд ерөнхий жанжны асарт ийм байна гэж Корнилов, тэр зундаа Стеценко ер бодоогүй билээ.

	Цагтаа тэргүүн зэргийн хошин хурц ухаантай гэж тооцогдож явсан Меншиков дэргэдээ цэцэн цэлмэг үгтэй улс байлгах дуртайг Стеценко мэддэг байсан боловч хурандаа Сколков, Грейк зэрэг хэдэн хүний хэтэрхий задгай шалиг үгэнд ой гутаж байв.

	Хоолны дараа дарс найруулан халааж уув. Вангийн цагаан цайлган, наргиан хөгжөөнтэй байгаа нь зориогоор биш, чухал бүх хэргийг маргааш болгон хойш тавьсан нь илт ажээ.

	Түүнийг гайхан харж байсан Корнилов дэргэдээ суусан туслагч нарын ахлах хурандаа Вуншээс:

	— Маргаашийн тулалдаанд бидний гол найдах юм маань юу юм бэ? гэж шивгэнэн асуувал

	— Маргааш тулалдаан болно гэж үү? Маргаашдаа үгүй болов уу... Нөгөөдөр л юу магад бол гэж Вунш хариулахаас илтэд булзааран өгүүлэхэд:

	— За яах вэ, нөгөөдөр гэж бодъё. Юунд найдвар тавьж байгаа юм бэ? гэж Корнилов асуудлаа өөр хэлбэрээр тавив.

	— Бүх найдлага манай шалгарсан жаданд л байгаа. Бид тэднийг жадаар авч хаяна гэж бодож байгаа шүү гэж Вунш аяархан хариуллаа.

	— Хм... жадаар гэнэ ээ? Суворовын маягаар тэр үү? Яасан ч эртний арга вэ дээ? Одоо чинь Крымийг байлдан дагуулж байсан цаг биш, та сонсооч, одоо бид чинь Крымийг хам-гаа-лж байна шүү дээ! Тэгээд нээрэн жаднаас өөр юм үгүй хэрэг үү?

	Их буу, харвуул их буу хэрэглэж заншсан далайчин хүн болохоор Корнилов жадны хүчинд бага итгэнэ.

	Тэгээд дайсны хуаранг түрүүн ирсэн үеийнхээсээ ч илүү их анхааралтай дахин дурандлаа. Тэнд нам гүм амгалан тайван байгаа царайтай ч гэсэн намрын будант өдрийн дараа газар сайгүй ярайх талын хурган цагаан мөөг адил бэлтгэл цувааны араар түмэн майхан ярайх ажээ.

	Голын ногоон хөндийн цаана эндхийнхэнтэй адил нүцгэн, дайсны хуаран оросынхтой ив ижил ил ажээ. Тэгээд далай дээрх шиг ойртов уу, үгүй юу л тулалдаж эхлэхгүй, дайсны хоёр хуаран ийнхүү тайвнаар зэрэглэн нэг нэгнээ харж суух нь далайчин Корниловын санаанд багтахгүй байв.

	Лукан лордын дивизийн англи морин цэргүүд оросын морин цэргийн дарга нар шиг богинохон цагаан хүрэмтэй зүүн жигүүрт язганан, урт хашлаганаас уясан цэвэр сайн үүлдрийн морьд хашлаганы ард дэлгэсэн өвс рүү нарийхан хүзүүгээ сунгахыг харахад хачин санагдана.

	Оросын галын шугам руу тэргүүлэн дайрах явган цэргийн ангиудын ард, английн морин цэргийн баг хуарагнаж, түүний нэгэн адил туркчүүд бас францчуудын ард майхнаа шаасан нь төдийлөн олон хүн биш бололтой. Корниловын нүдэнд тэдний танил болсон хар цацагтай улаан тоорцог, том зэс товчтой элэгдсэн цэнхэр хүрмүүд нь тов тодхон харагдана.

	«Виктория хатан хааны хүүхдүүд» улаан цэмбэн хувцастай болохоор английн явган цэргийн эгнэсэн хуаран улайрч ягааран, Францын хуаран нилдээ хөхөрнө. Хонгор зулын толгой шиг хөхрөх францчуудын дунд толгой дээрээ гоёлын улаан тууз хадсан Алжирын зуав гэгч буучид энд тэнд хээрийн намуу цэцгийн дэлбээ шиг час улайран харагдана. Анх Алжираас Францын армид гаднын цэрэг татаж байхад Зуа-Зуа гэгч нутгийн нэгэн омгийн хачин нэрээр Алжирын буучид тийнхүү Боске, Канробер хоёрын дивизийн зуавууд нь Зуа-Зуа омогтой ямар ч удам холбоогүй цэвэр францчууд мөртөө жагсаал хувцсандаа цалам гэхэд бус, тоорцог гэхэд тоорцог биш ийм нэгэн зэрлэг уламжлалт туузыг хадгалан хэрэглэдэг нь тэдний гойд эр зоригтойн тэмдэг байсан агаад бусад ангийн цэргийг бол чандлан гэсгээх тийм олон хэргийг Францын армийн явган хасгууд болсон тэдний хувьд тайван цагт уучлан хэлтрүүлдэг байлаа.

	Тэргүүн шугамын урд захаар сүүлийн өдрүүдэд Корниловт тун танил болсон хамгаалах нүх шамдан ухах ажил явагдаж байлаа. Холбоотнууд хурандаа зүгээр эс суун, бөөн том анги ангиараа нүүн урагшилж, бүрэн хуарагнаж гүйцээгүй ар талаа татан авч гол нь фронтын бүх шугамаар хамгаалах нүх шаламгайлан ухаж байв.

	Тэд оросын дайрахаас айж байгаа юм уу, өөрсдийнх нь дайралтыг няцаавал бэхэлсэн байрлалтай байх гэсэн хэрэг үү, ямар ч л гэсэн тэд дайтан тулах орчин цагийн бүх горимыг нарийн баримтлах гэж оролдож байхад тийм хандлага Меншиковын хуаранд огтхон ч үгүй байв.

	Корнилов дэргэдээ Стеценког дуудаж ирүүлээд:

	— Чамд хэлэх юм байна, дэслэгч ээ, гэгээн ван хэдийгээр хүрэлцэхүйц олон туслагчтай боловч та... түүнд тус болох болов уу гэж над санагдах юм. Гэгээтэй дээр харихын тулд одоо би буцлаа. Хасаг цэрэг авч хамгаалуулан буцууз, таныг харин ванд шилжүүлж өгье. Та хотод тэнд байснаасаа энд илүү их тус хүргэмээр бодогдож байна. Та миний санааг ойлгов уу? гэхэд:

	— Мэдлээ өндөр дээдэс ээ, гэж Стеценко хариулсан боловч гайхах байр харцанд нь илтийг ажаад Корнилов нам дуугаар:

	— Та энд вангийн зарим туслагчийг бодвол илүү тус хүргэж болзошгүй гэж давтан хэллээ.

	Тэгээд Меншиковтой хоёулхнаа үг солихоор холдов.

	Корнилов өөрийнхөө туслагчаас түүнийг болиулж, ерөнхий жанжинд шилжүүлэн өгсний нарийн учрыг Стеценко олж амжсангүй. Харин тулж ирээд юу юугүй эхлэх гэж байгаа, магадгүй бүхэл дайны хувь заяаг шийдвэрлэх эрс тулалдаанд оролцох болсондоо сэтгэл ер бусын хөөрч вантай хэдэн хурам ярилцсаны дараа Корнилов түүнд:

	— За тэгэхлээр энд үлд. Туслагчаас дайны өмнө, тулалдааны явцад, мөн дараа нь маш их юм шалтгаацдагийг санаж явахыг гуйя. Миний бодоход та ухаан саруул байж чадах хүн, энэ бол хамгийн гол нь шүү. Би таны тухай ванд тэгж танилцуулсан гэж ёсорхуу маягаар өгүүлэхэд нь баярлав.

	Корнилов тэндээс явахдаа Стеценког өөрийг нь төдийгүй Хар тэнгисийн флотын дэслэгч тэрээр аялалд явж байх агшин бүрдээ хурц татацтайг нь мэдэрсээр байдаг нөгөө дурангаа орлуулан Меншиковын дэргэд үлдээснийг ойлголоо.

	 

	 

	— 5 —

	Меншиковын хүлээж байсан Москвагийн хороо хөдлөх тухай тушаал вангийн морин элчээс есдүгээр сарын дөрвөнд авсан боловч бүтэн хоногийн дараа сая цэгцэрчээ. Энэ хорооны эхний хоёр батальон нь даргынхаа хамт байрлаж байсан Керчийн ойролцоох Аргин гэгч сууринаас Алмагийн байлдааны байрлал хүртэл зуун хорин бээр буюу хурдан аяллаар тав хоногийн газар гэж тооцогдоно. Тэгж аялахад олон хүн хоцрох нь мэдээж билээ.

	Хороон дарга, хошууч генерал Куртьянов гэгч булиа бүдүүн тарган, нүүр цулцгар, дуу цангинуур, «Оросын тахир дутуучуул» гэдэг сэтгүүлийн цол хэргэм авсан, одон шагнуулсан хүмүүсийн тухай хуудасны мэдээг л гагцхүү уншдаг, орос үгийн баялгаас хараалын ширүүн үг л голчлон хэрэглэдэг зантай хүн «ямар ч сааталгүй нэн даруй ир» гэсэн тушаал аваад, юуны өмнө нутгийн бүх тэрэг хөсгийг шар бол шар, бух бол бух, тэмээ бол тэмээ үл харгалзан дайчилж аваад, цэргүүдээ чахарсан тэргэн дээр суулган байдаг чадлаараа шалавлан аялахыг тушаажээ.

	Батальонууд тал дундуур хөдлөв.

	Хатируулсан морь түдэлгүй тэмээг орхиж, тэмээ бухаас, бух хамгийн алгуур тайван амьтан болох шаруудаас түрүүлэн одлоо. Гэвч зам зуур болгар суурин, германчууд суурьшсан газар газрын эздийн эдлэн дайралдах тул бух шарыг орхин сэлгэж морьдоор хөлөглөв. Онгон атар морьд олонтой том суурин дайралдахад эцэж сульдсан морьдоо бас сэлгэнэ. Саатахгүйн тул хоол унд үл чанан, харин тааралдсан суурин тосгон бүрийд айлуудаар орж, идэж болохтой бүгдийг нь: хатааж байгаа эрдэнэ шиш, болгож гүйцээхээр дээвэр дээр тавьсан гуа, цэцэрлэгийн алим, лийрийг хүртэл хуу сэгсрэн унагалж хаман авч тэргэн дээрээ ачна.

	Морьд дутаж тэрэгнүүд дээр суух хэвтэхийн эрхгүй пиг дүүрэн чихэж зогсоход, харин өвс сүрэл ачихаар өндөр хашлагатай хийсэн тэрэгнүүд тулдаа тэгэх боломжтой байв. Зогсоогоороо унтахыг оролдовч болж эс өгнө.

	Гунигтай дуу их л уртаар хичээн уянгалуулж, сүүлийг нь буруу зөрүү хоолойгоор өргөн дуулна.

	 

	Охид, хүүхнүүд ээ, баяртай,

	Одоо бидэнд учрахын зав алга.

	Та нарыг гэхийн сэхээ алга 

	Дайн тулаанд мордож явна 

	 

	гэж дуулна.

	Гэвч морьтой яваа суман дарга нарт энэ гунигтай, эр цэргийн хийморьт үл нийцэх дуу эс таалагдах учир дуу эхэлмэгц зандран болиулна. Жинхэнэ цэргийн золбоолог сайхан дуу ямар мундсан биш гэнэ. Тэгээд хэдий эртний боловч цагийн байдалд илүү зохисон Хотиныг эзлэн авсан тухай өөр нэг дуу талд цуурайтлаа.

	 

	Ээ, эр цэргийн залуус бид 

	Эгц ууланд мацан гарч 

	Эзний буудалд ирээд 

	Иван Чумакийг дуудлаа. 

	Иван Чумак чи бушуулж

	Эзний буудлыг нээж 

	Эрчүүл биднийг оруул гэлээ. 

	Дарс амталж завдаагүй байтал

	Тачигнах бөмбөр нижигнэж

	Зандруу нүргэлэх аялгаар

	Залуус биднийг шавдуулж 

	Хорин их буу цэнэглэгтүн

	Хотин хотыг хоослогтун гэв.

	 

	гэж дуулна.

	Хоёр дахь хоногтоо явж байгаад талд их түймрийн туяа алсад харсан нь хасаг цэргүүд нэгэн хүний тушаалаар Татарын хот айл Оросын тосгонуудыг дайсанд олзлуулахгүй хэмээн шатааж байгаа нь тэр ажээ.

	Өглөө нь хүн ард нь дүрвэсэн, утаа уугьсан балгас дайралдах боллоо. Морьд эцэж сульдсан боловч шилж солих газар байхгүй, олон морьд бахардан унав. Сүүлдээ суман жаахан амраад явган аялахад хүрэв. Есдүгээр сарын 8-ны өглөө болж, хүн амьтнаас асуухад Алмаагийн хуаран хүртэл хориод мод газар үлдсэн гэнэ. Сумангууд хойно хойноосоо хурдан хөдөлж Бахчисарайгаас Севастополь орох замаар орон алхаж гарцгаав.

	Батальоныг хэн ч угтсангүй таавраар явж байтал уруудаж явсан налуугийн ард хоёр бээрийн газар дайсны харуул байхыг жаахан цаана нь бөөн хөл хөдөлгөөн болон эрэмбэ жагсаал олон, бүрээн дохио хангинан сонсогдох дайсны том хуаран байхыг харав.

	Бүдүүн Крутьянов үүнээс тайван үед ч хүртэл ямагт амны нь уншлага болсон хэдэн арван хараалаа тавиад оросын бэлтгэл хүчний бараа харагдаж байгаа Тарханлар суурин руу уужим том тэргээрээ түрүүлэн давхихад хоёр батальон араас нь шогшив.

	Алма голыг тавилангаар нь гатлан, хүн ард нь хэдэн хоногийн өмнө дүрвэн арилсан Татарын тэр суурины тоостой, давчуу, урт гудам руу орлоо.

	Цэнэггүй буутай гүйлдэж яваа тэдэнд Английн морин цэргүүд тун ойрхон байсны дээр араас нь ганцхан морин суман цэрэг дайраад л сөнөөж болох байсан болохоор эсэн мэнд зайлан гарсандаа бүр ч их баяртай байлаа.

	Дайсны хуаран өөд хараалан зоосон Оросын их бууны багийн өмнүүр гарахдаа цэргүүд «Дуулсаар урагшаа!» гэдэг хийморьлог дууг командгүйгээр гарган, жижиг бөмбөр дэлдэж, сумангийн өмнө зарим нь гарч бүжиг хүртэл хийж явна.

	Гэтэл өөрийнхөө гурав, дөрөвдүгээр батальонд хүрэхэд хол, хэдэн бээрийн газар тэлсэн байлдааны хуарангийн баруун жигүүрээс зүүн жигүүр хүртэл тууш өнгөрөх хэрэгтэй болов. Энэ хооронд баяр хөөр намдаж, ядарч туйлдсан нь мэдэгдэн арайхийн хөлөө зөөх болов.

	Генерал Кирьяков тэдний жагсаалын өмнүүр явж гол дунд нь очоод:

	— Яг амжиж ирлээ! Хүч зүтгэл гаргасанд баярлалаа! Сайн эрс! гэсэнд:

	— Хүчин зүтгэнэ, өндөр дээдэс ээ! гэж батальонууд зэрэг нирхийлгэв.

	— За сууж амарцгаа. Хорооны бэлтгэл хүч болгоно... Суугтун! гэхэд цэргүүд сунан унаж хэвтэцгээв.

	Бүдүүн Куртьяновт Кирьяков мөн талархлын үг хэлж тулалдаанд ялалт байгуулсан адил баяр ёслолын байдалтай сайхан ааштай байсан боловч өглөө ром дарс их ууснаас морин дээрээ тогтож ядан явав.

	— Тэр их бууны бэхлэлтийг харав уу? гэж Куртьяновоос гэнэт хорсонгуй шүд зуун асуугаад, — Тэр горзгор гэгээн чөтгөр ингэж их буугаар тийшээ ч, ийшээ ч буудаж болох нүх ухуулсан юм. Энэ чинь францчууд манай шугамыг эзлэхээр манай их буугаар бидний араас буудахад хэрэг болох юм байх гэвэл.

	— Василий Яковлевич, манай байрлалыг францчууд эзэлж чадахгүй, зүгээр харин арван хоёр оныг дахин санавал барав гэж Куртьянов хариу дуугарав.

	— Авахгүй гэнэ ээ? гэж Кирьяков нүдээ шийхийлгээд, — За тэгвэл хоёр батальон авч ирсэн гэдгийг жанжинд очиж илтгэ. Би түүнтэй юм ярих дургүй байна гэв.

	Гэтэл Меншиков тэндээс холгүй байжээ. «Хүчин зүтгэнэ» гэж зэрэг нирхийн хашхирахыг дуулсан байв. Тэгээд суман дарга Грейг хатируулж ирээд Москвагийн хорооны сая ирсэн батальоны зүүн жигүүрийн тэргүүн эгнээнд гар гэсэн вангийн тушаалыг дамжууллаа.

	— Тэд чадахгүй! Эд чинь дөнгөж сая ирээд байна. Хөл дээрээ зогсож чадахгүй болтлоо ядраад байна! гэж Кирьяков дүрсхийн хашхирлаа.

	— Би мэдэхгүй, өндөр дээдэс ээ, гэгээн вангийн тушаал л ийм байна гэж Грейг хариу дуугараад явж одов.

	Кирьяков морио түүний хойноос эргүүлэв. Меншиков хатанги хэрзгэр шаргал зүсмийн Дон үүлдрийн өндөр хээр морьтой зогсож байв. Кирьяковын нүд хавдар гүйсэн зовхиныхоо дороос арайхийн үзэгдэж, гараа малгайныхаа саравчинд хүргэж ёслоод шазруунаар:

	— Москвагийн хорооны дөнгөж сая ирсэн батальоныг би хорооны бэлтгэлд үлдээх тушаал өглөө гэхэд

	— Би тэгвэл... би тэгвэл бэлтгэлээс авч зүүн жигүүрт тавихыг тушааж байна гэж Меншиков дуугаа чангаруулан хэлбэл:

	— Тэд ядарчээ, гэгээн дээдэс ээ! 

	— Дэмий үг! «Ядарч» гэнэ. Тэднийг одоо даруй ийш нь авч ирэгтүн! Одоо даруй, яг энд! гээд Меншиков Кирьяковоос буруу харж батальоныг авчир гэсэн газраа заалаа.

	— Гүйцэтгэе гэгээн дээдэс ээ! гэж Кирьяков хэгжүүрхэн чанга дуугараад, жолоогоо дугтарсанд эмээл дээрээ арайхийн тогтов.

	Тэр зуур Куртьянов:

	— Нэг, хоёрдугаар батальонд цэвэр цамц, дотуур хувцас сольж өмсгөөд! гэж командаллаа.

	Сумангийн дарга нар өнгө өнгийн хоолойгоор тосон авч:

	— Нэгдүгээр суман цэвэр цамц, дотуур хувцас өмсөөд! 

	— Хоёрдугаар суман цэвэр цамц дотуур хувцсаа өмсөөд! гэж давтана.

	Зүй ёсоор амсхийх тушаал дивизийн даргаас өөрөөс нь дөнгөж сая авсан цэргүүд гайхаж, босон харайсан боловч үүргэвчнээсээ цэвэр дотуур хувцас шаламгайлан гаргана.

	Тулалдааны өмнө дотуур хувцсаа солихоор ядарсан батальонууд усанд орох гэж байгаа юм шиг нүцгэлэв. 

	Кирьяков дахин тэдэн дээр ирж эмээл дээрээ холбилзон, Польшийн бослогыг номхотгон дарсны учир авсан георгийн одонгоо гялалзуулан цуунд гарсан, цангинуур дуугаараа Меншиковт дуулдахаар:

	— Цэргүүд ээ! Та нар одоо тэргүүн шугам руу очно. Ил нүцгэн газарт! Гэхдээ, цэргүүд ээ, энэ бол цэргийн жанжны тушаал болохоос минийх биш гэдгийг мэдэж авагтун! гэж хашхирав.

	Цэргүүд нугарч өгөх дургүй байгаа хөлдөө цэвэр дотуур хувцас углах зуур хоорондоо:

	— За ах дүү нар минь, янз нь дээдэс өөр хоорондоо авалцаж байгаа бололтой, түүнээс болоод цэргүүд бидний яс үс шажигнах вий! гэж ярилцаж байлаа. 

	Гэлээ гэхдээ тэдний хөлөрсөн нойтон биеийг өглөөний салхи сэвэлзэн сэрүүцүүлж өглөө. Эгнээнүүдээр хоорондоо тоглоом тохуу хийж:

	— За дарга нарынхаа өмнө наманчилж гоёж гоодож авлаа, одоо ингээд ах дүү нар минь, Францын хар ламаар толгой дээрээ хонх цохиулдаг хэрэг дээ! гэлцэнэ.

	Тэд оросын цэргийн бүх зүүн жигүүрийн өмнө францчууд байгааг Арабатын хошуунаас түрүүлж ирсэн нэг хорооныхоосоо нэгэнт дуулсан байлаа.

	Кирьяков зүүн жигүүрийг командлах тушаал Меншиковоос авсан, нэгдүгээр Горчаков ван төв, баруун жигүүр хоёрыг даасан байв. Түүний байрлалын өөдөөс Английн улаан хувцаст хороод давшихаар жагсаж, Францын генералуудын түрүүчийн хэсэг болох Боскегийн хөх хувцаст цуваа хөгжмийн эгшиг, бөмбөрийн нүжигнээн дор Алма голын адаг руу ёслолын хурдан алхаагаар нэгэнт хөдлөөд, Оросын байрлалын өөдөөс Францын найман галт онгоц зүүн бөөрөөрөө харан эгнэлээ.

	Майхнуудыг бүр өглөө эрт холбоотны ч, оросын ч хуаранд буулгасан байв. Мөн Меншиковын хоолны ширээ, дайсан нэгэнт ойр, илээр дөхөн ирж байгаа болохоор хэрэгцээгүй болсон дуран авайтай том асрыг бас буулгаж тэргэнд ачиж хойш явуулжээ.

	Наймдугаар сарын 30-нд Бородиногийн хорооны зохиосон өргөн цэнгэл дээр ван Горчаковын корпусын 16 дугаар дивизийн нэгдүгээр бригадын Владимир, Суздалийн хороодын дарга нар цөөн байсан нь өргөн цэнгэлээс хоёр долоо хоногийн өмнө тэдгээр хороо Севастополиос гарч Алма голын эрэг дээр холбоотныг угтахаар Меншиковын сонгож авсан байрлал хуарагнан буусан байжээ.

	Меншиков анх Гадаад явдлын Яамнаас эхлэн төрийн албанд зүтгэсэн болохоор дипломат хүний хувьд юмаа их нуудаг зан сурсан хэрэг үү, хэзээ ч «хагархай хэнгэрэг» шиг байдаггүй хүн байлаа. Хүнд сэтгэл бодлоо нууг гэж хэл заяасан юм гэж Талейраны17 хэлсэн хорон үгийг тэр ягштал баримтлах мэт билээ.

	Ийнхүү бодол санаагаа далдалж дэргэдэх хүмүүстэйгээ ихэмсэг байдаг чадал авьяасаа хэтрүүлж үнэлдгээс нь болдог юм уу, аль Орост «гэгээн» ноёд цөөн болохоор «гэгээн» ван бүхэн тийм байх ёстой гэж боддог ч байсан байж болох юм. Гэтэл бас сайд нарынхаа өчүүхэн үл шалих хэрэгт хүртэл оролцож, нөгөө Английн элчин Сеймуртэй Туркийг хуваан авах тухай ярьсан шиг даан ч болчимгүйгээрээ тэдэнд гайхал төрүүлэх шийд биеэ даан даруй гаргадаг Николай хааныг Меншиков санаатай юм уу, санамсаргүй дуурайдаг байж бас болох билээ.

	Меншиков хааны даалгасан хэргийг бүх албан газарт мөн биеэ даан шийдэж заншсан болохоор штаб байгуулахгүй, олон тооны туслагчийг дэргэдээ бие хамгаалагч юм уу, зараалаар явуулах элчийн маягтай байлгана. Гэтэл тэдний дунд тухайн цагтаа цэргийн эрдэмд сайн, жанжин штабын офицер, ахмад Жолобов, хурандаа Исаков, хурандаа Сколков зэрэг хүмүүс байсан юм.

	Бүр зургаадугаар сарын эцсээр холбоотны цэрэг Евпаторийн дэргэд л бууж болзошгүй байна гэж үзэж байгаа тухайгаа хаанд айлтгах үедээ Алма голын тэндэх байрлалыг нүдэлж авчээ.

	Крымийн цэргийг хоёр, гурав дахин зузаатгах хүч өгөхөд хаан гар татахгүй байх гэж найдаад, холбоотны цэрэг буулгахад хориг хийж эс чаддаг юм аа гэхэд энд шийдвэрлэх тулалдаан хийн бут цохино гэж төлөвлөжээ. Гэтэл зөвхөн өөрийнхөө шийдвэрийг л таашааж үздэг Николай холбоотны цэрэг Крымд бууна гэж санах ч дургүй, Кавказын эрэгт бол өөр хэрэг, харин яасан ч Крымд буухгүй гэж байлаа.

	Меншиков тэгээд өөртөө байсан бага хүчтэйгээ үлдэж дайсантай учирна гэж урьдаас дурлан сонгосон байрлал нь гучин мянган хүнтэй түүний цэрэгт хэтэрхий уудам байсан боловч түүнээ орхисонгүй.

	Гэхдээ угаас тохиромж сайтай энэ байрлалыг хамгаалах тулалдаанд зориулан үлэмж бэхэлж, цэргийн тоо цөөнийг зарим талаар нөхөх боломжтой байлаа. Ингэхэд цаг хугацаа, ажиллах хүч мөн байжээ.

	Гэтэл Владимир, Суздалийн хорооныхон тэнд майхнаа босгож, гал зуух, талх барих газар даруй бүрдүүлж авмагц ердийн хуарангийн журмаар суух болжээ. Өглөө бүрээ, бөмбөрчин босохын дохио татаж, дараа нь сумангууд уужим тэнүүн цэлгэр талбай дээр элдэв янзаар жагсаж бууны сургууль үйлдэн, сургуулийн алхаагаар өрөөсөн хөлөө чилийтэл жийн, дээр өргөөд минут хэртэй тийнхүү байлгаснаа байдаг чадлаараа дэвсэн тавьж, даруй нөгөө хөлөө өргөөд хоёр гэж сунжруулсан командаар хэсэг байлгаснаа «гурав» гэдэг команд ашгүй дуулдахын хамт буулгана. Ийнхүү ямар ч хүн амьдралдаа явах гэж санахгүй хачин байдлаар цаг хэртэй алхана. Гэвч үүнийг цэрэг сургах гэж нэрлэх агаад үүнийг үзлэг дээр дарга нар л шаарддаг билээ. Зарим орой бригадын дарга зугаа болгож хэвлэмэл дүрмийн заалтыг нарийн баримтлан «ёслолын тооллого» үйлдэнэ. Шөнө цэргүүд харуулын хажуугаар сэрүүцэх дүр үзүүлэн өнгөрөөд, тэрхүү өгөөмөр хөндийн усан үзэм, жимсний цэцэрлэг рүү сэм гүйлдэнэ. Тэнд татаарын хэдэн тайж нарын тосгоноос тусдаа эдлэн байдаг байлаа.

	Дарга нар харин Тарханлар сууринд байдаг цайны газар нэртэй дарс элбэг дэн буудлыг таална. Тэнд хонины мах шорлогдон шаруулж, турк маягаар кофе цай чануулж болно.

	Оросын хэдэн мянган явган цэрэг бүхий энэ отрядын хуаран холбоотны генералууд Могой арлаас галт онгоцоор цэрэг буулгах газрыг бүрмөсөн шийдэхээр нааш ирэхэд Раглан, Канробер нарын нүдэнд содон тусаж буулгах цэргийг чухамдаа энд тосохоор бэлтгэж байгааг ойлгоход хялбар байжээ.

	Тэгэхэд Раглан цэрэг буулгахад ов зохион Качи голын адаг руу нүд хуурах зорилгоор хэсэг онгоц явуулъя гэж адмирал Лайонст хэлж байсан агаад дашрамд нь Оросын отряд Алма дээр хэт бат сууж байгаа эсэх, Качийн тэнд цэрэг буулгахад саад хийхээр яаран хөдлөх эсэхийг турших гэжээ.

	Гэвч иймэрхүү учрал гарвал хэрхэх талаар дээд дарга нараас ямар ч тушаал аваагүй болохоор бригад хөдөлсөнгүй.

	VI Митридат18 хааныг ялсан ромын жанжны нэрээр нэршсэн Лукулл хошууны ойролцоох тулалдаан болох Алмагийн өндөр эрэг дээрх толгод дээр цахилгаан утасны цамхаг босгожээ. Цэрэг ачсан тээврийн хэд хэдэн онгоцыг хамгаалуулж Лайонсын явуулсан цуваа Качи голын адаг руу ирээд, цэрэг овоорсон завинууд эрэг рүү хөдлөх гэснээ эрэг дээрээс хасаг цэргийн эргүүл буудсанд тээнэгэлзсэн мэт өөрсдийнхөө хөлөг онгоцны их бууны өдөөн дуудах нүргээн дор хоёр цаг хэртэй тийнхүү давлагаан дээр дайвалзан, нөгөө Алма дээр хуарагнасан юм уу, аль тэнгисийн эргээс үл үзэгдэх, илүү ойрхон газарт байгаа оросын их хүч хүрч ирэхийг хүлээх нь тэр цамхаг дээрээс тов тодхон харагдаж байжээ.

	Владимир, Суздалийн хорооныхон байрнаасаа хөдөлсөнгүй, холбоотны тээврийн болон байлдааны хөлөг онгоцнууд орой тийшээ хоёр нуурын тэнд хуучин Генуэз цайзын балгасны ойролцоо цэрэг бууж байгаа газарт хүрч ирэхэд, Оросууд Алма дээр зүгээр нэг зогсож байгаа биш, эрэг дагаж Севастополь руу хөдлөхөд тэдэнтэй зайлшгүй тулах нь гэдгийг Раглан ойлгожээ.

	Холбоотнууд Могойт арлаас нааш хөвж ирсэн яг л журмаараа эргийн дагуу хөдөлж, зүүн гарт эргээс зайдуухан англичууд, баруун гарт тэнгист шахаж францчууд, францчуудын хойноос Францын генерал Юсуфийн командалсан долоон мянган хүнтэй туркийн дивиз явна.

	Цайз бүслэн байлдахад хэрэглэх далан их буу, зуун мянган ширхэг тоосго, зуун наян мянган шуудай шороо, нэгэн өдрийн дотор барьж болох сууцны модон бэлэн банзан хана, дээвэр, сая хүнд хүрэлцэх гурил, хагас сая хүнд хүрэх цагаан будаа, кофе цай, элсэн чихэр болон хүчирхэг цайзыг удаанаар бүслэн хаахад хэрэг болох бусад олон зүйл цэргийн тээврийн хөлгүүд дээр хоцорсон нь Оросын тэргүүн хаалтыг бут цохиход их цэрэг Севастополийн дэргэд очиж хуарагнасан хойно гүйцэж очих учиртай байв.

	Францчууд тун шалихгүй ачаатай, Англичууд огт ачаа хөсөг үгүй боловч, цэрэг буусан хавийн тосгонуудаас тэд гурав, дөрвөн зуун тэрэг цуглуулж авсан дээрээ бага зэрэг хоол хүнс, хангамж, майхан ачжээ. Цэргүүд харин хэт хүнд үүргэвчтэй, тэд гурван өдрийн хүнс, хоёр удаагийн тулалдааны сум авч авлаа.

	Хэмээс олон хүнтэй арми үлгэрт гардаг шиг саадгүй сайхан бууж чадсан нь холбоотны цэргийг зоригжуулжээ. Сүг болж гүйцсэн Сент-Арно хүртэл дайтах хөөрүү сэтгэлд автжээ. Газрын эзэн Ревелиотийн Контуган эдлэнгээс зуавуудын олж ирсэн зөөлөн сүйхэнд Сент-Арно эхнэрийнхээ хамт залран явна. Меншиков ван болон түүний хасгуудыг өөрийн нөхөр, Францын маршалын даран сөнөөх их ялалтыг тэр бүсгүй заавал өөрийн нүдээр үзэх гэжээ.

	Меншиковын арми тоогоор цөөхөн гэдгийг холбоотны жанжид эрэг дээр гармагцаа нутгийн учир мэдэх хүмүүсээс лавлан мэдсэн тул Веллингтоны алт шиг хууль баримтлагджээ.

	Есдүгээр сарын 18-ны өглөө холбоотны ихээхэн хүч Алма голын хөндий рүү ойртож ирсэн нь хоёр өдрийн дараа дайран эзлэх учиртай Оросын цэргийн байрлалтыг одоо Туркийн цэргүүд толгой дараалан харж чадах болжээ.

	 

	 

	— 2 —

	Оросын байрлалыг холоос нэг л удаа сайн ажихад болох гэж буй тулалдааны төлөвлөгөө цэргийн хэргийг бага боловч мэддэг хэн бүхэнд арван хуруу шиг тодорхой болж байлаа. Меншиковын цэргийн зүүн жигүүр нь хөлөг онгоцноос их буугаар буудахаас айж тэнгисийн эргээс хоёр километр хэр холдсон нь эрэг даган оросын хүчийг ороон ард нь гарч ердөө ганцхан энэ овжин бус аргаар тулалдааны хувь заяаг шийдэх боломж байгаа нь аяндаа харагдаж байв.

	Нэгэнт тогтсон журмын дагуу оросын зүүн жигүүрийн өөдөөс эргийн дагуу Францчууд - Боске, Канробер, хан хүү Жером Наполеон, Форе нарын дивиз, дээр нь мөн Сент-Арногийн захиргаанд байсан Туркийн дивиз давших болсонд үтэр түргэнээр амархан ялалт байгуулж болохыг хармагцаа «Арван хоёрдугаар сарын маршал» бие нь эрүүл болсон шиг санагдан Раглан дээр давхиж хүрэв.

	Оросын зүүн жигүүр нь Английн дивизүүдийн өөдөөс зогсох баруунаасаа зориуд тэгсэн байртай ихээхэн сул, оросуудын хамаг бөөн хүч хамгийн их олон буу чухамдаа л баруун талдаа байгааг Раглан харж байв. Тэр ч учраас Сент-Арнод дурамжханаар:

	— Хялбарыг та өөрөө авъя, бэрхийг өгөөмөр сэтгэлээр над тулгая гэж байна уу? гэвэл:

	— Үгүй, огт тийм биш, харин ч бүр тиймгүй гэж маршал дүрсхийн, — Танай эрэлхэг хороодод харин ч бүр хийх юм огт олдохгүй байж мэднэ. Генерал Боскегийн дивиз оросуудыг зүүн гараар нь орооно. Тэгэхэд оросуудад ухрахаас өөр зам үлдэхгүй. Та зүгээр л тэдний мөрөөр явж, танай буучид тэдний араас нь буудна. Энэ бол таны эрэлхэг цэргүүдэд хээрийн сургууль, зугаалга төдий зүйл болно гэв.

	Раглан үүнд үл мэдэг инээвхийлээд:

	— Уг нь оросын баруун жигүүрээр ороож чадсан бол бидэнд илүү их ашигтай байх сан. Тэгвэл тэд тэнгисийн эрэгт шахагдаж, хөлөг онгоцны их бууны суманд хөнөөгдөх байсан юм. Тэгвэл та бидэнд Севастополийн зам чөлөөтэй болж өгөх байсан сан гэхэд Сент-Арно тосон сайшааж:

	— Энэ чинь их догь! Энэ чинь маш ухаалаг төлөвлөгөө байна. Тэгж үзээч!.. Харин их бэрхшээлгүй болов уу?.. Гэхдээ оросын арми гэж байхаа бүрмөсөн больж Севастополийг бид маш хямд үнээр авна. Та тэгж үз! гэв.

	Раглан үүнд булзаарсхийн,

	— Би юу ч гэсэн оросуудын араар генерал Боскегийн ороохыг хүлээнэ. Тэгсэн цагт би ч бас бүслэхийг оролдъё. Бид дайсны тоог барагцаагаар мэдэж байгаа, гэхдээ түүний эсэргүүцэх чадлын тухай юу ч гадарлахгүй байгаа шүү дээ гэв.

	Сент-Арногийн баярласан гэж хариугүй, Меншиковыг мөд, зайлшгүй ялахын хамаг гавьяаг Раглан түүнд шилжүүлж өглөө. Тэгээд Боскегийн дивизийн нэгдүгээр бригадыг есдүгээр сарын 20-ны өглөө зургаан цагт довтолгоо эхэлж зуавын батальонууд, Африкийн буучид, франц маршал Сент-Арно Наполеоны алдрыг мандуулахаар хойноос нь хөдөл гэдэг тушаал гаргалаа. Боске өөрөө генерал д'Омарын энэ бригадтай цуг явах боллоо.

	Хөндий уруудан Алма голын адаг хүрэхэд бэрхшээл байсангүй. Гэтэл тэнд Боске бригадыг зогсоов. Оросын зүүн жигүүрийн хороод энэхүү ив илхэн ойрхон газраас буудахгүй байх нь тун гайхмаар цаанаа нэг л учиртай байв. Тэдний их буунууд дуугарахгүй, Алмагийн эргээр зээглэн хэвтсэн буучдын бараа харагдахгүй ажээ.

	Эрэг энэ талаасаа налуу, нөгөө талдаа өндөр цохио чулуутай. Оросын их буунууд цахилгаан утасны цамхгийг тойрон толгодын орой дээр байрлажээ. Алма гол эхээ бодоход адаг руугаа нэлээд өргөсөн үерлэсэн авч туулаад гарахад саадгүй, яг тэнгис рүү цутгахын хэрд харайгаад гарч болохоор бүр нарийсна. Голоор үерийн цагт урсаж ирсэн чулуу хайрга эргэж далайн түрлэгээр овоороод ийм болжээ.

	Англичуудыг нэгэн зэрэг дайралтад орно байх хэмээн Боске хүлээж тэдний эгнээг удтал хянуур ажиглахад тэнд ямар ч хөл хөдөлгөөн үгүй байв. Буагийн даргалсан өөрийнх нь хоёрдугаар бригад мөн яагаад ч юм хөдлөхгүй байв. 

	— Тэд лав өглөөнийхөө ундыг ууж байгаа даг аа гэж өөрийн тааврыг д’Омарт хэлээд, — Тийм бол манай цэргүүд ч кофе цай уухад яадаг юм. Үүнийг чинь тулалдахын өмнө тийм ч муугүй зүйл гэлцдэг. Ус гар дор, түлээ ялгаагүй... Цай ууцгаая! гэлээ.

	Тэгээд санаандгүй амрах болсон буучид, зуавуудын дунд тун түргэн жижиг түүдгүүд дүрэлзэн асаж, утаа суунаглав. Оросын хачин гайхалтай дуугүй байх их буунуудын дэргэд кофе цай бүр ч этгээд гойд амттай санагдав.

	Сент-Арно тэр зуур генерал Буа, Юсуф нарын аажуурч байгаад ундууцаж ёстой жанжин өөрөөр хэлбэл зураг дээрх шиг үзэмж хийморьлог жанжин харагдахын тулд мориндоо мордсонд хоёр туслагч хоёр талаас нь эмээл дээр нь түшин тогтоож явлаа.

	Буагийн бригад турк дивиз хоёр яагаад саатаад байгаа учрыг олохын тулд өөрийн биеэр баруун жигүүр лүүгээ явлаа. Гэвч түүнийг ойртоход хоёр ангийн аль аль нь нэг зэрэг хөгжмийн эгшгээр хөдлөв.

	Тэгэхэд Боске мөн гол гатлах тушаал өгч, зуавын батальон эгнээний өмнө тархан нэлээд өргөн боловч гүйхэн голыг чулуу дамжин гүйсээр гатлаад, оросын байрлалын өмнөх эгц шахам хясаа өөд авирч эхлэв.

	д’Омарын бригадын энэ шалмаг давшилтыг нөгөө асрыг нь буулгаж авсан толгой дээрээс Меншиков ажжээ. Тэгээд түүний явуулсан дэслэгч Стеценко зүүн жигүүрийн командлагч дээр давхин ирлээ.

	— Өндөр дээдэс ээ, таны өөдөөс дайралтад ирж яваа Францын долоон батальоныг анхаарч үз гэж гэгээн ван сануулж байна гэж Стеценко хүндэтгэнгүйгээр ёслоод, түргэн зантай генералын зэвүүг хүргэхгүйн тулд урьдаас зэхсэн үгээ тов тодхон илтгэхэд, Кирьяков шийхийн вангийн шинэ туслагч дэслэгчийг тоомсоргүй эргэцүүлэн харснаа нухацтайгаар:

	— Францын долоо биш, найман батальон намайг ороож гарахаар явааг ванд айлтга. Энэ сармагчнуудыг би өөрөө харж байна, гэхдээ айх юм огт алга. Ингэж л айлтга даа гэлээ.

	Кирьяков согтуу байгааг үзээд, Стеценко хирдхийв. Хариуг нь Меншиковт дуулгахдаа генералын ямаршуу янзтай байгааг хэлэх юм уу гэснээ дуугүй өнгөрөв. Кирьяков дайчин генерал нэр цуутай байсан авч, тулалдааны үед дайчин генералууд чухам ямархуу байр төрхтэй байдгийг тэр сайн мэдэхгүй. Тулалдаан өөрөө архи дарсгүйгээр хүнийг хөөрүүлж хөгжөөдөг мэт өөрт нь санагдавч эр зориг нэмэгдүүлэхийн тулд цэргүүдэд тулалдааны өмнө сархад хүртээдэг ёс байдгийг бас мэднэ. Бас зарим генералд энэ хэрэгтэй байдаг байж магад ч үгүй гэж дотроо бодоод өнгөрөв.

	Боске цохионуудын завсраар аргалын жимнэсэн бүдэг зөргөөр авирах зуур д'Отмарт:

	— Үгүй, миний зөв байж уу, үгүй юу, хэл л дээ. Үгүй энэ эрхмүүдэд тулалдах хүсэл үнэхээр алга! гэж байв.

	Тэгтэл хоёр онгоцны бөөрнөөс шар дөл манасхийж утаа бүрхэн их буун дуу нүргэлээд, зуавуудын дээгүүр бөмбөгнүүд оросын галын байрлал руу нисэн ирж буудалцаан эхлэв.

	Лукулл хошууны өөдөөс харан Улюкол гэдэг бяцхан тосгон оршино. Тэнд оросын буучид бүгсэн эсэхийг мэдэхээр Боске тагнуул явууллаа.

	Цохио цохионы ирмэг дамжин болгоомжлон гэтсээр газрын өөг дагасаар зуавууд тосгонд хүрвэл эзгүй хоосон байв. Харин түүнээс зайтай, их цэрэгтээ ойр боловч тасархай, хөлөг онгоцны их буун сум үл тусах газарт Оросын мянга орчим хүнтэй баг цэрэг тэнгис рүү харан байрлажээ.

	Тэр бол Минскийн хорооны батальон байлаа. Воске тэр батальоныг тодхон харагдахуйцаар дээш авиран гараад удтал ажиглав. Тэгээд дайн тулааны хэрэгт хал үзсэн хашир туршлагатай, Африкт хэд хэдэн тулалдаан хийж ямагт ялалт байгуулж явсан энэ генерал хүртэл тэр батальон өөр лүү нь биш, тэнгис рүү харж байрласан учрыг олсонгүй.

	Гэтэл батальон дарга нь тэнгисийн зүгээс холбоотны хөлөг онгоцнууд завиар цэрэг буулгах нь уу, үгүй юу ажиж бай гэдэг тушаал авсан агаад холбоотныг тэгж аашилж мэдэх улс гэж Кирьяков генерал боджээ.

	Гэвч тэнгисийн мандал дээр завинууд багшран гарч ирэхэд батальон дарга нэг сумангаа тэдний өөдөөс эргүүлж болно гэж бодон өөдөөс нь зэрэг галлан угтахаар шийдлээ.

	Оросын буу анх зэрэг нирхийв. Гэвч хорголон сум амаар нь сүмбэдэж оруулдаг гөлгөр дотортой Орос цэргийн бууны тусгал холгүй бүлгээ.

	Зуавууд зогтусан суумагц Оросын бууны сумнууд тэндээс хаа хамаагүй зайтай шороо маналзуулан тусаж цойлохыг харлаа. Тэд гайхан бие биеэ харна. Тэгтэл өөр салаанууд командаар урагш гарч, сургууль хийж байгаа мэт ихэд хичээнгүйлэн шагайж, нэг ч цэрэг алзалгүй бүгд галласан хэр нь сум түрүүчийн туссан зурвас газраа буюу буудаж байгаа газраасаа гурван зуун алхмын цаана, эцсийн тусгал дээрээ буув.

	Тэгэхэд зуавууд дарга нараасаа эрээлж зоволгүй, нирхийн инээд алдав. Тэд элгээ хөштөл ч хөхрөлдмөөр байв.

	Боскегийн бүх дивизэд цөмд нь оросынхоос дөрөвний нэг хувь илүү хол тусах ховилт гол төмөр бүхий буу байлаа. Тэд баахан хөхрөлдөж ханаад штуцер хэмээх буугаараа хэдий сахилга муу зэрэг биш боловч шамдан галлаж эхлэв.

	Оросын ёсонд дарга нарыг жагсаалын жигүүрт явуулдаг гэж тэдэнд ярьсан болохоор юуны өмнө хоёр жигүүрийг хүчлэн галлаж тэнд хүн алагдаж, шархдан ойчих нь их болов.

	Гэтэл голын эх адаг, дагууд буун дуу олшрохыг сонсоод д'Отмарын бригад яаран дээш авирч, Оросын цэргээс зүүнтэйгээр хамар дээр бүгд гарч ирэв.

	Оросын цэргийн байрлалын энэ хэсгийг Меншиков нэвтэршгүй гэж ганцхан үзсэндээ биш, бас адмирал түүнийг хөлөг онгоцны их буунаас айгаад сул орхисон билээ. Гэтэл өндөр хошуу, хошууны ойролцоох бөмбөгөр толгой энэ газрыг халхлах учир тийш нь хараалалгүй таамгаар л буудаж болох байв.

	Гэхдээ Боскегийн найман батальон нь хэдий сайн штуцер буутай боловч их буугүй дөрвөн мянга хүрэхтэй үгүйтэй гавшгай явган цэргээс бүрдэж байв. Дивизийн их буу Баугийн бригадтай үлдсэн нь тэд дөнгөж л сая тэнгисийн эргийн овоорсон элсэн дотуур их буугаа чирэн Алма руу ойртож явав. Боскегийн эсрэг оросын зүүн жигүүрт арван хоёр, арван гурван мянган цэрэг байж байв.

	Түргэн хөөрүү зантай Сент-Арно өөрийн жигүүрт түргэн ялалт байгуулах гэхдээ Канробер, хан хүү Наполеон хоёрын дивизийг Оросуудыг Алматамак тосгоны тэндээс халз дайруулахаар явууллаа.

	Меншиков харин Кирьяковын ямар ч урагшгүй зүгээр байгаад уурсан бахардаж, дипломат хүний тайван зангаа бүрмөсөн алдаж, бүх туслагчийнхаа хамт ар талд очиж тулалдааныг гардан удирдах санаатай толгой дээрээс яаран буулаа.

	Тэгээд Москвагийн хорооны өнөө өглөө хүрч ирсэн, дайралтад орох, тухайлбал гардан байлдахад бэлдэн жагссан хоёр батальоны өмнүүр морин, их бууны болон инженерийн ангийн зүсэн бүр хувцастай бөөн морьтой улс хүрч ирлээ. Өндөр нарийхан биетэй Меншиков өөрөөс нь уужуу тайвуу байдлаараа давж гайхуулах гэсэн байртай байх Кирьяковт уурлан шатаж, шаранга царай нь хачин муухай болж, дөрөөн дээрээ босон чичирхийлсэн мөртөө үл цангинах, хөгшин хүний дуугаар:

	— Нэгдүгээр батальон зүүн тийш ээ! Хоёрдугаар батальон баруун тийш ээ! Алхаад марш! гэж цухалдан хашхирлаа.

	Тэгээд батальонууд нэг нь д'Отмарын бригадын зүг, нөгөө нь Алма гол тийш одов.

	 

	 

	— 3 —

	Тэр цагт штуцер бууг оросын цэрэгт хэрэглэх болсон авч тун цөөн, явган цэргийн нэг бүхэл батальон гэхэд дөнгөж хорин дөрөвтэй байжээ. Гэтэл Меншиковын Севастополиос мөн Алма руу авч ирсэн Белостоцкий Брестийн хороодын бэлтгэл батальонууд нь их атаман Сагайдачийн үеийн Донын босгоны чанадах хасгууд шиг бүр эртний цахиур буутай байв.

	Тэргүүн эгнээнд зогсож буй хороодын штуцер буутуудыг Алма голын баруун эргийн цэцэрлэг, усан үзмийн бутнууд дотор бүгэн суугаа буучид руу илгээв.

	Хөндийн Алматамак, Бурлюк, Гарханлер гэдэг гурван тосгонд яагаад ч юм Белосток Брестийн батальонууд, мөн хуучин муу буутай тэнгисийн хоёр батальоныг байрлуулжээ. Нэмэр дээр нь усан цэргүүд даанч муу буудах нь адгийн явган цэрэгт хүртэл даанч арчаагүй санагдана. Тэд модны араас биш, өргөн нуруугаараа мод түшиж зогсоод буудна.

	Гэтэл тэдний өөдөөс бүх цэрэг нь штуцертэй, түүнээс багагүй чухаг тулалдааны туршлага саяхан Африкт олж авсан дивизүүд дайрч ирсэн бол Меншиковын бүхэл армид буудалцаж үзсэн цэрэг ганц ч үгүй байв.

	Өглөө бөмбөрчид нэгэн зэргээр «Жанжин марш» хэмээх дайчин уриа дэлдсэний дараа бүх хороод тусгай батальонуудад лам нар ялалтын мөргөл үйлдэж, рашаанаар цэргүүдийг мөнхжүүлсэн боловч барьсан буу нь францын цэргүүдэд ямар ч хор хүргэхгүй инээдийг нь хүргэхээс цаашгүйг үзээд цэргүүдийн урам хугарч эхэллээ. Гэтэл Оросуудын эгнээнээс дарга, ахлагч түрүүчүүд Миньегийн дундаа голтой чихэвч бүхий шовх суманд оногдон унасаар богинохон зуур залуу цэргүүд дарга толгойгүй хоцроод байрандаа зогсох, урагш явах, гэдрэг буцах алиныгаа мэдэхээ больжээ. Тэд даргалах хүнгүй болмогц юуны өмнө пиг дүүрэн юм чихээстэй мөрөнд шигдэн өвтгөсөн хүнд үүргэвчүүдээ авч хаялав. Үүргэвчгүйгээр хөдлөхөд хялбар, амьсгалахад чөлөөтэй байв.

	Меншиковоос өөрөөс нь тушаал авсан Москвагийн хорооны хоёр батальоноос хурандаа Грале даргатай хоёрдугаар нь Алмагийн эрэг рүү Канроберийн дивизийн өөдөөс, хороон дарга генерал Куртьянов өөрөө морь унан цуг явсан нэгдүгээр батальон нь хорин дөрвөөр эгнэсэн Македоны19 филиппийн алдарт дөрвөлжинтэй адил шигүү жагсаалаар хөдөө нутгийн ямар ч цайлган бүрэг залууг лут зодооч, эрэлхэг дайчин болгомоор бөмбөрийн сүржин аяны дор д'Отмарын бригадын өөдөөс бээр илүү газрын тэртээгээс дайралтад орлоо.

	Үнэндээ тэр батальон, ганцаараа биш, хавь ойрын эрээвэр хураавар ангиудаас Меншиковын яаран цуглуулсан цувааны толгойд явж байв. Энд Минскийн хорооны батальонууд, хөнгөн морин цэргийн хоёр анги, олон арван хасаг цэрэг, хөнгөн их бууны хоёр баг бас явалцав.

	Гэтэл мянга дөрвөн зуу орчим алхмын цаанаас Куртьяновын жигүүр лүү Миньегийн шунгинуур сум исгэрэн ирэх болж, дахин хоёр зуун алхам урагшлаад батальон зогсов. Сум тун шигүү тусах болж хөл нийлүүлэн алхалж яваа цэргүүд өвөр эгнээнээсээ ойчсон хүмүүсийг үе үе тойрон гарах нь олширчээ.

	— Батальон хэ-эвт! гэж Куртьянов командлав. Цэргүүд жагсаал цамцны нь улаан зах газар дээр дараа дараалсан хорин дөрвөн шулуун зураас татахаар эгнэн хэвтлээ. Тоос шороо болсон гутлынх нь ул хүртэл бүгд нэгэн жигд зүүн тийшээ харжээ. Тархаж байлдахыг тэр цагийн Оросын цэрэг мэддэггүй байв. Нөхрийнхөө тохойноос хөндийрөхгүй, даргын тушаалгүйгээр ганц ч алхаж болохгүй гэж тэднийг сургажээ.

	Гэтэл ерөнхий жанжин батальоныг исгэрэх суман дор хэвтэж бай гээгүй, дайралтад ор гэж тушаасан билээ. Батальоныхоо ард өргөн палигар царай, түүнээс дутахгүй өргөн халзан дух, улаан хүрэн хүзүүнийхээ хөлсийг нямбайлан арчиж байсан тарган генерал Куртьянов дээр дэслэгч Стеценко хурдан хонгор мориороо давхин хүрч ирэв.

	Тэрхүү увайгүй өөхөлсөн, хөлсөндөө нэвчсэн зовлогыг Стеценко хараад ой гутсан боловч Меншиковын тушаалыг аль болох хүндэтгэнгүйгээр дамжуулав.

	Куртьянов хүзүүгээ арчсан чигээрээ дайралтад орох хэрэгтэй гэдгийг би өөрөө мэдэж байна. Гэтэл ганц батальон эднийх шиг тийм зэвсэгтэй бүхэл бригадын өөдөөс дайралтад орно гэдэг ман-гуу-у хэрэг!.. Миний хэчнээн хүнийг хороосныг харж байгаа биз дээ? гэж ард хэвтэж буй үхсэн, хүнд шархадсан хүмүүсээ заав.

	— Үүнийг би харж байна. Гэвч суманд өртөхийг үл харгалзан давш гэсэн гэгээн вангийн тушаал байна, өндөр дээдэс ээ, гэж Стеценко вангийн үгийг аль болох зөв дамжуулахыг хичээв.

	— Дэслэгч танд давтаж хэлэхэд гэгээн вангийн тушаалыг би мэдэж байна. Харин та үүнийгээ Минскийн, хороон даргад дамжуулбал ямар байна! Минскийн хороотой зэрэгцээд бол би хэдий олон хүнээ алдавч урагшилж болох сон гэлээ.

	Энэ үгийг Стеценко ерөнхий жанжны туслагчийн хувьд төдийгүй дайсны өөдөөс өөрийнхөө цэргийн хийж буй тулалдаанд оролцогчийн хувьд ойлгов. 

	Тэгээд Куртьяновт:

	— Мэдлээ өндөр дээдэс ээ! гээд дороо тогтож ядан цоройлж байсан хурдан хонгор морио Минскийн хороон зүг эргүүлэв.

	Тэгтэл санаанд оромгүй явдал боллоо. Минскийн хороон дарга залуугаараа байгаа өндөр хурандаа Приходкин Стеценкогийн үгэнд ихэд гайхсан царай гаргаж, тэр ч байтугай түүнийг юун хүн, яагаад үүгээр морьтой давхиад байгааг нь асуулаа. Эцэст гэгээн вангийн шинэ туслагч гэдгийг нь мэдээд сүр хүчин төгөлдөр өгүүлсэн нь:

	— Москвагийн хороог дэмж гэдэг тушаал ерөнхий жанжнаас өөрөөс нь авсан... Дэмжиж өгөх гэнэ шүү, ойлгож байна уу? Гэтэл та Москвагийн хорооны даргын юу ч гэнэ вэ, дайралтад ор гэсэн нэг тушаал над дамжуулж байдаг. 

	— Энэ ч тушаал биш л дээ... гэж Стеценког юм хэлэх гэтэл хурандаа үгийг нь таслан дуугаа чангаруулж

	— Нэгд миний өмнө дайсан үгүй, ганцхан Москвагийн хороо л байна, дэслэгч ээ... Тэгэхлээр намайг Москвагийн хороо руу дайралтад ор гэж байна уу? Хоёрт, дэслэгч ээ, би Куртьяновын адил хороон дарга, түүнээс тушаал авахаар захиргаанд нь байгаа хүн биш шүү! гэв.

	Стеценко зөвхөн генерал Куртьяновт үг дамжуулахаар ирснээ санаж, Минскийн хорооны дарга дайралтад орох тушаал вангаас аваагүй, зөвхөн Куртьяновт л дэмжлэг үзүүлэх учиртай болохоор өөрийнхөө бодлын үүднээс яриагүй зөв гэдгийг ойлголоо. Куртьянов зогссон болохоор эднийх ч бас зогсжээ.

	Гэтэл Боскегийн зуавууд зогсоо зайгүй галлана. Бас генерал Баугийн бригад их буугаа чирэн хамар дээр гарч ирлээ.

	Тэднийг гарч ирэхийн өмнө оросын хөнгөн их бууны баг үрлэн сумаар д'Отмарын зуавуудыг шүрших гэж оролдоод үзтэл үрлэн сумны тусгал ойрхны дээр Миньегийн сум их буучид, морьдыг хөнөөж эхлэв.

	Буагийн бригад их буунуудаа хяр дээр зоогоод, зэрэг зэрэг галлаж эхлэхийн хамт тулалдааны энэ хэсэгт Меншиковын дайралтад оруулсан ангиуд ч бас дэмжиж байгаа бараг бүх анги гэдрэг ухрав. Бас генерал Куртьяновын зүүн гар суманд оногдон шархдаж тэр дорхон нь ар тал руу боох газар луу илгээв. Түүний дараа Минскийн хорооны дарга хурандаа Приходкин шархадлаа.

	Буагийн бригадын араас Алма голыг Туркийн дивиз гаталлаа. Гэхдээ зүүн эгц эргийн зөрөг тун нарийхан учир яарсангүй. Олон хүн голын адгийн бяцхан элст хавтгай дээр хэвтэн амарч, зарим нь бүр гутлаа тайлж, өргөн өмдөө өвдөг өнгөртөл шуугаад, бөөнөөрөө далайн эргийн усанд орж зогсоно.

	Тэр зуур оросын цэргийн ар талд байх Орта-Кесэк хэмээх суурин руу цааш хөдөлсөн д'Отмарын буучдын байрыг Буагийн бригадын буучид эзлэв.

	Ийнхүү алхам алхмаар ахисаар үдээс хойш их буу, штуцерийн галд суларч гүйцсэн Кирьяковын жигүүрийн эсрэг арван зургаан мянган франц, турк цэрэг хуралдав. Меншиковын байрлалын зүүн жигүүрийг дайсан тойрч гараад эсэргүүцлийг нь нуга дарав. Тэгээд төв баруун жигүүр хоёр Горчаковын ангиуд хэчнээн шургуугаар тэсэн байлдлаа ч гэсэн тулалдаанд нэгэнт дийлдсэнээ Меншиков ойлгов. 

	Москвагийн хорооны хоёрдугаар батальон Канроберийн дивизийн бригадын генерал Эспинасын буучдад түрэгдэн үүргэвчгүй, хөнгөлж орхиод гүйх нь холгүй хурдавчилсан алхаагаар ар тал руу зүглэж байхыг хараад Меншиков тайван байх гэсэн тэвчээрээ бүрмөсөн алдав. Энэ үеэр тэднээс жаахан цаахнуур, мөн л Алмагийн эргээс Москвагийн хорооны дөрөвдүгээр батальон бас үүргэвчээ хаян явж байхад морин дээрээ тогтож ядан явсаар байгаа Кирьяков тэднийг зогсоох гэж ч оролдсонгүй.

	— Генерал Кирьяков, танай дивиз зугтааж байна! Яагаад дивиз зугтааж байгаа юм бэ? Энэ юу гэсэн үг вэ? гэж Меншиков түүнд хашхирахад:

	— Энэ бол манай дивиз дайсныхтай адил зэвсэггүй байна л гэсэн үг. Дивиз зугтаагаагүй, зүгээр ухарч байна гэж Кирьяков дүрсхийв.

	— Дивиз чинь зугтааж байна гэж би танд хэлж байна. Даруй зогсоо! 

	— Дивиз зугтаагаагүй, гэгээн ван! Та харж байна шүү! Түүнийг зогсоо гэнэ ээ? Мэдлээ, гэгээн дээдэс ээ! гээд гүйх нь холгүй хурдан алхаагаар ар тал руу ихэд холдон одож амжсан хоёрдугаар батальон өөдөө морио эргүүлэн байдаг хоолойгоор:

	— Хоёр дугаар батальон зогс! Зүүн тийшээ ээ-рэг! Дуулж бай, зэрэгц! гэж командлав.

	Батальон үнэхээр зогсож цэв цэлмэг хөх тэнгэрийг зүсэн одох их бууны бөмбөг зүүн талаас Буагийн бригад Алматамакийн тэндэх хадан хясаан дээр гарч амжсан Эспинасын бригадын зүгээс ёозгүй исгэрэх суман дор командаар эргэж ёслолын жагсаал дээр байгаа мэт ярсхийн жигдрэв.

	Холын тусгалтай штуцерийн дэргэд арчаагүй гологдох ховилгүй цулгай дотортой буу сургуулийн буудлагад бол харин таарах билээ.

	— Баярлалаа цэргүүд ээ! гэж Кирьяков цангинасан хоолойгоор хашхирахад Москвагийн хорооны хоёрдугаар батальон зэрэгцэн зогссон хэвээр даргаас ч дутахгүй цуурайтай:

	— Хүчин зүтгэнэ, өндөр дээдэс ээ! гэх хариулав.

	Кирьяков ялгуусан байраар Меншиков руу хараад батальон руу гараар дохисон нь тэд буугаа буулган эргэж дахин нөгөө гүйхтэй адил хурдавчилсан алхаагаараа цааш одож болно гэсэн үг байв.

	Францчууд энэ явдлыг багагүй гайхан харна. Тэд юмыг дэврээж бодомхой улс болохоор Оросын энэ батальон өөрсдөд нь зүй ёсоор хүндэтгэл үзүүлж байна гэж ч санасан байж болох. Тэд буудахаа хүртэл болин Оросын зайлж яваа цувааг мөрдөн хөөсөн ч үгүй.

	Алмагийн адаг хавьцаа занга хаяж зогссон холбоотны дөрвөн галт хөлөг онгоц л харин их буугаар галлаж байв. Тэндээс тэгээд хэд хэдэн туслагчаа тойруулсан Меншиковын өнгө өнгийн тод хувцастай морьтнуудыг харсан бололтой хоёр бөмбөг тэр бүлэг хүмүүсийн дунд зэрэг тусвал газарт унан цус нөж, орь дуу болон буй бөөн юмнаас морьд нь үргэн тал тал тийшээ бут үсэрлээ.

	Стеценко хонгор морио арайхийн эргүүлж суманд дайрагдсан хүмүүс рүү ойртоход нэг хүний тас үсэрч саланги хэвтэх шинэхэн цусанд будагдсан, өмд гуталтайгаа жижгэвтэр хөл нүдэнд нь тусаж дотор арзасхийн бие ёозгүй болов. Гэдэс нь ярагдаад, гүзээ нь оволзон харагдах сартай саарал морины шийр цагаан урд хөл юу боловч нөгөө саланги хөлд хүрэх гэсэн юм шиг хүчтэй тийчгэнэнэ. 

	Түүнийг ахмад Жолобовын морь гэдгийг Стеценко тэр дорхноо санаад эзнийг нь хайвал авсаархан биетэй тэр хүний өрөөсөн хөл морин дороо дарагдаад өөрөө нуруун дээр нь гэдрэг тэрийжээ. Жолобов гэнэт их цус алдаж өвдсөндөө ухаан алджээ. Угийн цухалдамхай, ухаалаг ёж царай, халзайсхийж яваа өргөн магнай нь цус нөж болжээ. Суманд өртсөн өөр нэг хүн бол хөгжилтэй сэргэлэн хурандаа Сколков байв. Түүний гарыг тохойноос нь дээгүүр тас татсан бөмбөг морины нь толгойг бас хага цохисон тул мориноосоо тэр хажуу тийшээ биш, урагшаа давж ойчсон мөртөө бас дөрөөнөөсөө хөл нь мултарсангүй ажээ. Тэгээд өөрийгөө хурандаа, ерөнхий жанжны нэг туслагч төдийгүй бараа бологч туслагч тул өвдсөнөөс болон орилж хэрхэвч таарахгүй хүн гэдгээ умартаад хүүхэд шиг орь дуу тавин чарлаж байв. Унахдаа бас тайрсан модны хожуулд эрүүгээ цохижээ. Уул нь энд энэ байрлалыг хамгаалахад тун их хэрэг болох мод, бут байсныг Владимир, Суздалийн хорооныхон бүр наймдугаар сард гал зууханд түлэхээр хөрөөдөж авсан ажээ.

	Стеценко шалавхан үсрэн бууж, Сколковын хөлийг дөрөөнөөс нь мултлаад түшин босгосонд хөл дээрээ тогтсонгүй. Морин дороос татаж авахад ухаан ормоор болсноо дороо дахин ухаан алдсан Жолобов, Сколков хоёрыг ухарч явсан Белостокийнхан жад зөрүүлэн дамнаад хээрийн эмнэлэгт хүргэлээ.

	Меншиков ул суурьтай Жолобовыг үнэлж үздэг, үг хурцтай сэргэлэн Сколковыг дэргэдээ байлгаж дассан болохоор бусад туслагч нартаа сөөнгөтсөн дуугаар «хэзээ ч битгий бөөгнөрч бай» гэж хашхираад толгойгоо унжуулж, хажуу тийшээ харалгүй, Дон үүлдрийн морио ар тал руу залахыг Стеценко битүүхэн ажиж билээ.

	Стеценко хэншүүний үнэр авч Алмагийн зүг эргэж харвал олон их бууны дарийн утаанаас илүү өтгөн бөөн хар утаа үүл шиг багшран алсын бараа бүүдийлгэж байв. Францчуудын мөрдөн хөөхөд саад учруулах гэж зүүн жигүүрийн өмнө байсан Алматамак тосгонд оросын ухарч яваа ангиуд гал тавьсан нь утаа манан татаж байна гэдгийг таахад бэрх биш ажээ.

	Алматамак шатаж, байшин барилгын ойролцоо жимсний мод шатаж байгаа болохоор утаа учиргүй өтгөн хар байсан боловч францчууд үүнд торсонгүй. Харин ч цэцэрлэгийн хашааны ард бүгж суусан оросын штуцертэй буучдаас утаагаар халх хийж хан хүү Наполеоны дивизийн нэг бригад шатаж байгаа тосгонд их буунууд шууд тулган авч ирээд, тоо цөөрсөн буучдыг үрлэн сумаар зэрэг шүршин сөнөөв.

	Тэдгээр зууралдан эсэргүүцсэн буучдын үлдэгдлийг дарж аваад хан хүү Наполеоны бригад цааш торох юмгүй урагшилж гарлаа.

	Өдрийн хоёр цаг гэхэд Алмагийн байрлалын бүх зүүн жигүүр францчуудын гарт орлоо.

	Нуруу намхан мөртөө бөгтөрдүү, сул биетэй харагдах дөчин тав эргэм насны генерал Канробер урьд дунд даргын анхны цол авах шалгалт гялалзтал өгөөд, цааш Африкийн дайны үед суман дарга байхдаа зэвсэглэсэн кабилууд бүгсэн чулуу бутлах газар луу өөрийнхөө цөөн цэрэгтэй давхиж орчхоод түүнээсээ ёстой л азаар амьд үлдсэн хүн. 

	Түүний дэргэд байсан арван зургаан цэрэг цөм алагдаж, шархдаад өөрөө ганцаар амь мэнд гарч, тийнхүү гайхалтайгаар үхлээс мултарсандаа Хүндэт дайчин одонгоор шагнуулжээ. Кабилуудын хөдөлгөөнийг тэр Сент-Арногоос доргүй харгис хатуугаар дарж, түүнийхээ учир цол хэргэм ч дээшлэв. Парисын гудамжинд арван хоёрдугаар сарын хядлагад20 оролцож хэдийгээр гойд шийдмэг аашлаагүй ч гэсэн цол хэргэм нь гэнэт суга үсэрчээ. Францын өөр нэг генерал Пелисье: «Түүний нэр Сертэн (үнэнч гэсэн үг) гэдэг боловч юун дээр ч гэсэн итгэж огтхон ч болохгүй хүн» гэж Канроберын тухай хэлжээ. Канробер нэр алдарт дуртай, яс махнаасаа франц хүн болохоор бүсгүйчүүлд хорхойтой, хөзөр тавьж суухдаа хүртэл том тулалдааны төлөвлөгөө зохион санааширдаг хүн боловч тулалдаанд дивиз командалж байгаа нь анх удаа бүлгээ.

	Сент-Арногийн өөр нэг дивизийн дарга, нас хөгширсөн хан хүү Жером Наполеон нь тулалдаанд урьд өмнө бүтэн дивиз байтугай салаа ч даргалж үзээгүй хүн, тэр учраас Меншиков өөрөө Кирьяковын отрядаас салахгүй байсан шиг Сент-Арно түүнээс холдож салахгүй байв.

	Хан хүү өндөр насныхаа хэр чадлын хэрээр эргэн тойрныг шохоорхон харах боловч ийм ултай лут тулалдаанд зайлшгүй чухаг хэрэгтэй байдаг хөөрч сэргэсэн сэтгэл огт үгүй байхад харин сүг болсон Сент-Арно бүх франц, эзэн хаан, бусад бүх ертөнцийн хараа өөр дээрээ тусаж байгааг мэдрэн сэтгэл машид догдолж байв.

	д'Отмарын бригадын хамт Боске их цэргээс тасарч, Оросын байрлалын зүүн жигүүрийн тэрхүү хадан хясааг даван далд ормогц түүнийг тал талаасаа бүслэгдэн сөнөж байгаа байх гэж Сент-Арно тов тодхоноор дүрслэн бодов. Тэгээд ихэд балмагдан, туслагчаа хүртэл Раглан лорд руу явуулж, хэт даварч одсон Боскег авран туслах арга чарга байна уу? гэж асуулгажээ. Оросын байрлал дээр бэхлэлт сэлт ямар ч сайн татдаг дурангаар хараад үзэгдэхгүй байгаа нь дайсныг хууран тэдгээр учиртай толгод руу аваачиж байгаад устгах гэсэн Меншиковын цэрэг дайны ов мэх шиг санагдана.

	Түүний эмзэг болчихсон оюун санаанд эсэн бусын юм орон үймрэн нүдний нь өмнө болж байгаа явдлууд бол болчимгүйгээр урагш цөмөрсөн францын цэрэгт байлдааны хөлөг онгоцнууд нь тус хүргэж чадахааргүй газар буюу хойгийн гүнд оросуудын хийх их тулалдааны эхлэл төдий бодогдоно. Английн цэрэг ингэж удаан хөдөлж байгаа нь тухайлан сайтар тагнан мэдээгүй газар луу гүнзгий цөмрөхгүй гэсэн санаа мэт. Сент-Арно өмнө нь жанжин штабын дэд хурандаа Ла Гондийг чухамдаа тагнуулах зорилгоор явуулсан нь оросын морин цэргүүдийг Английнх гэж эндүүрээд олзлогдсон ажээ.

	Боскегийн дивиз Юсуфийн турк дивиз хоёр хясаат эрэг дээр гарч, цааш оросын байрлалын шуурган галын ам руу нүднээс далд ороод, Канроберын дивиз, түүнд хүч зузаалан өгсөн ханхүүгийн дивизийн хоёр батальоны хамт Алмаг гатлаад, оросын их бууны сумнаас халхлах ханан эргийн дор бөөгнөрөөд байх үед хүртэл Сент-Арно тулалдаанд бүрмөсөн ялагдсан биз ээ гэж үзэж байлаа.

	Маршалд маш олон юм шиг санагдсан хөнгөн өвчтөнүүд ар тал руу эмнэлэгт явахдаа иймэрхүү үед ямагт байдагчлан дарга нартаа өрөвдүүлэхийн тулд оросын гал учиргүй ширүүн байгаа тухай элдвийг ярьсан нь маршалын сэтгэлийг бүр ч үймрүүлж гүйцжээ.

	Бэлтгэл хүчээ өөрийн нь жигүүр лүү явуулж өгөөч гэж гуйн Сент-Арно туслагч нараа Раглан руу дараа дараагаар илгээнэ.

	Сент-Арногийн өөрийнх нь төлөвлөгөө ёсоор зүүн жигүүрт бүх юм хурдан зүйл дуусахыг тэсвэртэй хүлээж, эцэст нь зугтааж яваа оросуудыг мөрдүүлэхийн тулд гол нь морин цэргээ тулалдаанд оруулах учиртай байсан Раглан хөлөг онгоцнуудын хүчирхэг их буу тус болж үл чадах газар тулалдааны хамаг хүнд өөрийнх нь цэрэгт ноогдож байгааг үзэж байв. Тэгээд бат зогсож, ухрахыг огт бодохгүй байгаа оросын хүчний төв рүү өөрийн сайн нөхөр ноён Жоржийн гавшгай явган дивизийг давшуулахаар шийдлээ.

	Тэр цагийн Английн явган дивиз тоогоороо оросын нэг хороотой тэнцэнэ. Оросын цэргийн төв нь Бурлюк тосгоны тэнд байв. Тэр тосгоны английн байгаа талын цэцэрлэг, усан үзмийн бутанд цөөн тооны штуцертэн, тэнгисийн батальоны усан цэргүүд бүгжээ. Гэтэл усан цэргүүд хоцрогдсон муу буугаараа буудлаа гэхэд хавийнхаа газарт дарийн утаа тавихаас цаашгүй. Төвийн байрлал баруун жигүүр хоёрт байрласан Горчаков даргатай хорин мянган хүн бүхий отрядад ердөө мянга таван зуу орчим штуцер буу байсны бараг тал хувь нь юмыг яаж мэдэх вэ хэмээн ар талд үлдээжээ. Гэтэл Рагланы армийн хорин зургаан мянган цэрэг тус бүр францын цэрэгт хэрэглэж байгаагаас ч илүү боловсронгуй, шинэ хийцийн хурдан цэнэглэдэг, тусгалтай штуцер буутай байв.

	Бурлюкийн цэцэрлэгийг хамгаалагчид хагас цагийн дотор дайсны их цэцэн, шуурган галд түрэгдэн ухрав. Оросын буучид ухрахдаа Бурлюк тосгонд гал тавьсанд тэр хөндийд хоёр тосгон зэрэг шатаж, цэцэрлэг шингэн цэнхэр, хар хоёр өнгийн утаанд бүрхэгдэж тэнгисийн салхи түүнийг дайралтад орохоор жагссан цэргүүдийн зүг үлээх учир тэдний нүд утаанд арган хорсоно. Их буучид хааяа нэг галлах Английн их бууны отрядын өөдөөс дайснаа огт харахгүй галлана.

	Бурлюкт Алма гол дээгүүр тавьсан гүүр байлаа. Саперынхан ухрахдаа түүнийг нурааж хаяхаар оролдоод амжсангүй. Гүүрийг Английн буучид сонор соргог хамгаалж, тухайлан энэ гүүр лүү ноён Жоржийн гавшгай явган цэрэг задгай эгнээгээр ирж явав.

	Бурлюкийн хавиар Алмаг гармаар хялбархан туулж болох авч их бууг гаргахад тэр гүүр ноён Жоржид зайлшгүй хэрэгтэй санагджээ. Францын их буучид их бууг голоор гатлуулахад морьдоо дэм үзүүлэн бүсэлхийгээрээ тултал усанд зогсоод дугуйнаас түрж байхыг Жорж алсаас ажигласан учир түүний бодлоор норчихсон их буучид хэзээ ч тулалдаанд тэнцэхгүй ажээ.

	Алмагийн эрэг энд налуу, их буунууд нөгөө генерал Кирьяковын дургүйг асар их хүргэсэн намхан бэхлэлтэд зоогдсон нь байрлалын энэ хэсгийг эрхбиш баталсан байдалтай болгожээ.

	Дүрэлзэн шатаж байгаа Бурлюкийн туяа туссан тэр зэвүүн хуйсгануур өдөр Английн гал улаан, сүржин хувцас бүхий эгнээнүүд гүүрний орчим ирмэгц гажгийг нь гаргасан хөнгөн их буунуудын үрлэн сум тэдэн дээр мэргэн тусаж эхлэв. 

	Броуны явган цэргүүд хэвтсэн боловч энэ нь олон хүнээ гарздахаас аварсангүй. Сүүлдээ тэд нэг нэгээрээ цуван гүйж, онцгойдуу орших Бурлюкийн дэн буудлын ард орж хоргодоод, тэндээсээ цааш цэцэрлэг усан үзмийн бут руу ухарлаа.

	Чулуун ханын ард нуугдсан Английн мэргэн буучид тэндээс оросын их буучид, морьдыг дуртайгаа сонгон буудна. Тэр байтугай их бууны отрядын ард зогсож байгаа Бородиногийн хорооныхон батальон, сумангийн дарга нараа цувуулан алдах болсонд ухрахаас аргагүй болов. Их бууны үлдсэн хүмүүс морьдоо аван хөдөлж бэхэлгээг орхив.

	Ноён Жоржийн нэг бригадын дарга генерал Коднрингтон голыг гатлахгүй заавал гүүрээр гарах гэж зүтгэн тийшээ дахин таван батальон явууллаа. Цулгай дотортой бууны сум гүүр хүрч тусахгүй, их бууны отряд эргээс нэгэнт явсан болохоор улаан хувцастан сая Алмагийн дорнод эрэгт гарч ирлээ

	Горчаков тэдний өөдөөс Казанийн хорооны хоёр батальоныг дайралтад оруулав. Казанчууд жадаа зэхэн барьж, бөмбөрийн нүжигнээн дор эгнээ эгнээгээр доош хөдөллөө. Дахин бэхлэлтэд эргэж ирсэн их бууны отряд англичуудыг үрлэн сумаар шүршиж болох агсан боловч казанчууд дунд нь халхлав. Нөгөө талаар Кодрингтоны буучид казанчуудын дарга нарыг тун мэргэн галаар угтаж, хоёр гурван минутын дотор хороон дарга, хоёр батальоны дарга, бараг бүх сумангийн дарга нар алагдаад, цэргүүд эргэн бэхлэлт өөд замбараа алдан зугтав. Тэдний өсгийг даран бэхлэлтэд Английн нэг хороо дайран орж ирээд, их бууны бэхлэлтийн далан дээр гал улаан туг намирч, эвдэрсэн хоёр их буу англичуудын гарт үлдэв.

	Энэ байрлалын хуучин эзэд Владимир, Суздалийн хороод бэлтгэлд, Владимирынх нь ойрын, Суздалынх нь түүнээс нэг бээр хэр цаана холын бэхлэлтэд зогсож байлаа. Владимирын хороо толгой дээрх их бууг дэмжиж байв.

	Англи штуцерийн Миньегийн сум заримдаа Владимирын хорооныхон хүртэл цойлж ирэхдээ эрч нь харьсан алив сумын адил гэм хоргүй байв. Дарга, цэргүүд түүнийг авч үзэн юунд хэрэгтэй, ямар юм болохыг ойлгохгүй ажээ. 

	Цэргүүд хоорондоо:

	— Хар аа, авгай нарын хуруувч аятай юу юм бэ? гэлцэнэ.

	Их бууны ангийн дарга нар цэргүүдэд итгэлтэй бишээр

	— Үүний голд нэг шатах найрлага байсан нь одоо шатаад дуусчихжээ янз нь гэж тайлбарлахад явган цэргүүд үл ойлгон:

	— Тэр шатах найрлагыг юу гэж үүн дотор хийх хэрэг бил ээ? гэлцэнэ.

	— Юунд гэнэ ээ?.. Юунд гэвэл байна аа... гэж их буучид түгдрээд, — Манай сумны хайрцаг дотор унаг гэж хийхгүй юу. Ийм нэг эд сумны хайрцгийн-дотор ойчвол тэсрэлт болж, манай бүх юм үнсэн товрог болно гэсэн үг гэв.

	Захандаа Георгийн одонгийн тууз хадсан хороон дарга Ковалев өөрөө хүртэл тэр «хуруувчийг» эргүүлж тойруулан үзэж, шогшрон гайхсанаа чухам юу болохыг тайлбарлаж чадсангүй.

	Владимирын хороо Суздалийнхтай нэг адил дөнгөж наймдугаар сард Бессарабийгаас Крымд ирсэн бөгөөд тэд ч гэсэн бүх 16 дугаар дивизийн ижил туркчүүдийн эсрэг тулалдахад хүрсэнгүй.

	Тэр дивизийн дарга генерал Квицинский урд талд Горчаковтой цуг харагдана.

	Казанчуудыг дайралтад ороход шинэхэн хэнзэлсэн ногоон дээр хөлийнхөө чилээг гарган сууж байсан хурандаа Ковалев хоолойгоо засаж хүзүүгээ арчаад, бие нь өөхөлж орхиогүй тул мориндоо яаралгүй ч гэсэн хөнгөн сурмаг ухасхийн мордоод, хээр морио жагсаал руу эргүүлж: 

	— Ноён дарга нар байрандаа! гэж командлав.

	Тэгээд дарга нар тус тусынхаа ангийн жигүүрт зогсож, казанчуудын амжилтыг бататгахын тулд тэдний хороог хэдийд хөдөлгөхийг хүлээлээ.

	Тэгтэл цөм тэгнэ гэж санаагүй юмаа үзлээ. Дайралтад учиргүй эрэлхэг зоригтой орсон казанчууд хэдэн мянган бууны хөнөөлт суман дор гэдрэг ухран, унаж тусан доошоо гүйхдээ дахиад хэзээ ч өндийхгүйгээр ойчиж байв. Их бууны бяралхуу омголон морьд хүзүүгээ лухайлган зүтгэж, үргэж уухирдан ташуурдах, шавдуулах хашхираан дунд их буугаа ум хумгүй чирэн Владимирчуудын хажуугаар ар тал руу авч одлоо.

	— Зогс, зог-соод!.. Хаана очих нь вэ? Зогс! гэж генерал Квицинский бүдүүн хилэн хар морьтойгоо хорооноос холгүй гарч ирээд, казанчуудыг хориглон зогсоохыг хичээн байдаг чадлаараа хашхичих нь ёолох мэт бүдэгхэн дуулдана.

	Казанчууд зогссонгүй, цаана нь бөөн бөөнөөр хуйлрах утаан дунд бэхлэлтийн далан дээр Английн хувцас улайрч харагдана.

	Тэнд казанчуудын бөмбөр хэн нэг хүний тушаалаар жигд биш, алдаг оног нижигнэж, бүрээч «цугларах» дохио үлээв. Владимирчуудын өмнө Квицинскийн бүдүүн хар морьтойгоо ирж зогслоо. Генерал сэлмээ сугалж ташуур мэт унжуулан тас атгажээ. Ердийн золбоолог, амгалан хөгжүүн царай нь одоо барайж, догшин ширүүн болоод, тэнгисийн зүгээс үлээх зөөлөн салхи өрөөсөн талын бавгар цагаан сахлыг ам руу нь хийсгэнэ. Гэвч түүний команд тов тодхон, итгэл төгс цуурайтлаа.

	— Эхний хоёр батальон дайралтад!

	— Нэгдүгээр, хоёрдугаар батальон... буу дайнд ав! гэж Ковалев яаран давтангаа командынхаа сүүлчийн үгтэй цуг сэлмээ суга татан, — Алха-ад! гэв.

	Шууд буу дайнд авч, төмөр малгайныхаа хар будгийг гялалзуулан Владимирын хорооны эхний батальонууд англичуудын эзэлсэн хориглолт руу эгц урагшаа хөдлөв.

	Мянган цэрэг нэгэн цул болж бөмбөрийн дуугаар ярс ярсхийн шийдмэг алхах нь холоос бүхнийг хэмх дайран өнгөрөх гэж буй мэт их сүртэй ажээ.

	Квицинскийн дивизийн бүх хороодын нэгэн адил Владимирынх жинхэнэ ёслолын хороо байв. Түүнд байдаг хойд мужуудын биерхүү хүмүүс хөлөө нирхийтэл жинтэй тавьж чаддаг, бууны сургууль сайхан хийдгээрээ хамгийн ширүүн, хамгийн хөгшин генерал шалгагч нарыг хүртэл үзлэг дээр бахдуулдаг, «номхон» гэдэг ёслолын команд өгсний дараа жагсаалд нэг ч хүний чухам үс ч үл сэрвэлзэнэ. Суман, батальон хорооны бүх жагсаалыг өөгүй гоц гойд хийнэ. Дүрмийн нарийн ширийн бүх юмыг нэвтэрхий мэднэ... Дивизийн тэр ч байтугай Корпусын хэмжээний тушаалаар Владимирын хороонд нэг биш удаа баяр талархал хүргэж байсан агаад хороо өөрийн үнэ цэнийг сайн мэднэ. Энэ хоёр батальон алхаагаа улам улам түргэсгэж тэнд далан дээр дорсойж байгаа бүх улаан юмыг жадны нэгэн хатгалтаар арчин хаяхаар яарна.

	Буугаа, хуруугаа өвдөж цайртал чанга атгаад, жадаа тэр улаан хувцастанд угийг нь хүртэл хатгасан мэт санагдана.

	Урд талд Квицинскийтэй бараг зэрэгцэн Ковалев дүүхэлзсэн хээр морьтой явах бөгөөд батальон, сумангийн дарга нар өөрсдийн батальон, сумангийн өмнө, батальон даргын араас батальоны даргын туслагч нар явах жишээтэй, зай хэмжээг нарийн чанд барьжээ. Эгнээ барих цэргүүдийн жаданд улаан дарцаг өлгөн, туг өргөгч хүдэр ханхар эрчүүл хорооны нандин сахиус тугийг бардам мандуулж явна.

	Хонх шиг нөгөө дундаа хөндий учир дуу ихтэй «хуруувч» сум тэдний эргэн тойронд ойртох тутам улам олшрон шүнгэнэнэ.

	Хурандаа Ковалевыг эргэж харах зуур нэг сум георгийн одонгийн нь туузыг тас татаад, нөгөө сум цээжийг нь нэвт цохин гарав.

	Тэр үед мөн нэгдүгээр батальоны туслагчийн морин дор бөмбөг дэлбэрлээ. Газар түсхийн унахын өмнө дээш цовхорсон морь туслагчийг тэртээ хол хөсөр хаясанд, хээр мориноосоо унаж байгаа Ковалевын яг өмнө нь очиж ойчив. Дэслэгч өөрийнхөө алчуурыг хурандаагийн цус пүл пүлхийн урсаж байгаа шарх дээр, урд талаас цамцан доогуур нь яаруу шургуулаад, бүлтэй хүн тул түүнийг өргөн, ярагдан өгөөд урагшилсаар байгаа эгнээнүүдийн хоорондуур авч одов. Тэгээд шарх боох газарт хүргэ хэмээн хурандаа батальоны сүүлчийн эгнээний цэргүүдэд тушаав. Энэ хооронд урд талд дахиад хэд хэдэн дарга алагдаж, шархдав.

	Гэвч Владимирчууд унасан нэгийгээ тойрон ёслолын жагсаалаар яваа юм шиг алхана. Ард бөмбөрчид нуруу руу хадаас шаах мэт бөмбөр нэгэн жигд уйгагүй нижигнүүлнэ. Нэгдүгээр батальоны дарга үгүй болсон авч дивизийн даргын том хар морь чихээ хулмайлган үе үе толгой хаялан алхална.

	Тэгтэл алагдаж, шархдаагүй үлдсэн хүн бүрийн хүлээж ядаж байсан «Ура!» сая нэг цуурайтахад далан өөд зуугаад алхмын газраас улангасан хашхирч, хилэгнэн хорссон царайгаар дайрахад улаан хувцастнууд хашхиран, аймаар царайн алиныг ч хүлцэн тэсэлгүй эзэлсэн бэхлэлтээ орхиж эргэн гол руу зугтав.

	Горчаковын байрлал руу хийсэн ноён Жоржийн анхны дайралт бүтэл алдаж, түүнд хүч сэлбэхээр генерал Леси-Эвансийн дивизийг явуулах хэрэгтэй болоход байдлыг газар дээр нь үзэхээр Раглан өөрөө тэргүүн шугам руу очив.

	Бурлюк тосгоноос өмнүүр байсан оросын буучид сөнөн, алагдсан хүмүүсийн хүүр хөглөрч, хүнд шархдагсад ёолон, өндийх гэж мэрийн буцаад саван ойчиж байсан тэр газраар Раглан штабынхаа хамт ямар ч саад хориггүй Алма голыг гатлаад, Кирьяков Горчаков хоёрын отрядын нэгдэх учиртай атал оросын цэрэг огт үгүй буй зүүн эрэг дээр нь гарч ирлээ.

	Тулалдаан өрнөхийн хэрээр Меншиковын армийн төв нь нимгэрсээр байжээ. Францчуудын тойрч гарах гэсэн санаа эхнээсээ аван илт байсан зүүн жигүүр лүү Кирьяковын отрядын бүх анги татагдсан төдийгүй, Донынхны их бууны отрядыг хүртэл Меншиков тийш нь Горчаковоос аван шилжүүлжээ.

	Төвдөө эзгүй хоосон байсны уршгаар холбоотны нэг армийн ерөнхий жанжин бүхэл штабынхаа хамт оросын бэлтгэл ангиудын байранд хүрээд иржээ.

	Хэдэн арван хасаг юм уу, хагас салаа морин цэрэг байсан л бол энэ соньхон бүлгийг таслан хааж, олзлон авахад хүрэлцэх байв. Тэгвэл тулалдааны хувь заяа маш өөрөөр эргэж болох агсан, гэвч зориг зүрхтэй улсын талд аз хийморь байх нь олонтоо билээ

	Раглан Горчаковын цэргийн байрлалыг хараад зогссонгүйгээр үл барам, Горчаков Сент-Арно хоёрын хэний нь ч мэдэхгүй байсан зүйлийг мэдэж авав. Меншиковын армийн зүүн жигүүр ухарч, францчууд хийх юмаа бараг хийж дууссан, бүх цэрэг ганцхан өөрөөс нь л болоод саатаж байгааг мэджээ.

	Яг энэ үеэр владимирчуудын «Ура» нүргээнтэй цуурайтаж бэхлэлт рүү дайран орж тэндээс ноён Жоржийн гавшгай дивиз зугтаахыг Раглан харав.

	Рагланы сэтгэл догдолж нэг туслагчдаа:

	— Яг энд, бидний энэ ард нь зогсож байгаа толгой дээр их буу зоож эднийг жигүүр талаас нь буудах хэрэгтэй. Одоохон буцаж давхиад адаглаж хоёр их буу авч ирэн энд зоогтун гэв.

	Туслагч гэдрэг давхиж, Раглан чухам юу, яаж хийвэл дээрээ эргэцүүлэхээр бас жаахан урагшлав.

	Горчаковын отряд Меншиковын тушааснаар хэтэрхий их газар хамгаалуулахаар их тархаан цацсанаас бэлтгэл ангиудын хоорондын зай дэндүү их, тиймээс хоёрдугаар ээлжийн нөөц хүч тэргүүн эгнээний ангиудад цаг тухайд хүч сэлбэн ирж амжихгүй, их буу цөөнтэй, тэднийг ончтой байрлуулаагүй зэргийг Раглан толгойн орой дээрээс харлаа.

	Тэгээд мориныхоо жолоог гэдрэг залж штабаа их баярлуулахдаа, төлөвлөгөөгөө санаандаа боловсруулж нэгэнт гүйцсэн байв.

	Тэр нь Горчаковын отрядын тэргүүн ангиуд руу бүх дивизээрээ зэрэг дайрахын хамт баруун биш, зүүн жигүүрээр нь ороож нэг цохилтоор дуусгах гэсэн маш энгийн төлөвлөгөө байв.

	Ватерлоогийн алдарт тулалдаанд оролцогчдын ийнхүү шийдэж тогтоод, түүнийгээ даруй биелүүлэхээр цэрэг рүүгээ морьтой хатируулж явахад оросын дайралтыг тосож аваагүй Броуны буучид голын эрэг дээр хоёр эгнээ тархай жагсан зогсоод владимирчуудыг хүйс тэмтэрсэн гал нээж байв.

	Квицинскийн «Штуцертэн урагшаа!» гэсэн командаар гучаад штуцертэн урагшаа давшин гарсан боловч даанч цөөдөж владимирчуудыг дуртайгаа сонгон буудаж эхэлсэнд тэд гэдрэг ухрав.

	Туслагч наргүй ганцаараа зогсож байсан Горчаков холоос үүнийг хармагц биеэр тэднийг дайралтад авч орохын тулд хорооны бусад батальон руу ухасхийв.

	Бөмбөг түүнийг гүйцэж морины нь урдхан тэсэрсэнд морь нь сумны хэлтэрхийд тасар татагдан хөсөр унахдаа эзнээ нуруу бөөр хоёроороо дарж унав.

	Владимирчууд ухаан жолоогүй гүйлдэн ирж морийг зайлуулан генералаа босголоо. Өвгөн минут хэртэй юу болсон, өөрөө хаана байгааг ч эс ухааран бүгдийг эргүүлж тойруулан алмайран харав. Гэтэл тулалдаан үргэлжилж сум улин, бөмбөг тэсрэх тул үүнийг удтал үл ойлгохын эрх байсангүй. Царай нь цонхийж, хөл доголсон, зуны урт шинельтэй болохоор бүр ч гонзойн урт харагдах Горчаков жагсаалын өмнө зогсоод, саяхан Квицинскийн хашхирч байсан шиг: 

	— Гурав, дөрөвдүгээр батальон дайралтад! Алха-ад! гэж командлаад сэлмээ бас суга татан авлаа.

	Батальоны туслагчийн нэг дэслэгч Брестовский бууж морио өгөөд түшиж мордууллаа. Тэгээд түрүүчийн хоёр батальон шигээ энэ хоёр батальон мөн ёслолын алхаагаар, буу дайнд авч, хөл нийлүүлэн, зай, эгнээ хатуу барин урагшлахад түрүүчийн хоёрын урд дэслэгч генерал явсан бол эдний өмнө корпусын дарга явган цэргийн хамгийн том генерал явж байлаа.

	Түрүүчийн хоёр батальонд штуцертэн хэдий цөөн байсан ч тэд хорооны хамгийн мэргэн буучид байсан болохоор Англичуудын нэгэн адил хээнцэр дэгжин дарга нарыг л жагсаалаас гаргах гэж хичээнэ. Энэ нь англичуудыг түдгэлзүүлж, владимирчууд алгуур гэдрэг ухрах боллоо гэхэд тэд давшиж зүрхлэхгүй байв.

	Горчаков хоёр батальоноо гүйн алхаагаар дагуулан ирж, эмх замбараагүй нижигнэх буун дуун дундаас дайралтад орох бөмбөрийн жигд дууг сонсохтой боллоо.

	Квицинский их буунуудын араас чангаар:

	— Наашаа! Эгнээ баригчид байрандаа! гэж хашхирлаа.

	Тэгээд үхсэн шархадсан хүмүүсийг овоорсон далангийн ард цэргүүд дайралтад орохоор яаран жагсаж эхлэв. Горчаковыг дөнгөж ойртож явахад тэд даланг тойрон «Ура» цуурайтуулж жадаа зэхэн англичууд руу ухасхийв.

	Цаадуул нь ингэнэ гэж бодоогүй юм уу, гүүр, усаар гатлан шотланд торгон цэрэг, «Алтан урсгал» хэмээх торгон цэргийн шилдэг хороод хүч сэлбэн ирж явааг харсан болохоор ухрахыг хүссэнгүй.

	Торгон цэргийг уг цэргийн дивизийн дарга Кембрижский гүн өөрөө толгойлж явав. 

	Тэгээд оросуудын хэзээнээс эрэмгий сайн хэзээ ямагт дийлж гардаг ширүүн догшин гардан тулалдаан эхэллээ.

	Өндөр биерхүү дийлэнхдээ нас залуу, цус шингэн владимирчууд ууртаа заримдаа жадаа хугалавч буугаа эргүүлж барин балар эрт цагийн муна болгон толгой түрүүгүй буулгана.

	Квицинскийн батальонуудын үлдсэн хэсэг дээр Горчаковын шинэ батальонууд сэлбэн ирээд, тулалдааныг одоо хоёр хөгшин генерал удирдах болов.

	Гэтэл дороос, голын зүгээс өөрсдийнхийгөө тэнхрүүлэхээр үстэй дугуй малгай, нүцгэн өвдөг дээрээсээ буусан богинохон банзал, өмнөө толгойг нь уруу харуулсан араатны арьс хаддаг үндэснийхээ хувцастай бие том, шөрмөслөг шотланд торгон цэргүүд гүйлдэн ирж байв. Торгон цэргүүд владимирчуудыг баруун талаар нь тойрон гараад хажуугаас нь буудахад Рагланы заасан газарт ирсэн хоёр их буу зүүн гараас шууд тусгалаар хяргаж эхэллээ.

	Квицинскийн хөл суманд оногдсон тул мориноос бууж түүнийг буу зөрүүлэн дамнаж ар тийш явууллаа.

	Горчаковын хоёр дахь морь бас алагдав.

	Эгнээ баригчдын улаан дарцгийг английнхан батальоны туг гэж бодоод булааж авах гэж улайран дайрна.

	Баруун талаас жирийн буу, зүүн талаас их бууны суманд хядагдсаар байгаа владимирчууд эцэстээ явган болсон Горчаковоос ухрах тушаал авав.

	Тэгэхээс ч аргагүй болжээ. Бараг хоёр мянга шахам хүнээс тэд хэдхэн зуугаад; жаран найман даргаас дөнгөж арваад нь үлдээд байв.

	Горчаковын шинелийг зургаан газраар цоо бууджээ.

	Шархадсан Квицинскийг ар тал руу авч явахад дахин сум дайрч гарыг нь яйлан, хавиргыг нь хугалав.

	Гэтэл бэлтгэлд байж байсан Суздаль, Углицкийн хороод дээд дарга нараас тушаал аваагүй болохоор хүчин туслахаар нэг нь ч очсонгүй, их буучид гардан байлдааны үед өөрсдийнхнийгөө онож болзошгүй хэмээн галласангүй.

	Тэгээд владимирчууд хүнээ үй олноор гарзадсаар ухрахад Углицкийн хороо тушаал хүлээлгүй мөн эргэж зугтаав.

	Энэтхэгт дайтах их туршлага сууж ирсэн Колин Камбеллийн анги энэ үеэр баруун жигүүрийн үзүүрээр дайрсанд дээд дарга Квицинский, Горчаков нараас хол байсан болохоор дорхноо ялагджээ.

	Тэгээд өдрийн гурван цаг гэхэд оросын гол хүч бүх фронтоор ухарч байв.

	Гэтэл угийн биеэ их тоосон зантай Меншиков тулалдаанд дийлэгдсэн гэдэгт даруй итгэхийг үл хүсэн, зүүн жигүүрийн отрядыг зогсоогоод, Горчаковын тэнд хэрэг явдал хэрхэн шувтрахыг хүлээхдээ харин туслагчаасаа нэгийг ч тийш явуулсангүй.

	Бүгд Алмагийн зүүн эрэгт гарч амжсан Боскегийн буучид, бөмбөгний хэлтэрхийд мөр нь хөнгөн шархадсан Канроберийн дивиз, хан хүү Жеромын дивиз тус тус хүлгэлзэж байв.

	Тэгтэл Углицкийн хороо ар тийш ум хумгүй зугтааж хойноос нь их бууны нэг хөнгн баг давхиж явааг Меншиков хараад аль болохоор эмх замбараатай ухрахыг хичээж хуучин бэлтгэлд байсан хасгууд болон морин цэргийн хороодыг аравч ангид гаргах хэрэгтэйг ойлголоо.

	Стеценко Алма дээр хоёр долоо хоног хүрэхгүй хугацаанд Меншиковын дэргэд байхдаа түүнийг санаандаа тултал сайн ажиж чадсангүй.

	Тэр дэслэгч ажиглагч хүний хянуур тайван зантай, хэрэв дэслэгч байгаагүй сэн бол бичлийн дурангаар дусал усанд байгаа нэг эст биес юм уу, мухар шумуулын мэдрэлийн системийг бүтэн цагаар ажиглан сууж чадах яггүйхэн түмэн бодис судлагч болох байсан сан билээ.

	Гэтэл ажигч тайван дэслэгчийн өмнө шилэн доорх бичил биет амьтан биш, харин өөр хоёр их гүрний шилдэг хүч нэгдэн довтолж байгаа нэг их гүрний хуурай болон усан цэргийн ерөнхий жанжин байлаа. Хэрэв нэгэн эст биеийг өнөөдөр, маргааш, сар, жилийн дараа харахад нөгөөтэйгөө ижил л байдаг бол Стеценкогийн нүдний өмнүүр ажиглахад аюултай төдийгүй, зүрх шимшрүүлэн сэтгэл догдлуулах үйл явдлууд дахин хэзээ ч үл давтагдахаар жирэлзэн өнгөрч байв.

	Өөрөөсөө баруун талаар алсад урагш биш, гэдрэг гүйж яваа багширсан олон цэргийг хараад даруй суман дарга Грейгээс:

	— Суман дарга та хар аа, энэ ямар хороо зугтааж байна вэ? Аль бүхэл бригад уу? гэж сониучирхан асуухад вангийн туслагч нар дотроос арай илүү үнэнч шударга, яриа хөөрөөч хүн шиг өөрт нь санагдах Грейг анхааралтай нягтлан хараад:

	— Энэ чинь Углицкийн хороо байна!.. Углицкийнх байна! гэж дуу алдлаа.

	Тэгээд дорхноо морио Меншиков руу эргүүлж цэргийн дүрэм ёсоор:

	— Гэгээн дээдэс танд айлтгахад, Углицкийн хороо зугтааж байна гэвэл, ван дөрөөн дээрээ өндийн:

	— Юу зугтаах гэж? Хаана тэр вэ? гэв.

	Холын юмыг ялгаж харахдаа нэгэнт муу болжээ. Грейг зугтааж яваа анги руу гараа сунган зааж, бусдаас ойр зогсож байсан тэр хоёрын хэний нь хороо хэнээс, юунд зугтааж байгааг мэдэхээр явуулах бол гэж Стеценко бодож амжаагүй байтал Меншиков Дон үүлдрийн морио давиран зугтагчдын замыг тосон шулуухан хатируулав. Грейг тэр хоёрт хойноос нь морио давиран дагахаас өөр зам байсангүй.

	Гэгээн ван хорин тавт шиг дэрвүүлж явааг хараад Стеценко гайхна. Гоолиг өндөр нуруу, морин дээр яваа байр байдлаараа одоо араас нь харахад өөрийн хүү, залуу хошууч генералтай эгээ ив ижилхэн харагдана.

	Түүнийг Углицкийн хорооны морьтой дарга нар харж, бөөгнөрөн гүйх цэргүүдийн дотор нааш цааш самгардаж эхлэн, олон цэрэг түүнийг хүрч очихоос өмнө зогссон тул «Зогсоод!» гэж хашхирах хэрэг Меншиковт гарсангүй.

	Хороон дарга нь торгон цэргийн хүн тул хижээл биш, залуу занднаараа харагдах хурандаа хорооны өмнүүр гурвантаа хэрэн явж;

	— Ноом-хон! Зүүн тийш зэрэгц! Ноён дарга нар аа!.. гэж хашхирсан боловч хойд талын цэргүүд урдхыгаа түрсээр байв.

	Цэргүүд номхон ч зогссонгүй, зэрэгцэж ч чадсангүй холилдож орхисон сумангуудын жигүүрт дарга нар дүрэм ёсоор байраа эзлэхийн эрхгүй байв.

	Меншиков давхиж хүрээд нэг юм хашхирахыг хичээвч, хилэгнэсэндээ амаа хий л ангалзуулахад хурандаа ёслон бор нүдээ дүрлэгэнүүлэн зогсож байхыг Стеценко ажиглав.

	— Огцруулна! гэж Меншиков гэнэт багтарсан нарийн дуугаар хашхираад, — Хороо командлах тушаалаас би таныг огцруулна гэхэд:

	— Гэгээн ван! гээд хурандаа биеэ зөвтгөх нэг юм хэлж эхэлсэн боловч Меншиков буруу харж урд эгнээний цэргүүдэд:

	— Дуучид урагшаа!.. Хөгжимчид урагшаа, хороо жагсаалын дунд гараад гэж хашхирав.

	Тэгээд сумангууд жагсаж, дарга нар байраа эзлэн дуучид, бөмбөрчид, хөгжимчид бүрээ бөмбөрөө барьсаар эгнээн дундуур зайчлан суманг захаар нь тойрон урагшаа гүйж байх зуур нэгдүгээр батальоны дарга, хацар дээрээ сэлмэнд цавчуулсан сорвитой, монхор хамар, эгэл цайлган царайтай хижээл хүнээс Меншиков асуусан нь:

	— Та нарын ингэж зугтаахыг дивизийн чинь генерал Квицинский харсан уу? гэв.

	— Гэгээн дээдэс ээ, дивизийн дарга шархадсан, магадгүй одоо амь алдсан ч байж болно, бидний хажуугаар боох газар луу авч одсон гэж дөрөөн дээрээ босон гараа өргөж ёсолсон хэвээр сөөнгөдүү ая зассан дуугаар хацар дээрээ сорвитой дэд хурандаа илтгэв.

	— Шархадсан гэнэ ээ?.. А танай бригадын дарга генерал Щелканов харсан уу? гэхэд

	— Бас үхлүүт шархадсан гэж ярьсан, гэгээн дээдэс ээ! гэв.

	— Юу гэнэ ээ? Щелканов бас шархадсан хэрэг үү?.. Тэгвэл ван Горчаков гэж Меншиков дуу нь сулран асуув.

	— Владимирын хороог зугтаахад морин дээрээ харагдаагүй, уул нь өндөр дээдэс Владимирын хорооны гуравдугаар батальонтой дайралтад орсон юм, гэгээн дээдэс ээ, үхсэн юм уу шархадсан юм уу, мэдэх юм алга! 

	Меншиков хүнд ачаанд дарагдсан мэт бүсэлхийгээрээ нугасхийснээ алгуур өндийж, бүр аяархнаар:

	— Владимирчууд... владимирчууд бас зугтаасан хэрэг үү? гэснээ, — Гараа буулга гэв.

	— Тэгсээн, гэгээн дээдэс ээ, гэснээ батальон дарга гараа буулгаад, — Тэдний хорооноос тун цөөн, хоёр суман хэр л хүн үлдсэн, бусад нь гардан тулалдаанд үрэгдсэн гэгээн дээдэс ээ, гэв.

	Меншиков дуучид, хөгжимчдийн урагш гүйн гарч жагсахыг гөлрөн харах мэт минут хэртэй дуугүй болов.

	Тэгтэл ихэнх цэргийн гарт буу байхгүй гар хоосны дээр үүргэвчтэй цэрэг гэж бараг үгүйг ажлаа. 

	Тэр жолоогоо дугтран хороон дарга руу эргүүлээд дахин хахир чанга дуугаар:

	— Хурандаа, танай хороо бэлтгэлд зогсож байсан, дайсантай тулалдаагүй, тэгсэн мөртөө буу зэвсгээ хаясан байна... Үүний төлөө би таныг шүүхэд өгнө, мэдэв үү! гэж хашхирлаа.

	Угийн цонхигор вангийн царай, чих, хамар гэнэт улбартаж ирэхийг Стеценко ажив. Ван тэгснээ хөгжимчдөд:

	— Ёслолын ая үлээгээд! гэж хааш хэрэг тушаалаа.

	Тэгээд Углицкийн хороо ёслолын сүртэй аяны дор зугтаж явсан зүг рүүгээ ван, Стеценко, Грейг нарын хажуугаар гаран хөдлөв. Юу гэвэл зэвсэггүй хороо ядаж ухарч яваа их цэргийн аравч анги ч болж чадахгүй байв.

	Энэ чухам ямар хэрэгтэй юу болж байгааг үл ухаарсан дарга нар хороон даргаас аван бүгд ёслолын ая эгшиглэмэгц сэлмээ суга татаж ванд зохих алхмын газар ойртоод, дээр өргөн ёсолж буулгахын тулд ил барин хөдлөв.

	Гэтэл ван хажуугаар өнгөрөх хороо руу харах нь байтугай Дон үүлдрийн морио эргүүлээд Грейгэд,

	— Суман дарга та явж ван Горчаков юу болсон, хэрэв тэр... шархадсан бол хэн түүнийг орлож байгааг мэдэж үз гэв.

	— Мэдлээ гэгээн дээдэс ээ!

	Тэнд ямар журмаар ухарч байгааг бас мэд гэж «ухарч» гэдэг үгийг онцлон өгүүллээ.

	Грейг дахин

	— Мэдлээ гэгээн дээдэс ээ! гээд англи маягаар сургасан Дэзи хэмээх шаргал гүүгээ давирч ухарч яваа хорооны сүүлчийн эгнээг тойрч Оросын эмх замбараагүй бөөгнөрөн гүйх цэргүүдийг үдэх английн бөмбөг, их бууны сум дэлбэрсээр байгаа зүг давхин одов.

	Лорд Раглан Оросын их бага буун сум тусаж хүрэхгүй Бурлюкийн гүүрээр гарч ноён Жоржийн дийлсэнд очиж баяр хүргэхээр явна.

	Суурины байшингуудыг шавар чулуугаар барьсан, дотор нь шалгүй учир налуу дээврийн яс мод л шатна. Тэдгээр модны дээр өтөгтэй хольсон шавар нялан ус бороо үл нэвтрэх болгодог ажээ.

	Шатаж байгаа бууцны утаа тун гашуун, гэхдээ Алма голын элбэг усаар түймрийг унтраах гэх хүн ер үгүй. Цэрэг цааш Меншиковын ухарч байгаа их цэргийг таслан бүслээд бууж өгөхгүй бол сөнөөхийн тулд давших учир шатаж буй суурин хэнд ч хэрэггүй байжээ. 

	Гэтэл гүүр дөнгөж өнгөрөн Алмагийн нөгөө эрэг дээр гармагц Жорж ноёны дивизийн буучдын аймаар сэглэсэн бөөн хүүрийг үзээд Раглан хирдхийн айв.

	Тэдний дэргэд эмч, сувилагчид холхин хүүрэн дор дарагдсан шархтан буй үгүйг хайн, сүүлд хөлөг онгоцон дээр аваачихын тулд тэднийг тус тусад нь тавьж байлаа. Юу гэвэл сайтар тоноглогдсон хээрийн эмнэлэг байсан боловч ачааны хөлөг онгоцонд багтаалгүй Варнад орхисон байжээ.

	Их бууны суманд тас үсэрсэн толгойнууд нүд нь хараатай, өвгөн Раглан руу аймаар харна. Зарим хүүр хөлгүй, нөгөө нь гар байхгүй, юу байгааг нь ялгаж харахын эцэсгүй бөөн цус нөж болсон хачин юм ч үзэгдэнэ. Зарим хүний толгой гар бөмбөгөнд юм уу, орос явган цэргийн бууны бөгсөнд бяц цохиулсан юм уу, тархи нь хага үсрээд хувцас нь нилдээ өтгөн цагаан тархинд будагдсан байх ажээ... 

	Алагдсан дарга нарын хүүрийг тусгай анги ангиар нь тавьсанд зөвхөн Броуны дивизийн 23 дугаар хорооноос гэхэд найман дарга, тэдний дотор хурандаа алагдсаныг олоод байна гэж Рагланд илтгэв.

	Раглан нүдээ гараар дарж

	— Бурхан минь! Ватерлоогийн тулалдаанд ч манай нэг ч хорооноос ийм олон дарга алагдаж байгаагүй сэн гэв.

	Дивизийн дарга генерал Леси-Эванс шархадсан, ноён Жоржийн унаж явсан морь алагдсан зэргийг бас дууллаа. Түүнийг угтсан Жорж ноён уруу царайтай байв. 

	— Цаашид бид ийм тулалдаан хийх болж гэм, миний дивизээс юу ч үлдэхгүй нь! Одоо хэчнээн олон дээд язгууртны гэр бүл гашуудлын хувцас өмсөх болоод байна! Монк алагдсан, ноён Вильян Юнг... лорд Читон үхлүүт шархадсан... бүгдийг нэрлэх зүрх надад хүрэхгүй байна... 

	— Юу, Читон лорд бас шархадсан хэрэг үү?.. Тун гунигтай хэрэг байна! Тун ч тусгүй байна, эрхэм анд минь! гэж Раглан толгой сэгсрэн, — Тийм олхиогүй муу буутай оросуудыг ийм айхавтар тулалдана гэж би даанч бодсонгүй! Гэтэл бидэнд тэдний ухрах замыг таслах зорилт бас байна гэв.

	— Замыг нь таслах ий? Уг нь тийм ээ... Гэтэл энэ чинь тэднийг байрлалаас нь ухраахаас илүү их хэцүү байж болох юм. Тэгтэл бас дөрвөн цаг болж байдаг, удахгүй бүрэнхий болох нь... Бид үүнийг бүрэнхий болохоос наана хийж амжих юм уу? Үхлээс зайлахыг хүссэн хүний цац урт болдог гэдэг үг байдаг бус уу. Морин цэрэг оросуудын хойноос оруулж болох авч Меншиковын морин анги манайхаас тав дахин их... Тэгэхлээр дийлэх боломж байна уу даа?

	— Тийм ээ, энэ тухай би бас бодсон, таных яриагүй зөв. Бид тэднийг хэчнээн ч бол дийлэхээр хүчтэй, гэвч тэднийг өсгий даран мөрдөхийн тулд шинэ сэргэг хүч хэрэгтэй. Магадгүй энэ үүргийг Сент-Арно гүйцэтгэж болох юм... Тэр тусмаа тэднийх манайхаас хавьгүй бага хохирол үзсэн.

	Тэр зуур Раглан хамар дээр гарч ирвэл ард нь алагдсан оросуудын хүүр зулаастай, зарим газар давхарласан төдийгүй овоорон хэвтэж харагдана.

	— Өө тэд ч яасан олон хүнээ алд аа вэ!.. Маш олон, учиргүй олон байна! гэж Раглан аймаар ширүүн гардан тулалдаан болсон талбарыг эргэцүүлэн хараад бах нь ханасан өнгөөр дуу алдлаа.

	— Барагцаалбал манайхаас хоёр дахин илүү гэж ноён Жоржийг тодруулахад

	— Тийм ээ, түүнээс л багагүй, хоёр дахинаас доошгүй... Гэхдээ та сайн хараач, эдний толгой цөм манай шугамын зүг харжээ... Хэрэв эднийг тулалдахын өмнө согтоогоогүй болж гэм энэ чинь... Энэ чинь над юм бодогдуулж байна... манай сонины цаас эрээчигчид шиг хэн юу ч гэж байсан эд тун бэрх, тун осолтой дайсан юм. Бид чинь чухамдаа ямар ч бэхэлгээгүй байрлал руу дайрсан, Севастополь тэгэхэд тэргүүн зэргийн цайз. Анхны энэ тулалдаанаас үзэхэд түүнийг авахад, хонгор минь, бид асар их үнэ цэн төлнө гэдэг над илт боллоо! Хэчнээн их буу, туг олзолсон бэ?

	— Энэ бэхлэлтэд байсан арван хоёр их бууны дөнгөж хоёрыг... Бид нэг генерал, олон дарга олзолсон, гэхдээ цөм шархтай тэгэхлээр эмнэдэг л хэрэг болох байхдаа. Олзолсон туг бидэнд үгүй. Шархдаад олзлогдсон цэрэг долоо, найман зуу хүрнэ вий.

	— За тэр шүү, олз тун ялихгүй байна. Ганц ч туг байхгүй, дөнгөж хоёрхон их буу!.. Үгүй оросууд бол тун аюултай дайсан!.. Харин олзлогдсон хүмүүсийн тухайд гэвэл генерал, дарга нарыг бид олон улсын найрсаг ёсыг дагаж эмнэлгийн хөлөг онгоцон дээрээ авна, шархадсан цэргүүдийг бол эх оронд нь эргүүлж өгнө байгаа. Манайд өөрийнхөө шархтныг эмнэх эмч нар цөөн болохоор хэдэн зуун орос цэрэгт бол бүтэн ачааны хөлөг онгоц гаргаж, олон мэс засалч ажиллуулахад хүрнэ. Үгүй, энэ чинь бидний хэрээс хэтэрнэ. Николаев юм уу, Одесса руу явуулсан нь л дээр. Өөрийнхөө шархтантай оросууд өөрсдөө ноцолдог гэв.

	Энэ үед оросын бут цохигдсон цэрэг бөөнөөрөө шатрын нүүдэл мэт нарийн цэгцтэй ухарч байв. Хүүр овоорсон бэхлэлтээс холгүй ил газар зоосон Английн их буунууд тэдний араас буудах боловч зарим газар хүрэхээ больж байв.

	Энэхүү нүүгэлтэн холдох чигжүү хүчийг Раглан хянуур ажиж байснаа:

	— Гэлээ гэхдээ л эд чинь маш хүчтэй цэрэг хэвээр байна. Лукан лорд эдний араас дайръя гэж тэмүүлээд байхаар нь би зөвшөөрч орхисон. Гэхдээ одоо гэдрэг татаж авсан нь дээр бололтой. Манайх морин цэрэг цөөнтэй, хожим бидэнд хэрэг болно. Бид бас өөрийнхөө шархтныг янзалж, алагдсанаа зохих ёсоор оршуулах хэрэгтэй байна гэж нэмж хэлэв.

	Броун, Леси-Эванс хоёрын дивизүүд, торгон цэрэг шотландын буучдаас алагдсан хүмүүсийн тоог гаргасны дараа Раглан цэргийн яамны сайд Ньюкестль гүнд «Бурлюк суурины дэргэдэх тулалдааны» тухай мэдээ бичлээ. Энэхүү мэдээг гоёж чимсэн зүйлгүй, албаны маягаар бичжээ. Хоёр мянган цэрэг, зуун арван дөрвөн түрүүч, ерэн зургаан дарга алдсан байв. Хоёр их буу, оросын олзлогдсон генерал Щелкановын тухай мөн дурджээ.

	Флоридалд жүжигчин явсан зангаа тавиагүй Сент-Арно мөн энэ үеэр Наполеон өөрт нь «Алма гол дээрх ялалтын тухай «Sire! Le canon de Votré Majesté а parlé21...» хэмээн сүржнээр эхлэн айлтгал бичиж байв.

	Раглан Английн цэргийн урд талд байсан Оросын хүчийг тэнцүүхэн байсан гэж бичсэн нь гойд дөвийлгөөгүй зүйл байв. Сент-Арно бүх тулалдааны тухай ерөнхийд нь бичихдээ Рагланы цэргийг өөрийнхөө захиргаанд байсан мэт болгож, оросын хүчийг дөчин таван мянган цэрэг гээд, наян их буу нь түүний айлтгалд зуун ная болж өслөө. Хамгаалах нүх ухаж огтхон ч батлаагүй Оросын байрлал «аймшигтай бэхлэлтээр дүүрсэн Оросын байрлалыг Францын хороод ерөнхий жанжныхаа заалтыг чанд биелүүлж хосгүй эрэлхэг зориг гарган байлдсаны хүчээр эзэлж авлаа» гэжээ.

	«Тулалдааны явцыг дэс дараатай, түс тасхан илтгэн бичихдээ өөрийнхөө тухай Раглан нэг ч удаа дурдсангүй. Сүг болсон Сент-Арно Оросын их буунаас ямагт баттай хол байсаар агсан мөртөө ердөө өөрийнхөө тухай л өгүүлжээ.

	Севастополиос Алматамак орох зам дээр Орта-Кесэк тосгоны ойролцоо байсан Боскегийн зуавууд тулалдааны үеэр Оросын байрлал руу хэнэггүй явж байсан Меншиковын сүйхийг олзолж авсны дотор зарим нэг хоосон тэмдэгт хуудас, вангаар гарын үсэг зуруулах өдөр тутмын ажлын чухаг биш бичиг сэлт авч явсан бичээч сууж явжээ.

	Маршал тэр сүйхний тухай эзэн хаандаа ялсан хөөрүү өнгөөр:

	«Меншиковын сүйхийг би булааж авсан! Түүнийг би бичгийн сав, захидал харилцааны нь хамт олзлов!.. Тэнд байгаа эрдэнэ мэт үнэт мэдээ баримтыг би ашиглах болно» гэж бичив.

	Генерал Кирьяковын дивизийн бригадын дарга Генерал Гогинов хүндээр шархтаад Францчуудын гарт орсныг маршал бас л маш сүржин дэлгэрэнгүйгээр Наполеонд мэдээлэв.

	Тулалдааны сүртэй явцыг холоос ихэд сонирхон ажиж байсан Сент-Арно авгай оройдоо хээрийн тухгүй амьдралд зүдрэхгүйн тулд «Наполеон» хөлөг дээрх байрандаа буцаж ирэв.

	Оросуудыг мөшгөн хөөх боломжийн тухай Раглан «эрхэмсэг гүнд» юу ч бичээгүй атал Сент-Арно айлтгалдаа: «Их эзэнтэн хэрэв над морин цэрэг байсан сан бол Меншиковын их цэрэг бүрмөсөн дарагдах байсан сан билээ» гэдэг үгээр төгсгөжээ.

	 

	 

	— 3 —

	Дайсан өдөр хоёр цагийн алдад Алмагийн байрлал руу дагуудаа дайрч байна гэдэг сүүлчийн мэдээ Лукулл хошуун дээрх цахилгаан утасны газраас өгөв. Тэнгисийн мандал руу чимээг хуурай газраас хол тод дамжуулан цуурайлуулдаг болохоор түүнээс цагийн өмнө их бууны нүргээн Севастополиос тод дуулджээ.

	Үдийн хоолоо идэхээр завдаж байсан адмирал Корнилов ширээнээс босон харайж хоёрдугаар Горчаков түрүүхэнд нь Меншиковт Бессарабигаас ирүүлсэн инженер, хурандаа Тотлебенийг дагуулан, мэдэх замаараа Алма руу мордлоо.

	Дунай мөрөн дээр Силистрийг бүслэн байлдахад Тотлебен газар доогуур нарийн системтэй нүх малтан Араб-Габийн бэхлэлтийн тэргүүн эгнээнд тулж очин дагууд нь дэлбэлсэн учир Горчаков түүнийг сайн инженер гэж үнэлдэг билээ.

	Гэтэл Силистрийг бүслэхээ боль гэж тушаасан болохоор энэ авьяас чадалтай инженерийг Горчаков Севастополь руу илгээжээ. Меншиков харин цаг улирал оройтсон болон бусад шалтгаанаар холбоотнууд Крым рүү ирэхгүй гэж хөдөлшгүй бат нот бодоод Севастополийг хуурай газрын зүгээс батлах тухай бодохыг ч хүссэнгүй. Наймдугаар сарын 30-наас хойш л тэрхүү дугариг царайтай, зүрх муу гэж дандаа үглэх боловч өдрөөс өдөрт, хоногтоо хорин цагаар ч ажиллаж чадах тэрхүү хэнэггүй байрын харагдах Тотлебен даргыг Корнилов сая санажээ. Тотлебен түдэлгүй түүний шуурхай туслагч болов.

	Тэднийг Алмагийн хөндийд хүрч ирэхэд тулалдаан дуусчихсан хөгжимчдөд ёслолын ая тушаан үлээлгэлээ ч гэсэн ямагт уруу царайлан харагддаг дийлэгдсэн их цэрэг тэдний өөдөөс цуварч байв.

	Сүйхийг нь олзлон аваад Сент-Арно авгай Севастополь руу хол явахдаа хэрэглэхээр таалсан тул хөл өвдөвч морь унаж яваа Меншиковын царай мөн уруу баргар байлаа.

	Юуны түрүүн Меншиков хоёр туслагчаа алдсан тухай Корниловт дуулгав.

	— Ахмад Жолобов амь үрэгдсэн хөөрхий! гэж гунигтай дуугараад, — Би түүнийг шарх боох газарт эргэж очсон, амьтай боловч горьдол тасарсан байна билээ. Сколковыг сэхнэ гэж эмч нар хэлж байна, гэхдээ өрөөсөн гартай яаж олигтой албаа хаах билээ дээ!.. Гэхдээ генерал Скобелев гаргүйгээр Петропавловск цайзыг харгалзаад л байгаа юм даа гэлээ. 

	Хэсэг дуугүй байснаа ихэд жигшин ярвайж:

	— Кирьяковыг би юу болдог байсан ч хойшид дэргэдээ байлгаж чадахгүй, согтуу, мангуу толгой! Өнөөдрийн манай хамаг бүх ялагдал ганцхан түүнээс л боллоо. Цэргийн яамны сайд түүнийг, жишээ нь Киев ч юм уу, нэг газар бэлтгэл ангид томилбол би их баярлах сан. Тэр чинь алиа салбадай болохоос дивизийн дарга биш юм! гэв.

	Хороод хэр олон хүнээ алдсан, чухам ямар хороо их хохирсныг Корнилов дуулмаар байсан боловч вангийн өөрөө тэр тухай ярихыг хүлээв. Тэр юм ярихаасаа илүү дуугүй байсан нь түүний байдлын улмаас бүрнээ ойлгомжтой зүйл байлаа.

	— Үгүй, Петр Дмитрич, яаж байгаа нь тэр вэ гэж Меншиков толгой сэгсрээд, — Сахал нь ургаж амжаагүй бага дэслэгч шиг хөөрүү зан гарга аа юу, аль эсхүл корпуст нь сахилга бат гэж ор байгаагүй хэрэг үү?.. Гол хүч командалж байгаа хүн түүнийгээ ерөнхийд нь харж хянахаа орхиод, өөрөө батальоны түрүүнд дайралтад орж байна гэдэг чинь юу гэсэн үг вэ? Тэгэх юм бол батальон даргын хэрэг гэж юу байх бил ээ?.. Аль эсхүл батальон дарга хүн салааны түрүүнд дайралтад орох хэрэг болж байна уу? Тун ч хачин үл ойлгогдох хэрэг байна. Далан нас хүрч яваа, дан хүн биш, том генерал хүн шүү дээ?.. Амьд үлдсэн нь л харин яамай. Генерал Квицинский бас батальоны түрүүнд дайралтад орж гэнэ! Болж өгөхгүй байсан хэрэг үү! Тэр хоёр тэгээд үүний нь төлөө намайг шагналд нэр дэвшүүлнэ гэж бодсон юм болов уу? Үгүй хэрхэвч дэвшүүлэхгүй гэв.

	Их цэргийн ачаа хөсгийг урьдаас бодолтой орхисон Качинский хөндийд хүрч ирэхэд Корнилов асуусан нь:

	— Үүрээр юм уу, шөнөдөө бөмбөгдөхийн тулд тэд флотоо Севастополь руу хөдөлгөж болзошгүй болов уу, Александр Сергеевич та юу гэж бодож байна? гэв.

	— Тийм ээ, та одоо даруй гэдрэг буцаж юмыг яаж мэдэх вэ, бэлэн зэлэн байх ёстой... Би яах вэ, их цэрэгтэй үлдэж, энд ачаа хөсгийн дэргэд өнжье гэж Меншиков сульдуу дуугараад, — Дайсны флотыг боомтод дайран оруулахгүйн тулд их зогсоолоос гарах босгон дээр хэд хэдэн хуучин муу хөлөг живүүлэх хэрэгтэй байх гэж би бодох юм гэв.

	— Хөлөг онгоцнууд живүүлэх гэсэн чинь юу гэсэн үг вэ? хэмээн Корнилов хирдхийн өгүүлэв

	— Боомтыг хаалттай нуур болгох хэрэгтэй. Одоогийн энэ байдлаас гарах боломжийн ганц зам энэ л байна гээд Меншиков Тотлебен руу эргэж, — Хурандаа, та ийм юм хийх хэрэгтэй байна. Дайсан одоогийнх шигээ эрэг дагаж явсаар Умард тал руу гарцаагүй хүрч очно. Дайсныг чухамдаа л умард тал руу хүрч очиход хажуу талаас нь цохиж болохуйц их цэргийн байрлалыг Инкерманы өндөрлөг дээр ол, Умард талын боомтууд дайсныг эгц урдаас нь, их цэрэг зүүн жигүүрээс нь цохино. Умард талын хамгаалалтыг Владимир Алексеевич Танд би даалгаж байна гэв.

	Их зогсоолоос гарах босгон дээр хөлөг онгоцнууд живүүлэх, тухайлбал флотыг огт ажилгүй болго гэсэн үгийг дуулаад Корнилов машид гайхсандаа вангийн сүүлчийн тушаалыг сайн ойлгосонгүй.

	— Умард талыг хамгаалах гэнэ ээ? Их цэрэг бүгдээрээ таны командад Инкерманд байх юм бол долоон бээрийн өргөн шугамыг би ямар хүчээрээ хамгаалах хэрэг бил ээ? гэж лавлан асуув.

	Хөлөг онгоцнууд дээрээс усан цэрэг авч бэлтгэл батальонуудын хүчийг зузаатга. Манай тооцоогоор, та арван мянган цэрэгтэй болж чадна.

	— Александр Сергеевич, би хамаг хөлгийн бараг бүх усан цэргийг хамж гэмээ нь сая ийм тооны цэрэгтэй болно шүү дээ.

	— Чухамдаа л харин би тэгж хэлж байна гэж ван батлаад, — Үүнээс гадна байна шүү, өнөөдрийн хэрэг явдлын тухай эзэн хаанд айлтгуулахаар суман дарга Грейгийг элч болгон явуулах хэрэгтэй байна... Суман дарга Грейг! гэж туслагч нар нь нэлээд зайтай явсан тул эргэж хашхирав.

	Суман даргыг хүрч ирэхэд, 

	— Та эзэн хаанд бараалхах элчээр томилогдлоо! гэж ван мэдэгдлээ.

	— Би юу, гэгээн дээдэс ээ? гэж Грейг хирдхийн өөдөөс нь харав.

	— Тийм ээ, миний санахад та үүнийг өөр хэнээс ч илүү сайн гүйцэтгэх байх. Үүний төлөө та ээлжит шагнал хүртэх үү, үгүй юу би мэдэхгүй, юу ч гэсэн үзсэн харсан, мэдэж байгаа бүхнээ та эзэн хаанд сайн айлтгаж чадна... юуны өмнө над яаралтай сэлбэг хүчин хэрэгтэй байгааг... дайсны цэрэг олон, зэр зэвсэг сайтай гэдгийг, бид маш ойрын хугацаанд нэн даруй шинэ корпус цэрэг хүч сэлбэн авбал дайсныг тэнгис рүү таягдан хаяж чадах байна гэдгийг айлтгана биз... Владимир Алексеич, та харин Грейгийг дагуулж яваад зохих заавар, үнэмлэх бичиг шийтгэн өгч үз. Маргааш өглөө гэхэд Грейг Петербург руу мордсон байх учиртай. Эзэн хаанд барих айлтгалаа би одоохон бичээд Икаковоор өгүүлүүз гэлээ.

	Корнилов, Тотлебен, Грейг гурав Меншиковтой салж их цэрэг шөнө аяны байдлаар хоноглосон Качинскийн хөндийгөөс хоёр гурван бээр газар холдтол хажуугийн зам дээр маш хүнд бололтой, урт хар юм ачсан гурван хэсэг хөсөг тэргэнд Украины урт хөлт шар тус бүр хэд хэдийг оруулан хөллөөд явж байх бүүр түүр барааг харанхуйд Грейг олж харлаа. Тэдний хажууд бөөн усан цэрэг шаруудыг шавдуулан хашхиралдаж явна.

	— Энэ чинь юу байдаг бил ээ? гэж Грейг дотроо гайхсанаа асуувал:

	— Энэ үү? Хөлөг онгоцны их буу... Би эднийг аль өглөө эрт ванд явуулсан юм. Хэрэгцээ нэгэнт өнгөрсөн хойно одоо энд гэлдэрч явдаг байна шүү гэж Корнилов тэр асуултад хариулаад, — Та тэдэн дээр очиж, гэдрэгээ буц, их бууг Умард талд аваач гэж хэлнэ үү. Эдний тус тэнд гарах болно гэв.

	— Өндөр дээдэс ээ, манайд их буу ямар янзтай зөөдгийг эзэн хаанд би айлтгах ёстой болов уу? гэж морио эргүүлэх зуур дооглонгуй асуухад

	— Яагаад энэ тухай айлтгахгүй байх бил ээ? Хүнд их буу зөөх ямар арга хэрэгсэл бидэнд байдгийг эзэн хаан мэдэж байх учиртай гэж Корнилов түүнд хариуллаа.

	Түрүүнээс хойш дуу цөөнтэй явсан хурандаа Тотлебен үүнд гэнэт их сэргэн:

	— Тийм ээ, хаан үнэнийг мэдэх учиртай! Севастополийн байдлын тухай эзэн хаан гоё ганган яриа биш, чин үнэн байдлыг нь дуулах хэрэгтэй! Хөсөг уналга маш цөөн, инженерийн аж ахуй хомс ядуу, цэрэг туйлын цөөн, их буу тун муутай - энэ бүгдийг эзэн хаанд суман дарга Грейг айлтгах ёстой. Үүнийг хэлэх зориг түүнд байх ёстой. Энэ бол түүний үүрэг мөн гэв.

	—Үүнд Грейгийн эр зориг хүрнэ гэдэгт би баттай байна. Харин өөрийнхөө флотыг хөнөөх гэж зүтгэхгүй байх зориг ванд хүрэлцэх болтугай гэж бурханд мөргөе. Дарагдаж дийлдээд урам хугарсандаа ийм үг цочирдон хэл ээ байх гэж би бодож байна. Их гутарсан байгаа биз? Та ажив уу?

	— Хай хөөрхий. Геркулес22 Антейг газар чулуудахад Антейд эх газар нь хуучин бүх хүчийг нь эргүүлж өгсөн юм гэдэг... Хэрэв манай цэргүүд тэнгис дээр сайн байдаг бол хуурай газар дээр улам илүү байх болно... гэж Готлебенийг булзаарлангуй бүрхэгдүү хариулахад:

	— Усан цэргүүдийг хамгаалах нүхэнд суулгах гэж үү?.. гэж Корнилов дуу алдлаа.

	— Өндөр дээдэс ээ, мэдээж аргагүй хэрэгцээ гарвал тэр шүү дээ гэж Тотлебен яаран үгээ зөөлрүүлэхэд

	— Усан цэргийг хамгаалах нүхэнд суулгах гэдэг бол уран зураачаар хашаа будуулах гэсэнтэй ижил үг! Үгүй, усан цэрэг гэдэг хэтэрхий үнэтэй анги, тэд Севастополийг хамгаалахын тулд сурсан эрдмээ гаргана. Үүнийгээ хуурай газарт биш, чухамдаа л тэнгис дээр хийх болно!.. гэж Корнилов хэллээ.

	Өдөржин юу ч идэж уугаагүй, дээр нь бас хэд хэдэн хорооныхон хүнд үүргэвч, хатаасан талхтай хүүдийгээ хаясан болохоор цэргүүд бүрэнхий болохын хамт Качинскийн хөндийн цэцэрлэг, усан үзмийн бутаар нэг тархаж, болсон болоогүй үзмийг ялгаагүй иднэ.

	Намхан чулуун хана, сүлжмэл хашааны ард мод сэгсрэхийн хамт алим, жүрж бөөнөөрөө газар сархийн унаж, цэргүүд нэг нэгийгээ дуудан хэрүүл хэлэлцээ хийх, буудалласан газрын тэндэх барилгын тэндээс бага дарга нар байдаг чадлаараа:

	— Бородиногийн хорооны нэгдүгээр суман нааш-аа! 

	— Суздалийн хорооны тавдугаар суман нааш-аа! 

	— Москвагийн хорооны наймдугаар суман нааша-аа-а! гэж хашхирах нь дуулдана.

	Сүүлчийн тэр «а-а-а!» эцэс төгсгөлгүй сунжран цуурайлна. Мэдээжээр бага дарга нарын хоолой янз янз, нэгнийх нь бүдүүн, нөгөөгийнх нь нарийн авч хаана нэгтээ бүдэгхэн сүүмэлзсэн түүдэг гал харанхуйд өөрийн бага дарга хашхирч байгаа юм уу, хүнийх үү ялгахад бэрх, цэргүүд тэгээд тал талд хадах дуугаар баримжаалан очихдоо ихэвчлэн андуурч, хүний суман байтугай хороонд хүртэл төөрч хүрсээр шөнө дүл хүртэл дэмий тэнэцгээв. Меншиковын нойр хулжиж, дайсан алсуур бүслэн ороож хаах тэр ч байтугай их цэрэггүй үлдсэн Севастополь руу цэргээ аваачиж буулгаж болох тухай бодогдон, сэтгэл зовниж үүр гэгээрэхэд цэргийг Инкерманы өндөрлөгт заавал авч очсон байх хэрэгтэй санагдах учир шөнө дундаас хойно цэрэг хоноглосон газарт бүх бөмбөрчин цугларах дохио дэлдэв.

	Тэгээд зун ямаа идэж нүцгэрсэн тул өргөсөрхөг, хатгах нь айхавтар мод бут байн байн шүргэж хараал зүхэл болсоор хүрэх газар нь очиж, хоол ундны бараа харах сан гэхээс өөр бодолгүй эгнээ жагсаал гэх юмгүй болон холилдож гүйцсэн бөөн цэрэг харанхуйгаар хөдөллөө. Цааш ой дотор цэргүүд бүрмөсөн төөрч хутгалдсан учир үүр дөнгөж хаяарахын алдад түрүүчийн ангиуд Бельбекийн замд хүрмэгц хороо, батальон, сумангаа эмхлэхийн тулд зогсов.

	Цэгцэрч гүйцэхийн урьд залуу цэрэг дарга нар хойноосоо яваа францчуудад юм үлдээхгүйн тулд цэцэрлэг, усан үзмийн бутнуудыг хуу цөлмөв.

	Өглөөний есөн цаг гэхэд умард талаас өмнөд рүү шархтнууд зөөж эхлэн, явж чадахтай нэг нь цэргийн өмнө цөөн цөөнөөрөө гэлдрэхдээ даргалах хүн гэж тэдэнд үгүй тул хаашаа очихоо үл мэднэ. Тэд хотын хамгийн хоол унд элбэгтэй газар бүсгүйчүүл, боов, талх, цөцгий, вандуй, жүрж сэлтээр хийсэн идэх уух юм зарж суух зах дээр бөөгнөрнө. Худалдаачин бүсгүйчүүл байгаа бүхнээ өрөвчхөн сэтгэлээр шархтай өлөн хоосон цэргүүдэд тараагаад өгөхөд, гар толгой, тэр ч байтугай хөлдөө цус нөж болсон боолттой дарь хүхрийн утаанд харлаж, эцэж туйлдсан бөөн цэрэг дахиад л хүрч ирэн хазганаж захын идэж уух юм руу царай алдан нүд сунгана.

	Гуанзнууд хааж, худалдаачин бүсгүйчүүл тарж, шархтнууд гудамжаар тарж, явуулын хүмүүсээс царай алдан идэх юм гуйна. Тэгээд их цэрэг дайсныг дийлж чадаагүй, хорьж зогсоох хүч хүрээгүй зугтааж, дайсан өсгий даран мөрдөж яваа, тэгээд одоо юу юугүй хүрч ирнэ гэдэг тухай Севастополь дорхноо мэдэв.

	Хөлөг онгоцны бага даргын гэргий цээж түнхгэр хижээл авгай хөлгийн гэгдэх гудамжаар малгайгүй явж байсан нарийхан залуу бага дэслэгчийг үзээд нэхмэл ноосон малгай бүхий толгойгоо сэгсэрч:

	— Яаж яваа урт хөлт вэ, чи! Францчуудаас амь тавьж зугтахдаа малгайгаа хүртэл хаячихсан хэрэг үү? Май, миний муу овоодойг авч толгой дээрээ тавь! гээд бага дэслэгчийг булан тойрон бушуухан арилаагүй болж гэм малгайгаараа чулуудах дөхөв.

	Бородины болон бусад хороон дарга нарын эхнэрүүд малгай ханцуй дээрээ гашуудлын хар тууз уяж, хадаад нулимс гүйлгэнүүлэн, гудамжинд дайралдах дарга цэрэг бүхэн рүү гүйн очиж, эр нөхрүүдийнхээ тухай юм олж дуулах сан гэж мэрийнэ.

	Севастополийг хамгаалуулахын тулд энгийн иргэдэд буу зэвсэг тавьж олгоно гэсэн цуу тарсан учир Екатериний ордон, Адмирал Станюковичийн байшин хоёрын дэргэд улс хоёр хэсэг бөөгнөрөв. Гэтэл буу зэвсгийн оронд хүрз, зээтүү тарааж өгөөд саперуудын удирдлагаар шинэ бэхлэлт ухахаар хөдөлжээ.

	Морьд эс хүрэлцэх учир усан цэргүүд хөлөг онгоцон дээрээс авсан буугаа бэхлэлт рүү өөрсдөө мөрлөн зүтгэх ажээ.

	Зүрх муу гэж үглэсэн хэвээр мөртөө арга ухаан заран зогсоо зайгүй ажилласаар буй Тотлебен явган цэргийн хороод, их бууны отрядууд байрлах газрыг Инкерманын өндөрлөг дээр шав тавьж тэмдэглэхээр явав.

	Меншиковын явсан хойно Корнилов дэслэгч Стеценког дуудлаа.

	Тулалдаан нэгэнт дууссан болохоор адмирал өөрийг нь штабтаа авч байгаа юм байна гэж Стеценко бодсон боловч Корнилов харин хуйвалдах мэт дуугаа нам болгон:

	— Та миний төлөө нэг ийм юм хийж өгөөч: Тэнгисийн батальонууд хаана явна, эрж олоод хэдэн ч хүн амьд үлдсэн бай, амралт зогсолтгүй явсаар шууд Хойд зогсоол дээр оч гэж хэл, ойлгов уу! Би тушаал өгнө, тэднийг очсон дор хөлөг онгоцнууд дээр нь аваачих болно. Тэгээд coute due coute!23 гэлээ. 

	Стеценко «гүйцэтгэе, эрхэм дээдэс ээ» гэхээс өөр юу гэхэв. Гэхдээ хуурай замын цэргийн бүрэлдэхүүнд орсон усан цэргийн батальонууд түүнд ямар хэрэгтэйг огтхон ч ойлгосонгүй. Энэ тухай түүнийг вантан урьдаас ярьж тохирсон юм байх гэж бодоод өөр нэг туслагч Панаевт Корниловын тушаалаар явах болсноо бушуухан дуулгаад ар тал руу одлоо.

	Гэтэл харанхуйд бөөнөөрөө багшрах цуваа цэрэг дотроос усан цэргийн хоёрхон батальон олно гэдэг амаргүйгээр барахгүй гэдрэг буцаж гарахад хэцүү ажээ. Качийн хөндий тун давчуу, дагуудаа цэцэрлэг, хашаа барилгатай, намагтай учир их цэрэг дорнод нарийн гудамжаар цувж гарахад хүрчээ.

	Батальоны нэгний дарга хоёрдугаар зэргийн ахмад Надеиныг олтлоо Стеценко хоёр цаг хэртэй тэнээд, сая адмиралын тушаалыг дамжуулбал:

	— Энэ чинь адмиралаар дамжуулснаас биш, вангийн тушаал байж таарна биз? гэхэд нь

	— Өөр яаж таарах билээ гэж Стеценко хариуллаа.

	Надеин үүнд хошигнон:

	— Хятадын нэг мэргэн хүн хэлэхдээ: Гүйсэн дорхноо алхах нь дээр, алхсанд орвол зогсох илүү, зогссонд орвол суух дээр гэсэн юм гэдэг. Тэгээд хаана нь бүү мэд нэгтэй байсанд орвол гэртээ, Севастопольдоо байх нь дээр биз ээ. Дөнгөж хорин минут амсхийгээд бид Хойд зогсоол руу хөдөлье гэв.

	Гэвч тэнгисийн батальон армиас түрүүлэн очиж чадсангүй. Стеценко эргэж ван дээр очиход тэр цэргийг хоноглосон газраас нэгэнт босгоод, өөрөө мориндоо мордож байлаа. Грейгийн авч очин хаанд өргөх хариу бичсэн айлтгалыг хүргүүлэхээр хурандаа Исаковын оронд Меншиков түүнийг явуулах гэсэнд Корниловын тушаалаар ар тал руу нэг юманд явсан гэдгийг ванд Панаев хэлжээ.

	Унтарч байгаа түүдгийн гэрэлд Стеценког арайхийж танимагцаа

	— Дэслэгч та хаачаад ирэв? гэж Меншиков царай барайн асуулаа.

	— Адмирал Корниловын тушаалыг биелүүлж яваад ирлээ, гэгээн дээдэс ээ! 

	— Адмирал Корниловын юун тушаал байдаг бил ээ? гэж ван зориуд юм уу, үгүй юу яг шуухитнаа хүрчихсэн юм шиг гуньсхийн хачин дуугарахад Стеценко түгдэрсхийн:

	— Тэнгисийн хоёр батальоны талаар... тэднийг нэн даруй Хойд зогсоол руу яв гэж... Тэндээс тэднийг өөрсдийн нь хөлөг онгоцон дээр аваачих юм байна, гэгээн вантан! гэж илтгэв.

	— Ухайс даа! Хачин хэрэг байна. Би хувьдаа тийм тушаал өгөөгүй юм сан гэж ван үгээ сунжруулан сунгаж хэлэв.

	Тэгээд ерөнхий жанжин, флотын штабын дарга хоёр шадар генералуудын хооронд бие биеэ ойлголцоогүй нэг учир явдал байгааг Стеценко мэдэж авлаа.

	Гэхдээ тэнгисийн хоёр батальоны тухай Меншиков дахиад юу ч дуугарсангүй. Тулалдааны дараа Меншиков ерөөс их дуу цөөнтэй болжээ.

	Тулалдааны өмнө ч гэсэн дийлнэ гэж илтэд итгэсэн байдал байхгүйг нь Стеценко анзаарчээ. Гэхдээ дийлж мэднэ гэж түүний санаанд орж байсан гэхэд ийм арчаагүйгээр, өчнөөн их хохирол үзэн дарагдана гэж лав бодож байгаагүйг нь ойлголоо.

	Энэ үй түмэн хүмүүс, хотын бүр ард иргэдийн төлөө, дайны цаашдын явцын төлөө, флотыг аварч Орос орны нэр хүндийг хадгалахын төлөө энэхүү дал шахам насалсан, биеэ их тоодог толгойд хойшид юу хийх төлөвлөгөө боловсорч байгааг Стеценко өөрөө тааварлах гэж оролдов.

	Алив хүч хэрэгслийг хурдан түргэн хуваарилдаг нь залуугийн зан чанар хэдий боловч их цэргийг бүгдийг хориглолтод суулгахаас өөр зам түүнд үгүй санагджээ.

	Их Цэрэг Умард талын бэхлэлтүүдэд түргэн хүрэхийн тулд Бельбекийн хөндийгөөс эхлэн хоёр замаар хөдөлсөн авч дөнгөж есөн цаг болоход эхний цуваа бэхлэлтийн барааг сая харжээ.

	Урьд давст нууруудын тэнд үзсэн шиг дайсны олон хөлөг энд их зогсоолын өмнө шавааралдаж хүрч ирээгүй байгаа гэж Стеценко цэнхэрлэн хөхрөх тэнгисийн мандал руу сэтгэл түгшин хараа тавьсанд ердийн байдаг харуулын хоёр галт онгоцны утаанаас өөр юм үгүй, тэнгис эзгүй ажээ. Хот холоос амгалан тайван мэт харагдана. Эрх мэдэлтэй хэдхэн хүний дур зоригоос болж аймаар гай зовлонд учирч байгаа энэ хот есдүгээр сарын 9-ний энэ өглөө байшингуудын дээвэр гялтганан, цэцэрлэг нь хаана нэг газраа алтан шаргал өнгө орсон, сүм дуганы алтан ганжир гялалзан өнгөлөг сайхан... Севастополь хот үзэмж төгс, хээнцэр дэгжин харагдана.

	Стеценког Меншиков дэргэдээ дуудаж ирүүллээ. Вангийн нүдний доод зовхи тод хөх туяатай; унжиж цэлхийн, царай нь туждаа шумайж, ердийнхөөсөө илүү шаранга, дуу нь сөөнгөдүү болжээ.

	— Та тэр даруй өмнө талд гарч адмирал Корниловыг олоод их цэргийг өмнө тал руу тээвэрлэхэд бүх хөлөг онгоц завь сэлтийг дайчил гэдэг миний тушаалыг дамжуул гэхэд нь вангийн төлөвлөгөөг өөрөө тааж чадсандаа, бас бүх цэрэг цайзыг хамгаалан зогсох нь ганцхан боломжтой зам мөн байсанд Стеценко баясан:

	— Мэдлээ, гэгээн дээдэс ээ! гэж золбоолог дуугарав.

	— Мөн Грейг мордсон эсэхийг мэдээд над дээр Исаковтой цуг ирээрэй. Түүнээс гадна бас ийм нэг ажил байна. Бид зуугаад шархтай дарга авч яваа, тэднийг эмнэлэгт хүргэх дамнуурга хэрэгтэй байна.

	Тулалдаанд сэтгэл нь ихэд зовниж шөнийн ихэнхийг морин дээр нойргүй өнгөрүүлсэн нь вангийн нүүр царайд илрэлгүй өнгөрч эс чадах агаад хороод ухрах үед олонтоо мэдэгдэж байсан нь эдүгээ намдаад ихэд тайвширсныг Стеценко ажив.

	Стеценко вангаас холдоод дарга нарын биеэ авч явах бүхий л журмыг дүрэм горимд зааж Орос шиг ийм оронд хүртэл хуурай, усан замын нэгдсэн хүчний ерөнхий жанжны зайлшгүй ялалт хийх үед төдийгүй гай болж дарагдах бүх учралд биеэ хэрхэн авч явахыг нарийн чанд заасан дүрмийг дээд эзэн хааны зөвшөөрөлтэйгөөр зохион нийтлэх нь зүйтэй тэрхүү дүрэмд «ухарч байгаа их цэргийг дайсан мөшгөн хөөж, ороож бүслэх, хаах оролдлого хийхгүй байгаа нь арын ангийн мэдээнээс мэдэгдвэл ерөнхий жанжин түр зуур тайвширч болно» гэсэн зүйл анги заавал байгууштай юм байна гэж тохуурхан бодож явлаа.

	 

	 

	— 2 —

	Стеценко өмнө талд гарч, эхлээд Корниловын гэрээр дайрвал адмирал байсангүй. Өөрийнх нь тушаалаар «Их ван Константин» гэдэг хөлөг онгоцны том танхимд болох цэргийн зөвлөгөөн дээр байгааг нь харин дуулав.

	Корнилов оройн арван цагт эргэж ирээд Грейгийн элчээр явах үүрэгт ажилд нь шөнө дунд хүртэл бэлтгэн, үнэмлэх бичиг шийтгэж өгөв. Тэгээд хаанд өргөх Меншиковын айлтгалыг Исаков авч ирэхэд тэд оройн хоол идээд саллаа.

	Ядарсан адмирал нойрсож болох тэр цөөн цагаа хүртэл унтаж чадсангүй, өглөөний найман цагт флотын дээд дарга нар, хөлөг онгоцны ахмадуудыг зөвлөгөөнд ир гэсэн тушаал тараав.

	Ерөнхий жанжны дүрэм дөнгөж дэслэгч Стеценкогийн толгойд төсөөлөгдөж байсан бол даргалах, захирагдах хүмүүсийн харилцаа аль дээр үеэс тогтсон байлаа.

	Дэд адмирал Корнилов бол ердөө л Хар тэнгисийн флотын штабын дарга, тэгэх тэгэхдээ бас шинэхэн дэд адмирал байсан нь Станюкович Нахимов флотын жанжин Берх нар түүнээс алба тушаалаар ахмадад тооцогдоно.

	Станюкович, Берх хоёр нэгэнт зөнөсөн хүмүүс учир зөвлөгөөнд уригдсангүй, Нахимов уригдаж, бусад адмирал нэгдүгээр зэргийн ахмадууд зүгээр бэлэн байх тушаал авчээ.

	Корниловын сэтгэлийг зовоож, дүрэмд заагдаагүй ийм алхам хийхэд хүргэсэн зүйл нь үнэхээр бүх флотын тухай туйлын чухал асуудал байв.

	Усан цэргийн хүн хамгийн амин чухаг асуудал болох флотын тухай яригдах учиртайн дээр цэргийн зөвлөгөөн гэдэг нь зөвхөн тушаал аваад буун дуу шиг огцмоор «Гүйцэтгэе» гэж тасхийтэл хариулж заншсан хүмүүст цоо шинэ хэрэг тул уригдсан бүх хүмүүс ёслолын мундир бүрх малгайтай ирэв.

	Хөлгийн том танхим уужим болохоор бүх дээд дарга, нэгдүгээр зэргийн ахмадууд элбэг багтаж, Нахимов зөөлөн сандал дээр Корниловтой зэрэгцэн суумагц гаансандаа тамхи чихэж эхэлсэн бол бусад цол тушаал, гавьяа зүтгэлээр бага хүмүүс тэгж зүрхэлсэнгүй. Цаг үе хүндийн дээр Корниловын улайсан нүдтэй, цонхийж, ихэд ширүүн болсон царай тэднийг дарж байлаа.

	Урт ширээ тойроод, Корнилов голлох суудалд мөнгөн углуургатай харандаа барьж, өмнөө тэмдэглэлийн дэвтэр тавин суув.

	Тэгээд бөглүүдүү намуун дуугаар яриа эхэлж:

	— Ноёд оо! Манай их цэргээс хоёр дахин илүү хүчтэй, арав дахин илүү сайн зэвсэглэсэн холбоотны цэргийн түрэлтийг манай цэрэг зогсоож чадаагүйг та нар мэдэх байх гэж бодож байна. Ийм юм болохыг урьдаас гадарлаж болох ч байсан. Манай цэрэг Севастополь руу ухарч байна, өчигдөр би их цэргийг Качийн тэнд орхиод ирсэн. Их цэргийг командалж байгаа гэгээн ноёнтон над хэлэхдээ дайсныг Хойд талаас дайрах байх гэж хүлээж байгаа, өөрөө Инкерманийн өндөрлөг дээр жигүүрээс нь цохих байрлал эзэлнэ гэсэн. Гэхдээ дайсны хүч тун их, Сент-Арно лав Алма дээр байсан шигээ шийдэмгий хөдлөх байх. Сент-Арно Бельбекийн өмнөд өндөрлөгийг эзэлж, Инкерман руу түрэн манай их цэргийг цааш ухраана гэж бодоод үзье... Манай их цэрэг Алма дээр байснаасаа одоо тоогоор их цөөн болсон. Яах вэ, дайсан мөн бидэн шиг хохирсон гэж бодлоо гэхэд их цэргийн зургааны нэг хувийг алдах нэг хэрэг, арван хоёрны нэг хувийг хохироох өөр хэрэг билээ. Эхнийх нь тун ч эмзгээр үгүйлэгдэхэд сүүлчийнх нь бол онц юм мэдэгдэхгүй. Бас тулалдаанд дийлэгдсэн явдал манай цэргүүдийн урам зоригийг нэлээн мохоосон байж болохыг аюулын өөдөөс эгцлэн харж сурсан эр зоригоор цэгнэн бодъё... За тэгээд дайсан бүх саад бэрхшээлийг давж их буунуудаа өндөрлөг дээр зоогоод Павел Степановичийн... гээд Нахимовын зүг дохиод: — Хөлөг онгоцнууд руу буудаж эхэллээ гэж саная. Тэр онгоцнуудыг алдахгүйн тулд байрлалыг нь солихоос яах вэ. Гэтэл нөгөө талаас дайсны хөлөг онгоцнууд зогсоол руу дайрахад бэлэн зэхээстэй ойрхон зогсож байх болно. Тэгэхэд хуурай замын цэрэг бэхлэх ажлыг нь дуусах яагаа ч үгүй байгаа Хойд талын бэхлэлт рүү дайрна. Ойрын өдрүүдэд иймэрхүү явдал болно гэж над бодогдож байна, эрхмүүд ээ. Хэдий баатарлагаар хамгаалан тэмцлээ ч гэсэн Хойд бэхлэлт дайсанд автвал яана? Тэгвэл эрхмүүд ээ!.. гээд Корниловын хоолой чичирч, — Тэгвэл Хар тэнгисийн флот Синопийн хойгт хаагдсан Туркийн флот шиг л яг хашигдаж болно, гэхдээ Туркийн энэ цуваа тулалдаж байсан бол манай флот зүгээр зогсож байгаад бүр ч муухай, нэр төргүй сөнөж болох юм. Тэгээд сэг сүг болсон хойноо тэнгис рүү гарах гэж оролдлоо гэхэд холбоотны хол давуу хүчтэй цувааг нэвтлэн их тэнгист нэвтэрч хүч хүрэхгүй... Тэгвэл манай флот юу болох вэ? «Олзлогдох» гэдэг жигшүүрт үгийг бид дотроо хурмын төдий ч бодохгүй! Манай эрэлхэг флот дайсны олз болохгүй нь мэдээж! гэж Корнилов харандаагаараа ширээ цохиод, — Флот маань тулалдаж байгаад мөхнө, харин тэр мөхөл Севастополь болон бүх Крымийг хамгаалах хэрэгт огтхон ч тус болохгүй шүү! гэв.

	Корнилов дотроосоо шатсан мэт улайж бөлцийсөн нүдээр бүгдийг тойруулан хараад илүү ноцтой, ширүүн дуугаар:

	— Бид өөрсдөө гаргасан маш том алдааг дайсны хүч Евпатори руу хөдөлсөн нь мэдэгдсэн анхны өдөр жаахан ч болов засаж болох байна, эрхмүүд ээ. Тэгэхэд бидэнд олон цэрэг ачиж усанд маш гүн суусан хөлөг онгоцнууд руу дайрах боломж, би бол гайхалтай сайхан гэж хэлэхээр боломж байсан билээ... гэвэл Нахимов үгийг нь таслан:

	— Үгүй Владимир Алексеевич, тэгэхэд салхи байгаагүй шүү дээ. Тэгэхэд бид тантай хамт тэр тухай бодож үзсэн, салхи үгүй болоод л саатсан шүү дээ! гэв.

	Нахимов тэгээд зүүн гарынхаа хуруугаар баруун гарынхаа хурууг тогших нь түүнийхээр «яах ч арга үгүй дээ» гэсэн тэмдэг бүлгээ.

	— Салхи үгүй байсан гэнэ ээ! Тийм ээ... Салхи тэгэхэд үгүй байсан, гэхдээ тэнгис дээр гэхээсээ илүү... За үүнийг больё! Нэгэнт өнгөрсөн явдал. Алдсаныг эргүүлж болох биш... Манай дарвуулт хөлгүүд галт онгоцоор чирүүлэн тийшээ есдүгээр сарын нэгэн хоёрын шөнө дайсны эргэлдэж чадахгүй болсон олон хөлөг онгоц руу очиж чадах байсан. Би тийм санал гаргаж байсан, гэтэл хүлээж аваагүйг та бүхэн мэдэж байгаа, гэтэл буух их цэргийг бид тэнд тэнгис дээр бут цохиж болох байсан, юу гэвэл цэрэг дүүрэн ачсан олон хөлгүүд бидэн рүү их буугаа чиглүүлж чадахгүй байсан юм... Ийм хэрэг болж болох байсан юм, эрхмүүд ээ, за өнгөрсөн явдлын тухай ярихаа больё... Бид сүйрэх аюулд тулгараад байна, ноёд оо! Сүйрэл нөмрөн ирж, биднээс ухаанаа дээд зэргээр зарахыг шаардаж байна! Манай флот одоогийнхоо зогсож байгаа газар үлдэх юм болж гэм мөхнө. Магадгүй, маргааш, нөгөөдөр ч сүйрч мэднэ, түүнд мөхөл лавтай тулгарч ирээд байна. Ингээд манай флотыг үр ашиггүй, мэдээж нэр төргүй үхлээс аврах ганц арга бол байлдааны чадвартай бүхэл бүрэлдэхүүнийг тэнгист гаргаж, дайсны цуваа руу дайрах явдал мөн! гэлээ. Сүүлчийн энэ үгийг Корнилов ихэд хүчлэн өгүүлэхэд царай өөд нь нүд алдалгүй ширтэж байсан адмирал ахмадууд өөд өөдөөсөө харцгаалаа. Корнилов ааглуугаар:

	— Магадгүй энэ хэтэрхий зоримог юм шиг санагдаж байж болно, гэхдээ аз хийморьт жаахан ч болов итгэж явах хэрэгтэй шүү дээ эрхмүүд ээ! Тулалдааныг ганцхан тооны харьцаа шийдэхгүй шүү. Дайсны хөлөг онгоцны цуваа үнэхээр их, гэхдээ миний ажигласнаар тэд хөдөлгөөн муутай, энэ талаар бид тэднийг давж байгаа юм. Лукулла хошууны дэргэд тэднийг бүх бүрэлдэхүүнээрээ байхад нь би харсан, над гойд сүртэй харагдаагүй... гэнэтийн цочир дайралт бидний гол зэвсэг байх учиртай! III Густав24 нөгөө олон улсын хэмжээгээр зартай зальхай этгээд ханхүү Нассау-Зигений заавраар Оросын Флот руу гэнэт довтлоод бут ниргэснийг санаж байгаа биз? Тэнгисийн тэр тулалдаанд Густавын талд бол эр зоригоосоо өөр юу ч байгаагүй. Англи, Францын далайчид үнэндээ Екатерины үеийн Оросын далайчидтай зүйрлэхгүй нь мэдээж, гэхдээ эрхмүүд ээ, бид дийлэгдлээ гэхэд, буусан цэргийг адаглаад ойрын хугацаанд цайз бүслэх их буу, хүнс тэжээлгүй болтол нь дайсанд хохирол учруулаад дарагдана. Тэр зуур маш яаравчлан аялж байгаа манай дивизүүд ирнэ. Севастополь аврагдаж, буусан их цэрэг бүрмөсөн устгагдахыг хүсэхгүй бол бууж өгөхөөс өөр замгүй болно. Ноёд оо, миний төлөвлөгөө энэ байна, үүнийг үнэн мөнөөр нарийн цэгнэж үзэхийг та бүхнээс хүсэх байна! гэлээ.

	Тэргүүн хөлгийн их танхимд байсан хүмүүс дотроос шөнө нойргүй хоносон, их цэргийн ухарч байгааг нүдээр үзсэн хүн цорын ганц Корнилов байсан болохоор бусад нь ихэд тайван байж болох байсан авч Корниловын ихэд догдолсон сэтгэл бусдад халдав.

	Хэд хэдэн хос нүд өөр лүү нь асуух байртай ширтэхийг Нахимов мэдээд, яаран, зүүн гартаа гаансныхаа соруулыг урагш харуулан атгаад, цэгнэнгүй өгүүлсэн нь:

	— Ноёд оо, миний бодоход Владимир Алексеевич яриагүй зөв санаа гаргаж хэллээ. Тухайлбал Флот гэдэг маань чухамдаа тэнгис дээр л байлдаан хийх зорилго бүхий цэрэг бил ээ... Тэргүй сэн болж гэм улсаас их хөрөнгө зарж үүнийг байгуулахын хэрэг юу бил ээ? Өнөөдөр салхи алга, гэтэл өчигдөр бидэнд баруун хойноос аясын сайхан салхитай байсан шүү дээ... Ингэхэд өчигдрийн тулалдааны тухай юу гэж ярьж байна? Түүнийг холбоотны хөлөг онгоцнууд, хэдхэн галт онгоц л шийдвэрлэсэн гэлцэж байна, ингэж л ярьж байна шүү дээ гэв.

	Нахимов угаас Корнилов шиг илтгэгч төрсөнгүй, бодол санаагаа олонд илээр гаргаж хэлэхдээ зүдэрдэг хөдөлгөөнгүй нэг зүйл рүү заавал ширтэж байж ярьдаг зантай хүн билээ. Одоо л гэхэд жишээ нь гаансныхаа соруулыг сорон байж ярих ажээ.

	— Бид дайсантай тулалдахаар тэнгист гардаг юм гэхэд ялах боломж байна уу? гэж асуугаад цааш нь, — Би ялах дүүрэн боломжтой гэж хэлж чадахгүй. Би тэгж хэлмээргүй байна... Яагаад гэвэл холбоотны усан цэргүүд хэр зэрэг тулалддагийг би мэдэхгүй. Ялалт их олон зүйлээс шалтгаална, тэр байтугай дарга нар хоорондоо эвтэй зохицолдлоготой эсэхээс болно... Харин миний мэдэж байгаа зүйл гэвэл, боомтыг хаацайлан хамгаалах албыг манайхан ор нэр төдий гүйцэтгэж байсан! Тун олхиогүй! Манай «Святослав» хөлөг жишээ нь бүтэн хоног хайргадаж зогсоогүй гэж үү? Тэгэхдээ бас манай их буунуудын сум тусахгүй газарт тэр шүү... Харин бид түүнийг азаар сайхан амжиж татаж авсан даа. Энэ юу гэсэн үг вэ? Энэ чинь тэд албаа муу гүйцэтгэж байлаа гэсэн үг! Өөр юу гэх бил ээ! Яагаад тэд «Тамани» хөлгийг Севастополиос гаргаж, Фосфорын дэргэд алдав аа? Энэ бол тэд албаа муу хааж байсан гэсэн үг! Ийм дайсантай тулахад амжилт олж болох уу? Би бол амжилт гаргах бололцоогүй гэж хэлэх юм байна. Яриагүй тийм! Цэрэг буулгах үед, дэслэгч Стеценко байх аа, шөнө галт хэрэгсэлт хоёр гурван онгоц дайсныг их тэвдүүлж болох байна гэж тэгэхэд мэдээ ирүүлсэн байх аа. Тийм ээ! Мэдээ оройтож ирсэн шиг санагдана.

	Тэгээд ч тийм хөлөг онгоц явуулаагүй. Гэтэл тэр тухай өөрсдөө энд гадарлаж болох л байсан, удааширсан шүү дээ. Цалгардаж осолдсон. Гэтэл эрхмүүд ээ, цаашид осол цалгараа давтаад байх ямар ч үндэс бидэнд алга. Флот гэдэг бол тэнгис дээр тулалдах зорилт бүхий цэрэг мөн. Миний хэлэх үг энэ л байна гэлээ.

	Ингээд үл мэдэг сөлөр тунгалаг нүдээ сэтгэл амарсан байртай онийсхийн, гаансныхаа соруулыг дахин өөр лүүгээ эргүүлэхдээ, гар нь яагаад ч юм мэдэгдэм салгална. Харин байлдаанд гавьяа байгуулж авсан Георгийн хоёр одон ёслолын мундирын хар цэмбэн дээр нь их л сүртэй гялалзана.

	— Павел Степанович, таны намайг дэмжсэнд баярлалаа гээд Корнилов өндийн Нахимов руу гараа сунгав.

	Хошууч адмирал Панфилов гэгч цулцгар хацар, онигор нүд, цайвар үстэй булиа эр, — Бүгдээр дэмжинэ! Флотын зорилго бол тэнгис дээр тулалдах явдал гэдэг чинь зөв үг! гэв.

	Корнилов талархан толгой дохиж, түүний өөдөөс бишрэнгүй хараад өөр нэг хошууч адмирал Истоминд хандан: 

	— Владимир Иванович та? гэвэл:

	— Та миний юу гэж хариулахад эргэлзэж болно гэж үү? гэж урдаасаа халзандуу, дарга нарын үгийг ямагт хичээнгүйлэн сонсдог, сайн сурагчийн байр төрх бүхий Истомин зүрхээ даран жаахан гомдонгуй байртай өгүүлээд, — Хар тэнгисийн Флот гэдэг бол Оросын бүх өмнөд нутгийн хотны нохой билээ. Ингэж зүйрлүүлсэнд уучлаарай. Хотныхоо нохойг тэгээд авдартаа цоожтой байлгадаг хүн гэж ер байх уу? Эзний нь хашаанд хулгайч ирж байхад хоточ нохой түүнийг багалзуурдаж авах учиртай, гээд гараа тийнхүү багалзуурдах маягтай хөдөлгөв.

	Серби эцэгтэй, хоёул бор царайтай, нэг хоёрдугаар гэгдэх ах дүү хоёр хошууч адмирал Вукотич Флотыг боомтоос гаргаж тулалдаанд оруулах хэрэгтэй гэж саналаа дараалан хэлэв.

	Хошууч адмиралуудыг үг хэлэх тутам Корниловын царайны түгшүүр мэдэгдэхүйц намжиж байлаа. Дотор талаас гэрэлтэх мэт нүд нь улам ч хурц болж, хонхойсон хацар нь өнгө орж, толгой дээш болон шувтан мөр нь түхийж ирэв... 

	Тэгтэл ширээний алсын буланд, яг өөрийн нь өөдөөс харан суусан эв хавгүй, горзгор биетэй нэгдүгээр зэргийн ахмад Зорин босов.

	— Өндөр дээдэс та, над мөн хэдэн үг хэлэх зөвшөөрөл хайрлах сан болов уу? гэж тэр Корниловт хэлэхэд,

	— Апполинарий Александрович та яригтун, олны ухаан оломгүй далай болох бус уу? гэж Корнилов урамшуулав. 

	— Ноёд оо, би товчхон ярина. Ярьж суудаг цаг бидэнд алга. Дайсан довтолж байгаа учир бидний хэн маань ч ажилдаа орох л үлдээд байна. Олон үг урсгаж байдаг цаг алга гээд Зорин булингартай мэт нүдээр бүгдийг тойруулан харав. 

	Тэгээд хуруугаараа ширээ түшиж, урагш бөхийн Корниловоос далдиран өөр тийш адмиралуудаас илүү ахмадууд руу харан нам боловч, итгэлтэйгээр:

	— Ноёд оо, юуны өмнө намайг аймхай хулчгарт тооцохгүй байхыг гуйя. Би хэзээ ч аймхай хулчгар байгаагүй. Би бол ажил төрлийн хүн билээ. Флот хөдөлгөж тулалдах тухай санал Севастополийг хамгаалахад өчүүхэн боловч ашигтай байх юм бол би ч гэсэн дуртайяа зөвшөөрөх сөн билээ. Гэвч шударгаар хэлэхэд ашиг харагдахгүй байна. Ялна гэхийн горьдлого үгүйг нэгэнт хэлсэн, тэгэхлээр юу горилж болох байна? Өөрсдөө мөхөх хэдий боловч дайсанд их хохирол учруулна гэж үү? Зөгий үүрэн дээрээ биднийг хатгахдаа айхавтар хорлож байна гэж л боддог, гэтэл бид жаахан өвдөөд өнгөрөөхөд зөгий зайлшгүй үхдэг... Яах вэ, бид манайд байгаагийн дайтай олон хөлөг онгоцыг устгалаа гэж бодъё, жишээ нь зууралдаж аваад хамт дэлбэрч сөнөе, баатарлаг үйл гэдэг нь мэдээж! Гэтэл дайсан үүнд флотынхоо гуравны нэгийг алдахад бид бүгдийгээ алдана шүү дээ! Дайсан тэгээд эзэн сууж авахад хүрэх олон хөлөг онгоцтой үлдээд, нэгд манай бүх хөлөг онгоц бэхлэлтэд тавьж болох их буунуудынхаа хамт мөхнө. Хоёрт, их буунуудынхаа дэргэд одоо ч гэсэн бэхлэлт дээр очоод зогсож болох арван мянга сайн их бууч усан цэрэг, дарга нараа алдах болно. Гэтэл тэд чинь Севастополийг хамгаалах туршлага, чадвартай их буучид шүү дээ. Ноёд оо, Москваг алдаад Орос орон мөхөөгүй, хөлөг онгоцнууд сөнөлөө гээд Севастополь арай л мөхөхгүй биз ээ, гэлээ.

	Корнилов толгойгоо огцом өргөн:

	— Юу, хөлөг онгоцоо сөнөөх гэж үү? гэвэл:

	— Өндөр дээдэс ээ, дайсны Флотын дайран орох замыг хааж их зогсоолын босгон дээр живүүлэх хэдэн онгоцны тухай би ярьж байна... Хэдхэн,.. долоо найман хуучин хөлөг шүү дээ. Баатарлах гэдэг сайхан хэрэг, гэхдээ одоо бол цагаа огт олоогүй зүйл... Одоо бид баатарлахтай мантай даа, ноёд оо. Айхавтар хүчтэй дайснаас манай Севастополийг эр сүрээр биш, харин жир нэг махран хамгаалах тухай яригдаж байна. Ийнхүү хамгаалахын тулд живүүлэх хөлгүүдийг хожимдоо манай хөлөг онгоц үйлдвэрлэх газрууд барьж байгуулна. Тэгтэл ийм чухаг, эгзэгтэй үе бидэнд хүрэлцэх хэмжээний хуурай замын цэрэг ирүүлж амжихгүй болж гэм тэрхүү ирүүлээгүй цэргийн оронд өөрсдөө бэхлэлт дээр зогсоно. Тэр байтугай бэхлэлтүүдийг живүүлэх хөлгүүдийн нэрээр нэрлэж ч болно. Тэгвэл усан цэргүүдэд яах вэ, ямар ч шуурганд үл дайвалзах, зангалсан хөлгүүд дээр байгаа юм шиг санагдах байлгүй. За энэ ч би яруу найргийн аймагт халтирч орчихлоо, үүний хэрэг үгүй. Ноёд оо, би хэлэх гэсэн зүйлээ гүйцлээ гэв.

	Ахмад Зорин нөгөө боссон шигээ суудал дээрээ эв дүйгүй гонжийн суув.

	— Энэ таны өөрийн төлөвлөгөө юу? гэж Корнилов түүн рүү сэжигтэй харж огцом асуухад:

	— Тийм ээ, манай байдлыг ойлгож байгаа миний хувийн үзэл маань энэ гэж үгний нь дараа том танхимд хачин эвгүй нам гүм болсонд Зорин хулгасхийн дуугарав.

	— Таны энэ төлөвлөгөөтэй санаа нийлэх ганц ч хүн гарахгүй болов уу гэж найдна гэж Корнилов «таны» гэдэг үгийг онцлон өгүүлэхдээ хүйтэн, тэр ч байтугай жигшсэн байртай байв.

	Тэгтэл дэслэгч адмиралуудын дотроос хамгийн залуу нь болох Новосильский:

	— Ахмад Зорины үг бүгд зөв биш юм гэхэд үнэн үг их байна гэв.

	Нэгдүгээр зэргийн ахмад Кислинский бүр ч тодорхойгоор: 

	— Би ахмад Зоринтой санал бүрэн нийлж байна гэлээ. 

	Ингэнэ гэж Корнилов даанч санасангүй. Энэ бол бага дарга нар дарга нарынхаа өөдөөс илтэд эсэргүүцэж байгаатай адил байв.

	Тэгвэл тухайлан тэр бага дарга нар нийлэн:

	— Байдлаас гарах ганц зам бол босгон дээр хөлөг онгоцнууд живүүлэх явдал:

	— Бүгдээр бэхлэлт дээр очих хэрэгтэй

	— Дайсны суман дор байгаа бэхлэлт тэнгист байгаа хөлөг онгоцноос өөр нь юу байна! 

	— Бэхлэлт дээр ч гэсэн эр зориг, эр зориг хэвээр, гавьяа гавьяа хэвээр л байна шүү дээ! 

	— Тэр ч байтугай түүхэнд ийм тохиолдол байгаагүй юм бол эхнийх нь яах вэ Севастопольд болог! гэлцэв.

	Ийнхүү илтээр ам өрсөлдөн ярихыг үзээд өөрийнх нь саналыг цэргийн зөвлөлийн олонх хүлээж авсангүй болохыг Корнилов мэдэж Нахимов руу дэмжлэг хайн харвал тэр тамхиа дараа дараалан оготор их буу мэт утаа баагиулан суунаглуулж дув дуугүй суух ажээ.

	Корнилов босож чангаар: 

	— За мэдлээ ноёд оо, энэ асуудлыг бид хэлэлцэхээ үүгээр тасалбар болгоё. Гэхдээ тэнгист гарахад бэлтгэх хэрэгтэйг та бүхэнд хэлье! Хэн юу хийх хэрэгтэй тухай дохио өгнө. Үүгээр дуусгавар болгоё, гэв.

	Цөм ширээний араас босож, бие биеэ харан мөрөө хавчисхийлгэнэ. Том танхимын үүдийг Корнилов өөрөө онгойлгоод гудмаар дэслэгч Стеценко өөр лүү нь ирж явааг харлаа.

	— Юу? Та чинь хүрээд ирчих ээ юу? гэж Корниловыг гайхахад:

	— Би гэгээн ноёнтны зараалаар ирлээ, өндөр дээдэс ээ, гэв.

	— А-а! Гэгээн ноёнтон одоо хаана байгаа хэрэг вэ? 

	— Өдийд өмнө талд гарчихсан байлгүй.

	— Тийм вий! Их цэрэг ингэхэд хаана байна? Инкерман дээр үү?

	— Флот болон боомтын бүх хөлөг, завинуудыг их цэргийг хойд талаас Өмнөд рүү зөөхөд гарга гэж тушаасан. Энэ тушаалыг дамжуулахаар гэгээн ноёнтон намайг явууллаа.

	— Тэгвэл их цэрэг цөм Севастопольд эргэж ирж түүнийг хамгаалах болж байх шив? Би их баярлаж байна!.. Холбоотон яасан бэ? Тэдний их цэрэг хаана байгаа юм? 

	— Мэдэхгүй байна, янз нь байрнаасаа хөдлөөгүй бололтой.

	— Тийм вий! Өөрсдийгөө угтахад бэлтгэх нэг ч бол өдөр бидэнд өгч байгаа юм биз дээ? Энэ чинь бодож байснаас их дээрээр эргэж шүү. Би цэрэг зөөх тухай одоохон тушаал өгөөд, маш чухаг хэргээр ноёнтой өөрөө очиж уулзана.

	Том танхимын нээлттэй хаалгаар Нахимов, Истомин, ах дүү хоёр Вукотич, бас нэгдүгээр зэргийн зарим ахмад байхыг Стеценко харлаа.

	Энд Корниловыг цэргийн зөвлөл хуралдуулсан гэж хөлөг дээр байхад хэлсэн боловч зүгээр доог тохуу хийсэн юм байх гэж боджээ. Хэдий тоглоомоор боловч санаа бодлоос нь гарахаа больсон ерөнхий жанжны дүрэмд цэргийн зөвлөлийн тухай зүйл анги байхгүй, байна ч гэж бодогдохгүй байжээ. 

	 

	 

	— 3 —

	Корнилов их цэргийг зөөх тухай тушаал буулгаад Екатеринагийн ордонд ирэхэд Меншиков тэнд ирчихсэн өглөөний цай ууж байв. Тэр ширээнд ганцаар сууна. Меншиков бөгтийн, уруу царайтай, их цэрэг биш, харин өөрөө Алмагийн тулалдаанд хүнд шархадсан юм шиг шаранга ч биш цонхигор царайтай болжээ. Тэр одоо ямаан сахалгүй л болохоос Дон-Кихоттой25 тун адил юм шиг Корниловт санагдав. Меншиков ердийнхөөрөө эелдэг хамт цай уухыг урьсан боловч ван өөрийг нь нэг юманд дургүйцэн хянуур гэгч ширтэж байгааг Корнилов ажив.

	— Цэрэг зөөх ажлыг зохицуулсан уу? гэж Меншиков асуув.

	— Тушаал өгсөөн, гэгээн ноёнтон... цэргийг та Куликовын талд байрла гэж тушаасан уу?

	— Тийм ээ. Тэднийг анги ангиар нь дахин зохион байгуулах хэрэгтэй... Жишээ нь Владимирын хорооноос цэрэг бага дарга нийлээд л ганц батальон үлдсэн. Дарга нар гэвэл гурван суман ч хүрэхгүй. Олон хүнд зэр зэвсэг шинээр тавьж олгох болсон. Тэднийг хооллож, жаахан амраах нь чухал.

	— Цаашид хаана, юу хийх болж байна?

	— Дайсан юу хийх гэж байгаа нь мэдэгдээд ирэхийн цагт бидний яавал зохих нь тодорхой болно... Одоогоор тэд янз нь одоо алагдагсдаа оршуулж байгаа бололтой... Миний бодоход алагдагсад нь манайхаас цөөнгүй байх. Ингэхэд, Владимир Алексеевич, та над нэг юм хэлж өгөөч. Сая үүдэн дээр би ахмад Кислинскийтэй тааралдлаа. «Яагаад ёслолын хувцастай яв аа бил ээ?» гэж намайг асуухад, цэргийн зөвлөгөөнөөс явж байна гэж хариулах юм гээч! Цэргийн зөвлөгөөн гэнэ шүү! Таныг фронтын удирдлага, хөлөг онгоцны ахмадуудыг... юун тухай цуглуулсан юм шиг хэллээ... гэснээ вангийн эвтэйхэн үг олохгүй байгааг Корнилов үзэн:

	— Флот нэн даруй юу хийвэл зохих тухай ярилцсан юм, гэгээн ноёнтон! гэв.

	— Флот даруй юу хийвэл зохихыг би зааж өгөөгүй гэж үү? гээд ван ар тийшээ налан, — Юу хийвэл зүйтэйг би өчигдөр танд хэлээгүй гэж үү? гэв.

	— Их зогсоолоос гарах босго дээр хөлөг онгоцнууд живүүлэх талаар гэгээн ноёнтон та над хэлж байсан, үүнийг би тушаал биш, саналаа хэлж байгаа юм болов уу гэж бодсон юм.

	Корнилов өөрийнхөө царайг зэвхийрэн, хөгшин вангийнх шиг болж байгааг мэдэрч байв. Түүний зүрх учиргүй чанга замбараагүй цохилж эхлэн амьсгаа давхцав.

	— Та ямар тушаал хүлээж байсан юм бэ? Миний гарын үсэгтэй цаас тэр үү?

	— Тийм ээ, чухамдаа л бичмэл тушаал хүлээсэн юм, гэгээн ноёнтон! Эзэн хааны өмнө... эцэстээ түүхэнд намайг цагаатгаж өгөх баримт бичиг!

	Меншиковын жижиг царай бүхлээрээ тун ёозгүй ярвайгаад:

	— Түүх сүүлд бичигдэнэ, одоо түүхийг бүтээж байна гэлээ.

	Ийнхүү ярвайх нь түүхийг хэн, ямар хүн, хэрхэн бичнэ ямар ч пад алга гэсэн үл тоомсорлол, үе мөчний архаг хууч шаналгах улам бүр хүчтэй хөдөлж шархиран шаналгах, эвшээлгээд байх эвгүй гэж бодовч эвшээлгээд тун ч болж өгөхгүй байгаадаа эгдүүцэх, өвгөний шүдэнд ахадсан хатуу махтай хольж нэг муу өндөг шарж өгөхөөс өөр аятайхан юм олоогүй тогоочоо одоо дуудаж ирүүлээд харааж загная гэвч өөрийнх нь эзгүйг ашиглан ямар нэгэн цэргийн зөвлөгөөн шүү юм хуралдуулсан энэ Корниловын цагаа ололгүй ирж саад болсны учир тогоочдоо хий л цухалдан хорсох... энэ бүхний нь хамтатган илэрхийлжээ. Корнилов тэгэхэд харин тэр ярвайсны нь учрыг үл анзааран зөвхөн үгийн нь утгыг өлгөж аван

	— Гэгээн дээдэс таны хэлдэг яриагүй зөв! Түүх бидний нүдэн дээр бүтэж байна. Гэхдээ түүхийг Сент-Арногоор биш, бид өөрсдөө бүтээх хэрэгтэй. Холбоотон биднийг хэрхэхийг хүлээх биш, харин тэднийг санасан санаанд нь бид хүргэхгүй байх учиртай. Тэдний төлөвлөгөө, ажил төрлийг саатуулж, самууруулах хэрэгтэй гэж цочмог хэлэв.

	Тэгэхэд ван алчуураар эрүүгээ арчих зуур хоёр хуруугаа дохиод:

	— Хоосон гоё үг! Тэдний ажил төрлийг чухамдаа яаж самууруулах юм бэ? гэлээ.

	— Юуны өмнө ийм байна, тэд манай флотыг өөрийнхөө флотын урьд араатны торон доторх аварга могойн өмнө туулай шиг ухаан алдталаа айж байна гэж бодож байгаа. Тэгэхээр тэднээс сүрдэж байгаа зүйл өчүүхэн ч үгүйгээ харуулж, флот руу нь дайръя!

	Цэргийн зөвлөгөөн дээр чухам юун тухай ярьсныг ахмад Кислинскийгээс Меншиков дуулсан боловч зориуд нүдээ гайхан бүлтийлгэж эцэст Корниловоос асуусан нь:

	— Та арай энэ төлөвлөгөөгөө... тэр цэргийн зөвлөл гэдэг юман дээрээ хэлэлцсэн юм биш биз дээ? гэв.

	— Үүнийг гэгээн дээдэс ээ! Чухамдаа л үүнийг, ганцхан энэ төлөвлөгөөг л ярилцсан... Түүх бүтээгч улсын хувьд би тун хожуу хөдөлж байна, чухамдаа гэвэл бид зүгээр цалгардан сууж байлаа... Түүхийг тэнд Парис, Лондон, Константинополь болон Варнад туурвихаар бэлтгэж, бид ердөө л харж суулаа... Бидэнд огт хамаагүй юм шиг алсаас харж суулаа. Хэрэв манай их цэрэг тоогоор цөөдсөн, түүний хүчийг үлэмж зузаалж болох байсан гэвэл өдий ахар хугацааны дотор флотыг хүч нэмэгдүүлж бид чадахгүй байсан. Флот урьд байсан янзаараа дайтах бүрэн чадвартай, гэгээн дээдэс таны анхны тушаалаар хөдлөхөд бэлэн байж байна шүү дээ! 

	— Үгүй! гэж Меншиков алчуураа ширээн дээр чулуудаад, — Би тийм тушаал өгөөгүй, өгөх ч үгүй!.. Та харин... таны хувьд гэвэл та эрх тушаалаа хэтрүүлэн хэрэглэсэн байна. Таны тэр цэргийн зөвлөгөөн хуралдуулна гэдэг чинь тэгсэн үг шүү! Нэгэн цагт та бид оролцон хурах завшаан тохиолдож болзошгүй. Төрийн зөвлөлөөс өөр ямар ч зөвлөл Оросын эзэнт улсад тайван цагт ч байж болохгүй, тэр тусмаа өнөөгийнх шиг дайн дажны цагт болж гэм хэрхэвч хүлцэшгүй зүйл. Та үүнийг мэдэхгүй байж таарахгүй! Та Хар тэнгисийн флотын штабын дарга, та дэд адмирал, шадар генерал хүн үүнийг мэдэхгүй байх юм уу, энэ тухай мартах эрх танд байхгүй!..

	Тэгэхэд та гэнэт зөвлөгөөн хийлгэж байдаг!.. Цаашлаад дайсныг тосож байлдахын тулд Севастополиос би хэдэн өдөр гарч явахдаа алба үүргээ огтхон ч танд бус, харин дэслэгч генерал Моллерт тохоож үлдээсэн, тэгэхэд миний мэдсэнээр та энэ бүхнийг дураараа мэдэж, тэр ч байтугай олонх бичиг цаасыг генерал Моллерт явуулж гарын үсэг зуруулахгүй байсан байна гэлээ.

	Корнилов босож, Меншиков мөн алгуур өндийж дорд хүнээ хангинаж байгаа дарга хүний хэвшсэн байцаараа зогсоод, дуугаа өндөрсгөн:

	— Тухайн зүйл дээр бол та алба ажилд, хот хамгаалах хэрэгт ашиг тус болохыг мэрийсэн гэдэгт би огтхон ч эргэлзэхгүй байна. Гэхдээ флотыг илтэд хөнөөх тулалдаанд оруулахыг би танд зөвшөөрөхгүй, огтхон ч үгүй! гэлээ.

	— Бидэнд амжилт олох хэд хэдэн баримт байгааг би гэгээн дээдэс танд толилуулж болох байна гэж Корнилов аль байдгаараа биеэ барин хэлтэл Меншиков үгийг нь тас дайрч:

	— Тэр баримтуудаа өөртөө үлдээхийг эзэн хаанаас над олгосон эрх мэдлийнхээ дагуу би танаас шаардаж байна! Өөртөө үлдээхийг... Харин өөрөөсөө цол тушаал доогуур бусад хүмүүст итгүүлэхийг оролдох хэрэггүй! Дарвуулт хөлөг салхи үгүй цагт галт онгоцны олз амархан болдог нь нотолгоо шаардахгүй зүйл. Их бууны хувьд дайснаас манай флот шиг тав дахин дутуу байтугай, хүч тэнцүү байхад хүртэл тэр шүү! гэхэд нь

	— Манай флот хүч дутуу, гэхдээ таны айлдсан шиг тав дахин биш, хоёр дахин л цөөн! 

	Үүнийг хэлэхдээ Меншиковоос нуруугаар нэлээд нам Корнилов өөрийнхтэй нь адил нойр дутаж улайсан нүд рүү нь эгцлэн харахын тулд нуруу, хүзүүгээ өөрөө мэдэлгүй байдгаараа сунгалаа.

	— Үг сөрөхгүй байхыг гуйя! гэж ван биеэ их л хүчлэн барьж байх янзтай өгүүлээд, — Энд би... дайсны флотын орох замыг хаахын тулд босгон дээр... живүүлэх учиртай хөлөг онгоцнуудын нэрсийг өрсөн юм сан... гэж үглэсээр хармаагаа тэмтэрч эхэлснээ, — А, энэ байна гэв.

	Тэгээд жижиг цаас гаргаж бариултай шил нүдэндээ ойртууллаа.

	Энэ цаасыг ван биеэ барьж, уураа дарахын тулд зориуд тэгж удаан эрсэн болохыг Корнилов ойлгосон учир нэг ч үг дуугарсангүй, хүндээр амьсгаалан нүд рүү нь нүд цавчилгүй ширтсээр байв.

	— Би таван хуучин дарвуулт хөлөг, хоёр хөнгөн онгоц бичээд байна гэж ван одоо үнгэгдсэн цаасыг хуруугаараа илэн тэнийлгэж, бүр тайван ярихыг хичээнэ: хөлгүүд нь «Уриил», «Селафиил», «Варна», «Силистри», «Гурван эрдэнэ»... хөнгөн онгоц нь «Флора», «Сизополь»... Энэ хөлгүүдийн цэрэг дарга гурван мянган шахуу хүнийг буулгаж бэхлэлтэд өг. Бүх их бууг нэн даруй буулган, дотоод төхөөрөмжийг авагтун гээд Меншиков доош харан тэр цаасаа Корниловт өгөхдөө эвлэнгүйгээр:

	— Та Андреевийн далбааны нэр сүрийг хадгалах гэж мэрийж байгааг тань сайн ойлгож байна, Владимир Алексеевич, гэхдээ би түүнийг бузарлахын төлөө зүтгэж байна гэж үү? гэв.

	— Гэгээн дээдэс та тэр далбааг холбоотны флотын өмнө зүгээр л тулалдалгүй буулгаж байна гэж Корниловыг эрс ширүүн өгүүлэхэд:

	— Юу буулгаж байна аа? Та юу гэж хэлж байгаагаа ухаарч байна уу?

	— Бүрэн ухаарч байна. Хар тэнгисийн эрэлхэг флотыг сөнө гэж та тушааж байна, гэтэл флот бүрэн бүтэн байх сан гэж тэмүүлж байна, гэгээн дээдэс ээ.

	Өндөр нуруу, шувтан мөр хавчиг цээжинд нь сул унжих алтан саа мөрөвчтэй хоёр зөрүүд хүн догдлон чичирсхийж өөд өөдөөсөө харан зогсоно.

	— Нөхцөл байдалд хавчигдан, намайг дахин хотоос гарч явахад хүрвэл... миний энэ тушаалыг та биелүүлэх үү! гэж Меншиков эцэст сөөнгө хоолойгоор хүчлэн байж аяархан дуугарахад:

	— Үгүй, биелүүлэхгүй гэж Корнилов мөн аяархан хариулав.

	— Тийм вий! Тэгвэл та эндээс явж болно... Николаевт, гэр бүл дээрээ оч, Николаев руу! Шинэ алба хаах газартаа очигтун! гэж Меншиков хашхичин хоолны уудам өрөөн дотуур нааш цаашаа алхана.

	Тэгээд өвчтэй доёгор хөлөөрөө гэнэт санаандгүй хол хол алхалж үүд рүү очоод онгойлгож

	— Миний бие хамгаалагчийг ирүүл! гэж хашхираад гарч одов.

	Модон шатаар хэдэн хүний хөлийн яаруу чимээ гарах дуулдсанаа дараа нь «А-а та тун хэрэгтэй цагт ирлээ, бие хамгаалагч бага түрүүч Томилиныг явуулах гэж байсан юм. Та илүү сайн гүйцэтгэх болно. Адмирал Станюковичийг одоо нэн даруй урьж ирүүл» гэх вангийн дуу гарахад дор нь «Мэдлээ, гэгээн дээдэс ээ» гэж Стеценкогийн танил дуу хариулах нь Корниловт дуулдав.

	Энэ зуур Корнилов чичирхийлсэн хуруугаар вангийн өгсөн цаасыг жижиглэн урж, өөрийнхөө далайчдын гараар сөнөөгдөх их гайд учирснаа үл гадарлах хөлөг онгоцнууд байрандаа хэвийн байгаа зогсоол руу цонхоор харж байв.

	Меншиков дахин орж ирээд, 

	— За тэгэхлээр, одоо миний дэргэд та флотын штабын даргын үүрэгт ажлаа адмирал Станюковичид шилжүүлж өгөөд, дараа нь Николаев руу даруй түргэн морд! гэв.

	— Миний орон дээр Станюкович юу хийж чадах юм бэ? гээд Корнилов цонхноос эргэж дахин ерөнхий жанжны өөдөөс эгцлэн харж зогсоод, — Юу ч хийж чадахгүй! Таны надаар хийлгэх гэж албадаж байгаа зүйл бол дахиад хэлэхэд сөнөөнө гэсэн үг шүү, гэгээн дээдэс ээ! Харин дайсанд бүслэгдсэн Севастополиос би явна гэдэг бол хэзээ ч үгүй хэрэг! гэв.

	— Гэвч та энд үлдээд өөрийнхөө дураар аашилж байж болохгүй шүү дээ. Өөрийн гаргасан бүх тушаалын хариуцлагыг та биш, би өөрөө хүлээнэ.

	— Тийм ээ, мэдээжээр та л даа... би биш... таны тушаалыг биелүүлэх нь миний шууд үүрэг... дахиад хэлэхэд энэ чинь сөнөөхтэй ижил зүйл шүү! Гэхдээ би тушаалыг дагая гэснээ нүдэнд нь нулимс гялтганав.

	Корнилов толгойгоо унжуулж дорхноо хачин намхан юм шиг болчхов.

	Меншиков зоримог бус, алгуураар гараа өөдөөс нь сунгалаа.

	 

	 

	— 4 —

	Үүний дараа хоёр цаг хэртэй болоод «Их ван Константин» хөлөг дээр «Их, хөнгөн хөлгүүд тус бүр хоёр тэмдэгт хөвүүр занганы хамт адмиралд ирүүл» гэсэн дохио өгөв.

	Хуурай замынханд болж гэм ойлгомж муутай товчхон энэ тушаал флотын байрлалыг үндсээр нь өөрчилнө гэсэн үг байв. Энэ тушаал ёсоор ахлах замчид зогсоолын дагуу байлдааны бүх том хөлгийн зогсох газрыг хөвүүрээр тэмдэглэж өгөх ёстой болов.

	«Гавриил», «Зоригт», «Чесма», «Святослав», «Ротислав», «Арван хоёр богд» зэрэг арван шинэ хөлөг онгоц Хойд талаас дайрах дайсныг буудаж болохоор баруун бөөрөө харуулан эгнэв. Александр, Константиновын их бууны багуудын хооронд Их зогсоол руу орох замыг хаан таван хуучин их хөлөг, хоёр хөнгөн онгоц цувж байрлалаа.

	Үүний дараа хар тэнгисийн штабын бичээч нар Корниловын гарын үсэг зурсан доорх тушаалыг шаламгайлан хуулж гарав.

	«Тоогоор давуугаа ашиглан манай цэргийг гэдрэг түрсэн дайсан нааш ирж, Севастополийн боомтын хойд эрэг рүү дайрах аюултай болж байгаагийн улмаас флот өнөөгийн байгаа газартаа байх боломжгүй боллоо. Дайсны хоёр дахин олон хөлөг онгоцнуудтай тэнгис рүү гарч тулалдахад ялах нөхцөлгүй хотыг хамгаалах гол хүчийг үр ашиггүй хөнөөхөөс цаашгүй тул гэгээн дээдсийн зөвшөөрөлтэйгөөр даруй гүйцэтгэвэл зохих доорх тушаалуудыг би гаргалаа.

	Хөлөг онгоцнуудыг төлөвлөсөн байрлалын дагуу өөрчлөн зогсоож, тэдний дотроос хуучирсан «Гурван эрдэнэ», «Уриил», «Селафиил», «Варна», «Силистри» хөлгүүд, «Фора», «Сизополь» хоёр хөнгөн онгоц эдгээрийг босго дээр живүүлтүгэй.

	Хөнгөн жижиг онгоцнууд Өмнөд боомтод орж зогссугай. 

	Живүүлэх хөлгийн усан цэргүүд, буучид, гохдон залгах батальоны цэргүүдийг хойд эргийн шугамын их буугаар хамгаалах хэрэгцээтэй үед хөлөг онгоцнууд дээр байлгаж, сүүлд нь бэхлэлтийн ангиудад хүч нэмэгдүүлэн өгсүгэй.

	Хэрэгцээтэй цаг болоход хөлөг онгоцнууд живүүлэх ажлыг нэгдүгээр Вукотич адмиралд даалгасугай.

	Тулалдах байранд зогсож байгаа бүх хөлөг хотыг алдахад хүрвэл живүүлэхэд нэгэн адил бэлхэн байвал зохино» гэжээ.

	Өөрсдийн багагүй хүч, мэдлэгээ флотод зориулан өгсөн хүмүүс өөрсдөө ийнхүү түүнийг сөнөөх тушаалд гарын үсэг зурлаа. Түүх хүний үйл амьдралаар хэрхэн хүйтэн цэвдэг, мөсгүй тоглодгийг энэ тушаалаас харж билээ.

	Есдүгээр сарын 21-ний өдрийн гурван цаг гэхэд зургаан том галт онгоц зуун их буут аварга хөлгүүдийг зогсох газрууд руу нь хүргэхээр чирч эхлэх нь холоос харахад ажилч шоргоолжнуудтай адилхан санагдана. Нам байсан боомт салхины хүч үгүйгээр хөдлөх чадваргүй нүсэр хөлгүүдийг яг хөвүүрээр заасан газарт зогсоохын тулд хүчлэн зүтгэх галт онгоцнуудын дугуйн сэлүүрт тэр аяараа хөөсөрнө.

	Сөнөх үйлтэй хөлгүүдийн цэрэг дарга нарыг одоогоор буулгасангүй. Нахимов Туркийн флотыг Синопийн боомтод үүрэнд нь хаан устгаж чадсаны адил Оросын флотыг зогсоол дээр нь дайтан хөнөөхөөр оролдож юу магад гэсэн муухан горьдлоготойгоор тэднийг үлдээжээ. Тэгвэл золиосонд гарах хөлгүүд дээр байгаа хэдэн зуун их буу чухал хэрэг болж тэдгээр хөлөг мөхөхөд хүрчээ гэхэд нэр төргүйгээр сөнөхгүй сэн билээ.

	Тэд хэдий хуучин боловч зангилагдсан цайз мэт зогсож холбоотны цуваанд их хохирол учруулаад дайчин замналаа цуутай сайхнаар төгсгөж болох сон билээ. Бусад хөлгүүдийн голд зогссон «Гурван эрдэнэ» хэмээх аварга хөлөг Синопийн дэргэд тулалдаж явсан билээ. «Флоре» гэдэг хөнгөн онгоц нь түрүүхэнд салхи үгүй цагт өөр лүүгээ дайрсан Туркийн гурван галт онгоцыг няцаан мултарч чаджээ.

	Жижиг галт онгоц чиргүүл, их завь зэрэг бусад сэлүүрт онгоцнууд Хойд талаас Екатерины зогсоол руу их буу, сумтай хайрцаг, элдэв хүнд ачаа тээвэрлэн булан дундуур зөрөлдөнө...

	Их зогсоол, Өмнөд тохой хоёр дээр Корниловын тушаалаар эхэлсэн бөөн хөл хөдөлгөөн оройн есөн цаг болоход сая намдаж флот холбоотны хүчийг угтах шинэ байрлалаа эзлээд их буунууд нь сэрийн, бөмбөгний тугалга хайлах зуухнуудаа галлав.

	Алма гол дээр дарагдаж, шөнө нойргүй аялан туйлдаж гутарснаа мартагнаж амсхийсэн Меншиков далайчдын эдгээр бэлтгэлийг сэжигтэй гэгч ажиглалаа. Тэр ч байтугай хөлгүүдийг хэдийд босгон дээр живүүлэх гэж байгааг мэдэхийн тулд орой тийш туслагч нарынхаа нэгийг Корнилов руу явуулжээ. Корнилов үүнд хөлгүүдийг живүүлэх гэдэг бэлтгэгдсэн л байвал түдэхгүй ажил гэж хариулаад, өөрөө ямар нэг замаар Меншиковт нөлөөлөн хөлгүүдийг аврах гэж горилж байв.

	Гэтэл хоёр цаг хэртэй болоод вангийн өөр нэг элч түүнийг эрж олон, хөлгүүдийг живүүлэхийн өмнө дохио болгож хотын дээр үндэсний далбаа мандуул гэж тушаалаа.

	Гэхдээ тэр өдөртөө, дараагийн есдүгээр сарын 10-ны өдөр нь ч хөлөг онгоцнуудыг живүүлсэнгүй. Меншиковт түүнээс гадна бас, ажил их, дөрөвдүгээр бэхлэлтийн өмнөх Куликовын өргөн талд их цэрэг бүх ачаа хөсгийн хамт шилжин байрлаж, алагдсан хүмүүсийн нэрсийг жагсааж, «сураггүй алга болсон» гэж тооцогдсон хүмүүсийг цуглуулан, шархтныг эмнэлэгт хэвтүүлж, буу зэвсэг, үүргэвч эд, зэвсгийн агуулахаас тавьж олгон, сумны дайз, хатаасан талхны уутыг дахин дүүргэж байв.

	Дайсан байрнаасаа хөдлөөгүй л байна гэдэг мэдээ ирэх нь шархтай улсаа янзалж, цаашдын тулалдаанд яаралгүй, ултай бэлтгэж байгаагийн тэмдэг байв. Бельбекийн хөндийд хүртэл газар нутгийн байдлыг үзэж яваа морин туршуул ангитай хасгууд, орос морин цэргүүд дайралдах болжээ.

	10-ны өглөө Их зогсоолын ам руу холбоотны хоёр галт онгоц их бууны сум арай тусахгүй газарт ойртов. Оросын хөлөг онгоцнууд их зогсоол дээр огт өөрөөр, хоёр давхар бөөрлөн цувж зогссон нь тэдэнд маш их гайхал төрүүлж, адмирал Лайонс Гамелен хоёрт оросын хөлөг онгоцны цуваа холбоотны флот руу дайрахаар зэхжээ гэж мэдэгдэхээр яаран буцлаа.

	Холбоотны флот бүх хүчээ цуглуулж, тулалдахад эрчимтэй бэлтгэн байрлалаа хэд хэд дахин солив.

	Нөгөө туршуулын хоёр галт онгоц орой нь дахин ирэхэд зогсоол дээрх байдал өөрчлөгдсөнгүй.

	Тэр зуур салхи хөдлөөгүй хэвээр нам гүм байв. Энэ нь Оросын дарвуулт хөлгүүд өглөө аясын салхи хөдлөхийн хамт гарч ирэх хэрэг гэдэг санаа холбоотонд төрүүлнэ.

	Тэгтэл оройн зургаан цагт, номын сангийн байшин дээр гурван өнгөт далбаа боссон нь энэ удаа маш гунигт дохио болжээ. Тэнгисийн хэд хэдэн нэртэй дарга нар Корнилов дээр цугларч хатуу хахир тушаалыг биелүүлэхээ хойшлохыг гуйв.

	— Эрхмүүд ээ, би болох чадах бүхнээ хийсэн, аргагүй байдалд захирагдахаас яах вэ гэж Корнилов тэдэнд хариулахад:

	— Бид дайсны өмнө өөрсдийгөө үүрд шившиглэх болно! Бид өөрсдөө хөлөг онгоцнуудаа живүүлэх юм болж гэм Севастополийн хүн ард далайчид, цэргүүд цөм сэтгэл санаагаар унана гэж хариу маргахад

	— Энэ бүх учрыг би ванд хэлсэн. Гэтэл тэр үүний хариуд харийн нутагт буусан цэрэг ухрах замаа таслахын тулд хөлөг онгоцнуудаа шатааж байсан түүх бий, бид тэгэхэд зөвхөн хөлгүүдээ живүүлж, тэнгисээс дайсны дайрах замыг тасалбал их ухаалаг явдал болно гэх юм. Ингэж муйхарлаж зүтгээд байгаа хүнтэй ч би маргаад байлтай биш дээ. Дохио нэгэнт өгсөн болохоор хөлөг онгоцнууд дээрээс хүн, зэр зэвсэг, авч амжих бүхнийг буулгах хэрэгтэй байна. Дараа нь усанд суусан хэсэгт нүх гаргаад гээд Корнилов баруун гараа доош усанд шумбах маягаар хөдөлгөөд сэтгэл ихэд хямарснаа нуухын тулд буруу харав.

	Сөнөх үйлэнд унасан хөлгүүдээс бүхэл орой, шөнөжин хүн, зэр зэвсэг сум, дарга нарын хогшил сэлтийг шаламгайлан зөөсөн боловч бүгдийг авч амжсангүй.

	Их буунаас зөвхөн багуудыг нь л авлаа. Туйлгүй хүнд том буунуудыг шөнийн харанхуйд яаруу давчуу буулгахын нөхцөл байсангүй.

	Хөлөг онгоц бүр дээр хоол хүнсний их нөөц хадгалагдаж байсан боловч нярав, тогооч нараас өөр түүний тухай санах хүн тэр хөл үймээн дунд ер байсангүй.

	Мэдээ ёсоор Качи голын адагт асар олноор бөөгнөрч тулалдаанд гавшгайлан бэлтгэж байгаа дайсны флот 11-ний өглөө Их зогсоол руу дайрч орохыг хичээнэ гэж яагаад ч хатуу бодож байснаас хөлөг онгоцнуудыг үүрээс өмнө, ачаа хэрэгслийг нь буулгахаа бүр болиод яаран живүүлэх болжээ.

	Усан цэргүүд усны түвшнээс доогуур уужуу нүх хичээнгүйлэн гаргав. Тэгээд үүр гийхэд «Варна», «Силистри», «Сизополь» хөлгүүд бүрмөсөн живж, тэдний зогсож байсан газарт шураг тоногийн хугархай, тасархай л хөвж байв. «Риил», «Селафиил», «Флора» хөлгүүд найман цаг хүртэл усан дээр тэсэж байгаад өвдсөндөө юм уу, даарснаас хамаг бие нь дагжих хүн адил дайвалзаж усан авсандаа алгуур живэн орлоо.

	Босгоны хамгийн гүнзгий газарт зогсож байсан «Гурван эрдэнэ» гэгч аварга хөлөг сүхээр цавчиж гаргасан олон нүхээр ус дотор нь олгойдон орсоор атал гол нь тасрах шинж огтхон ч үзэгдэхгүй байв.

	Бүх Севастополийнхны нэг адил ахмад Зарубин эргэн тойрон болж байгаа явдлыг сэтгэл ихэд түгшин ажиглана. Тэгж байх цаг түүнд зөндөө байв. Гэр зуур ямар ч ажилд оролцож чадахаас өнгөрсөн хүн боловч мөлхөх дөхсөн хөлөө яаж ийн чирсээр тэнгисийн эргийн цэцэрлэгт хүрч тэндээс түүнд Өмнөд тохой, Их зогсоолын босго тов тодхон харагдах бүлгээ. Гудамжинд шархтай хүмүүс ирж «Севастополь руу зүтгэж байгаа францчууд гэж зүгээр хар заарцаг тоолж багцаалахын ч эцэс алга!» гэж ярихад тэр учиргүй айжээ. Капитолина Петровна дуу алдаж, гараа алдлан нааш цааш сандран гүйж, хүмүүсийн адил цаг зайтай байхад нүүгээгүйн бурууг тохох хүн эрнэ. Дебу батальоныхоо байранд сууна. Усан цэргийн сургуулийн сурагч хүү нь хөлөг онгоцнууд дээр очиж алга болно. Варя, Оля хоёр юу хийвэл зохихыг эхээсээ илүү мэдэх юм үгүй. 

	Зарубин тэр өглөө үд болох дөхөж байхад цэцэрлэгт очив. Өчигдөр ирэхэд нь Их зогсоолын амыг хөндөлдөн хөлөг онгоцнууд эгнэж зогссон харагдаж билээ.

	Тэд эртний их бууны багуудын галын дор дайсны цувааг цээжээрээ тосон тулах гэж байгаа нь ойлгомжтой л байв. Дэслэгч ахмад цолтойдоо Туркчүүдтэй тулалдаж явсан өөрийнх нь хөлөг «Гурван эрдэнэ» тэдний гол дунд ноён нуруу болон зогсож байгаа нь мөн ойлгомжтой, тэр ч байтугай баярламаар санагджээ.

	Гэтэл есдүгээр сарын 11-ний тэр өдөр өөрийн нь хөлөг цор ганцаар зогсож байхыг гэнэт хараад аймаар хачин болжээ... Бусад нь хаашаа явчихсан хэрэг вэ?

	Юунд өөрийн нь хөлөг дээр шургууд нь гэнэт ийм хачин ёрдойж харагдана вэ? Аль өөрийн нь нүдэнд л тэгж харагдаж байгаа хэрэг үү?..

	Зарубин боомтын дээрх өндөр хашлагыг тэгнэн зогсоно. Нөгөө зургаан хөлөг хаашаа одсон, мөн хөлгийн шургууд нь үнэхээр нэг ёозгүй болж орхисон юм уу, аль өөрт нь тэгж санагдаж байгаа хэрэг үү гэдгийг асуучих хүн ойр хавьд байсангүй.

	Тэгтэл хөлөг рүү нь «Аянга буулгагч» гэдэг том галт онгоц ойртож яваа харагдав.

	Тэр хөлөг эргэж, тэнгэр өөд яндангуудаасаа хар утаа олгойдуулснаа их буу нирхийлгэсэн нь санаандгүй, хачин аймаар нүргээнтэй дуулдав.

	Хар утаанаас доогуур дарийн цагаан утаа түүн дээрээс хөшигрөн хөөрнө. Их буунууд дахиад зэрэг нүргэлээ. Дахин буудав. Тэгтэл «Гурван эрдэнэ» гэдэг хөлөг шумбагч хэсэгтээ их бууны суманд цөм цөм цохигдон гэнэт дайвалзаж, шургууд нь унаад Зарубины харан байтал усанд далд орж эхлэв. Эхлээд алгуур, сүүлдээ хурдан, хурдан живсээр эцэстээ алга болчхов. Тэгээд хөлөг онгоцыг нь бусад зургаан хөлгийн адил тушаалын дагуу зориуд буудан живүүлснийг Зарубин ойлголоо...

	Өвчинд баригдан шаналж туйлдсан тэр өвгөн үүнд нялх хүүхэд мэт хэлмэгдэн хашлага дээр байгаа алгандаа нүүрээ наан хүүхэд шиг эхэр татан уйлав.

	Генерал Кирьяковыг дивизийн даргаас огцруулах эрх Меншиковт байсангүй. Тэр ч байтугай Грейгийн авч одсон эзэн хаанд өргөх айлтгалд ч тэр тухай гуйсангүй. Есдүгээр сарын 11-ний үдэд холбоотны их цэрэг Алмагийн хөндийг орхиж, урьдын адил тэнгисийн эрэг даган Качи гол руу хөдөлж байна гэдэг мэдээ ирэхэд Кирьяковын отрядыг хойд талыг тойрон гарч их цэргийн толгойн анги болж дайсныг ажигла гэж Меншиков тушаалаа. Горчаков ванг өөрийн отрядыг их цэргийн гол хүч болгон Инкерманы өндөрлөг рүү аваачихыг тушаав.

	Хуурай замын цэргийг цайзад хаах боломж холбоотонд өгөхгүй харин ч тэдний жигүүр, ар талаас заналхийлэх хүч болгоод Севастополийг Крымийн бусад нутаг, тэгэхлээр бүх Оростой холбоотой хэвээр байлгахаар ийнхүү хийсэн алхам нь хожим цэрэг дайны урлагийн түүхэнд тэмдэглэгдсэн Меншиковын жигүүрээр ороох аяллын эхэн нь байлаа.

	Боомт, их тэнгис хоёрын хооронд живүүлсэн онгоцнууд үл нэвтрэх хаалт болсон хойно усан цэргүүд, хөлөг онгоцны их буу бүрэн бүтэн байхад сэтгэл зовох зүйл Меншиковт үгүй болоод, хамгийн зоримог усан цэргийн дарга нарын хараа хүртэл одоо тэнгисээс хуурай газар луу шилжлээ.

	Үүнээс гадна Меншиков хоёр тушаал гаргасан нь холбоотны дайралтыг няцааж чадахгүйд хүрвэл бүх шинэ хөлгийг мөн живүүлэхэд бэлтгэх, цааш нь Хар тэнгисийн флотын хоёр тулгуур баганаар хуурай замын бэхлэлтийг толгойлуулах, Корниловыг Севастополийн Хойд тал, Нахимовыг Өмнөд талыг дааж ав гэжээ.

	Өөрийнхөө үгүйд Севастополийн бүх гарнизоныг командлах үүргийг Меншиков дахин «хуудуу шар» хэмээх Моллерт тохоов.

	Нахимов тушаалыг аваад даруй вангийнд очлоо. Тэр ёслолын хувцсаа өмсөж, одонгийнхоо ихэнхийг зүүгээд, ихэд ёсорхуу шийдмэг байв.

	Ерөнхий жанжны өмнө дүрэм ёсоор номхон зогсоод ердийнхийгөө бодвол бараг түгдрэлгүйгээр:

	— Гэгээн дээдэс, та намайг хуурай замын цэргийн генерал болгож таалжээ, гэтэл би дэд адмирал бил ээ! Би саперын болон тэр элдэв төрлийн бэхлэлтийг хамгаалах хэргийг огт мэдэхгүй. Энэ бүх ажилд би туршлага дутуугаас болоод огт байж боломгүй алдаа эндэгдэл гаргаж болно. Тэр тухайд намайг хэзээ ч уучлахгүй. Тус болохын оронд би бөөн гай тарьж болох, үүнээс айж байна гэлээ.

	— Дэмий үг! гэж Меншиков ярвайгаад, — Дэд адмирал бүхэн цол хэргэмээр дэслэгч генералтай тэнцүү. Тэгээд ч та өөрөө сайн мэдэх усан цэргүүдээ командална. Тэгэхлээр Павел Степанович та сэтгэлээ дэмий зовоож байна гэхэд Нахимов ул буйртайгаар:

	— Гэгээн дээдэс ээ, цэргийн дүрэмд адмиралуудыг хуурай замын цэргийн генералын тушаалд тавихыг шууд хориглосон зүйл анги бий, юу гэвэл эд угтаа цэргийн хоёр өөр мэргэжил билээ. Хуурай замын цэргийн генералыг гэнэт адмирал болгох санаа хэний ч толгойд орохгүй шүү дээ гэвэл, Меншиков хариуд нь хүйтнээр

	— Нэг удаа тийм санаа эдүгээ сууж буй хааны толгойд орж, таны дуулгаварт зарцын бие гээд хуруугаа алтан саат мөрөвч рүүгээ зааж, — Хуурай замын цэргийн генерал байснаа адмирал болж билээ, энэ тухай та янз нь мартжээ дээ гэж хэлэв.

	Нахимов энэ тухай үнэндээ мартсан байв. Тэр ихэд зовж, царай нь хүртэл улайчхав.

	— Миний осол, гэгээн ноёнтон, би мартаж орхиж... тийм ээ үүнийг бүр санасангүй.

	Тэгээд өөрийг нь далдын бодолгүй ярьсан гэдэгт ван лав итгэхгүй байх. Жинхэнэ хуурай замын генерал бол дийлж болох байсан Алмагийн дийлэгдсэн тулалдааны тухай үг цухуйлгалаа гэж ван санах болов уу гэж бодохоос царай нь бүр ч их улайв.

	Меншиков үүнийг ажаад үнэнээсээ, тоглосон хоёрын хооронд өнгөөр:

	— Эртний ромчууд генералыг адмиралаар солих байтугай, цэргийн албанд огт байгаагүй хүнийг хүртэл жанжнаар томилдог байсан... Ухаан нь хөрөнгө чинээтэй, сайхан хоолонд дуртай байсан Лукуллыг ч аваад үз л дээ... Гэтэл тэр тун урагштай жанжин байсан тийм үү дээ, үгүй юу? Яагаад тэр вэ? Ерөөс баян чинээлэг хүний хувьд түүнд хүн захирах дадлага байсан учраас л тийм байжээ... Нэгэнт л хүн захирч сурсан хойно түүнд саперын хэргийг мэдэж байхын хэрэгцээ ер байсангүй гэв.

	— Та яс маханд хадагдтал үнэмшим жишээ дурдлаа гэгээн, дээдэс ээ, гээд Горчаковын отряд руу мордохоор завдаж байсан вантай Нахимов цааш цөөн үг солилцоод салав.

	Нахимов тэгээд ёслолын хувцсаа өмсөж одон сэлтээ зүүсэн тэр чигээрээ бүр маргааш өдөр нь ч болзошгүй холбоотны туршлагажсан олон цэргийн түрэлтээс хамгаалах учиртай болсон Өмнөд тал руу шууд мордон давхилаа. Тэнгисийн хязгаар хэмжээгүй уудам гэдэг ойлголт түүнд бага залуугаас нь тогтсон билээ. Гэтэл хамгаалж дайтах хэрэгцээ тулгараад ирэхэд үзвэл газар гэдэг бүр ч цаглашгүй арвин уудам ажээ.

	Тэр хотод хамгийн ойр долоодугаар бэхлэлт рүү эхэлж очив. Одоо өөрөө Сент-Арног зүхэж яваагийн нь адил хоёр мянган жилийн тэртээ Бага Азийн замгүй нутгаар мөн ийнхүү моринд сэгсрүүлэн явж шунаг түрэмгий Митридатыг зүхэж явсан байж болох Лукуллийн тухай тэр бодож явлаа.

	Баруун талд өөрийнх нь сайн мэдэх их бууны гэгч хойгийн ус цэлийн хөхөрч «Ротислав» гэгч хошууч адмирал нэгдүгээр Вукотичийн далбаа бүхий хөлөг амыг нь хаан зогсжээ. Зүүн тийш наранд гандсан тачир өвс шаргалтан өвсөн дотроос шохойн цагаан чулуу газар сайгүй цухуйж харагдах тал үргэлжилж, алсад олон хүн шоволзон бужигнах нь хамгаалах нүх ухаж байгаа усан цэргүүд ажээ.

	Адмиралын өргөн туузтай өмдний зүүн шуумаг дээш өвдөг рүүгээ хуйлрах гээд байхын дээр сайн үүлдрийн хээр морины хүзүүнээс хөлсний үнэр гарч, ёслолын хувцастай халууцан юм уумаар санагдана.

	Хоёрдугаар зэргийн ахмад Будищев гэгч өтгөн шаргал үстэй хөнгөмсөг наргианч байртай гялалзах бор нүдтэй балцгардуу хүн Нахимовыг тосон өөрт нь хариуцуулсан долоодугаар бэхлэлт дээр бүх юм ёсоор байгааг илтгэлээ.

	Нахимов түүнтэй мэндлээд, 

	— Ёсоор гэж та хэлэв үү? Бүх их буу дүнз шиг газар хэвтэж байхад юуны ёсоор байдаг бил ээ?! гэж зандраад хэдхэн их бууг заав.

	— Өндөр дээдэс ээ. Энэ их буунуудыг дөнгөж саяхан авч ирсэн юм. Эдний суурь одоогоор байхгүй, тулгуур нь бэлэн болоогүй болохоор газар хэвтэж байгаа юм.

	— Байхгүй гэдэг юу гэсэн үг вэ? Яагаад тэгж байхгүй байдаг бил ээ? Дайсан давшиж байдаг, гэтэл их буунд суурь байдаггүй байна аа? Бүр тулгуур нь ч үгүй байдаг! Юу болж байгаа хэрэг вэ! Яагаад байхгүй байдаг юм бэ?

	— Өндөр дээдэс ээ, нэг талаар хийж бэлэн болгоогүй болохоор бас тэгээд... байхгүй байгаа юм.

	— Цааш нь ярих хэрэг алга. Ганцхан тэр бэлэн болоогүй гэдэг чинь ойлгомжтой байна гэхэд Будищев юу ч гэсэн үгээ гүйцээж:

	— Нөгөө талаар хөсөг хүрэлцэхгүй байгаа юм гэлээ.

	— За тэр шүү! Хөсөг шүү! гэж Нахимов өлгөж аваад, — Хэрэв үүнд л хөсөг хүрэлцэхгүй байгаа юм бол хотыг яаж хамгаалах хэрэг бил ээ? гээд баруун зүүн тийшээ занган энэ их эх захгүй хуурай газраас ядаж хамгийн том хөлөг онгоцны тавцан шиг тодорхой нэг хэсгийг гараараа таслан заах гэж оролдов.

	— Хотын борчуулаас олдсон бүх хөсгийг авахаас болохгүй нь, өндөр дээдэс ээ. Хот нэгэнт бүслэлтийн байдалд орсон хойно... мөн морь шарыг байгаа айлаас авахаас биш.

	— Хотыг бүслэлтийн байдалд орлоо гэж хэн зарласан юм бэ? гэж Нахимов ихэд гайхаад, — Тийм тушаал гарсан юм уу?.. Би дөнгөж сая вангийнхаас ирлээ, бүслэлтийн байдалд орсон тухай над юу ч яриагүй шүү дээ.

	— Өндөр дээдэс ээ, одоогоор зарлаагүй байлаа ч гэсэн дайсан бүслэн дайрах цагт мөдхөн л зарлах болно шүү дээ.

	Будищевын хонгор бор нүдэнд, богинохон шаргал сахлын доогуур дооглонгуй инээмсэглэл тодрохыг Нахимов ажлаа.

	— Үнэхээр одоо яавал таарах байна?.. Ван хотоос явчихсан, хотыг бүслэлтийн байдалд оруулсан тушаал гараагүй... Их бууны тулгуур, суурь байхгүй... бас хөлөг хүрэлцээгүй, тэгээд ийм байдалд Өмнөд талыг хэрхэн хамгаалдаг хэрэг вэ?

	— Дайсныг хойд талаас дайрна гэж хүлээж байгаа шүү дээ, өндөр дээдэс ээ, гэж Будищев адмиралд сануулав.

	— Тийм ээ, тийм Хойд талаас, гэгэхлээр бүх хамгаалах хэрэгсэл тийшээ явж байгаа. Гэхдээ яагаад ч юм Өмнөд талыг мөн хамгаал гэж тушаасан. Тэгэхлээр бүх талаар бүсэлж болно гэж үзсэн хэрэг гэж хэлээд үүнийгээ харуулахаар Нахимов мориныхоо толгой дээгүүр зүүн гараараа дугуй дүрс үйлдэн заав. 

	Будищев дахин ёслоод:

	— Өндөр дээдэс ээ, манайд бас шархтныг боох газар байхгүй... Адаглаад нэг хөлөг онгоцноос шарх бооход хэрэглэх цуу, хөөсөн дарс ганц торхыг авч ирүүлээсэй билээ гэв.

	— За тэр шүү, харж байна уу? гэж Нахимов гайхаад, — Дайралт юу юугүй болно гэж хүлээж байдаг, гэтэл байх юм юу ч үгүй! Яагаад энэ тухай урьд нь хэн ч санаа тавиагүй юм бэ? Юу болж байгаа юм, бүү мэд ээ! гэв.

	Нахимов Өмнөд талын бэхлэлтүүдээр шөнө болтол явж хамгаалах болж байгаа тэрхүү чулуурхаг эх захгүй уудам шаргал талд өдий төдий санаанд багтамгүй тэнэг, зохицож нийцээгүй, дутагдаж гачигдсан зүйл олж үзээд толгой нь дүйрч, хоёр санчгаар нь хатгаж өвдөн бүр туйлдсан хойноо генерал Моллерийн гэрт очив.

	— Гэгээн дээдсийн над хариуцуулж өгсөн Өмнөд талыг хамгаалах талаар өндөр дээдэс танаас би ямар тушаал авах ёстой байна? гэж хүлцэнгүйгээр асуулаа.

	Нахимовын ядарсан байр байц, шороо тоосонд дарагдсан ёслолын хувцас, асуултын нь айхавтар албархуу өнгө, эд бүгд «хуудуу шарыг» ихэд хирдхийлгэжээ.

	— Павел Степанович, бид одоохон, та сууж үз, гуйя... одоохон... Бид одоо Владимир Алексеичийг урьж ирүүлье. Тэгээд гурвуул, гурвуулаа нийлж байгаад эд бүгдийг эргэцүүлж тойруулан ярья. Юм идэхгүй юу? Аяга цай уух уу? Владимир Алексеичийг бидэн дээр ирнэ үү гэж одоохон хэлүүлье... Ван ямар байна вэ дээ? Биднийг хаяад явчихлаа. Дайсан ойртож байгаа ийм осол эгзэгтэй гэж болох үед их цэргийг дагуулаад явчихдаг нь!.. Тэгэхлээр бидэнд юу үлдэж байна? Урьд байсан бэлтгэл батальонууд, дээр нь усан цэрэгтэй л хамгаалах болж байх шив дээ... Бүх найдлага, Павел Степанович, танай усан цэргүүд л байна. Ингэсхийгээд Владимир Алексеич ирнэ, бүгдийг шүүн ярилцъя гэж өвгөн тэвдэн сайн ойлгогдохгүй юм үглэж зүүн чихнийхээ дээд сахлаг цагаан үсийг байн байн илбэнэ.

	Тэгээд Нахимовыг шахан холдуулж амжсан үүдний тэндээс хүрэл дэнлүү гийсэн цайны тухлаг ширээ бүхий өрөө рүү эргэж хараад гэр орныхныгоо эмээлгэхгүйн тулд шивгэнэн:

	— Магадгүй, өөрийнхөө энэ байранд маргааш би унтаж байхгүй нөгөө тэр... Маршал Сент-Арно энд хонох хэрэг болох болов уу, аа? гэв.

	Тэгээд хөгшин генералын өнгө алдсан бүлтгэр нүдэнд айж, гайхсан, мөн өөрийг нь бодвол залуу, дөнгөж тавь гараад явж байгаа георгийн хоёр одонтой дайчин адмиралыг сэтгэл санаа тайвшруулж өгөх болов уу гэсэн горьдлого байгааг Нахимов харж байв.

	 

	 

	— 2 — 

	Маршал Сент-Арнод нойрсох өөр байр бэлтгэснийг хөгшин Моллер үл мэднэ.

	Их цэрэг Севастополь руу хөдлөх замын дагуу Меншиков элдэв араншин гаргаж мэднэ гэдгийг Сент-Арно хатан мэдээд Оросын цайз руу гэгээн ноёны сүйхээр зугаалан очих гэснээ болив. Хатагтай тэгээд тэнгисийн эргийн дагуу «Наполеон» хөлөг дээрх тохилог тасалгаандаа явахыг дээрд үзжээ.

	Өдөр турш флот дээр түгшүүртэй, оросын хөлөг онгоцны цуваа гарч ирэн довтолно гэж хүлээж байсан боловч сүүлдээ бүгд тайвшрав. Тэр ч байтугай Оросууд хөлөг онгоцныхоо хагасыг өөрснөө живүүлж гэнэ гэдэг хачин мэдээ хүртэл явж байв.

	Есдүгээр сарын 11-ний орой маршал Сент-Арно тана, хүрлээр хээ шигтгэн суулгасан гайхам уран хийцтэй жижиг ширээ гэргийдээ бэлэг болгон явуулаад «Бибикова хатагтайн ордноос» олзолсон зүйл гэж бичжээ. Чухамдаа Бибикова бол хатан хүн ч биш, түүний Кач дахь доройтсон муу байшин ордонтой төсгүй байлаа. Гэвч энэ бол маршалын гэргийдээ өгсөн сүүлчийн бэлэг байв. Юу гэвэл дараа өдөр нь холбоотны их цэрэг Бельбекийн хөндийд хүрч очих үед түүний бие хачин муудсаар «Наполеон» хөлөг дээр яаравчлан хүргэв. Олон эмч хүчлэн оролдож өчүүхэн хүч сэлбэсэн нь их цэрэгтэй салах ёс гүйцэтгэсэн тушаал хэлж өгч чадахуйц болгожээ. Юу гэвэл түүнийг үнэндээ эмчлэхийн тулд биш, харин ёслол төгөлдөр нөхцөлд оршуулахын тулд Константинопольд аваачихаар шийдсэн байжээ.

	Сент-Арно сүүлчийнхээ тушаалд «Хүнд өвчинд нэрвэгдээд командлах ажлаа орхих болсноо» цэргүүдэд дуулгаж, энэ явдалд «гашуудаж байгаа боловч эр зориг барьж байна. Дайчид та бүхэн намайг үгүйлэн харамсах болно, юу гэвэл гай дайрсан явдал цаглашгүй, юугаар ч нөхөшгүй, магадгүй урьд хожид байгаагүй их л гарз хохирол бил ээ!» гэж бичив. Дараа нь генерал Канроберын тухай мөн тийм сүр төгөлдөр бүх гавьяа зүтгэлийг нь тоочин бичээд сүүлд нь «энэхүү эн тэнцэх хүний гарт францын тугийг итгүүлэн гардууллаа. Миний өдий их урагштай эхэлсэн үйлсийг энэ хүн үргэлжлүүлнэ. Та нарыг жолоодон Севастополь руу орох миний мөрөөслийг хэрэгжүүлэх их аз энэ хүнд дайрлаа, би үүнд атаархаж байна» гээд дуусгажээ.

	Маршалын очрыг үүргэвчиндээ биш гэх нь ээ цамцныхаа хажуу хармаанд аль хэдийнээ хийж авсан хүн гэж Канроберыг аль эртний бодож заншсан францын цэрэгт Балаклов Зэгст хойгууд руу аялан очиж хөлөг онгоцнуудаа тэнд тавьж, тэдний хүчинд түшиглэж болохыг урьдаас төлөвлөн тогтоход нь Сент-Арногийн явсан явдал огтхон ч нөлөөлсөнгүй.

	Холбоотнууд ачаа хөсөггүй явах агаад тэдний хөдөлгөөнд саад хийж болох бүх юм, Севастополийг бүслэн байлдахаар бэлтгэсэн зүйлс нь цөм цэргийн ачааны хөлөг онгоцон дээр тэнгисээр хөвж явлаа. Тэднийх алагдсан хүмүүсээ Алмагийн тулалдааны талбарт оршуулж, шархтнаа Скутарын хуаран дахь эмнэлэг болгосон хөлөг онгоцнууд дээр аваачаад саад тээр болмоор юу ч үгүй болжээ.

	Харин цэргүүдийн үүргэвч нь нэлээд хүндэвтэр болсон байж мэдэх байв. Юу гэвэл Алмагийн тулалдааны талбар дээр оросуудын хаясан үүргэвч дотроос гутал, дотуур хувцас, сахлын хутга, саван зэрэг эр цэргийн хүнд хэрэгтэй бүх юм тэдний үүргэвчинд орсон байв.

	Оросын хүнд шархтнууд хоёр өдрийн турш ямар ч тусламжгүй хэвтлээ. Тэдний зарим нь тулалдаанд яваад унасан газраа үхэж, зарим нэг нь Алмагаас хойш орших тосгонуудад яаж ийн зүтгэсээр хүрч тэндээс хасаг цэргийн харуулууд тэднийг Бахчисарай, Симферополь руу хүргэлээ. Харин эмнэлгийн тусламж, хоол, ундгүй хоёр хоног тэсэж чадсан хүмүүсийн олонхыг гурав дахь өдөрт нь холбоотны сувилагчид тулалдааны талбараас түүн авч эмч нар шархыг нь хааш хэрэг боон өгөөд Английн хөлөг онгоцонд суулган Рагланы урьдаас шийдсэнчлэн Одесса руу хүргүүлж, тэнд гурван долоо хоног карантинд суусны эцэст сая эмнэлэгт очиж билээ.

	Есдүгээр сарын 12-ны өдөр хоёр их цэрэг нэг нь нөгөөгийнхөө барааг харан байж, холбоотных нь Балаклавын зүг, Меншиковынх нь Белбек, Качи, Алмагийн хөндийгөөр урьд нэг туулсан замаараа Бахчисарай руу хөдөллөө.

	Нэг их цэрэг Инкерманы өндөрлөгийг хойгуур нь, нөгөө нь урдуур нь тойрч явахад тэдний хоорондын зай арван таван бээрээс холгүй байв. Гэвч францчуудын шинэ ерөнхий жанжныг бүрэн эрхэндээ оруулж авсан агаад хэрэв бүтэлтэй болбол хотыг эрхэндээ оруулж авах байсан Раглан Севастополийг таслуулахгүйг л хичээхээс цаашгүй байсан Меншиков хоёрын аль аль нь жигүүрээс шийдэмгий цохилт өгөх тулалдаан хийж зүрхэлсэнгүй.

	Оросын морин цэргийн хорооны ачаа хөсгийн хагасыг Английн туршуулууд булаан авсан, бас нэг их бууны анги устгагдсанаас өөрөөр онц мөргөлдөөнгүйгээр хоёр их цэрэг зөрж өнгөрөв.

	Тэнгисийн дарга нарын хурах ордны номын сангийн дээрээс сайн татдаг дурангаар харахад зурвас нарийхан хөндийн хуудас дагуу английн хороод улаан тууз мэт цувран хөдлөх, хотод арай ойрхон францчуудын хувцас хөхрөх нь харагдаж, харин Севастополийн ойролцоо оросын цэргийн бараа ер үзэгдэхгүй болжээ.

	Севастополиос явж амжаагүй хуурай усан цэргийнхний ар гэрийн эмэгтэйчүүд машид цухалдаж:

	— Мөн ван л байна даа! Адгийн муу шаар юм аа! Севастополийг хаяад зугтаалаа. Эх орон эзэнт төрөөс урвасан этгээд биднийг францчуудад урвалаа! гэж шуугилдана.

	Холбоотны цувааны арван галт онгоц эргийн их бууны сум тусах газраас цаана зогсон буудаж эхлэв. Тэдний сум эрэг хүрч тусахгүй, эргээс мөн галт онгоцнууд хүрэхгүй хэдий боловч галт хэрэгслийг ийнхүү огт үр ашиггүй зарцуулах нь хотыг бөөн нүргээн, дарийн утаагаар дүүргэж, их цэрэг нэгэнт хотоос гарч явсан хойно мөхөх сөнөх цаг ойртсоны дохио шиг хүн бүрд санагдана.

	Генерал Моллер хотын гарнизоныг командлах эрхээ Корниловт шилжүүлэн өгөхөөр өөрөө түүнийг хайж давхилаа.

	— Владимир Алексеич, нөхцөл байдал ийм байхад ганцхан та л ямар нэг юм хийж чадна. Хэрэг ажлыг гартаа авч үз! Намайг ер огт үгүй мэтээр захиран явуул гэж аргадан гуйхад:

	— Хаанаас даа, яаж болох вэ! Явган цэргийн ангиуд миний тушаалыг дагахгүй шүү дээ гэж Корнилов учирлавал:

	— Яагаад дагадаггүй бил ээ, хонгор минь, юу гэсэн үг вэ? Би өөрөө энэ тухай танаас гуйж байхад тэд тушаал дагахгүй яаж зүрхлэх юм бэ? гэнэ.

	— Хотын цэргийн гарнизоныг намайг биш таныг командал гэж даалгасан вангийн тушаалыг тэд мэдэж байгаа шүү дээ. 

	— Үгүй та, гарнизоны хэмжээгээр тушаал гаргаж өөрийгөө миний штабын дарга гэж мэдэгд. Тэгээд л тэд таны тушаалыг дагах үүрэгтэй болно! Үүрэгтэй шүү! 

	Хөөрхий Моллер бүр балмагдаж гүйцжээ.

	Их буу нижигнэж, хотын гудамжаар дарийн эхүүн утаа суунаглаж, бүсгүйчүүл гал түймэр гарч байгаа адил хашхиран гүйлдэж Хар голын дагуу дайсны цэрэг улаан, цэнхэр тууз болон хөвөрнө.

	— Ингэхэд Павел Степанович надаас ахмад, тэр лав над захирагдахыг хүсэхгүй байх гэж Корнилов Моллерт хэлэхэд:

	— Владимир Алексеич, хонгор минь, би дөнгөж сая түүнтэй уулзаад ирлээ! Тэр танд захирагдахдаа их дуртай байх болно. Итгэж үз. Одоохон гарнизоны хэмжээгээр тушаал гаргаж мэдэгд... тэгээд өөрийнхөө оюун ухаанд орсноор хэргийг хөтөлж үз гэв.

	Корнилов өдөр бүр эхнэр хүүхдэдээ захидал бичиж тусгай хүнээр Николаев руу явуулдаг, гэр орноо гэж амь тавьдаг хүн, арваад өдрийн өмнө гэрээсээ бичиж жижиг хайрцагт хийгээд цоожилж орхисон, өөрөө амь насаа эрсдэхэд бэлхэн байв. Үе мөчний нь өвчин хөдөлж хэдий зовоовч тэр сэтгэл санаагаа эрсэлсэн, хүч чадал дүүрэн байв. Түүнийг хотын бүх гарнизоны штабын даргаар томилсон тухай тушаалыг газар бүрд яаравчлан хүргэхийн хамт Севастополь бүслэлтийн байдалд орсныг зарлав.

	Дайсан ойртсоныг харгалзан хөлөг онгоцнуудын усан доорх хэсэгт нүх гарган дайсан хотыг дайрч эзэлбэл живүүлэхэд бэлэн болгохоор урьд орой нь Моллер шийдсэн байжээ. Одоо тэгээд их бууны хэдий хор учруулахааргүй боловч сүртэй нүргээн дор усан цэргүүд хөлгүүдийн зооринд сүхээр шамдан ажиллаж, хөлгүүдийг цагаас урьд живүүлчихгүйн тулд нэгэнт гаргасан нүхнүүдийг бүр бөглөн давирхайдаж байв.

	Холбоотны галт онгоцны ихэнх нь Хойд талыг буудна. Энэ нь хойд талаас дайрахаар бэлтгэж байна гэдэг бодлыг Корниловт төрүүллээ. Түрүү нь Өмнөд талыг хамгаалахад зориулж байсан усан цэргийн хэд хэдэн батальоныг даруй тийш нь шилжүүлэхийг тушаав.

	Нахимов тэгэхэд өөрийн хүчийг бүртгэж үзвэл дайсны бүхэл бүтэн армийн өөдөөс тэсэж чадна гэж бодохын эрхгүй дөнгөж тавхан батальонтой байлаа. Хөлөг онгоцнууд «Гурван эрдэнэ» хөлөг шиг мөд живж өгөхгүй бол шатаах гэж давирхайдсан олс тавцан дээгүүр бүслүүрдэн татаж бэлтгэхийг тушаажээ.

	Нахимовын царай цагаас цагт улам барайна. Корнилов өндөр туранхай биеийнхээ хамаг судас шөрмөсийг хөвчлөн хамгаалалтын даргын хурц хараа хэрэгтэй гэсэн газар болгонд очиж үзэж шалгаж явахад Нахимов бөглөрсөн дуугаар дорд хүмүүстээ:

	— Манай флотыг дайсны гарт оруулахгүй байх талаар л бид юуны өмнө бодох учиртай. Энэ л байна! гэж байлаа.

	Нахимов усан цэргийн жанжин хүний барилаасаа салж огт чадахгүй байлаа.

	Хойд талын нэг бэхлэлтийг барьж байгаа Литовийн бэлтгэл батальон Корниловыг харахад усан цэргүүд шиг эрэлхэг дайчин байр байцгүй байсанд тэднийг жаал хатуухан сургамжлах хэрэгтэй гэж үзжээ.

	— Цэргүүд ээ, энэ бэхлэлтийг хамгаалсаар амь насаа өргөх хэрэгтэй болбол бүгд толгой дараалан үхэцгээе, харин буцаж ухрахгүй шүү! Харин намайг ухрах тушаал өгөхийг хэн нэг чинь дуулбал намайг мөн жадлагтун! гээд эцэнхий хэнхдэг рүүгээ дэлдэв.

	Дэд адмирал Новосильскийг усан цэргийн батальонуудын даргаар томилжээ. Хошууч адмирал Истомин мянган усан цэрэгтэй Малахов толгой дээр өдөржин шөнөжин газар сайгүй бэхлэлт барьж, их буу, сумтай хайрцгийг цэргүүд тийш нь гараараа зөөнө.

	Ийм янзтай нэг өдөр өнгөрлөө.

	Шөнө гурван пуужин хөөрч, их буу гурав дуугаран түгшүүр зарлаж бүх гарнизоныг босгосон нь холбоотныг дайрлаа гэж эндүүрчээ. Үнэндээ ч холбоотнууд урагш давшиж, Хар гол дээрх Инкерманы гүүрийг манаж байсан Тарутанийн хорооны нэг батальоныг ухраасан тул тэр батальон бамбарууд асааж дөрвөн их буугаа чирсээр хотод орж ирсэн хэрэг байжээ.

	Өглөө үзтэл Хойд талын эсрэгт дайсан юу ч байсангүй. Шөнө дунд түгшүүрээр бусдын адил боссон Нахимов өөрийн нь Өмнөд тал руу дайсны цохилт ирэх нь гэж бодоод хөлөг онгоцнуудыг устгавал зохих эгзэгтэй цаг нэгэнт болсонд тооцов. Нөгөө талаар тэр арван шинэ хөлөг онгоцноос бүрдсэн цувааны дарга болохоор өглөө болоход цуваандаа доорх тушаал өглөө.

	 

	«Дайсан тун цөөн тооны цэрэгтэй хот руу довтолж байна. 

	Над итгэж захируулсан цувааны хөлөг онгоцнуудыг живүүлээд зэвсэг хэрэгсэл, усан цэрэг дарга нарыг хотыг хамгаалах цэрэгт нийлүүлэх шаардлагатай боллоо гэж би үзэж байна. Манай дарга цэргүүд, нийт гурван мянгаад хүн тус бүр баатрын ёсоор тулалдана гэдэгт би итгэж байна. 

	Цугларах газар Театрын талбай. 

	Үүнийг цувааны хэмжээгээр мэдэгдсүгэй» 

	 

	гэжээ.

	Тушаал ёсоор хамгийн түрүүнд олон төрлийн их бууны сум, зай тохируулагч дуран сэлтийг дүүрэн ачсан тээврийн туслагч хөлөг онгоц «Кубанийг» живүүллээ. Дараа нь галт хэрэгсэл тээвэрлэх «Кинбурн» «Ингул» хоёр хөлөг живлээ. 

	Гэртээ байгаад энэ тухай дуулж, Нахимовыг ингэж тушаасанд гайхаж амжаагүй шахуу байтал далбаа нь «Ротислав» хөлөг дээр байдаг хошууч адмирал нэгдүгээр Вукотич учиргүй тэвдсэн орж ирэхийг нь Корнилов харлаа.

	Вукотич хаалганы дэргэд зогсож дүрмийн ёсоор илтгэж:

	— «Ростислав» хөлгийг живүүлсэн болохыг өндөр дээдэс танд мэдэгдье гэж бөглүү дуугарав.

	— Юу живүүлсэн гэж? Яагаад живүүлж байгаа юм бэ? гэж Корнилов хирдхийн цочиж гэдрэг ухрав.

	— Өндөр дээдэс, дэд адмирал Нахимоваас цувааны хэмжээгээр гаргасан тушаал ёсоор живүүллээ гэж нөгөө л дүрмийн дагуу албаны өнгөөр Вукотич илтгээд, — Эрэг дээр дөнгөж л аар саар ачаа хэрэгсэл, хүнсний заримыг гаргаж амжлаа гэж нэмж өгүүллээ.

	— Болигтун! Хөлгийг одоохон авар! Нахимовын тушаалыг би өөрчиллөө! гэж Корнилов хашхирав.

	Энэ үеэр Нахимов өөрөө өрөөнд орж ирлээ. Тушаалыг цагаа олж өгсөн гэдэгт тэр огт эргэлзсэнгүй, зөвхөн Өмнөд талыг хамгаалахад Новосильскийн даргалж байгаа усан цэргийн батальонуудыг хүч нэмэгдүүлэн өгөхийг Корниловоос гуйх гэж иржээ. 

	Хараахан оройтоогүй тул Вукотич хөлөг онгоцоо аврахаар харайж одов. Тэгээд хот хамгаалах хэргийг итгэмжлэн даалгаж өгсөн хоёр дэд адмирал хоёулхнаа үлдэж бие биеэ үг дуугүй ширтэнэ.

	— Павел Степанович, та түргэдлээ! гэж эцэст Корнилов бөглөрсөн дуугаар өгүүлэхэд

	— Та "түргэдлээ" гэж үзэж байна уу? Тэгээд ямар найдлага байгаа юм бэ? гэж Нахимов аяархнаар хариу дуугарав.

	Тэд гар барьсангүй, үүнийг мартчихсан байв.

	— Гойдын найдлага над алга. Гэхдээ манай бүх хөлөг дээрх бүх их бууг таны тушаалаар живүүлж орхиогүй бол тэд Севастополийг ганцхан дайралтаар л авч дийлэхгүй гэж би бодож байна. Түүнээс гадна сэлбэг хүч ирэх болов уу гэж би найдах юм гэлээ.

	Нахимов юм дуугарсангүй, өмнө нь сайн таньж мэдэх Владимир Алексеич биш, огт өөр үл таних хүн байгаа юм шиг ялихгүй сөлөр, тунгалаг нүдээ бүлтийлгэн харна. 

	— Таныг тушаалаа даруй энэ минутад өөрчлөхийг гуйя гэж Корнилов түрүүчийнхээсээ ч бүр аяархнаар өгүүлсэн нь хоолой нь зангираад болж өгөхгүй байсан тул энэ үгийг арай ядан дуугарсан хэрэг ажээ.

	Нахимов дороо эргэн гарч одлоо.

	 

	 

	— 3 —

	Могойт арлыг эртний Грекчүүд Ахиллесын нэртэй холбодог бол Балаклавын хойгийг Троя хотын бүслэлтийн өөр нэг баатар, зол муут Одисейн хамт явсан олон нөхдийг амьдаар залгисан цохио мэт аварга биет Лестригон хэмээгч мангасуудын зогсоол гэж Гомер алдаршуулсан билээ.

	Тэр цагт Балаклав жижиг боловч цэвэрхэн хот байв.

	Зогсоолд орох хясаат өндөр эргүүдийн хоорондох нарийхан хүзүүг тэнгисийн зүгийн довтолгооноос ашигтайгаар хамгаалж болох агаад дээр үед энд Генуэзийнхэн цайз барьсан юм. Тэр цайзыг Османууд эвдэлсэн боловч балгасны хана хэрэм өндөр хэвээр, их л үзэсгэлэнтэй харагдах бүлгээ.

	Балаклав чинээлэг, оршин суугчид нь цөм загасчид, бүгд жимсний цэцэрлэг, усан үзэм, ногооны газар, зөгий болон саалийн малтай, хангаж гүйцэшгүй зах зээл болох Севастополь хажууханд нь байна.

	Тэдний загасаар элбэг, намуун дөлгөөн хойгийг Раглан Английн флотын зогсоол болгохоор таалсныг Севастопольд мэдээгүйн адил Балаклавчууд мөн мэдсэнгүй. Гэтэл есдүгээр сарын 14-ний өглөө Балаклавт хамгийн ойр байдаг Кадык-Кою тосгон орох замаар холбоотны цэрэг багшран гарч ирлээ. Энэ үеэр хойгт орох аманд мөн холбоотны хоёр галт онгоц ойртов. Цохионуудын ард нуугдсан Оросын их бууны баг өөдөөсөө галлаж болзошгүй хэмээн тэд тун болгоомжтой ойртов.

	Балаклавт үнэндээ уулын дөрөвхөн жижиг их буутай баг бий, түүнийг дэслэгч залуу Марков даргална. Мөн тайван цагийнхаар нэг суман хэртэй наяад цэрэг, тахир дутуучуудын анги гучаад хүн, нийтэд нь дэд хурандаа Манто командална. Суманг ахмад Стамати гэгч даргална. Энэ бүх хүчний өөдөөс Английн их цэргийн урагшлуур баг гурав дөрвөн мянган явган цэрэг давшиж ирлээ.

	Тэр олон цэргийн цуваа тайван урагшилж алив урт замын төгсгөлд хүч алжаалаа тайлахыг бодон баярладаг шиг өөрийн эрхгүй сэтгэл хөөрүү явна. Англи, Шотланд, Ирланд зэрэг газар бүрээс Дуврт хурж очоод, дараа нь Атлантын далайгаар Гибралтарийн хоолой хүртэл урт зам туулж, сүүлд нь бүх Хар тэнгисийг хөндлөн Дарданелл хүртэл огтолж, Константинополь, Варна, Могойт аралд буун Крымийн аян дайнд олон сар бэлтгээд, Крымд давст хоёр нуурын хавьд буун хүний газрын энэ эрэг дээр өдөржин шөнөжин усан бороонд цохиулж, Алма хүртэл аялж, өдий төдий нөхдөө алдсан тулалдаанд орж, одоо сая л удтал хүсэн тэмүүлсэн замынхаа төгсгөлд эцсийн буудал, амрах газартаа ирж явлаа.

	Тэр цагийн Орост хаа сайгүй тохиолдож байсан хар цагаан улаанаар эрээлэн будсан замын хаалт тодхон үзэгдэж, тэрхүү хаалт ёслолын байдалтай өргөгдөн, хотын иргэд түүний цаана бөөгнөрөн дарга нарыг угтдаг орос заншлынхаа дагуу талх давс барин зогсож байх учиртай байв.

	Тэгнэ ч байх гэж хүн бүр бодож явлаа. Гэтэл их цуваа гурван зуун алхам ойртож очтол их буу зэрэг нирхийн хэд хэдэн хүн ойчив.

	Буун дуу гарсан замын хаалтын цаана хэн ч үл үзэгдэнэ. Зөвхөн үхэр чулуунууд, өтгөн бутны дунд энд тэнд цайвар утаа үзэгдэнэ.

	Цуваа зогсож гэдрэг ухран шархтнаа бушуухан авч ар тал руу илгээгээд, шалмаг алхаагаар тэлж задрав. Буу дахин нирхийв.

	Эгнэсэн буучид үл үзэгдэх дайсан руу гал нээсэн боловч хүнээ алдсаар ухарч, зөвхөн хоёр үзүүр нь цөмөрсхийн үлдэв.

	Утаа үзэгдэх байцаар дайсан цөөн хүнтэй, харин бэрх нуугдсан болохыг дарга нар нь мэдлээ. Тэгээд хагас цаг хэртэй үргүй буудалцаан үргэлжлэн хотын зоримог жижиг анги, тахир дутуучуудын хэсгийн ар талаар нь ороож очив. Гэвч тэд газрын байдлыг тун сайн мэдэх учир хөвд хагт баригдсан чулуу, бутнуудын хоорондуур ятуу шиг бултан хот руу ойртож явуут буудалцана.

	Цуваа замын хаалт өнгөрч эсэргүүцэл бүрэн дарагдсан мэт байтал хотын хажуугийн толгой дээрээс их буун дуу гарч толгой дээгүүр бөмбөг шүнгэнэн өнгөрч цувааны голд тэсрэн хорь орчим буучдыг алж шархдууллаа.

	Дахин зогсож, их бууныхаа багийг урагш гаргахад хүрлээ. Тэгээд их буугаар галлаж эхлэв. Дэслэгч Марковын уулын дөрвөн их буу цаанаа цөөхөн бөмбөгнүүдээ ээлжлэн англичуудын улайран харагдах эгнээ рүү буудсаар л байв. Цэргүүд энэ зуур хотын байшингууд, их бууны байрласан цэцэрлэг, Генуэзүүдийн цайзын үзэсгэлэнтэй харагдах балгас руу бөөгнөрч ирлээ.

	Энэ үеэр холбоотны цэргийн өөр нэг, таван мянган хүний цуваа Балаклав руу их замаар биш, хойд талаас Кефаловрис уулын зүгээс ойртон тэр уулын хяр дээр их буунуудаа зоолоо. Эцэст нь туршуулын хоёр галт онгоцон дээр хориос доошгүй галт онгоц нэмэн ирж гурван том хөлөг хажуугийнхаа их буунуудаар бэхлэлт рүү галлаж гарав.

	Марковын дөрвөн их буу одоо замын хаалтын дэргэдэх цуваа, Кефаловрисийн тэндэх цуваа, мөн холбоотны хөлөг онгоцнууд руу эсэргүүцэн галлана. Энэхүү дайчин дөрөвхөн буу бүтэн хагас цаг хэртэй үзэлцээд, сүүлд нь сум дуусаж дуу тасрав. Жижиг буун дуу ч бас гарахгүй болжээ.

	Тэгтэл уулнаас багширсан олон цэрэг дайран бууж балгасан дээр Английн улаан туг босов.

	Дэд хурандаа Манто, ахмад Стамати нар бөмбөгний хэлтэрхийд шархдаж тэдний хамт жараад цэрэг, тахир дутуучууд олзлогдож бусдыг нь эрэлхэг дэслэгч Марков их буучдынхаа хамт дагуулан оджээ. Өтгөн бут, эргийн цохионы завсраар тэд харанхуй болтол нуугдаж байгаад шөнө Севастополь орлоо. Балаклавыг эзлэхэд Англичууд санаандгүй хоёр зуун хүнээ алдсанд Раглан өөрөө олзлогдсон хүмүүсийг үзэх гэж хүсжээ.

	— Ердөө л энэ үү! Ийм арчаагүй хэдэн амьтан бидний өөдөөс өчнөөн цаг эсэргүүцлээ гэж үү? гэж гайхан дуу алдаад, — Мунхаг хүн та юунд найдав аа? Юу гэж бодож та бүхэл бүтэн армитай буудалцсан хэрэг вэ? гэж хурандаа Мантогоос асуувал:

	— Бид өөрсдийн үүргийг хэр чадлынхаа хэрээр биелүүлсэн билээ гэж Манто хариулав.

	Хойг руу уурын хөнгөн жижиг онгоц давхин орж ирээд, хэд хэдэн газар усны гүнийг хэмжиж үзсэнээ бүх цувааг дагуулж ирэхээр дахин гарч одов.

	Жижигхэн Балаклав хотод замын хаалт, Кефаловрис уул хоёрын зүгээс хоёр их шигүү жагсаалаар англи хороод цутган орно. Анх буудалцаан эхлэхийн хамт Балаклавын бараг бүх иргэд жижиг завинуудаар хүн амьтан бараг суудаггүй нөгөө эрэгт гарч цэцэрлэг, усан үзмийн бутнуудаар тархан нуугдсан атал их бууны нүргээн дуусмагц тэд эд хогшлоо юу болж вэ гэж үзэхээр эргэн ирэв.

	Гэвч эд хогшил нь өөр эздийн гарт ордгоо аль хэдий нь орчихсон, хэр бараг хийцийн модон эдлэлийг түлээ болгон хэмхчиж, үнэтэй цэнтэй нэгийг нь галт онгоцнууд руу явуулж байх ажээ. Мөнгө, алтан эдлэл нуусан байж болзошгүй хэмээн хананы цаасыг хуулж, дэр дэвсгэрийг ханзлан үзэж хувцас хунарыг хуу цөлмөн хувааж хананы том толийг зүйдлээр нь салган авна.

	Ийнхүү дээрэмдэхээ зогсоохыг уйлан хайлан гуйсан бүсгүйчүүлийг эхлээд гэрийн чухам эзэгтэй мөн гэдгээ батлахыг шаардаж, тийнхүү үнэмшүүлсний дараа «дэмий юм битгий ярь, эд бүгд одоо биднийх» гэж даажигнан, хэт их орь дуу тавьсан нэгэнд нь жад сэлэм рүүгээ зааж номхотгоно. 

	Бүсгүйчүүл цэргүүдийг дарга нарт нь ховлох гэж оролдвол тэд мөрийг нь алгадан дооглонгуйгаар:

	— Энэ муусайн урцны төлөө та нар үхэж хатахын хэрэг юу бил ээ? Севастополийг эзэлж авмагц та нарт орд харш бэлэглэмз гэнэ.

	Тэжээвэр шувуудыг цөмийг барилан хоолондоо хэрэглэв. Орой бэлчээрээс ирсэн саалийн малуудыг мөн алж цэргийн хүнсэнд хэрэглэв. Цэцэрлэг, усан үзмийн бутнууд эхний өдөртөө л цөлмөгджээ. Балаклавын олонх грект хэд хэдэн үүр зөгий байдаг байв.

	Эхний өдөр тэр үүрүүдийг хөндсөнгүй ойр хавийн бүх жимс, усан үзмийг цөлмөж гүйцээд хоёр дахь өдөр нь үүрүүдийг онгичиход зөгийнүүд Балаклавын цэргийн жижиг ангиас дутуугүй ширүүнээр үзэлцэж үүрээ хамгаалав. Тэр тусмаа «Виктория хатны хүүхдүүд» үүрэнд бал байдаг гэдгийг мэдэхээс тэрхүү балтай самбаруудыг хэрхэн гаргаж авахыг үл мэднэ. Ялж дийлсэн эрх сүр нь ч тус болсонгүй, үүрүүдийг хэмхчиж бал авахаар оролдоход олон зуун мянган хилэгнэсэн зөгий дээрэмчдийг дайрлаа.

	Эхлээд цэргүүд ялаа үргээх адил гараа савлаж байснаа гараа хармаандаа хийж нуун захаа босгож хүзүүгээ хамгаалав. Нүүрээ тохойгоороо дарж үзэвч тус болохгүй. Үй түмэн зөгий хутгалдан нийлж агаар дүүрэн дүнгэнэж, тэнгэр харанхуйлна... Балаклавынхны орноос дөнгөж сая хуу татаж авсан хөнжлөөр цэргүүд толгойгоо боох гэж оролдовч зөгий мөн дотор нь орж ирнэ. Ялангуяа өвдөг нүцгэн, богино банзалтай шотланд цэргүүд бүр ч бариулж гүйцжээ. Хатгуулж өвдөн бархиралдаж, гуя булчингаа алгадна. Галзуу юм шиг эргэлдэн цовхчиж байснаа сүүлдээ тэсгэлгүй эргэн ичгүүртэйгээр зугтав. Олонх нь хойгийн хүйтэн усанд ирж нүдээ хүртэл далд орон хилэгнэсэн бэрд нараас амиа хаацайлах гэж оролдоход зөгийнүүд эрэг дээр, усан дээгүүр хар заарцаглан эргэлдэх агаад хатгуулсан газар усан дотор ч мөн хорсоно. Аймаар муухай хатгуулж хавдсан олон хүнд эмнэлгийн тусламж хүртэл шаардагдав.

	Балаклавын өнө эртний ахуй амьдрал, зөгийн үүрийг хүртэл цөлмөн дууссан хойноо эргийн зайг уужуу болгохын тулд хавийн хашаа, чулуун хороог нурааж, тэдгээрийн доторх жимсний модуудыг огтлон, хамгийн том байшинг эмнэлэг болгож, бусдыг нь дарга нарт хуваарилан олгоод, усан үзмийн бутнуудыг цэвэрлэж зайлуулж, улаан оройт майхнууд босгоод Севастополийг айван тайвуу бүслэн хаахын тулд Варнад зэхэн ачсан зүйлсээ хөлөг онгоцнуудаас буулгаж эхлэв.

	Энэ үеэр францын их цэрэг зэрэгцээх Севастопольд арай ойр эртний Керсончуудын «Сайхан зогсоол» гэдэг байсан Зэгст хойгийн дэргэд хуарагнан бүх хөлөг онгоцнуудаа тэнд орууллаа.

	Тээврийн хөлгүүд дээр угсрахад бэлтгэсэн хана, дээвэр сэлт бүхий модон байшингууд байсан тул босгоод хадаж тогтоох л үлдээд байжээ.

	Хоёр гуравхан өдрийн дотор урьд нь эзгүй байсан эрэг дээр францчууд тоглоомоор бяцхан Парис гэж нэрлэсэн олон хүнтэй модон байшинт хот бий боллоо. Нарийн эгнүүлсэн байшингуудтай бяцхан Парисын шулуун гудамжнуудад үсчин, зуушны мухлаг зэрэг цэргийн хэрэгцээт газруудын хаяг хүртэл эрээлэн харагдах болжээ.

	Эргийн энд Балаклавынхаас илүү ихээр зайчилсан тул түдэлгүй энд цайз эвдлэх аварга их буунууд буулгаж тавив. 

	 

	 

	— 4 —

	Есдүгээр сарын 16-ны өглөө Севастопольд Меншиковын явуулсан дэслэгч Стеценко хүрч ирлээ. Меншиковын их цэрэгтэйгээ байрласан Бахчисарайгаас тэр аргацаан нэвтрэхдээ шөнө морио Севастополийн хавилцаах Мекензийн уулан дахь харуулын анги дээр орхиод, газарч татаарын хамт битүү мод шугуй ургасан хэд хэдэн гүнзгий жалгын ёроол барин явсаар Хар голын хөндий рүү ирж голыг эвдэлсэн гүүрний хэмхэрхийгээр дамжин гатлаад, дайсны хуарангийн бүртийх барааг харж, үүрээр харуулуудтай тулгарснаа мөн дайсных гэж эндүүрчээ.

	Гэтэл харуулын анги оросын байж, дарга нь Стеценкотой маш дотно үерхдэг дэслэгч Обезьяников гэгч байжээ. Харуулын хасгийн нэг нь түүнд морио өгсөнд нар дөнгөж мандах үеэр Малахов толгой руу очихдоо Стеценко тэр толгойг таньсангүй. Тавхан өдрийн дотор тэнд ажиллаж байгаа олон мянган усан цэрэг тэр гэхийн эцэсгүй их юм хийж амжжээ.

	Өглөө хар эрт хэр нь хошууч адмирал Истомин өөрөө ажил дээрээ ирчихсэн байв. Стеценкогийн барааг харав уу, үгүй юу адмирал яаран элдвийг асууж гарлаа.

	— Ван хаана байна? Их цэрэг хаана байна? Юу хийж байна? Яагаад Севастополийг холбоотны идэш болгож зөнд нь хаячих аа вэ?

	— Өндөр дээдэс ээ, энэ хэдэн өдрийнх шиг Севастополь энд харагдаж байгаа шиг ингэж лут бэхлэгдсэн юм бол холбоотны цэрэг түүнд вангийн их цэрэгтэй, цэрэггүй ч ер ажрахгүй юм байна гэж Стеценко хэлэв.

	— Бид юм хийх нь хийж л байна, гэхдээ их цэрэггүйгээр яаж болох юм бэ? гэж Истомин хирдхийгээд, — Их цэрэг хаашаа одсон хэрэг вэ? гэв.

	Ийнхүү хирдхийсэнд нь Стеценко инээмсэглэн

	— Их цэргийн хүч түмэн хүнээр зузаарсан. Дээр нь бас бүхэл бүтэн дивиз ирэх гэж байгаа, генерал Липрандийн арван хоёрдугаар дивиз гэв.

	— Их хүч нэмэгдэх нь... Та тун сайхан мэдээ дуулгаж иржээ. Гэхдээ ингэж хүч нэмэгдсэн их цэрэг дараа нь хаашаа явах юм бэ?

	— Их цэрэг хоёр өдрийн дараа Севастопольд эргэж ирнэ.

	— Нээрэн үү? Ямар сайхан мэдээ вэ? Та чинь зүгээр дэслэгч биш, авралт Архангел бурхан юм аа гэж Истомин баярлан Стеценкогийн гарыг атгаад, — Одоохон адмирал Корнилов дээр очиж миний адил баярлуул гэв.

	Стеценкогийн барааг харна гэж бодоогүй байсан Корнилов үнэхээр баярлалаа. Тэгээд түүнийг даруй дагуулан бэхлэлтүүдийг эргэхдээ, тус бүр дээр нь Стеценког заан хөгжилтэйгөөр:

	— Гэгээн вангийн энэ туслагч түүнээс сайхан мэдээ дуулгаж иржээ. Их цэрэг наашаа хоёр өдрийн дараа эргэж ирэх гэнэ. Хүч нэмэгдэж ирсэн, хуучин байснаасаа бараг хоёр дахин олон болсон гэнэ. Тэгээд бас нэмэгдэл хүч ирсээр байгаа юм байна. Энэ муусайн сагсуучуул одоо манай Севастополийг авах гэж оролдоод үзэг! гэж байлаа.

	Бэхлэлт дээр ажиллаж байгаа усан цэргүүдэд хоёр хоёр жүнз архи өг гэж тушаагаад байснаа баярласандаа гурав дахийг нэмж олго гэж тушаав.

	Даруй эргэж ирэн Севастополийн байдлыг илтгэ гэдэг тушаал вангаас авсан Стеценко газарч татар хүнээ эрж зах дээр очиход гуанзныхан, наймаачин бүсгүйчүүлд тун ч сэжигтэй харагджээ.

	Түүнийг тойрч аваад, 

	— Барьж ав үүнийг, ах дүү нар минь! Энэ чинь үзтэл зүсээ буруулсан францын тагнуул байна! Шалавхан цагдаа нааш нь дууд! гэж хилэгнэн хашхиралдана.

	Үнэндээ усан цэргийн дарга нар зах мэтийн задгай зайдан газраар явдаггүй. Тэр дундаа хэн дайралдсан хүнээс ямар нэг татар хүний тухай асууж сурагладаг номгүй билээ.

	Цагдаа нар, тэр байтугай цагдаагийн газрын дарга өөрөө морьтой давхин ирсэнд Стеценко өөрийгөө тагнуул биш, гэгээн вангийн туслагч гэдгээ арайхийн үнэмшүүлэв.

	Мөн тэр есдүгээр сарын 16-ны өдөр Меншиковын өөр нэг туслагч суман дарга Грейг Гатчинд байсан эзэн хаанд элчээр очиж бараалхав.

	Гатчина дахь ордны ажлынхаа өрөөнд Николай бичгийн ширээн дээр Фин, Ригийн булангийн зургийг дэлгэн суух нь Английн адмирал Непиро Оросын эргийн хавьд ямар будилаан тарьж болохыг таах гэж сэтгэлээ чилээж байх янзтай.

	Гадаа асгарах борооны том дуслууд цонхны шил рүү жишүү балбан шаагьж, хааны өрөөнд бүүдгэр байх ажээ. Харин Бенкендорфийн том цээж гантиг баримал л зуухан дээр ханын хар хүрэн цаасны дэвсгэр дээр тодхон цайрч, аяны орон дээр өлгөсөн Николай богдын хөргийн жааз алтлаг өнгөөр бүдэгхэн гэрэлтэнэ.

	Хаан хүрмээ цэмбийтэл товчилжээ. Түүний бүдүүн шилэн хүзүү ард нь байх гурван самбарт толинд тусах агаад орж очсон Грейгийн өөдөөс жар шахаж яваа мөртөө ганц ч үрчлээ үгүй, буурал орсон жижиг хууз, үзүүрийг нь мушгисан ижил хоёр ширвээ сахалтай царай эргэж эгцлэн харав.

	Грейгийн сайн мэдэх балан өнгөт бүлтгэр нүд юу гэхийг хүлээх янзтай ширтэнэ.

	— Их эзэнтэн, Крымийн их цэргээс суман дарга Грейг элчээр ирэн бараалхаж байна гэж тэр түгдрэлгүй тод өгүүлэхэд

	— Сайн байна уу, Грейг? гээд хаан Меншиковын ирүүлсэн дугтуйтай айлтгалыг авав.

	— Их эзэнтний амрыг айлтгая гэж Грейг дугтуй задалж байсан халзан хялгар зулайг харан өөрийнхөө бодсоноос өөрийн эрхгүй арай чанга, цэргийн горимоор амгаланг айлтгав.

	Хаан Меншиковын айлтгал руу дөнгөж хяламхийгээд, Грейг руу дээш харж:

	— Тэгээд Алмагийн байрлал дээр тулалдаан есдүгээр сарын найманд бол оо юу? гэж асуув.

	— Тийм ээ, их эзэнтэн

	— Манай цэргүүд яаж байлдав? Чи харсан уу?

	Грейг амархан самгарддаггүй хүн билээ. Хамгийн гялалзсан торгон цэргийн хороодын нэгний офицер болохоор хааныг тэр олонтоо үзэж, үгийг нь олонтоо сонсжээ. Ордны ёс горимыг мөн эс андана. Гэвч Севастопольд адмирал Корнилов сэтгэл гүнээ хөдөлсөн дуугаар:

	— Хэргийн үнэн байдлын тухай юу мэдэж байгаагаа эзэн хаанд цөмийг айлтгаарай. Манай алдаа эндэгдлийг, манай бүх эмгэг согогийг хаан нарийн чанд ухааран мэдэж, засаж анагаах учиртай шүү! Оросын нэр төр хутганы ирэн дээр байна. Цагийг нь олж хүч сэлбэн ирэхгүйгээс болоод энэхүү төрийг алдвал яана? гэж захисан нь түүний сэтгэлд хадаастай хэвээр байжээ.

	Тэгээд адмиралын сэтгэлд энэхүү анхных шигээ, тодоор урган орж ирсэн догдлонгуй дууг санан эзэн хаанд эршүүдээр:

	— Их эзэнтэн таны цэрэг болох чадах хэрээрээ тэсэн тулсаан, гэвч тоогоор цөөн, зэр зэвсэг муугийн улмаас дайсантай удаан үзэлцэх арга боломж байсангүй, тулалдааны талбарыг орхисон... Тэр ч байтугай, их эзэнтэн минь, зарим хороод зугтаасан... гэж хариу айлтгасанд, хаан Меншиковын айлтгалыг ширээн дээр чулуудан, эрүү рүүгээ цохиулсан юм шиг огцом гэдэсхийж гэнэт аймаар чангаар:

	— Худлаа хэл, муу шаар! гэж хашхирав.

	Балын өнгөт аймаар нүд цагаанаар эргэлдэж, доод эрүү нь унжин мэдэгдэм чичирхийлж, уртын урт гар нь ногоон сарьсаар бүрээстэй гаднын зөөлөн сандлын түшүүргээс ховхрон Грейг руу сунаж, мундир цамцных нь захнаас шүүрэн аваад, даруй хана руу түлхэж орхилоо.

	Тэгээд газар доогуур ороход ч бэлэн болж, царай нь хувхайрсан Грейгт арай намуун, биеэ барьсан алгуур дуу сонсогдлоо.

	— Миний цэрэг ухарч болно, гэхдээ дайснаас зугтааж, зуга-таа-на гэж хэзээ ч үгүй, үүнийг санаж яваарай чи! гэв. 

	Энэ үгийг хэлсний дараа хааны үл тоомсорлон басамжлах мөртөө, юу гэхийг хүлээх байрын харц шууд эгцлэн ширтээд салахгүй тул Грейг аяархнаар:

	— Яг үнэн, их эзэнтэн минь, их цэрэг эмх, журамтай ухарсан... Тэгээд их эзэнтэн минь, дайсан түүний хойноос нэхэн хөөж зүрхлээгүй гэв.

	Николай тэгээд бүдэгхэн гялтганах толгойгоо духайлган Меншиковын элч рүү өлийн хагас минут хэртэй харсан нь Грейгт бүтэн цаг мэт санагдав. Тэгээд тайван дөлгөөнөөр:

	— Чи юунд дуугүй болов? Цааш нь ярь! гэв.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

